file_name
stringlengths 13
17
| summary
stringlengths 1
1.09k
| full_article
stringlengths 5
22k
|
|---|---|---|
article_3895.txt
|
សភាអឺរ៉ុប និងក្រុមប្រឹក្សាសហភាពអឺរ៉ុប នៅថ្ងៃទី១៣ ខែធ្នូ បានព្រមព្រៀងគ្នាបង្កើតអាជ្ញាធរប្រឆាំងការលាងលុយកខ្វក់ (AMLA) ដើម្បីទប់ស្កាត់ការលាងលុយកខ្វក់ ការគេចវេសពីទណ្ឌកម្ម និងការផ្តល់ហិរញ្ញប្បទានភេរវកម្ម។
|
សភាអឺរ៉ុប និងក្រុមប្រឹក្សាសហភាពអឺរ៉ុបបានព្រមព្រៀងគ្នាបង្កើតស្ថាប័នថ្មីមួយដែលមានភារកិច្ចប្រយុទ្ធប្រឆាំងនឹងការលាងលុយកខ្វក់ និងហិរញ្ញប្បទានភេរវកម្ម។ ស្ថាប័ននេះមានឈ្មោះថា អាជ្ញាធរប្រឆាំងការលាងលុយកខ្វក់ (AMLA) នឹងទទួលខុសត្រូវក្នុងការត្រួតពិនិត្យ និងសម្របសម្រួលអាជ្ញាធរជាតិ ដើម្បីស្វែងរកនិងប្រយុទ្ធប្រឆាំងប្រតិបត្តិការឆ្លងដែនគួរឱ្យសង្ស័យ។ ដោយទទួលបានអំណាចត្រួតពិនិត្យ និងការដាក់ទណ្ឌកម្មដើម្បីធានាបាននូវការអនុលោមតាមច្បាប់ហិរញ្ញវត្ថុអឺរ៉ុប AMLA នឹងត្រួតពិនិត្យដោយផ្ទាល់ជុំវិញស្ថាប័នឥណទាន និងហិរញ្ញវត្ថុចំនួន ៤០ ដែលចាត់ទុកថាមានហានិភ័យបំផុតរួមទាំងអ្នកផ្តល់សេវាទ្រព្យសកម្មលុយអេឡិចត្រូនិចគ្រីបតូផងដែរ។ សមាជិកសភាអឺរ៉ុបលោកស្រី Eva Maria Poptcheva បាននិយាយថា AMLA នឹងក្លាយជាការជំរុញមួយជួយប្រយុទ្ធប្រឆាំងនឹងការលាងលុយកខ្វក់នៅក្នុងសហភាពអឺរ៉ុប ខណៈវាក៏ដើរតួនាទីសំខាន់ក្នុងការទប់ស្កាត់ការគេចវេសពីទណ្ឌកម្មដែរ។ កិច្ចព្រមព្រៀងនេះត្រូវតែផ្តល់សច្ចាប័នជាផ្លូវការដោយសភាអឺរ៉ុប និងរដ្ឋជាសមាជិក។ បច្ចុប្បន្នមានទីក្រុងចំនួន៩ ដែលបានចុះឈ្មោះនៅទីស្នាក់ការកណ្តាលរបស់ AMLA រួមមាន ព្រុចសែល (បែលហ្ស៊ិក) ឌុយប្លាំង(អៀរឡង់) ហ្វ្រែងហ្វើត (អាល្លឺម៉ង់) ម៉ាឌ្រីដ (អេស្ប៉ាញ) ប៉ារីស (បារាំង) រីហ្កា (ឡេតូនី) រ៉ូម (អ៊ីតាលី) វីយែន (អូទ្រីស) និងទីក្រុងវីលនីញូស(លីទុយអានី) ។ បើយោងតាមទីភ្នាក់រដ្ឋាភិបាល Europol សហភាពអឺរ៉ុបមានសកម្មភាពហិរញ្ញវត្ថុគួរឱ្យសង្ស័យប្រមាណ ១ភាគរយនៃផលិតផលក្នុងស្រុកសរុប ឬ ១៣០ពាន់លានអឺរ៉ូ។ គណៈកម្មការអឺរ៉ុបបានស្នើឡើងដំបូងនូវគំនិតនៃការបង្កើតស្ថាប័នឯករាជ្យបែបនេះតាំងពីឆ្នាំ២០២១ បន្ទាប់ពីមានរឿងអាស្រូវជាច្រើនជុំវិញការលាងលុយកខ្វក់ជាបន្តបន្ទាប់នៅអឺរ៉ុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3896.txt
|
តម្លៃផ្ទះនៅបណ្តាប្រទេសអ្នកមាននៅតែមានការកើនឡើង ទោះបីអត្រាការប្រាក់ខ្ពស់នឹងកាត់បន្ថយអំណាចទិញនៅក្នុងវិស័យនេះក៏ដោយ។
|
នៅតំបន់មួយចំនួននៃទីក្រុង San Francisco របស់អាម៉េរិក តម្លៃផ្ទះបានកើនឡើង ៣ភាគរយបើធៀបនឹងដើមឆ្នាំនេះ ខណៈអចលនទ្រព្យនៅក្នុងតំបន់ប្រណីតៗដូចជានៅ Silicon Valley តម្លៃផ្ទះបានកើនឡើង៨ភាគរយ។ ទិន្នន័យពីធនាគារកណ្តាលអាម៉េរិក (Fed) បង្ហាញថា តម្លៃផ្ទះសកលបានកើនឡើង ១,៣ភាគរយក្នុងត្រីមាសទី២ បើធៀបត្រីមាសទី១ឆ្នាំនេះ។ ប៉ុន្តែទីផ្សារលំនៅឋានមានភាពល្អជាងឆ្ងាយបើធៀបទៅនឹងតម្លៃផ្ទះដែលធ្លាក់ចុះ ១៣ភាគរយបន្ទាប់ពីវិបត្តិហិរញ្ញវត្ថុចន្លោះឆ្នាំ២០០៧ ដល់២០០៩។ មិនត្រឹមតែនៅអាម៉េរិកទេ ស្ថានភាពដូចគ្នាក៏កើតឡើងនៅទូទាំងប្រទេសអ្នកមានដែលទីផ្សារអចលនទ្រព្យពិបាកលក់ចេញដែរ។ នៅអង់គ្លេស សន្ទស្សន៍តម្លៃផ្ទះដែលត្រូវបានបោះពុម្ពផ្សាយដោយសមាគមអគារ Halifax បានកើនឡើង ១,១ភាគរយនៅខែតុលា ដែលផ្ទុយពីការរំពឹងទុកថា នឹងធ្លាក់ចុះ០,៤ភាគរយក៏ដោយ។ ឯទិន្នន័យពីក្រុមហ៊ុនអចលនទ្រព្យ Zillow បង្ហាញថា តម្លៃផ្ទះនៅអាម៉េរិកកើនខ្ពស់ជាង ២ភាគរយបើធៀបឆ្នាំមុន។ ការស្ទង់មតិរបស់ Bloomberg បានព្យាករថា តម្លៃផ្ទះនៅអូស្ត្រាលីអាចកើនឡើង៧,៧ភាគរយនៅឆ្នាំនេះ។ ការណ៍នេះ ជារឿងភ្ញាក់ផ្អើលមួយដែរដោយសារតម្លៃផ្ទះកើនឡើងស្របពេលដែលអត្រាការប្រាក់កើនខ្ពស់ផងនោះ។ ចាប់តាំងពីដើមឆ្នាំ២០២២មក ធនាគារកណ្តាលរបស់ប្រទេសអ្នកមានបានបង្កើនអត្រាការប្រាក់ជាមធ្យម៥ភាគរយ។ ពេលនោះ គេរំពឹងថា តម្លៃផ្ទះនឹងធ្លាក់ចុះ ឯប្រាក់កម្ចីទិញផ្ទះនឹងមានការពិបាកក្នុងការសងបំណុល ហើយសេដ្ឋកិច្ចនឹងធ្លាក់ចុះ។ យ៉ាងណាមិញ បើតាមកាសែត Economist មានកត្តាបីពន្យល់ពីមូលហេតុដែលទីផ្សារលំនៅឋានក្នុងប្រទេសអ្នកមាននៅតែឡើងថ្លៃ បើទោះបីជាអត្រាការប្រាក់ខ្ពស់។ ទីមួយ គឺការផ្លាស់ប្តូរចំណូលចិត្ត។ ជំងឺកូវីដ-១៩ ហាក់ដូចជាធ្វើឱ្យមនុស្សឯកោ។ ពួកគេធ្វើការ និងចំណាយពេលកម្សាន្តនៅផ្ទះច្រើនជាងការចេញទៅក្រៅ។ ដូច្នេះហើយប្រជាជនចាយច្រើនទៅលើតម្រូវការសម្ភារៈក្នុងលំនៅឋាន ដែលមិនងាយក្នុងការផ្លាស់ប្តូរផ្ទះថ្មី។ ទីពីរវិញ ទីផ្សារប្រាក់កម្ចីទិញផ្ទះបានផ្លាស់ប្តូរ។ នៅក្នុងប្រទេសមួយចំនួន ដូចជាអាម៉េរិក និងដាណឺម៉ាក ការខ្ចីប្រាក់ក្នុងអត្រាការប្រាក់ថេរ មានប្រជាប្រិយភាពជាយូរមកហើយដែលអនុញ្ញាតឱ្យប្រជាជនការពារខ្លួនពីធនាគារកណ្តាលបង្កើនអត្រាការប្រាក់។ ប៉ុន្តែចាប់តាំងពីឆ្នាំ២០២១ អត្រាការប្រាក់កម្ចីទិញផ្ទះជាមធ្យមនៅក្នុងប្រទេសអ្នកមានបានកើនឡើងពាក់កណ្តាលនៃអត្រាការប្រាក់កម្ចីទូទៅដែលធនាគារកណ្តាលបានដំឡើង។ ចំណែកទីបី គឺការចំណាយការប្រាក់កាន់តែច្រើន។ បន្ទាប់ពីវិបត្តិអចលនទ្រព្យដែលបានចាប់ផ្តើមក្នុងឆ្នាំ២០០៧ រដ្ឋាភិបាលជាច្រើនបានណែនាំបទប្បញ្ញត្តិកាន់តែតឹងរ៉ឹង ដោយលុបបំបាត់អ្នកខ្ចីដែលមិនសូវមានធនធាន។ ដូច្នេះទីផ្សារទទួលតែអតិថិជនមានលក្ខខណ្ឌហិរញ្ញវត្ថុល្អ អាចទទួលយកការបង្កើនអត្រាការប្រាក់កាន់តែងាយស្រួល។ លើសពីនេះ អ្នកខ្ចីជាច្រើននៅតែមានប្រាក់សន្សំក្នុងកំឡុងកូវីដ-១៩។ ការប៉ាន់ប្រមាណចុងក្រោយបង្ហាញថា ជាមធ្យមនៅក្នុងប្រទេសអ្នកមាន (មិនរាប់បញ្ចូលអាម៉េរិក) ការសន្សំមានចំនួន ១៤ភាគរយនៃប្រាក់ចំណូលប្រចាំឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3897.txt
|
អាជ្ញាធរទេសចរណ៍ថៃ (TAT) នៅថ្ងៃទី២៤ ខែវិច្ឆិកា បង្ហាញក្ដីរំពឹងថា ថៃនឹងទទួលបានភ្ញៀវទេសចរពីចិនចន្លោះពី៣,៤ទៅ៣,៥លាននាក់នៅឆ្នាំនេះ។ ចំនួននេះ ទាបជាងគោលដៅ៥លាននាក់ដែលដាក់កាលពីដើមឆ្នាំ ទោះបីមានកម្មវិធីគាំទ្រលើកលែងទិដ្ឋាការដើម្បីទាក់ទាញភ្ញៀវទេសចរចិនក៏ដោយ។
|
បច្ចុប្បន្ន ចំនួនភ្ញៀវទេសចរចិនប្រហែល ៣,០១លាននាក់បានទៅកម្សាន្តនៅថៃ។ ចិនជាប្រភពទេសចរណ៍ដ៏សំខាន់របស់ថៃ ដោយមានភ្ញៀវទេសចរចិនចំនួន ១១លាននាក់ក្នុងឆ្នាំ២០១៩ មុនជំងឺពេលកើតជំងឺកូវីដ-១៩។ យ៉ាងណាមិញ សេដ្ឋកិច្ចចិនកំពុងធ្លាក់ចុះធ្វើឲ្យប្រជាជនព្រួយបារម្ភអំពីការចំណាយលើវិស័យទេសចរណ៍ គួបផ្សំស្ថានភាពថៃដែរ។ លោក Chattan Kunjara Na Ayudhya អនុប្រធានអាជ្ញាធរ TAT បានថ្លែងនៅសន្និសីទព័ត៌មានមួយថា ការបាញ់ប្រហារនៅផ្សារទំនើបនៅទីក្រុងបាងកកថ្មីៗនេះ បានប៉ះពាល់ដល់ទំនុកចិត្តរបស់ភ្ញៀវទេសចរចិនផងដែរ។ លោកបានបន្តថា TAT កាលពីខែមិថុនាបានរំពឹងមានភ្ញៀវទេសចរចិនប្រមាណពី៤ទៅ៤,៤លាននាក់ក្នុងឆ្នាំនេះ។ ចំនួននេះ តិចជាងគោលដៅរបស់រដ្ឋាភិបាលបានកំណត់ចំនួន ៥លាននាក់កាលពីដើមឆ្នាំ។ មកទល់ពេលនេះ មានភ្ញៀវទេសចរបរទេសសរុបមានប្រហែល២៣,៨៨ លាននាក់បានទៅលេងថៃ។ ថៃកំពុងបង្វែរគោលដៅថ្មីនៃភ្ញៀវទេសចរបរទេសត្រឹមតែ២៨លាននាក់នៅឆ្នាំនេះ។ បើធៀបនឹងកំណត់ត្រាមុនកូវីដ-១៩ ថៃទទួលបានភ្ញៀវអន្តរជាតិជិត ៤០លាននាក់ក្នុងឆ្នាំ២០១៩ ដែលធ្វើឲ្យថៃទទួលបានប្រាក់ពីវិស័យនេះចំនួន ១,៩១ទ្រីលានបាត (៥៤,៣៧ពាន់លានដុល្លារ)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3898.txt
|
ឥណ្ឌូណេស៊ីបានបង្កើតមូលនិធិទេសចរណ៍មានទំហំជិត១៣០លានដុល្លារ ដើម្បីទាក់ទាញភ្ញៀវនៅឆ្នាំ ២០២៤ ស្របពេលប្រទេសនេះធ្វើជាម្ចាស់ផ្ទះនៃព្រឹត្តិការណ៍អន្តរជាតិសំខាន់ៗចំនួន៣ ។
|
រដ្ឋាភិបាលឥណ្ឌូណេស៊ីនាថ្ងៃទី៤ ខែវិច្ឆិកា បានប្រកាសពីគម្រោងមូលនិធិមួយ ដើម្បីគាំទ្រការអភិវឌ្ឍវិស័យទេសចរណ៍ប្រកបដោយនិរន្តរភាព និងទាក់ទាញភ្ញៀវអន្តរជាតិឲ្យបានកាន់តែច្រើនឡើង។ កញ្ចប់មូលនិធិទេសចរណ៍នេះ គ្រោងនឹងដាក់ដំណើរការនៅដើមឆ្នាំ២០២៤ ជាមួយថវិកាប្រមាណ២ទ្រីលានរូពៀ ( ១២៩,៣លានដុល្លារ) ដើម្បីគាំទ្រដល់ការផ្សព្វផ្សាយពីព្រឹត្តិការណ៍ទេសចរណ៍ និងធ្វើឲ្យប្រសើរឡើងនូវម៉ាកយីហោជាតិនៅលើទីផ្សារពិភពលោពលោក។ នេះបើតាមរដ្ឋមន្រ្តីទេសចរណ៍ឥណ្ឌូណេស៊ីលោក Sandiaga Uno ។ « យើងនឹងប្រើប្រាស់មូលនិធិនេះ ដើម្បីគាំទ្រទាំងព្រឹត្តិការណ៍ជាតិ និងអន្តរជាតិដូចជា កីឡា តន្រ្តី សិល្បៈ និងវប្បធម៌ ដែលធ្វើឡើងនៅឆ្នាំ ២០២៤ ។ នេះក៏រួមបញ្ចូលទាំងកិច្ចប្រជុំកំពូលដែលមិនពាក់ព័ន្ធនិងវិស័យទេសចរណ៍ ព្រោះសន្និសីទអន្តរជាតិក៏មានឥទ្ធិពលលើសេដ្ឋកិច្ចជាតិដែរ »។ សារព័ត៌មាន Xinhua បានដកស្រង់សម្តីលោក Sandiaga Uno អះអាងបែបនេះ។ លោកបន្តថា វិស័យទេសចរណ៍នឹងប្រមូលប្រាក់បានច្រើនជាង២២០ទ្រីលានរូពៀ (១៤០លានដុល្លារ)នៅឆ្នាំក្រោយ។ ជាមធ្យម ភ្ញៀវទេសចរបរទេសម្នាក់នឹងចំណាយប្រហែល១៥០០ដុល្លារ នៅពេលធ្វើដំណើរមកដល់ឥណ្ឌូណេស៊ី។ នៅឆ្នាំ២០២៤ ឥណ្ឌូណេស៊ីនឹងមានព្រឹត្តិការណ៍សំខាន់ៗយ៉ាងហោចណាស់ ៣ ដែលខ្លួនធ្វើជាម្ចាស់ផ្ទះដូចជា ពានរង្វាន់វាយសីពិភពលោក Tour-Indonesia Masters វេទិកាទឹកពិភពលោកលើកទី១០ និងការប្រណាំងមូតូប្រភេទ MotoGP នៅ Mandalika។ តាមរយៈកញ្ចប់មូលនិធិខាងលើនេះ ឥណ្ឌូណេស៊ីរំពឹងនឹងជួយស្តារវិស័យទេសចរណ៍ឡើងវិញក្រោយវិបត្តិកូវីដ-១៩។ បើតាមស្ថិតិឥណ្ឌូណេស៊ី (BPS) ចាប់ពីខែមករាដល់តុលា ប្រទេសនេះទទួលបានភ្ញៀវទេសចរចំនួន ៩,៤៩លាននាក់ ដែលតួលេខនេះខ្ពស់ជាងគោលដៅរបស់រដ្ឋាភិបាលបានកំណត់ត្រឹមតែ ៧,៤លាននាក់កាលពីដើមឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3899.txt
|
ខណៈពេលដែលបច្ចេកវិទ្យា 5G មិនទាន់ត្រូវបានដាក់ឱ្យប្រើប្រាស់នៅប្រទេសជាច្រើនផង ចិនបានកំណត់គោលដៅដើម្បីប្រើប្រាស់បច្ចេកវិទ្យា 6G នៅឆ្នាំ ២០៣០។
|
6G ជាជំហានបន្ទាប់ដែលនាំមុខពីបច្ចេកវិទ្យា 5G ហើយត្រូវបានរំពឹងថានឹងឈានដល់ល្បឿនមួយ terabit (TB) ក្នុងមួយវិនាទី។ នោះមានន័យថាជាមធ្យមរៀងរាល់វិនាទី អ្នកប្រើប្រាស់អាចទាញយកមាតិកា Netflix បាន ១៤២ម៉ោងជាមួយនឹងគុណភាពខ្ពស់បំផុត។ បើប្រៀបធៀបទៅនឹង 5G ល្បឿននៃបណ្តាញ 6G គឺលឿនជាង ១០០ដង។ បើតាមអ្នកជំនាញ 6G អាចភ្ជាប់ការផ្ទៀងផ្ទាត់ភាពត្រឹមត្រូវជាមួយនឹងបញ្ញាសិប្បនិម្មិត (AI) និងអាចបង្កើតពិភពឌីជីថលស្របទៅនឹងពិភពពិតជាក់ស្តែង។ កាលពីខែមីនា នៅក្នុងវេទិកាអភិវឌ្ឍន៍ចិន (CDF) លោក Jin Zhuanglong រដ្ឋមន្ត្រីក្រសួងឧស្សាហកម្ម និងបច្ចេកវិទ្យាព័ត៌មានបានអះអាងថា ចិនកំពុងនាំមុខគេលើពិភពលោកក្នុងការពន្លឿនការស្រាវជ្រាវ និងអភិវឌ្ឍន៍ 6G ។ សេចក្តីប្រកាសនេះត្រូវបានធ្វើឡើងបន្ទាប់ពីសន្និសីទសកល 6G នៅថ្ងៃទី២២ ខែមីនាក្នុងទីក្រុងណានជីងដែលបានឯកភាពគ្នាលើការដាក់ពង្រាយសេវាបណ្តាញទូរស័ព្ទចល័ត 6G នៅឆ្នាំ ២០៣០។ បើតាមសារព័ត៌មាន China Daily មហិច្ឆតារបស់ចិនមិនមែនធ្វើឡើងដោយគ្មានមូលដ្ឋាននោះទេ។ អាជីវកម្ម សាលារៀន និងអង្គការវិទ្យាសាស្ត្រជាច្រើននៅទីនេះ សម្រេចបាននូវរបកគំហើញនៅក្នុងបច្ចេកវិទ្យា 6G ដូចជាស្ថាបត្យកម្មបណ្តាញថ្មីជាដើម។ នៅថ្ងៃទី២២ ខែមេសា វិទ្យាស្ថានទី២៥ នៃបណ្ឌិត្យសភាវិទ្យាសាស្ត្រ និងឧស្សាហកម្មអវកាសចិនបានធ្វើតេស្តដោយជោគជ័យនូវល្បឿនបញ្ជូនឥតខ្សែ ១០០ជីកាប៊ីត (Gigabits) ក្នុងមួយវិនាទី ដែលខ្ពស់ជាងល្បឿនបណ្តាញមធ្យមរបស់5G ដល់ទៅ ១០០ដង (១GB ក្នុងមួយវិនាទី)។ នេះត្រូវបានចាត់ទុកថាជា របកគំហើញដ៏សំខាន់របស់ចិនក្នុងការស្រាវជ្រាវ 6G ។ នៅក្នុងបទសម្ភាសមួយកាលពីថ្ងៃទី៦ ខែធ្នូ នៅលើទូរទស្សន៍ជាតិចិន ( CCTV ) លោក Wang Zhiqin នាយករងនៃបណ្ឌិត្យសភាបច្ចេកវិទ្យាព័ត៌មាន និងទំនាក់ទំនងចិន ដែលជាអ្នកដឹកនាំក្រុមផ្សព្វផ្សាយជាតិ 6G បាននិយាយថា សម្រាប់អ្នកប្រើប្រាស់ទូទៅ 6G គឺលឿនជាងធម្មតាបើធៀប 5G។ ប៉ុន្តែនៅពេលបច្ចេកវិទ្យាដាក់ឲ្យប្រើប្រាស់ជាផ្លូវការ វានឹងផ្លាស់ប្តូរទាំងស្រុងនូវវិធីទំនាក់ទំនងរបស់មនុស្ស ជាពិសេសលើគំរូអាជីវកម្មថ្មី។ ដូច្នោះហើយ វិស័យចំនួនបីដែលនឹងផ្លាស់ប្តូរយ៉ាងខ្លាំងនៅពេលដែល 6G លេចឡើងគឺ ការតភ្ជាប់ការយល់ឃើញរបស់មនុស្សជាមួយ AI និងការតភ្ជាប់បន្តពីផែនដីទៅលំហអាកាស ព្រមទាំងការតភ្ជាប់ទៅកាន់ពិភពឌីជីថល។ លោក Wang Zhiqin បានសង្កត់ធ្ងន់ថា បណ្តាញ 6G នាពេលអនាគតនឹងមិនត្រឹមតែមានល្បឿនលឿន និងមានស្ថេរភាពជាង 5G ប៉ុណ្ណោះទេ ប៉ុន្តែក៏នឹងជាកម្លាំងជំរុញសម្រាប់ទិន្នន័យធំៗដូចជា AI, Cloud, Blockchain និងវិស័យផ្សេងទៀតដើម្បីអភិវឌ្ឍរួមគ្នា។ សារព័ត៌មានជប៉ុន Nikkei បានវាយតម្លៃខ្ពស់ចំពោះការរៀបចំផែនការដែលនឹងជួយឱ្យមហិច្ឆតា 6G របស់ចិនក្លាយជាការពិត។ យ៉ាងណាមិញ អាជីវកម្មនៅក្នុងប្រទេសនេះក៏ត្រូវប្រឈមមុខនឹងការពិតដ៏អាក្រក់នៃការដាក់ទណ្ឌកម្មពីបណ្តាប្រទេសលោកខាងលិច។ ខណៈពេលដែលចិនពន្លឿនដំណើរការនៃការអភិវឌ្ឍ និងកំណត់ស្តង់ដារ 6G ប្រទេសផ្សេងទៀតក៏មិននៅស្ងៀមនោះដែរទេ។ ក្រុមហ៊ុន Sony និង Nokia ក៏បានប្រកាសពីភាពជឿនលឿននៃបច្ចេកវិទ្យាតភ្ជាប់ថ្មី។ នៅឆ្នាំ ២០២០ ក្រុមហ៊ុនបច្ចេកវិទ្យាយក្សរបស់អាម៉េរិក រួមទាំង Apple, Google និង Intel ក៏បានចូលរួមជាមួយ Next G Alliance ដែលជាសម្ព័ន្ធភាពមួយដែលមានគោលដៅលើកកម្ពស់បណ្តាញទូរស័ព្ទ 6G ។ បើតាមសារព័ត៌មាន FT នៅពេលបច្ចេកវិទ្យា 6G ត្រូវបានបង្កើតឡើង វានឹងនាំឱ្យមានសេណារីយ៉ូពីរ។ របកគំហើញរបស់ចិនអាចបណ្តាលឱ្យបណ្តាប្រទេសលោកខាងលិចរួមដៃគ្នាកសាងស្តង់ដារផ្ទាល់ខ្លួនដែលរឹងមាំ។ ប្រសិនបើពួកគេមិនអាចសហការបានទេ ពួកគេត្រូវតែទទួលយក 6G ពីក្រុមហ៊ុនចិន Huawei ជំនួសឱ្យការអភិវឌ្ឍបណ្តាញ 5G សព្វថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_390.txt
|
សេតវិមាននិយាយថា អុីស្រាអែលបានយល់ព្រមផ្អាកប្រតិបត្តិការយោធានៅតំបន់កាហ្សាភាគខាងជើងរយៈពេល ៤ ម៉ោងក្នុងមួយថ្ងៃចាប់ពីថ្ងៃទី៩ ខែវិច្ឆិកា។ ការនេះបានបង្កើនក្តីសង្ឃឹមខ្លះៗសម្រាប់ប្រជាជន បន្ទាប់ពីការប្រយុទ្ធគ្នាជាងមួយខែ ដែលបានសម្លាប់មនុស្សរាប់ពាន់នាក់ និងបង្កឱ្យមានការភ័យខ្លាចទៅជាជម្លោះក្នុងតំបន់។
|
អាម៉េរិកអះអាងថា អុីស្រាអែលយល់ព្រមផ្អាកប្រតិបត្តិការយោធា ៤ម៉ោងក្នុងមួយថ្ងៃ។ ផ្អែកតាមបណ្តាញ X របស់ប្រធានាធិបតីអាម៉េរិក ចូ បៃឌិន ការផ្អាកនេះនឹងអនុញ្ញាតឱ្យមនុស្សអាចចាកចេញតាមច្រកសម្រាប់ជនភៀសខ្លួនចំនួនពីរ ដែលប្រើសម្រាប់ទទួលជនស៊ីវិល ។ យ៉ាងណាមិញ មិនទាន់មានការបញ្ជាក់ដោយផ្ទាល់ពីអុីស្រាអែលទេ ។ នេះបើតាមសំឡេងសហរដ្ឋអាម៉េរិក VOA ។ យ៉ាងណាមិញ រដ្ឋមន្ត្រីការពារជាតិអុីស្រាអែល លោក Yoav Gallant បានបញ្ជាក់ថា កំពុងចាត់វិធានការក្នុងតំបន់ ដើម្បីជួយសម្រួលដល់ការចាកចេញរបស់ជនស៊ីវិលប៉ាឡេស្ទីន ពីទីក្រុងកាហ្សាទៅភាគខាងត្បូង ប៉ុន្តែអ៊ីស្រាអែលមិនបន្ធូរបន្ថយការប្រយុទ្ធទេ។ កងកម្លាំងអុីស្រាអែលបានឡោមព័ទ្ធទីក្រុងកាហ្សាទាំងស្រុងក្នុងរយៈពេលប៉ុន្មានថ្ងៃថ្មីៗនេះ ហើយកងទ័ពបានអនុញ្ញាតឱ្យជនស៊ីវិលធ្វើដំណើរដោយសុវត្ថិភាព តាមបណ្តោយផ្លូវសំខាន់ភាគខាងត្បូងរយៈពេល ៣ឬ ៤ម៉ោងក្នុងមួយថ្ងៃ ហើយចំនួនអ្នកជម្លៀសខ្លួនកំពុងកើនឡើងជារៀងរាល់ថ្ងៃ។ អុីស្រាអែលប្តេជ្ញានឹងមិនទាន់អនុវត្តបទឈប់បាញ់ពេញលេញទេសម្រាប់ពេលនេះ។ លោក Yoav Gallant បានសង្កត់ធ្ងន់ថា ៖ « យើងនឹងមិនបញ្ឈប់ការប្រយុទ្ធនោះទេ ដរាបណាចំណាប់ខ្មាំងរបស់យើងនៅតែស្ថិតនៅក្នុងតំបន់កាហ្សា យើងកំពុងបំពេញបេសកកម្មក្នុងការផ្ដួលរំលំរបបហាម៉ាស និងការបំបាក់សមត្ថភាពយោធារបស់ក្រុមនេះ»។ Taher Al-Nono ទីប្រឹក្សានយោបាយរបស់មេដឹកនាំក្រុមហាម៉ាស Ismail Haniyeh បាននិយាយកាលពីថ្ងៃទី៩ ខែវិច្ឆិកាថា ការចរចាកំពុងបន្ត ហើយរហូតមកដល់ពេលនេះ មិនទាន់មានកិច្ចព្រមព្រៀងណាមួយត្រូវបានសម្រេចជាមួយអុីស្រាអែលឡើយ។ អុីស្រាអែលបានបើកការវាយប្រហារលើតំបន់កាហ្សាជាការឆ្លើយតបទៅនឹងការវាយឆ្មក់របស់ក្រុមហាម៉ាសឆ្លងព្រំដែននៅភាគខាងត្បូងអុីស្រាអែលកាលពីថ្ងៃទី៧ ខែតុលា ដែលក្នុងនោះខ្មាន់កាំភ្លើងក្រុមហាម៉ាសបានសម្លាប់មនុស្សចំនួន ១៤០០នាក់ ភាគច្រើនជាជនស៊ីវិល និងបានចាប់ចំណាប់ខ្មាំងប្រហែល ២៤០នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3900.txt
|
អ៊ុយក្រែនបានទទួលជំនួយពីសហភាពអឺរ៉ុប (EU ) ទំហំ១,៥ពាន់លានអឺរ៉ូ (១,៦៤ពាន់លានដុល្លារ) ដែលធ្វើឲ្យជំនួយសរុបពីប្លុកនេះកើនដល់ ១៦,៥ពាន់លានអឺរ៉ូ ( ប្រហែល១៨ពាន់លានដុល្លារ) នៅឆ្នាំនេះ។
|
នាយករដ្ឋមន្ត្រីអ៊ុយក្រែនលោក Denys Shmyhal នៅថ្ងៃទី២២ ខែវិច្ឆិកា បានស្វាគមន៍ជំនួយថ្មីដែលមានតម្លៃ១,៥ពាន់លានអឺរ៉ូពី EU ដោយបញ្ជាក់ថា នេះជា គន្លឹះក្នុងការរក្សាស្ថិរភាពម៉ាក្រូសេដ្ឋកិច្ចរបស់ប្រទេសក្នុងបរិបទនៃជម្លោះជាមួយរុស្ស៊ី។ បើតាមក្រសួងហិរញ្ញវត្ថុអ៊ុយក្រែន ជំនួយសរុបពីប្លុកនេះកើនដល់ ១៦,៥ពាន់លានអឺរ៉ូនៅឆ្នាំនេះ។ ជាមួយគ្នានេះ នាយករដ្ឋមន្ត្រី Shmyhal រំពឹងថា កម្មវិធី ៥០ពាន់លានអឺរ៉ូរបស់សហភាពអឺរ៉ុបសម្រាប់អ៊ុយក្រែននឹងត្រូវបានអនុម័តយ៉ាងឆាប់រហ័ស ស្របពេលស្ថានភាពជំនួយពីអាម៉េរិកមានភាពមិនច្បាស់លាស់នៅឆ្នាំក្រោយ។ សូមបញ្ជាក់ថា ជម្លោះរវាងរុស្ស៊ី-អ៊ុយក្រែនបានអូសបន្លាយពេល២១ខែមកហើយ ដែលបានប៉ះពាល់ដល់សេដ្ឋកិច្ចអ៊ុយក្រែនយ៉ាងខ្លាំង និងបង្ខំឲ្យរដ្ឋាភិបាលក្រុងកៀវពឹងផ្អែកខ្លាំងលើការគាំទ្រផ្នែកហិរញ្ញវត្ថុពីសម្ព័ន្ធមិត្តលោកខាងលិចសម្រាប់ការចំណាយលើសង្គមផ្សេងៗ។ អ៊ុយក្រែនក៏កំពុងប្រឈមមុខនឹងហានិភ័យនៃឱនភាពថវិកាប្រហែល ៤៣ពាន់លានដុល្លារនៅឆ្នាំក្រោយ ហើយគ្រោងទូទាត់ឱនភាពជាមួយនឹងជំនួយហិរញ្ញវត្ថុពីបរទេស។ នៅឆ្នាំក្រោយ ទីក្រុងកៀវរំពឹងថា នឹងទទួលបានជំនួយប្រហែល ១៨ពាន់លានអឺរ៉ូពីកម្មវិធីហេដ្ឋារចនាសម្ព័ន្ធអ៊ុយក្រែនរបស់ EU ខណៈប្រទេសនេះក៏កំពុងស្វែងរកជំនួយសេដ្ឋកិច្ចចន្លោះ១២ ទៅ១៤ពាន់លានដុល្លារពីអាម៉េរិកផងដែរ។ យ៉ាងណាមិញ កញ្ចប់ជំនួយរបស់អាម៉េរិកមិនទាន់ត្រូវបានអនុម័តនៅឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3901.txt
|
ក្រសួងរតនាគារអាម៉េរិកនៅថ្ងៃទី១៦ ខែវិច្ឆិកា បានប្រកាសដាក់ទណ្ឌកម្មលើក្រុមហ៊ុនដឹកជញ្ជូន និងកប៉ាល់ដឹកប្រេងរបស់រុស្ស៊ី ដែលជួញដូរប្រេងលើសតម្លៃកំណត់របស់ក្រុមប្រទេសអភិវឌ្ឍន៍ទាំង៧ (G7)។
|
នៅក្នុងសេចក្តីប្រកាសរបស់ក្រសួងរតនាគារសហរអាមេរិក ទណ្ឌកម្មត្រូវអនុវត្តទៅលើក្រុមហ៊ុនចំនួន៣ ដែលមានមូលដ្ឋាននៅអេមីរ៉ាតអារ៉ាប់រួមដូចជា Kazan Shipping Incorporated, Progress Shipping Company Limited និង Gallion Navigation Incorporated និងនាវាដឹកប្រេងចំនួន៣ ទៀតដែលមានឈ្មោះ Kazan, Ligovsky Prospect និង NS Century។ មន្ត្រីអាម៉េរិកបានចោទប្រកាន់កប៉ាល់ទាំងនេះ ថាបានចូលរួមក្នុងប្រតិបត្តិការដឹកជញ្ជូនប្រេងឆៅរបស់រុស្ស៊ីជាមួយនឹងតម្លៃលក់លើសពី ៦០ដុល្លារក្នុងមួយបារ៉ែល។ កប៉ាល់ទាំងនោះត្រូវដឹងថាប្រើប្រាស់សេវាកម្មរបស់ជនជាតិអាម៉េរិកពេលដឹកជញ្ជូនប្រេងឆៅពីរុស្ស៊ី។ កាលពីឆ្នាំមុន ក្រុម G7 និងអូស្ត្រាលីបានព្រមព្រៀងគ្នាកាត់បន្ថយតម្លៃលក់ប្រេងរុស្ស៊ីនៅត្រឹម៦០ ដុល្លារក្នុងមួយបារ៉ែល ដើម្បីកំហិតតប្រាក់ចំណូលរបស់រុស្ស៊ីពីការនាំចេញប្រេងឆៅ បន្ទាប់ពីប្រទេសនេះបានចាប់ផ្តើមប្រតិបត្តិការយោធានៅអ៊ុយក្រែន។ ការហាមឃាត់នេះ តម្រូវឱ្យក្រុមហ៊ុនលោកខាងលិចបញ្ឍប់ការផ្តល់ធានារ៉ាប់រង ប្រាក់កម្ចី និងសេវាកម្មដឹកជញ្ជូនប្រេងរបស់រុស្ស៊ីដែលនាំចេញតាមច្រកសមុទ្រ ប្រសិនបើតម្លៃលក់លើសពី ៦០ដុល្លារក្នុងមួយបារ៉ែល។ ទោះការហាមឃាត់នេះនឹងនៅតែជួយឱ្យប្រេងឆៅរបស់រុស្ស៊ីឈានដល់ទីផ្សារ វាក៏បានកំណត់ប្រាក់ចំណូលរបស់ប្រទេសនេះពីការនាំចេញប្រេង។ ដ្បិតតែការកំណត់តម្លៃប្រេងនេះបានដំណើរការជិតមួយឆ្នាំហើយក៏ដោយ ប៉ុន្តែតម្លៃប្រេងសកលនៅខ្ពស់នៅឆ្នាំនេះ ហើយចំនួនក្រុមហ៊ុនដឹកជញ្ជូនប្រេងរុស្ស៊ីបានកើនឡើងផងនោះមានន័យថា ប្រេងរុស្ស៊ីភាគច្រើនត្រូវបានជួញដូរលើសពីតម្លៃកំណត់។ ក្រោមទណ្ឌកម្មនេះ ទ្រព្យសម្បត្តិនៅអាម៉េរិករបស់ក្រុមហ៊ុនខាងលើនឹងត្រូវជាប់គាំង។ ជនជាតិអាម៉េរិកក៏នឹងត្រូវបានហាមឃាត់មិនឱ្យធ្វើប្រតិបត្តិការជាមួយអាជីវកម្មទាំងនេះទៀតដែរ។ គួរបញ្ជាក់ថា តម្លៃប្រេង Brent នៅឆ្នាំនេះ កើនជិតដល់ ១០០ដុល្លារ ដោយសារតែអង្គការនៃប្រទេសនាំចេញប្រេង និងសម្ព័ន្ធមិត្ត (OPEC+) រឹតបន្តឹងការផ្គត់ផ្គង់។ នេះបានធ្វើឲ្យមានផលប៉ះពាល់ដល់ការកំណត់តម្លៃប្រេង។ យ៉ាងណាមិញ ប្រភពជិតស្និទ្ធនឹង Reuters បាននិយាយថា ប្រទេសនានាអាចរឹតបន្តឹងបទប្បញ្ញត្តិដើម្បីធ្វើឱ្យពិដានតម្លៃកាន់តែមានប្រសិទ្ធភាព។ យោងតាមរបាយការណ៍កាលពីដើមសប្តាហ៍មុន ដោយទីភ្នាក់ងារថាមពលអន្តរជាតិ (IEA) ការនាំចេញប្រេងឆៅ និងផលិតផលប្រេងរបស់រុស្ស៊ីបានថយចុះចំនួន ៧០ពាន់បារ៉ែលក្នុងមួយថ្ងៃនៅខែតុលាមកត្រឹម៧,៥លានបារ៉ែលក្នុងមួយថ្ងៃប៉ុណ្ណោះ។ របាយការណ៍នេះបានប៉ាន់ប្រមាណថា ប្រាក់ចំណូលនាំចេញរបស់រុស្ស៊ីបានធ្លាក់ចុះ ២៥លានដុល្លារ ដោយចំណូលសរុបមានត្រឹម១៨,៣៤ពាន់លានដុល្លារ។ ប៉ុន្តែតម្លៃប្រេងឆៅ និងផលិតផលប្រេងរបស់រុស្ស៊ីភាគច្រើននៅតែលក់ចេញក្នុងតម្លៃខ្ពស់ជាងការកំណើត ៦០ដុល្លារក្នុងមួយធុប៉ារ៉ែល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3902.txt
|
បន្ទាប់ពីកំណើនពីរត្រីមាសជាប់ៗគ្នា ផលិតក្នុងស្រុកសរុប(GDP)របស់ជប៉ុនបានធ្លាក់ចុះ២,១ភាគរយនៅក្នុងត្រីមាសទី៣ ដោយសារតែការតម្រូវប្រើប្រាស់ និងការវិនិយោគចុះខ្សោយ។
|
រដ្ឋាភិបាលជប៉ុនបានប្រកាសនៅថ្ងៃទី១៥ ខែវិច្ឆិកា ថា សេដ្ឋកិច្ចរបស់ខ្លួនបានធ្លាក់ចុះក្នុងអត្រា២,១ភាគរយនៅត្រីមាសទី៣នៃឆ្នាំនេះ ដែលជាការធ្លាក់ចុះជាលើកដំបូងក្នុងឆ្នាំនេះ។ ទិន្នន័យដែលបានបង្ហាញនេះ អាក្រក់ជាងការប៉ាន់ប្រមាណរបស់អ្នកសេដ្ឋកិច្ចសម្រាប់ការធ្លាក់ចុះប្រចាំឆ្នាំ ០,៤២ភាគរយ ។ បញ្ហាមួយដែលនាំដល់ការធ្លាក់ចុះនេះ គឺការប្រើប្រាស់ឯកជននៅជប៉ុនបានថយចុះ ០,០៤ភាគរយនៅក្នុងខែកក្កដា ដល់ខែកញ្ញា ដោយសារអតិផរណាបន្តអូសទាញនាប៉ុន្មានខែថ្មីៗនេះ។ ចំណែកការវិនិយោគអាជីវកម្មក៏បានធ្លាក់ចុះ០,៦ភាគរយផងដែរ បន្ទាប់ពីបានធ្លាក់ចុះ ១ភាគរយនៅត្រីមាសទី២ ព្រោះក្រុមហ៊ុនបន្តកាត់បន្ថយការចំណាយដើមទុនស្របពេលមានការកើនឡើងថ្លៃដើម។ ទន្ទឹមនេះ ការនាំចូលបានជះឥទ្ធិពលដល់កំណើនសេដ្ឋកិច្ចជប៉ុនកើនឡើងត្រឹម១ភាគរយ ក្រោយពីការស្ទុះងើបឡើងវិញពីការធ្លាក់ចុះខ្លាំង ៣,៨ភាគរយនៅក្នុងត្រីមាសទី២ ខណៈការនាំចេញបានកើនឡើង ០,៥ភាគរយប៉ុណ្ណោះ។ គួរបញ្ជាក់ថា នៅក្នុងត្រីមាសទី១នៃឆ្នាំនេះ សេដ្ឋកិច្ចជប៉ុនមានកំណើន៣,៧ភាគរយ ខណៈត្រីមាសទី២ បានឡើងខ្លាំងក្នុងអត្រា៤,៥ភាគរយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3903.txt
|
បច្ចុប្បន្នប្រាក់កម្ចីក្នុងវិស័យអចលនទ្រព្យនៅអឺរ៉ុបមានប្រមាណ ១០ភាគរយនៃកម្ចីសរុបនៅទូទាំងធនាគារក្នុងតំបន់នេះ។ ធនាគារកណ្តាលអឺរ៉ុបបានព្រមានថា ការធ្លាក់ថ្លៃអចលនទ្រព្យអាចអូសបន្លាយពេលច្រើនឆ្នាំ ដោយសារក្រុមហ៊ុនអភិវឌ្ឍន៍វិស័យនេះជាប់បំណុលច្រើន។
|
ភាពទន់ខ្សោយនៃវិស័យអចលនទ្រព្យនៅបណ្តាប្រទេសអឺរ៉ុបអាចអូសបន្លាយពេលច្រើនឆ្នាំ ដែលបង្កហានិភ័យយ៉ាងធ្ងន់ធ្ងរសម្រាប់សេដ្ឋកិច្ចតំបន់នេះ។ នេះជាការលើកឡើងរបស់ធនាគារកណ្តាលអឺរ៉ុប (ECB) នៅក្នុងរបាយការណ៍វាយតម្លៃស្ថិរភាពហិរញ្ញវត្ថុរបស់ខ្លួននៅថ្ងៃទី២១ ខែវិច្ឆិកា ។ បើតាមរបាយការណ៍ ECB នៅឆមាសទី១ឆ្នាំនេះ ចំនួនប្រតិបត្តិការអគារពាណិជ្ជកម្មនៅតំបន់ចាយប្រាក់អឺរ៉ូបានថយចុះ៤៧ភាគរយ បើធៀបគ្រាដូចគ្នាក្នុងឆ្នាំ២០២២។ តម្លៃអចលនទ្រព្យធ្លាក់បានចុះយ៉ាងគំហុគ ស្របពេលមានម្ចាស់អចលនទ្រព្យមួយចំនួនបញ្ចុះតម្លៃលើសពី៣០ភាគរយ។ វិបត្តិអចលនទ្រព្យកំពុងរីករាលដាលខ្លាំងនៅអាល្លឺម៉ង់ ដែលជាសមាជិកមានសេដ្ឋកិច្ចធំជាងគេក្នុងតំបន់អឺរ៉ុប។ ការកើនឡើងអត្រាការប្រាក់ក្នុងរយៈពេលខ្លី បានធ្វើឱ្យអ្នកអភិវឌ្ឍន៍អចលនទ្រព្យមួយចំនួនក្ស័យធន ខណៈដែលកិច្ចព្រមព្រៀង និងគម្រោងសាងសង់នានាបានជាប់គាំង។ កម្រិតបំណុលជាមធ្យមរបស់ក្រុមហ៊ុនអចលនទ្រព្យធំៗនៅអឺរ៉ុប មានប្រហាក់ប្រហែលកម្រិតមុនវិបត្តិហិរញ្ញវត្ថុឆ្នាំ២០០៨។ ការកើនឡើងនៃការចំណាយសម្រាប់ការខ្ចីប្រាក់ បានបង្កឱ្យមានបញ្ហាប្រឈមជាច្រើនសម្រាប់ក្រុមហ៊ុនអភិវឌ្ឍន៍អចលនទ្រព្យដើម្បីស្តារហិរញ្ញវត្ថុឡើងវិញ។ លោក Carsten Brzeski ប្រធានសេដ្ឋវិទូនៃធនាគារ ING បានលើកឡើងក្នុងរបាយការណ៍ថា អ្វីៗនឹងកាន់តែពិបាកនៅឆ្នាំ២០២៤ នៅពេលដែលចំនួននៃការបញ្ជាទិញថ្មីកំពុងថយចុះ។ ក្រុមហ៊ុនអចលនទ្រព្យនៅសល់តែគម្រោងដែលមានស្រាប់ប៉ុណ្ណោះ ជាមួយនឹងការចំណាយខ្ពស់។ បច្ចុប្បន្ន ប្រាក់កម្ចីនៅក្នងវិស័យអចលនទ្រព្យមានប្រហែល ១០ភាគរយនៃប្រាក់កម្ចីសរុបនៅធនាគារតំបន់អឺរ៉ុប។ ECB បានព្រមានថា ការរឹតបន្តឹងលក្ខខណ្ឌហិរញ្ញវត្ថុដែលអូសបន្លាយក្នុងប៉ុន្មានឆ្នាំខាងមុខនឹងបង្កើនភាពតានតឹងនៅក្នុងវិស័យនេះ។ ការណ៍នេះទំនងជានឹងពង្រីកយ៉ាងខ្លាំងនូវសេណារីយ៉ូមិនល្អ និងបណ្តាលឱ្យមានការខាតបង់យ៉ាងច្រើនសម្រាប់ប្រព័ន្ធហិរញ្ញវត្ថុក្នុងតំបន់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3904.txt
|
បច្ចុប្បន្នការទិញផ្ទះបានក្លាយជាឧបសគ្គដ៏ធំផុតសម្រាប់ប្រជាជនអាម៉េរិក ដោយសារតែអត្រាការប្រាក់កម្ចីទិញផ្ទះនៅប្រទេសនេះបានកើនឡើងយ៉ាងខ្លាំងក្នុងរយៈពេល២ឆ្នាំចុងក្រោយនេះ។ តម្លៃផ្ទះនៅតែបន្តកើនឡើងដោយសារតែការផ្គត់ផ្គង់លំនៅដ្ឋានមានតិចតួចប៉ុណ្ណោះ។
|
ប្រាក់ចំណូលជាមធ្យមសម្រាប់គ្រួសារដែលអាចទិញបានផ្ទះនៅអាម៉េរិកនាឆ្នាំនេះ ត្រូវមានចាប់ពី១០៧ពាន់ដុល្លារក្នុងមួយឆ្នាំ ខ្ពស់ជាងឆ្នាំមុនដែលត្រូវការ៨៨ពាន់ដុល្លារក្នុងមួយឆ្នាំ។ នេះបង្ហាញថា ការកើនឡើងតម្លៃផ្ទះនៅអាម៉េរិកកាន់តែគំរាមកំហែលដល់ប្រាក់ចំណូលរបស់ប្រជាជន។ នេះបើតាមរបាយការណ៍ប្រចាំឆ្នាំរបស់សមាគមជាតិនៃអ្នកលក់អចលនទ្រព្យជាតិអាម៉េរិក (NAR)។ កំណើន២២ភាគរយនៃប្រាក់ចំណូលជាមធ្យមសម្រាប់អ្នកទិញផ្ទះ ជាការកើនឡើងខ្ពស់បំផុតដែលមិនធ្លាប់មាន។ ប្រាក់ចំណូលជាមធ្យមរបស់គ្រួសារនៅអាម៉េរិកបច្ចុប្បន្នមាន៧៥ពាន់ដុល្លារក្នុងមួយឆ្នាំ គឺទាបជាងកម្រិតប្រាក់ចំណូលសម្រាប់ទិញផ្ទះក្នុងរបាយការណ៍ NAR ។ តម្លៃផ្ទះបានកើនឡើងខ្ពស់បំផុតក្នុងរយៈពេល២ទសវត្សរ៍ដល់ ៨ភាគរយសម្រាប់អ្នកទិញផ្ទះលើកដំបូង និង១៩ភាគរយសម្រាប់អ្នកទិញផ្ទះចាប់ពីលើកទីពីរទៅ។ មូលហេតុដោយសារអ្នកទិញចង់បង់រំលោះខ្ពស់ ដើម្បីទទួលបានសិទ្ធិទិញ ឬកាត់បន្ថយចំនួនកម្ចីទិញផ្ទះ។ ថ្វីបើរលកនៃការផ្គត់ផ្គង់លំនៅឋានធ្លាក់ចុះ តម្លៃផ្ទះខ្ពស់ និងអត្រាការប្រាក់ខ្ពស់ ក៏អត្រាចំនួនអ្នកទិញផ្ទះលើកដំបូងនៅអាម៉េរិកបានកើនឡើងនៅឆ្នាំនេះ។ អ្នកទិញផ្ទះលើកដំបូងមានចំនួន៣២ភាគរយនៃអតិថិជនទាំងអស់ កើនឡើងពី ២៦ភាគរយកាលពីឆ្នាំមុន។ របាយការណ៍របស់ NAR ក៏បានបង្ហាញថា ៧០ភាគរយនៃផ្ទះដែលបានទិញថ្មីៗនេះនៅអាម៉េរិក ជាគ្រួសារដែលគ្មានកូនក្រោមអាយុ ១៨ឆ្នាំ ដែលនេះជាអត្រាខ្ពស់បំផុតមិនធ្លាប់មាន។ បើតាមរបាយការណ៍ប្រចាំត្រីមាសរបស់ NAR ច្រើនជាង ៨០ភាគរយនៃតំបន់ទីប្រជុំជនដែលមាន២២១កន្លែង មានតម្លៃផ្ទះកើនឡើងនៅក្នុងត្រីមាសទី៣ នៃឆ្នាំនេះ បើធៀបគ្រាដូចគ្នាឆ្នាំមុន។ តម្លៃជាមធ្យមនៃផ្ទះប្រើប្រាស់រួចនៅអាម៉េរិកបានកើនឡើង ២,២ភាគរយក្នុងត្រីមាសទី៣ឆ្នាំនេះ ដល់៤០៦,៩ពាន់ដុល្លារ ធៀបនឹងតម្លៃ ៣៩៨ពាន់ដុល្លារក្នុងត្រីមាសទី៣ នៃឆ្នាំ២០២២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3905.txt
|
រុស្ស៊ីបានលុបចោលការហាមឃាត់នាំចេញប្រេងម៉ាស៊ូតដែលបានដាក់ចេញកាលពីថ្ងៃទី២១ខែកញ្ញា ដោយសារមានការផ្គត់ផ្គង់ក្នុងស្រុកលើស។
|
ក្រសួងថាមពលរុស្ស៊ីនៅថ្ងៃទី២២ ខែវិច្ឆិកាបានប្រកាសថា រដ្ឋាភិបាលបានសម្រេចលុបចោលការហាមឃាត់ការនាំចេញប្រេងម៉ាស៊ូត ដោយសារទីផ្សារក្នុងស្រុកបានផ្គត់ផ្គង់គ្រប់គ្រាន់ និងនៅសេសសល់។ សេចក្តីប្រកាសរបស់ក្រសួងថាមពលរុស្ស៊ី បានបញ្ជាក់ថា រដ្ឋាភិបាលនៃសហព័ន្ធរុស្ស៊ី បានសម្រេចដកការហាមឃាត់បណ្តោះអាសន្នលើការនាំចេញប្រេងម៉ាស៊ូត ដែលដាក់ចេញនៅថ្ងៃទី២១ ខែកញ្ញា ជាផ្នែកនៃវិធានការជាបន្តបន្ទាប់ដើម្បីរក្សាស្ថិរភាពតម្លៃនៅក្នុងទីផ្សារឥន្ធនៈសម្រាប់ផ្គត់ផ្គង់ក្នុងស្រុក។ ចាប់តាំងពីថ្ងៃទី២១ ខែកញ្ញាមក រុស្ស៊ីបានដាក់បម្រាមបណ្តោះអាសន្នលើការនាំចេញប្រេងសាំង និងប្រេងម៉ាស៊ូត ដើម្បីរក្សាស្ថិរភាពទីផ្សារក្នុងស្រុក ដោយមានករណីលើកលែងមួយចំនួន។ កាលពីថ្ងៃទី៦ ខែតុលា រុស្ស៊ីក៏បានលុបចោលការរឹតបន្តឹងលើការនាំចេញប្រេងម៉ាស៊ូតតាមរយៈបំពង់ទៅកាន់កំពង់ផែសមុទ្រសម្រាប់ក្រុមហ៊ុនផលិតដែលផ្គត់ផ្គង់យ៉ាងហោចណាស់ ៥០ភាគរយនៃផលិតកម្មប្រេងម៉ាស៊ូតទៅកាន់ទីផ្សារក្នុងស្រុក។ បន្ទាប់មកនៅថ្ងៃទី១៧ ខែវិច្ឆិកា រដ្ឋាភិបាលបានដកបម្រាមបណ្ដោះអាសន្នលើការនាំចេញប្រេងសាំងថែមទៀត។ កន្លងមក ប្រទេសនេះបានរឹតបន្តឹងការនាំចេញប្រេងឆៅចំនួន ៣០០ពាន់បារ៉ែលក្នុងមួយថ្ងៃចាប់តាំងពីខែសីហា។ គោលនយោបាយនេះនឹងបន្តរហូតដល់ដំណាច់ឆ្នាំ២០២៣ ក្នុងគោលបំណងរឹតបន្តឹងការផ្គត់ផ្គង់ និងគាំទ្រតម្លៃប្រេងពិភពលោក៕ អត្ថបទទាក់ទង រុស្ស៊ីលក់ប្រេងបានខ្ពស់ជាង៣៥ភាគរយនៃតម្លៃកំណត់ដោយ G7 និង EU រុស្ស៊ីបិទការនាំចេញសាំង និងប្រេងទៅក្រៅប្រទេស អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3906.txt
|
តម្លៃប្រេង Brent ត្រូវបានជួញដូរក្នុងតម្លៃប្រមាណ ៧៧ដុល្លារដែលជាថ្លៃទាបបំផុតចាប់តាំងពីខែកក្កដា ។ ការធ្លាក់ថ្លៃពេលនេះ ក៏ព្រោះតែបារម្ភថាអង្គការ OPEC កាត់បន្ថយការផលិតប្រេងទៀត ជាពិសេសតម្រូវការខ្សោយនៅចិន។
|
ការបិទសន្ទស្សន៍ជួញដូរនៅថ្ងៃទី៥ ខែធ្នូ តម្លៃប្រេង Brent និង WTI បានធ្លាក់ចុះជាង១ភាគរយ ដែលជាតួលេខទាបបំផុតក្នុងរយៈពេល៥ខែចុងក្រោយ។ តម្លៃប្រេងទាំងពីរប្រភេទនេះបានប្រែប្រួលតម្លៃក្នុងរង្វង់៧៧ដុល្លារនិង៧២ ដុល្លារក្នុងមួយបារ៉ែលរៀងគ្នា។ តម្លៃប្រេងធ្លាក់ចុះដោយសារបារម្ភសមាជិកនៃអង្គការនៃប្រទេសនាំចេញប្រេង និងសម្ព័ន្ធមិត្តរបស់ខ្លួន (OPEC+) នឹងកាត់បន្ថយការផលិតប្រេងបន្ថែមទៀត។ ក្នុងអំឡុងពេលកិច្ចប្រជុំកាលពីសប្តាហ៍មុន OPEC + បានប្រកាសថាខ្លួននឹងកាត់បន្ថយផលិតកម្មចំនួន ២,២លានបារ៉ែលក្នុងមួយថ្ងៃក្នុងត្រីមាសទី១ឆ្នាំ២០២៤។ ការប្រែប្រួលតម្លៃប្រេង Brent ចាប់ពីដើមឆ្នាំ២០២៣ ។ ក្រាហ្វ ៖ Bloomberg OPEC+ កំពុងផ្តោតលើការកាត់បន្ថយផលិតកម្ម ដោយសារតម្លៃប្រេងបានធ្លាក់ចុះជិត ២០ភាគរយចាប់តាំងពីចុងខែកញ្ញាមក។ ក្រៅពីនេះ កំណើនសេដ្ឋកិច្ចនៅឆ្នាំក្រោយត្រូវបានព្យាករថានឹងធ្លាក់ចុះ ហើយការផ្គត់ផ្គង់ប្រេងពិភពលោកអាចនឹងលើសតម្រូវការ។ សារព័ត៌មាន Reuters បានដកស្រង់សម្តីឧបនាយករដ្ឋមន្ត្រីរុស្ស៊ី Alexander Novak ថា OPEC+ ត្រៀមខ្លួនជាស្រេចដើម្បីកាត់បន្ថយការផលិតប្រេងបន្ថែមទៀត ដើម្បីធ្វើយ៉ាងណាឲ្យទីផ្សារប្រេងឡើងថ្លៃមកវិញ។ ប្រធានាធិបតីរុស្ស៊ី វ្ល៉ាឌីមៀ ពូទីន នឹងធ្វើទស្សនកិច្ចនៅប្រទេសសំខាន់ៗក្នុងអង្គការ OPEC ដូចជា អារ៉ាប៊ីសាអូឌីត និងអេមីរ៉ាតអារ៉ាប់រួម។ មួយវិញទៀត ការណ៍ដែលទីផ្សារធ្លាក់ចុះនេះ ក៏ព្រោះតែការបារម្ភអំពីតម្រូវការប្រេងរបស់ចិន។ សេដ្ឋកិច្ចប្រទេសនេះ បានបង្ហាញសញ្ញានៃការធ្លាក់ចុះក្នុងរយៈពេលប៉ុន្មានខែកន្លងមកនេះ។ ចំណែកនៅអាម៉េរិកវិញ សន្ទុះនៃការស្តុកប្រេងសាំងបានកើនឡើងខ្លាំងនៅប៉ុន្មានសប្តាហ៍ចុងក្រោយ។ ចំនួនប្រេងស្តុកបានកើនដល់ ៥៩៤ពាន់បារ៉ែល ខណៈដែលប្រេងសាំងកើនឡើង ២,៨លានបារ៉ែល៕ ការប្រែប្រួលតម្លៃប្រេង Brent ចាប់ពីដើមឆ្នាំ២០២៣ ។ ក្រាហ្វ ៖ Bloomberg អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3907.txt
|
ឥណ្ឌាសម្រេចបានកំណើនសេដ្ឋកិច្ច ៧,៦ភាគរយនៅត្រីមាសទី៣។ សម្រាប់ឆ្នាំ២០២៣ ធនាគារកណ្តាលប្រទេសនេះរំពឹងមានកំណើនសេដ្ឋកិច្ចដល់៦,៥ភាគរយ។
|
ឥណ្ឌាជាប្រទេសមួយដែលមានកំណើនសេដ្ឋកិច្ចល្អបំផុតក្នុងចំណោមប្រទេសសេដ្ឋកិច្ចធំៗលើពិភពលោក។ សញ្ញាណនៃការលូតលាស់សេដ្ឋកិច្ចដ៏ប្រសើររបស់ឥណ្ឌា ព្រោះតែកំណើនយ៉ាងរឹងមាំនៃការប្រើប្រាស់ទំនិញដោយសារសម្ពាធអតិផរណាធូរស្រាល។ ស្ថិតិដែលចេញផ្សាយដោយរដ្ឋាភិបាលឥណ្ឌាកាលពីសប្តាហ៍មុនបានបង្ហាញថា ផលិតផលក្នុងស្រុកសរុប (GDP) នៅត្រីមាសទី៣ ឆ្នាំនេះបានកើនឡើងដល់ ៧,៦ភាគរយធៀបគ្រាដូចគ្នាឆ្នាំមុន។ កំណើននេះទាបជាងបន្តិចប៉ុណ្ណោះបើធៀបអត្រា ៧,៨ភាគរយដែលសម្រេចបាននៅក្នុងត្រីមាសទី២។ ប្រមុខសេដ្ឋវិទូធនាគារ Barclays Bank India លោក Rahul Bajoria បានប្រាប់កាសែត Wall Street Journal ថា កំណើនសេដ្ឋកិច្ចឥណ្ឌាភាគច្រើនបានមកពីតម្រូវការក្នុងស្រុក ការវិនិយោគសាធារណៈ និងសុទិដ្ឋិនិយមរបស់អ្នកប្រើប្រាស់។ អ្នកជំនាញរូបនេះបានបញ្ជាក់ថា កំណើនឥណទាន ការពង្រាយការប្រើប្រាស់អគ្គិសនី និងសូចនាករសំខាន់ៗផ្សេងទៀតសុទ្ធសឹងតែជារូបភាពនៃស្ថិរភាពសេដ្ឋកិច្ច។ បើតាមមូលនិធិរូបិយវត្ថុអន្តរជាតិ (IMF) កំណើនសេដ្ឋកិច្ចចិននៅឆ្នាំនេះអាចស្ថិតនៅអត្រា៥,៤ភាគរយ ខណៈឥណ្ឌាអាចកើនដល់ ៦,៣ភាគរយឯណោះ។ សម្រាប់ធនាគារកណ្តាលឥណ្ឌា (RBI) រំពឹងថាសេដ្ឋកិច្ចឥណ្ឌានឹងកើនដល់ ៦,៥ភាគរយ។ សកម្មភាពទិញដូរទំនិញបានកើនឡើងជាបន្តបន្ទាប់នៅត្រីមាសទី៤ ជាពិសេសក្នុងអំឡុងមានពិធីបុណ្យសំខាន់ៗនាចុងឆ្នាំនេះ ដែលអាចជួយបង្កើនការចំណាយរបស់ប្រជាជន។ ក្នុងខែតុលាឆ្នាំនេះ ការលក់រថយន្តនៅឥណ្ឌាបានកើនឡើង ១៥,៩ភាគរយធៀបនឹងគ្រាដូចគ្នាឆ្នាំមុន។ នេះបើតាមទិន្នន័យពីសមាគមក្រុមហ៊ុនផលិតរថយន្តឥណ្ឌា (SIAM)។ ក្រោយពីការឡើងថ្លៃទំនិញនៅត្រីមាសទី៣ ពេលនេះអតិផរណារបស់ឥណ្ឌាបានធូរស្រាលបន្តិច។ អតិផរណាសម្រាប់តម្លៃទំនិញលក់រាយនៅខែតុលាធៀបគ្រាដូចគ្នាឆ្នាំមុនមានត្រឹមតែ ៤,៧៨ភាគរយ។ អត្រានេះទាបជាងឆ្ងាយពីខែកក្កដាដែលមានដល់ ៧,៤ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3908.txt
|
អង្ករប្រភេទ ST25 របស់វៀតណាមបានឈ្នះពានរង្វាន់ជើងឯក ក្នុងកម្មវិធីប្រកួតអង្ករល្អបំផុតរបស់ពិភពលោកលើកទី១៥ ដែលប្រព្រឹត្តនៅហ្វីលីពីនក្នុងឆ្នាំនេះ។
|
ការប្រកួតអង្ករល្អបំផុតរបស់ពិភពលោកក្នុងក្របខ័ណ្ឌនៃសន្និសីទពាណិជ្ជកម្មអង្ករសកលដែលរៀបចំដោយ The Rice Trader នៅហ្វីលីពីនទើបតែបានប្រកាសលទ្ធផលនៅថ្ងៃទី ៣០ខែវិច្ឆិកា។ ក្នុងនោះអង្កររបស់វៀតណាមបានទទួលជ័យលាភីលេខមួយ ខណៈលេខ២ បានមកលើកម្ពុជា និងឥណ្ឌាទទួលបានលេខ៣។ បើតាមសារព័ត៌មាន VnExpress នេះជាលើកទី២ហើយដែលអង្ករប្រភេទ ST25 បានជាប់ជាអង្ករល្អបំផុតរបស់ពិភពលោក ខណៈដែលលើកទី១ នៅឆ្នាំ២០១៩។ វៀតណាមក៏បានជាប់ចំណាត់ថ្នាក់លេខ២ក្នុងការប្រកួតនៅឆ្នាំ ២០២០។ ការប្រលងនៅឆ្នាំនេះមានការចូលរួមពីជាង១០ ប្រទេស ហើយសំណាកអង្ករចំនួន៣០ប្រភេទត្រូវបានដាក់ក្នុងការប្រកួត។ កាលពីឆ្នាំ២០២២ កម្ពុជាបានឈ្នះពានរង្វាន់លេខមួយក្នុងការប្រលងអង្ករល្អបំផុតរបស់ពិភពលោកដែលធ្វើឡើងនៅភូកេត ប្រទេសថៃ។ ចំណែកថៃ វៀតណាម និងឡាវស្ថិតក្នុងលំដាប់កំពូលទាំង៤ ។ កម្មវិធីប្រកួតអង្ករល្អបំផុតរបស់ពិភពលោក ជាព្រឹត្តិការណ៍អន្តរជាតិប្រចាំឆ្នាំដែលរៀបចំដំបូងឡើងដោយសមាគមអង្ករអាម៉េរិក The Rice Trader ក្នុងឆ្នាំ២០០៩ ក្នុងគោលដៅស្វែងរកទីផ្សារអង្ករ។ គួរបញ្ជាក់ថា ប្រទេសដែលទទួលបានចំណាត់ថ្នាក់អង្ករល្អបំផុត ៦ប្រាំចុងក្រោយមានដូចជា អង្ករ Hom Mali ថៃប្រចាំឆ្នាំ២០១៦ និង២០១៧ ខណៈឆ្នាំ២០១៨ អង្ករម្លិះកម្ពុជា។ ចំណែកឆ្នាំ២០១៩ បានទៅលើ ST25 របស់វៀតណាម ហើយឆ្នាំ២០២០ និង២០២១ បានទៅលើ Hom Mali និងម្លិះ105 របស់ថៃវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3909.txt
|
កម្ពុជា ស្ថិតក្នុងចំណោមប្រទេស និងតំបន់់ទាំង២០ ដែលមូលនិធិរូបិយវត្ថុអន្តរជាតិ (IMF) បានព្យាករថាមានកំណើនលឿនបំផុតនៅឆ្នាំ២០២៤។ ក្រៅពីកម្ពុជា សេដ្ឋកិច្ចដែលរីកចម្រើនដែរនោះមានម៉ាកាវ ប៉ាឡាវ ឥណ្ឌា នីហ្សេ និងសេណេហ្កាល់ជាដើម។
|
យោងតាមរបាយការណ៍ទស្សនវិស័យសេដ្ឋកិច្ចពិភពលោកខែតុលាឆ្នាំ២០២៣ របស់ IMF អាស៊ី និងអនុតំបន់សាហារ៉ាអាហ្វ្រិក ជាតំបន់ដែលមានសេដ្ឋកិច្ចកើនឡើងលឿនបំផុតនៅឆ្នាំ២០២៤។ នាំមុខគេក្នុងបញ្ជីនេះគឺតំបន់រដ្ឋបាលពិសេសម៉ាកាវ (ចិន) ជាមួយនឹងអត្រាកំណើនផលិតផលក្នុងស្រុកសរុប (GDP) ដែលបានព្យាករប្រមាណ ២៧,២ភាគរយក្នុងឆ្នាំ ២០២៤។ សេដ្ឋកិច្ចម៉ាកាវពឹងផ្អែកខ្លាំងលើវិស័យទេសចរណ៍ដែលបង្កើតការងារច្រើនជាង ៦០ភាគរយនិងរួមចំណែកជិត ៧០ភាគរយនៃផលិតផលក្នុងស្រុកសរុប។ តាមពីក្រោយម៉ាកាវ គឺដែនកោះប៉ាឡាវ និងឥណ្ឌាដែលមានអត្រាកំណើន ១២,៤ភាគរយ និង ៦,៣ភាគរយរៀងគ្នា។ ប៉ាឡៅ ជាប្រទេសកោះតូចៗច្រើនដែលមានប្រហែល ៣៤០កោះ ហើយផ្ទៃដីសរុប ៤៦៦គីឡូម៉ែត្រការ៉េ។ យោងតាមក្រសួងការបរទេសអាម៉េរិក វិស័យទេសចរណ៍បានរួមចំណែកប្រហែល ៤០ភាគរយនៃផលិតផលក្នុងស្រុកសរុប។ ទន្ទឹមនេះ ឥណ្ឌាដែលជាប្រទេសដែលមានប្រជាជនច្រើនជាងគេលើពិភពលោក ត្រូវបានគេព្យាករថានឹងកើនឡើងដល់១,៧លាននាក់នៅឆ្នាំ ២០៦៤។ អនុតំបន់សាហារ៉ាអាហ្រ្វិកមានចំនួនប្រហែល ៥០ភាគរយក្នុងចំណោមប្រទេសដែលមានសេដ្ឋកិច្ចលូតលាស់លឿនបំផុតទាំង ២០នៅលើពិភពលោកក្នុងឆ្នាំ ២០២៤ ដោយប្រទេសដែលមានសេដ្ឋកិច្ចនាំមុខគេគឺ នីហ្សេ ១១,១ភាគរយនិងសេណេហ្កាល់ ៨,៨ភាគរយ។ ទន្ទឹមនេះ កម្ពុជាឈរនៅលំដាប់លេខរៀងទី១៤ ជាមួយនឹងកំណើននៅឆ្នាំ ២០២៤ ដែលត្រូវបានព្យាករនឹងឈានដល់ ៦,១ភាគរយ។ ចំណែក សេដ្ឋកិច្ចពិភពលោក IMF ព្យាករថាកំណើន GDP ជាមធ្យមនៅឆ្នាំក្រោយនឹងមាន ២,៩ភាគរយ។ ដូចនេះ ប្រទេស និងតំបន់ទាំង២០ ដែល IMF ព្យាករគំណើនសេដ្ឋកិច្ចឆាប់រហ័សនៅឆ្នាំក្រោយមានដូចជា តៃវ៉ាន់ ហ្គីយ៉ាន ប៉ាឡៅ នីហ្សេ សេនេហ្កាល់ លីប៊ី រ៉វាន់ដា កូតឌីវ័រ បួគីណាហ្វាសូ បេណាំង ឥណ្ឌា ហ្កំប៊ី អេត្យូពី កម្ពុជា តង់សានី បង់ក្លាដែស ជីប៊ូទី ប៊ូរុនឌី ហ្វីលីពីន និងវៀតណាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_391.txt
|
ប្រធានាធិបតីអាម៉េរិក ចូ បៃឌិន បានព្រមានចិនជាថ្មីៗថា អាម៉េរិកនឹងមិនឈរឱបដៃឡើយ បើហ៊ានវាយប្រហារលើហ្វីលីពីនជុំវិញជម្លោះនៅសមុទ្រចិនខាងត្បូង។ ការលើកឡើងនេះ ធ្វើឡើងក្រោយការប៉ះទង្គិចគ្នាជាថ្មីរវាងនាវាហ្វីលីពីន និងចិននៅក្នុងដែនទឹកដែលកំពុងតែមានជម្លោះមួយនេះ។
|
សេចក្តីថ្លែងការណ៍របស់លោក ចូ បៃឌិន ស្តីពីសមុទ្រចិនខាងត្បូងកាលពីថ្ងៃទី២៥ ខែតុលា ជាសញ្ញាណជាក់លាក់មួយក្នុងការជួយហ្វីលីពីន ចាប់តាំងពីភាពតានតឹងរវាងទីក្រុងប៉េកាំង និងទីក្រុងម៉ានីលបានឡើងកម្តៅក្នុងប៉ុន្មានខែថ្មីៗនេះ។ «ខ្ញុំចង់ឱ្យច្បាស់ ហើយកាន់តែច្បាស់លាស់ នូវការប្តេជ្ញាចិត្តការពារជាតិរបស់អាម៉េរិកចំពោះហ្វីលីពីនគឺមានភាពរឹងមាំ។ កិច្ចព្រមព្រៀងការពារជាតិអាម៉េរិកជាមួយហ្វីលីពីនមានលក្ខណៈជាដែកថែប។ ការវាយប្រហារណាមួយប្រឆាំងនឹងយន្តហោះ នាវា ឬកងកម្លាំងប្រដាប់អាវុធរបស់ហ្វីលីពីននឹងបើកដៃឲ្យសន្ធិសញ្ញាការពារទៅវិញទៅមករបស់យើងទៅជាមួយហ្វីលីពីន»។ នេះជាពាក្យរបស់លោក បៃឌិន។ អាម៉េរិកបានចុះហត្ថលេខាលើសន្ធិសញ្ញាការពារទៅវិញទៅមកនៅឆ្នាំ១៩៥១ ជាមួយហ្វីលីពីនដែលជាអតីតអាណានិគមរបស់ខ្លួន។ នៅថ្ងៃទី២២ ខែតុលា នាវាឆ្មាំឆ្នេរសមុទ្ររបស់ចិនមួយគ្រឿងបានប៉ះទង្គិចគ្នាជាមួយនឹងទូករបស់ហ្វីលីពីនដែលផ្គត់ផ្គង់សម្ភារៈទៅឱ្យកងទ័ពហ្វីលីពីនដែលរស់នៅលើនាវាច្រែះចាប់ BRP Sierra Madre ដែលចតនៅកោះ Second Thomas Shoal។ ទោះឧប្បត្តិហេតុមិនបានបង្កឱ្យអ្នកណាម្នាក់រងគ្រោះថ្នាក់ ចិន និងហ្វីលីពីនដំឡើងសសៃកដាក់គ្នាជាថ្មី។ ជុំវិញរឿងនេះ លោក បៃឌិន បានប្រឆាំងម្តងទៀតថា នាវាចិនបានធ្វើសកម្មភាពប្រកបដោយគ្រោះថ្នាក់ និងខុសច្បាប់នៅពេលដែលការប៉ះទង្គិចបានកើតឡើង។ ឯរដ្ឋមន្ត្រីការពារជាតិហ្វីលីពីនលោក Gilberto Teodoro Jr. បាននិយាយថា នាវាចិនមានចេតនាវាយប្រហារទូកហ្វីលីពីន ដោយចោទប្រកាន់ចិនថាបំភ្លៃរឿងឱ្យសមនឹងគោលបំណងរបស់ខ្លួន ។ ហ្វីលីពីនជាសម្ព័ន្ធមិត្តយុទ្ធសាស្ត្រដ៏សំខាន់របស់អាម៉េរិក ដោយសារប្រទេសនេះមានព្រំប្រទល់ជាប់តំបន់ក្តៅពីរនៅប៉ាស៊ីហ្វិក សមុទ្រចិនខាងត្បង និងតៃវ៉ាន់។ ចាប់តាំងពីប្រធានាធិបតី Ferdinand Marcos Jr ចូលកាន់តំណែងនៅខែមិថុនា ឆ្នាំ២០២២ និងបានស្ដារសម្ព័ន្ធភាពហ្វីលីពីនជាមួយអាមេរិក រដ្ឋាភិបាលហ្វីលីពីនកាន់តែមានតតាំងសកម្មភាពរបស់ចិននៅសមុទ្រចិនខាងត្បូង៕ អត្ថបទទាក់ទង ហ្វីលីពីននិងចិនចោទគ្នាទៅមករឿងនាវាប៉ះគ្នានៅសមុទ្រចិនខាងត្បូង ឯអាម៉េរិកចេញមុខព្រមាន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3910.txt
|
សេដ្ឋកិច្ចពិភលោកនឹងកើនឡើងក្នុងរង្វង ២,៩ភាគរយក្នុងឆ្នាំនេះ ហើយធ្លាក់ចុះបន្ថិចនៅអត្រា២,៧ភាគរយសម្រាប់ឆ្នាំក្រោយ ។ ប្រសិនបើជម្លោះរីករាលដាលពាសពេញតំបន់មជ្ឈិមបូព៌ា សេដ្ឋកិច្ចពិភពលោកនឹងប្រឈមកំណើនយឺតជាមួយការកើនឡើងអតិផរណាបន្តទៀត។
|
សេដ្ឋកិច្ចពិភពលោកនៅឆ្នាំ២០២៤ អាចមានកំណើនទាបបើធៀបទៅនឹងឆ្នាំ ២០២៣ ។ និន្នាការនេះ អាស្រ័យទៅលើកត្តាជាច្រើនដូចជាជម្លោះរវាងក្រុមហាម៉ាស និងអ៊ីស្រាអែលអាចបង្អាក់កំណើនសេដ្ឋកិច្ចពិភពលោកក្នុងរយៈពេលខ្លី។ នេះជាការវាយតម្លៃរបស់អង្គការសម្រាប់កិច្ចសហប្រតិបត្តិការនិងអភិវឌ្ឍន៍សេដ្ឋកិច្ច (OECD) ចេញផ្សាយនៅថ្ងៃទី២៩ ខែវិច្ឆិកា។ នៅក្នុងរបាយការណ៍ចុងក្រោយរបស់ខ្លួនស្តីពីទស្សនវិស័យសេដ្ឋកិច្ចពិភពលោក OECD បានទម្លាក់ការព្យាកររបស់ខ្លួនសម្រាប់កំណើនសេដ្ឋកិច្ចពិភពលោកក្នុងឆ្នាំ២០២៣ មកត្រឹម ២,៩ភាគរយធ្លាក់ចុះបន្តិចពីអត្រា៣ភាគរយដែលបានព្យាករកាលពីខែកញ្ញា។ ការព្យាករកំណើនសេដ្ឋកិច្ចរបស់ក្រុមប្រទេសអភិវឌ្ឍនទាំង ២០ សម្រាប់ឆ្នាំ ២០២៤ និង ២០២៥ ។ ក្រាហ្វ ៖ OECD ទាក់ទងនឹងកំណើនសេដ្ឋកិច្ចពិភពលោកនៅឆ្នាំ២០២៤ OECD រក្សាការព្យាករដែលផ្តល់ឱ្យពីមុនគឺ ២,៧ភាគរយ។ នេះនៅតែជាអត្រាកំណើនទាបបំផុតចាប់តាំងពីមានវិបត្តិហិរញ្ញវត្ថុសកលឆ្នាំ២០០៩ ដោយមិនរាប់បញ្ចូលឆ្នាំទី១នៃការរីករាលដាលជំងឺកូវីដ-១៩។ ប៉ុន្តែនៅឆ្នាំ២០២៥ សេដ្ឋកិច្ចពិភពលោកទំនងជានឹងប្រសើរឡើងដោយមានកំណើនឈានដល់៣ភាគរយ។ យ៉ាងណាមិញ វាអាស្រ័យលើនិន្នាការធ្លាក់ចុះបន្តិចម្តងៗនៃអតិផរណា និងការរក្សាកំណើនសេដ្ឋកិច្ចយ៉ាងឆាប់រហ័សនៅក្នុងតំបន់អាស៊ី។ ដើមហេតុចម្បងនោះគឺផលប៉ះពាល់នៃការរឹតបន្តឹងគោលនយោបាយរូបិយវត្ថុ ភាពតានតឹងភូមិសាស្ត្រនយោបាយពិភពលោក ជាពិសេសជម្លោះក្រុមហាម៉ាស-អីស្រាអែលជាផ្នែកមួយជំរុញសេដ្ឋកិច្ចពិភពលោកប្រឈមមុខនឹងកំណើនយឺត ជាមួយការកើនឡើងអតិផរណា។ សម្រាប់ប្រទេសដែលមានសេដ្ឋកិច្ចរីកចម្រើនដូចជាអាម៉េរិក OECD បានបង្កើនការព្យាករកំណើនសេដ្ឋកិច្ចរបស់ខ្លួនសម្រាប់ឆ្នាំ២០២៣ ដល់២,៤ភាគរយដោយសារគោលនយោបាយរូបិយវត្ថុមានភាពធូរស្រាល។។ សេដ្ឋកិច្ចប្រទេសនេះនឹងធ្លាក់ចុះបន្តិចនៅឆ្នាំ ២០២៤ ក្នុងអត្រា ១,៥ភាគរយមុនពេលងើបឡើងវិញដល់ ១,៧ភាគរយនៅឆ្នាំ ២០២៥។ ទន្ទឹមនេះ តំបន់ចាយប្រាក់អឺរ៉ូ (Eurozone) ដែលរងការវាយប្រហារខ្លាំងពីសង្គ្រាមឈ្លានពានរបស់រុស្ស៊ីប្រឆាំងនឹងអ៊ុយក្រែន និងការហក់ឡើងតម្លៃថាមពលផងនោះ OECDបានព្យាករកំណើនសេដ្ឋកិច្ចក្នុងឆ្នាំ២០២៣ និងឆ្នាំ២០២៤ នៅអត្រា ០,៦ភាគរយនិង ០,៩ភាគរយរៀងគ្នា។ ចំណែកសេដ្ឋកិច្ចអាស៊ីវិញ កំណើនរបស់ជប៉ុនត្រូវបានព្យាករថានឹងធ្លាក់ចុះនៅឆ្នាំ២០២៤ មកត្រឹម១ភាគរយ ខណៈនៅឆ្នាំ២០២៣ អាចមានកំណើន១,៧ភាគរយ។ បន្ទាប់មកសេដ្ឋកិច្ចរបស់ជប៉ុន ត្រូវបានពឹងថានឹងកើនឡើងបន្តិចនៅអត្រា ១,២ភាគរយក្នុងឆ្នាំ ២០២៥។ លើសពីនេះ OECD ក៏បានបង្កើនការព្យាករណ៍កំណើនចិនដល់ ៥,២ភាគរយនៅឆ្នាំនេះ មុនពេលធ្លាក់មកត្រឹម ៤,៧ភាគរយក្នុងឆ្នាំ២០២៤ និង ៤,២ភាគរយនៅឆ្នាំ ២០២៥ដោយសារភាពតានតឹងដែលកំពុងបន្តក្នុងវិស័យអចលនទ្រព្យ៕ ការព្យាករកំណើនសេដ្ឋកិច្ចរបស់ក្រុមប្រទេសអភិវឌ្ឍនទាំង ២០ សម្រាប់ឆ្នាំ ២០២៤ និង ២០២៥ ។ ក្រាហ្វ ៖ OECD អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3911.txt
|
ទុរេន និងម្ទេសដែលនាំចូលពីវៀតណាម ២កុងតឺន័រត្រូវបានអាជ្ញាធរជប៉ុនបំផ្លាញចោលកាលពីខែតុលា ដោយសាររកឃើញសារធាតុគីមីលើសស្តង់ដារនៃការនាំចូល។
|
ទីប្រឹក្សាពាណិជ្ជកម្មវៀតណាមនៅជប៉ុនបានប្រាប់សារព័ត៌មាន VnExpress ថា ថ្មីៗនេះទុរេន និងម្ទេសដែលនាំចេញពីវៀតណាមត្រូវបានទីភ្នាក់ត្រួតពិនិត្យជំងឺរបស់ជប៉ុនរកឃើញសារធាតុគីមីលើសកម្រិតស្តង់ដារ។ ក្នុងនោះទុរេនវៀតណាមប្រមាណ១,៤តោនដែលនាំចេញនៅថ្ងៃទី៥ ខែតុលា ត្រូវបានរកឃើញសារធាតុគីមី procymidone នៅកំហាប់០,០៣ppm ខណៈដែលស្តង់ដារអនុញ្ញាតឲ្យមានការនាំចូលរបស់ជប៉ុនមានត្រឹមតែ ០,០១ppm។ នេះជាសារធាតុគីមីនៅក្នុងថ្នាំសម្លាប់សត្វល្អិតដែលអាចសម្លាប់ពពួកផ្សិត ។ ទន្ទឹមនេះ ម្ទេសទម្ងន់ជាង៤តោនត្រូវបានរកឃើញសារធាតុគីមីចំនួន៤ប្រភេទ ក្នុងនោះសារធាតុគីមី២ប្រភេទលើសស្តង់ដារនៃការអនុញ្ញាតនាំចូលដូចជា tricyclazole ០,២ppm និង hexaconazole ០,០៣ppm ខណៈពេលដែលស្តង់ដារអនុញ្ញាតគឺ ០,០១ppm ។ ក្រោយរកឃើញសារធាតុគីមីទាំងនេះ អាជ្ញាធរជប៉ុនបានកម្ចេចចោលទំនិញទាំងនេះតែម្តង។ លោក តាក់ ឌឹក មិញ ទីប្រឹក្សាពាណិជ្ជកម្មវៀតណាមប្រចាំនៅជប៉ុនបាននិយាយថា ខ្លួនបានរាយការណ៍ព័ត៌មាននេះទៅអាជ្ញាធរវៀតណាមហើយ ដើម្បីព្រមានអំពីស្ថានភាពទំនិញដែលបំពានលើបទប្បញ្ញត្តិនៅក្នុងប្រទេសនាំចូល។ បើតាមលោក ឌឹក មិញ ការបំពានស្រដៀងគ្នានេះមិនមែនមានតែវៀតណាមប៉ុណ្ណោះទេ ប៉ុន្តែក៏មានការនាំចេញផ្លែឈើជាច្រើនពីប្រទេសជឿនលឿនផ្សេងទៀតដែរ។ យ៉ាងណាមិញ ជប៉ុនជាទីផ្សារដែលមានតម្រូវការនាំចូលផ្លែឈើខ្ពស់។ ដើម្បីមានការនាំចេញប្រកបដោយស្ថិរភាព អាជីវកម្មវៀតណាមត្រូវតែធានាគុណភាពផលិតផល តម្លៃលក់ និងទិន្នផលផ្គត់ផ្គង់។ យោងតាមអគ្គនាយកដ្ឋានគយវៀតណាម រយៈពេល ១០ខែឆ្នាំនេះ ជប៉ុនជាទីផ្សារនាំចេញធំជាងគេទីបីសម្រាប់ផលិតផលកសិកម្ម រុក្ខាប្រមាញ់ និងនេសាទរបស់វៀតណាម ដែលស្មើនឹង ៧,៤ភាគរយនៃតម្លៃនាំចេញសរុប។ ក្នុងនោះបន្លែ និងផ្លែឈើដែលនាំចេញទៅជប៉ុនសម្រេចបានជាង ១៥០លានដុល្លារ កើនឡើង៦,៦ភាគរយធៀបគ្រាដូចគ្នាកាលពីឆ្នាំមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3912.txt
|
គណៈរដ្ឋមន្ត្រីថៃនៅថ្ងៃទី២៨ ខែវិច្ឆិកា បានអនុម័តលើសំណើរបស់គណៈកម្មការមុខងារស៊ីវិល (OCSC) ដើម្បីបង្កើនប្រាក់បៀវត្សរ៍ដល់មន្ត្រីរាជការ និងបុគ្គលិករដ្ឋថ្នាក់ទាបចំនួន ១០ភាគរយក្នុងរយៈពេលពីរឆ្នាំខាងមុខ ស្របពេលតម្លៃទំនិញកើនឡើងដែរ។
|
ការដំឡើងប្រាក់ខែចំនួន ១០ភាគរយដល់បុគ្គលិករដ្ឋ នឹងចូលជាធរមាននៅខែឧសភា ឆ្នាំ២០២៤ បន្ទាប់ពីកញ្ចប់ថវិកាសារពើពន្ធសម្រាប់ការប្រើប្រាស់ប្រចាំឆ្នាំត្រូវបានអនុម័តនៅខែមេសា ។ ការដំឡើងនេះនឹងធានាប្រាក់បៀវត្សរ៍ចាប់ពី១៨ពាន់បាត (៥១៨ដុល្លារ) សម្រាប់មន្ត្រីរាជការដែលត្រូវបានជ្រើសរើសថ្មី និងកែសម្រួលឲ្យត្រូវគ្នាចំពោះប្រាក់បៀវត្សរ៍របស់មន្ត្រីរាជការដែលមានស្រាប់។ នេះបើតាមលោក Danucha Pichayanan អគ្គលេខាធិការនៃការិយាល័យក្រុមប្រឹក្សាអភិវឌ្ឍន៍សេដ្ឋកិច្ច និងសង្គមជាតិ (NESDC)។ បើតាមលោក Danucha Pichayanan ការិយាល័យថវិកា និងស្ថាប័នពាក់ព័ន្ធរបស់រដ្ឋាភិបាល នឹងពិភាក្សាគ្នាអំពីប្រភពថវិកាសម្រាប់ការដំឡើងប្រាក់បៀវត្សរ៍នេះ។ ការដំឡើងប្រាក់បៀវត្សរ៍សម្រាប់មន្ត្រីរាជការនេះ ត្រូវបានស្នើឡើងដោយរដ្ឋមន្ត្រីការបរទេស Parnpree Bahiddha-Nukara ដែលទទួលបន្ទុកការិយាល័យគណៈកម្មការមុខងារស៊ីវិល (OCSC)។ OCSC, NESDC, ក្រសួងហិរញ្ញវត្ថុ និងការិយាល័យថវិកាបានយល់ព្រមលើសំណើដំឡើងប្រាក់បៀវត្សរ៍របស់មន្ត្រីថ្នាក់ក្រោមចំនួន ១០ភាគរយនៅក្នុងកិច្ចប្រជុំដែលដឹកនាំដោយលោក Parnpree កាលពីសប្តាហ៍មុន។ គួរបញ្ជាក់ថា ថៃមានមន្ត្រីរាជការ និងបុគ្គលិករដ្ឋប្រហែល ១,៦៨លាននាក់ក្នុងនោះគ្រូបង្រៀន និងបុគ្គលិកអប់រំប្រហែល៤២៧ពាន់នាក់ មន្ត្រីរាជការ៤២១ពាន់នាក់ និងទាហាន៣២៥ពាន់នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3913.txt
|
ឯកអគ្គរដ្ឋទូតប៉ាគីស្ថានប្រចាំនៅរុស្ស៊ី លោក Muhammad Khalid Jamali បាននិយាយថា ប៉ាគីស្ថានបានដាក់ពាក្យចូលជាសមាជិក BRICS ហើយ ដោយរំពឹងថានឹងបានចូលរួមជាមួយក្រុមនេះនៅឆ្នាំ២០២៤ ពេលរុស្ស៊ីធ្វើជាប្រធាន។
|
ដោយមានការគាំទ្រពីចិន ប៉ាគីស្ថានរំពឹងថានឹងអាចចូលរួមជាមួយ BRICS ដែលកំពុងពង្រីកសមាជិកភាពបន្ថែមផង។ ឯកអគ្គរដ្ឋទូតប៉ាគីស្ថានប្រចាំរុស្ស៊ី លោក Muhammad Khalid Jamali ប្រាប់ទីភ្នាក់ងារព័ត៌មានរដ្ឋរុស្ស៊ី TASS ថា ប្រទេសរបស់លោកកំពុងរកការគាំទ្ររបស់រុស្ស៊ីដែលជាប្រធាន BRICS ឆ្នាំ២០២៤ ថែមទៀត។ កន្លងមកប៉ាគីស្ថានធ្លាប់អះអាងថា ឥណ្ឌាជាប្រទេសតែមួយគត់ដែលរារាំងខ្លួនពីការចូលរួមក្នុងកិច្ចប្រជុំជាមួយក្រុម BRICS ។ យ៉ាងណា បច្ចុប្បន្នមិនមានប្រតិកម្មរបស់ឥណ្ឌាចំពោះពាក្យស្នើសុំរបស់ប៉ាគីស្ថានដើម្បីចូលរួមជាមួយ BRICS នោះទេ។ កាលពីខែតុលា អនុរដ្ឋមន្ត្រីការបរទេសរុស្ស៊ីលោក Sergey Ryabkov បាននិយាយថា BRICS គ្រោងរៀបចំបញ្ជីបេក្ខភាពសម្រាប់ឋានៈប្រទេសជាដៃគូ មុនពេលកិច្ចប្រជុំកំពូលរបស់ក្រុមនឹងប្រព្រឹត្តទៅនៅទីក្រុង Kazan នៅឆ្នាំ២០២៤។ ក្នុងអំឡុងពេលធ្វើជាប្រធាន BRICS រុស្ស៊ីនឹងយកចិត្តទុកដាក់ជាពិសេសចំពោះការពង្រីកកិច្ចសហប្រតិបត្តិការជាមួយសមាជិកដៃគូរបស់ BRICS។ BRICS ត្រូវបានបង្កើតឡើងនៅក្នុងឆ្នាំ២០០៩ ជាមួយនឹងសមាជិកចំនួន៤ មានប្រេស៊ីល រុស្ស៊ី ឥណ្ឌា ចិន ក្រោយមកបានបន្ថែមអាហ្វ្រិកខាងត្បូងមួយទៀតនៅឆ្នាំ២០១០ ។ ក្រៅពីភូមិសាស្ត្រនយោបាយ ប្លុកផ្តោតសំខាន់លើកិច្ចសហប្រតិបត្តិការសេដ្ឋកិច្ច ការបង្កើនពាណិជ្ជកម្ម និងការអភិវឌ្ឍន៍ពហុភាគី។ ប្លុក BRICS នឹងមានសមាជិកថ្មី៦ បន្ថែមទៀតចាប់ពីឆ្នាំ២០២៤ រួមមាន អាហ្សង់ទីន អេហ្ស៊ីប អ៊ីរ៉ង់ អេត្យូពី អារ៉ាប៊ីសាអូឌីត និងអេមីរ៉ាតអារ៉ាប់រួម ដែលស្មើនឹងពាក់កណ្តាលនៃចំនួនប្រជាជនពិភពលោក និង ២៩ភាគរយនៃផលិតផលក្នុងស្រុកសរុបសកល ប៉ុន្តែមិនទាន់មានភាពរីកចម្រើនដូចប្លុក G7 នោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3914.txt
|
តម្លៃផ្ទះថ្មីនៅចិនបានធ្លាក់ចុះក្នុងរយៈពេល ៤ខែជាប់ៗគ្នា ជាពិសេសនៅតាមទីក្រុងធំៗដូចជា ប៉េកាំង ស៊ិនជិន គ័ងចូវ ដោយសារ ការដាក់គោលនយោបាយបន្ទាត់ក្រហមទៅលើវិស័យនេះពីសំណាក់រដ្ឋាភិបាល រួមផ្សំតម្រូវការក្នុងស្រុកចុះខ្សោយ។
|
នៅចិន តម្លៃផ្ទះថ្មីក្នុងខែតុលាបានបន្តធ្លាក់ចុះ០,៣ភាគរយធៀបនឹងខែមុន បន្ទាប់ពីបានធ្លាក់ចុះ ០,២ភាគរយនៅក្នុងខែកញ្ញា។ នេះបើតាមការគណនារបស់ Reuters ដោយផ្អែកលើ ទិន្នន័យពីការិយាល័យស្ថិតិជាតិចិន (NBS)។ ក្នុងចំណោមទីក្រុងទាំង៧០ ទីក្រុង៥៦បានរាយការណ៍ពីតម្លៃផ្ទះធ្លាក់ចុះកាលពីខែមុន ដែលជាកម្រិតខ្ពស់បំផុតចាប់តាំងពីខែតុលាឆ្នាំ ២០២០។ តម្លៃផ្ទះនៅក្នុងទីក្រុងធំៗចំនួនបីគឺ ប៉េកាំង ស៊ិនជិន និងក័ងចូវសុទ្ធតែធ្លាក់ចុះកាលពីខែមុន។ សម្រាប់លំនៅដ្ឋានដែលមានស្រាប់ ទិន្នន័យរបស់ NBS បង្ហាញថា ទីក្រុងចំនួន៦៧មានការធ្លាក់ថ្លៃក្នុងខែតុលា ដែលកើនពី៦៥ទីក្រុងក្នុងខែកញ្ញា។ Ma Hong អ្នកវិភាគជាន់ខ្ពស់នៅក្រុមហ៊ុន Zhixin Investment Research បានលើកឡើងថា ហេតុផលសំខាន់នៃការធ្លាក់ថ្លៃផ្ទះ ដោយសារតម្រូវការទន់ខ្សោយ។ «អតិថិជនមិនដឹងថាតើផ្ទះដែលពួកគេទិញនឹងត្រូវប្រគល់ឱ្យទាន់ពេលដូចការសន្យារបស់អ្នកអភិវឌ្ឍន៍ឬអត់នោះទេ»។ លោក Hong បានប្រាប់ Reuters បែបនេះ ដោយបន្តថា អាផាតមិនប្រហែល ២០លានផ្ទះត្រូវបានលក់ ប៉ុន្តែមិនទាន់សាងសង់ ឬត្រូវពន្យារពេល។ ចំនួននេះគឺស្មើនឹង ២០ដងនៃចំនួនអាផាតមិនមិនទាន់រួចរាល់របស់ក្រុមហ៊ុនអចលទ្រព្យ Country Garden នៅចុងឆ្នាំ ២០២២។ វិស័យអចលនទ្រព្យចិនបានធ្លាក់ចូលក្នុងវិបត្តិធ្ងន់ធ្ងរចាប់តាំងពីការដាក់គោលនយោបាយ «បន្ទាត់ក្រហមបី» របស់ទីក្រុងប៉េកាំងដែលបានចាប់ផ្តើមដើម្បីកាត់បន្ថយហានិភ័យជាប្រព័ន្ធ ដោយការកំណត់សមត្ថភាពរបស់ក្រុមហ៊ុនអចលនទ្រព្យក្នុងការខ្ចីប្រាក់ថ្មី បានធ្វើឱ្យអ្នកអភិវឌ្ឍន៍អចលនទ្រព្យជាច្រើនត្រូវច្របាច់សាច់ប្រាក់ លុបចោលគម្រោង និងបង្កកគម្រោងជាច្រើន។ មួយរយៈចុងក្រោយនេះ ទីក្រុងប៉េកាំងបានដាក់ចេញនូវវិធានការគាំទ្រជាបន្តបន្ទាប់ រួមទាំងការបន្ធូរបន្ថយការរឹតបន្តឹងការទិញផ្ទះ និងកាត់បន្ថយការចំណាយលើការខ្ចីប្រាក់ ប៉ុន្តែអតិថិជននៅតែមានការប្រុងប្រយ័ត្ន។ លោក Ma Hong បាននិយាយថា ប្រជាជននៅតែមិនប្រាកដប្រជាអំពីកំណើនប្រាក់ចំណូល និងការត្រឡប់មកវិញនៃការវិនិយោគហិរញ្ញវត្ថុក្នុងស្រុកទាប។ ពួកគេស្ទាក់ស្ទើរក្នុងការទិញរបស់របរធំៗដូចជាផ្ទះ។ ថ្មីៗនេះ ធនាគារកណ្តាលចិនគ្រោងនឹងផ្តល់យ៉ាងហោចណាស់ ១៣៧ពាន់លានដុល្លារក្នុងអត្រាការប្រាក់ទាបសម្រាប់កម្មវិធីអភិវឌ្ឍក្នុងទីក្រុង និងសាងសង់លំនៅដ្ឋានដែលមានតម្លៃសមរម្យ៕ អត្ថបទទាក់ទង ចិនគ្រោងបញ្ចេញកម្ចី១៣៧ពាន់លានដុល្លារដើម្បីស្តារវិស័យអចលនទ្រព្យ តើចិនប្រើយុទ្ធសាស្រ្តអ្វីខ្លះដើម្បីសង្រ្គោះវិស័យអចលនទ្រព្យ ? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3915.txt
|
រដ្ឋាភិបាលថៃបានអនុម័តថវិកាប្រមាណ២២៦លានដុល្លារ ដើម្បីលើកទឹកចិត្តកសិករដាំអំពៅកុំដុតបំផ្លាញដំណាំចោល។
|
បើតាមអ្នកនាំពាក្យរដ្ឋាភិបាលថៃនៅថ្ងៃទី៤ ខែវិច្ឆិកា គណៈរដ្ឋមន្ត្រីរបស់ប្រទេសនេះបានអនុម័តថវិកា៧,៩ពាន់លានបាត (២២៦,៣៦លានដុល្លារ) ក្នុងការលើកទឹកចិត្តដល់កសិករអំពៅមិនឱ្យដុតបំផ្លាញដំណាំរបស់ពួកគេ។ សារព័ត៌មាន Reuters បានដកស្រង់សម្តីលោកស្រី Radklao Inthawong Suwankiri ដោយបញ្ជាក់ថា ការលើកទឹកចិត្តនេះមិនផ្ទុយនឹងកាតព្វកិច្ចរបស់ថៃនៅក្រោមអង្គការពាណិជ្ជកម្មពិភពលោកទេ ដោយសារប្រទេសនេះមានគោលបំណងកាត់បន្ថយការបំពុលបរិយាកាស។ មូលហេតុដែលកសិករថៃចង់ដុតបំផ្លាញអំពៅទំនងដោយសារតែកង្វះកម្លាំងពលកម្ម។ការដុតចម្ការអំពៅអាចជួយសម្រួលកម្លាំងពលកម្មបានមួយផ្នែក ប៉ុន្តែវាផ្ដល់ផលប៉ះពាល់ខ្លាំងដល់បរិស្ថាន។ ទន្ទឹមនេះ នៅខែវិច្ឆិការដ្ឋាភិបាលថៃ បានសម្រេចបន្ថែមស្ករទៅក្នុងបញ្ជីទំនិញគ្រប់គ្រងក្រោមច្បាប់ស្តីពីតម្លៃទំនិញ និងសេវាកម្មឆ្នាំ១៩៩៩ ។ ការណ៍នេះ បានធ្វើកសិករថៃមិនសូវពេញចិត្ត និងព្យាយាមធ្វើយ៉ាងណាដើម្បីដាក់សម្ពាធដល់រដ្ឋាភិបាលដូចជាកាត់បន្ថយការដាំអំពៅជាដើម។ បច្ចុប្បន្នថៃជាប្រទេសនាំចេញស្ករធំទី២របស់ពិភពលោក។ នៅឆ្នាំ២០២៣ ប្រទេសនេះគ្រោងនាំចេញស្ករសសម្រេចឲ្យបាន៨លានតោន។ យ៉ាងណាមិញ ការនាំចេញស្ករសនៅឆ្នាំ២០២៤ ទំនងជានឹងថយចុះមកត្រឹម៦លានតោន ស្របពេលមានការព្យាករពីគ្រោះរាំងស្ងួតដោយសារបាតុភូត El Nino ដែលអាចបណ្តាលឱ្យទិន្នផលអំពៅនៅថៃធ្លាក់ចុះប្រហែល២០ភាគរយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3916.txt
|
អ៊ីតាលីបានជូនដំណឹងជាផ្លូវការទៅចិនថា ខ្លួននឹងចាកចេញពីគំនិតផ្តួចផ្តើមខ្សែក្រវាត់ និងផ្លូវ (BRI) ។ នេះបើតាមទីភ្នាក់ងារព័ត៌មាន Reuters ទីក្រុងរ៉ូមបានច្រានចោលការព្រួយបារម្ភជុំវិញទំនាក់ទំនង និងការធ្វើឱ្យខាតបង់សេដ្ឋកិច្ចជាតិក្រោយការចាកចេញនេះដែរ។
|
នៅឆ្នាំ២០១៩ អ៊ីតាលីក្លាយជាប្រទេសលោកខាងលិចដំបូងគេដែលបានចូលរួមក្នុងកម្មវិធីពាណិជ្ជកម្ម និងវិនិយោគរបស់គម្រោងខ្សែក្រវាត់ និងផ្លូវរបស់ចិន។ យ៉ាងណាមិញ ក្រោយជាប់ឆ្នោតជានាយករដ្ឋមន្ត្រីលោកស្រី Giorgia Meloni ចង់ដកខ្លួនចេញពីគម្រោង BRI របស់ចិនភ្លាមដោយយល់ថា មិនបាននាំផលចំណេញដល់អ៊ីតាលី។ កិច្ចព្រមព្រៀងគម្រោង BRI ក្នុងឆ្នាំ២០១៩ នឹងត្រូវផុតសុពលភាពនៅខែមីនា ឆ្នាំ២០២៤។ រដ្ឋាភិបាលអ៊ីតាលីបានប្រកាសថា ទីក្រុងរ៉ូមបានផ្ញើលិខិតមួយទៅកាន់ទីក្រុងប៉េកាំងនាពេលថ្មីៗនេះដោយបញ្ជាក់ជំហរមិនបន្តកិច្ចព្រមព្រៀងនេះទៀតទេ។ ជុំវិញរឿងនេះ សារព័ត៌មាន Reuters បានដកស្រង់ប្រភពពីមន្រ្តីរដ្ឋាភិបាលអ៊ីតាលីមួយរូបថា ៖ « យើងមានបំណងរក្សាទំនាក់ទំនងដ៏ល្អជាមួយចិន ទោះបីជាយើងលែងចូលរួមក្នុងគំនិតផ្តួចផ្តើមខ្សែក្រវាត់ និងផ្លូវក៏ដោយ ។ ប្រទេសសេដ្ឋកិច្ចរីកចម្រើនទាំង៧ (G7) ផ្សេងទៀតមានទំនាក់ទំនងជិតស្និទ្ធជាមួយចិនជាងយើង ទោះបីជាការពិតពួកគេមិនដែលបានចូលរួមជាមួយ BRI ក៏ដោយ »។ អ៊ីតាលីនឹងកាន់តំណែងជាម្ចាស់ផ្ទះកិច្ចប្រជុំ G7 នៅឆ្នាំ២០២៤។ យោងតាមទិន្នន័យពីរដ្ឋាភិបាលអ៊ីតាលី នៅឆ្នាំ២០២២ ការនាំចេញទៅកាន់ចិនមានចំនួនសរុប១៦,៤ពាន់លានអឺរ៉ូ (១៧,៧ពាន់លានដុល្លារ)។ តួលេខនេះកើនឡើងខ្ពស់បើធៀបចំនួន ១៣ពាន់លានអឺរ៉ូក្នុងឆ្នាំ២០១៩ ។ ចំណែកការនាំចេញរបស់ចិនទៅកាន់អ៊ីតាលីបានកើនឡើងដល់ ៥៧,៥ពាន់លានអឺរ៉ូ (៦១,៩៧ពាន់លានដុល្លារ) នៅក្នុងឆ្នាំ២០២២ ។ សម្រាប់ដៃគូពាណិជ្ជកម្មក្នុងតំបន់ចាយប្រាក់អឺរ៉ូធំៗរបស់អ៊ីតាលីមាន បារាំង និងអាល្លឺម៉ង់បាននាំចេញច្រើនជាងទៅកាន់ចិនកាលពីឆ្នាំមុន បើទោះបីជាមិនមែនជាផ្នែកនៃ BRI។ យ៉ាងណាមិញ ដើម្បីរក្សាទំនាក់ទំនងជាយុទ្ធសាស្ត្រ រដ្ឋមន្ត្រីការបរទេសអ៊ីតាលីលោក Antonio Tajani បានទៅបំពេញទស្សនកិច្ចនៅទីក្រុងប៉េកាំងក្នុងខែកញ្ញា ហើយប្រធានាធិបតី Sergio Mattarella នឹងបំពេញទស្សនកិច្ចនៅចិននៅឆ្នាំក្រោយ។ ទោះបីជាជាផ្នែកមួយនៃ BRI ប៉ុន្តែរដ្ឋាភិបាលអ៊ីតាលីតែងតែសង្ស័យពីគម្រោងចិន និងបានរឹតបន្តឹងក្រុមហ៊ុនចិនជារឿយៗ។ កាលពីខែមិថុនា គណៈរដ្ឋមន្ត្រីរបស់លោកស្រី Meloni បានកំណត់ឥទ្ធិពលរបស់ម្ចាស់ភាគហ៊ុនចិន Sinochem លើក្រុមហ៊ុនផលិតសំបកកង់អ៊ីតាលី Pirelli ដើម្បីការពារក្រុមហ៊ុនក្នុងស្រុក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3917.txt
|
គិតត្រឹមថ្ងៃទី១២ ខែវិច្ឆិកា ថៃទទួលភ្ញៀវទេសចរណ៍អន្តរជាតិបានជាង២៣,៤លាននាក់ និងរកចំណូលបានជិត ២៨ពាន់លានដុល្លារ។
|
រដ្ឋមន្ត្រីក្រសួងទេសចរណ៍ និងកីឡា Sudawan Wangsuphakijkosol បាននិយាយនៅថ្ងៃទី១៤ ខែវិច្ឆិកា ថា ថៃបានស្វាគមន៍ភ្ញៀវអន្តរជាតិជាង ២៣,៤លាននាក់ ចាប់ពីដើមឆ្នាំដល់ថ្ងៃទី១២ខែវិច្ឆិកា ដោយនាំមកនូវប្រាក់ចំណូលជិត ៩៨២ពាន់លានបាត (២៧,៧ពាន់លានដុល្លារ)។ ទីផ្សារទេសចរណ៍អន្តរជាតិកំពូលទាំង៥ មានម៉ាឡេស៊ីជាង៣,៨លាននាក់ ចិនមាន២,៩លាននាក់ កូរ៉េខាងត្បូងមានជិត១,៤លាននាក់ ឥណ្ឌាមាន១,៣៥លាននាក់ និងរុស្ស៊ីជិត១,២លាននាក់។ នេះបើតាមសារព័ត៌មានថៃ The Nation។ លោកស្រីរដ្ឋមន្ត្រី Sudawan រំពឹងថានឹងមានភ្ញៀវអន្តរជាតិមកកម្សាន្តនៅថៃកាន់តែច្រើន ដោយសារការកើនឡើងនៃជើងហោះហើរអន្តរជាតិ ជាពិសេស ការលើកលែងទិដ្ឋាការបណ្តោះអាសន្នរយៈពេល៥ខែសម្រាប់ទេសចរចិន កាហ្សាក់ស្ថាន និងឥណ្ឌា ក៏ដូចជាទិដ្ឋាការរយៈពេលវែងសម្រាប់ជនជាតិរុស្ស៊ី ដែលនឹងរួមចំណែកដល់ការកើនឡើងភ្ញៀវទេសចរនៅចុងឆ្នាំនេះ។ កាលពីដើមឆ្នាំនេះ ថៃបានកំណត់គោលដៅទទួលភ្ញៀវអន្តរជាតិប្រមាណត្រឹម១៨លាន ទៅ២០លាននាក់ប៉ុណ្ណោះ ប៉ុន្តែបានបង្កើនគោលដៅដល់ ២៥លាននាក់ចាប់ពីដើមខែឧសភា ស្មើនឹង៦៦ភាគរយបើធៀបគ្រាដូចគ្នាក្នុងឆ្នាំ២០១៩ ដែលប្រទេសនេះបានស្វាគមន៍ភ្ញៀវទេសចរចំនួន៣៩,៨ លាននាក់។ នៅឆ្នាំ ២០២៤ ថៃរំពឹងថានឹងទទួលភ្ញៀវអន្តរជាតិចំនួន៣៥លាននាក់ និងអាចរកប្រាក់ចំណូលបាន ៥៦ពាន់លានដុល្លារពីវិស័យមួយនេះ។ ជាមួយតួលេខជាង ២៣,៤លាននាក់នាពេលនេះ ថៃក្លាយជាប្រទេសដែលទទួលភ្ញៀវអន្តរជាតិច្រើនជាងគេនៅអាស៊ីអាគ្នេយ៍។ រយៈពេល១០ខែឆ្នាំនេះ វៀតណាមទទួលភ្ញៀវអន្តរជាតិជិត១០លាននាក់ ដែលតួលេខនេះស្រដៀងគ្នានិងសិង្ហបុរី។ សម្រាប់ឥណ្ឌូណេស៊ី ៩ខែឆ្នាំនេះបានស្វាគមន៍ភ្ញៀវអន្តរជាតិចំនួន ៨,៥លាននាក់ ខណៈហ្វីលីពីនបានជិត ៣,៩លាននាក់ និងឡាវបានជាង ២,៣លាននាក់។ ចំណែកម៉ាឡេស៊ីវិញ ៨ខែឆ្នាំនេះបានទទួលភ្ញៀវទេសចអន្តរជាតិចំនួន១៣ លាននាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3918.txt
|
ឥណ្ឌារំពឹងបន្តហាមឃាត់ការនាំចេញអង្ករទៅក្រៅប្រទេសរហូតដល់ឆ្នាំក្រោយ។ វិធានការទាំងនេះនឹងបន្តក្រោយការបោះឆ្នោតឆ្នាំ២០២៤ ប្រសិនបើតម្លៃអង្ករក្នុងស្រុកបន្តឡើងថ្លៃ។
|
ឥណ្ឌាដែលជាប្រទេសនាំចេញអង្ករកំពូលរបស់ពិភពលោក គ្រោងនឹងបន្តការរឹតបន្តឹងការនាំចេញអង្ករនៅឆ្នាំ២០២៤ ។ ចំណាត់នេះ ទំនងអាចធ្វើឲ្យតម្លៃអង្ករឡើងទៅកម្រិតខ្ពស់បំផុតចាប់តាំងពីវិបត្តិស្បៀងអាហារឆ្នាំ ២០០៨។ តម្លៃទាប និងការស្តុកទុកច្រើនបានជួយឥណ្ឌាឱ្យក្លាយជាប្រទេសនាំចេញធំមួយក្នុងពិភពលោកក្នុងរយៈពេលមួយទសវត្សរ៍កន្លងមក។ នៅឆ្នាំ២០២៣ អង្ករឥណ្ឌាមានចំណែក៤០ភាគរយនៃការនាំចេញសរុបលើពិភពលោក។ ប្រទេសអាហ្វ្រិកដូចជាបេណាំង និងសេណេហ្កាល់ ជាអ្នកទិញអង្ករធំជាងគេពីឥណ្ឌា។ យ៉ាងណាមិញ ឥណ្ឌាសម្រេចបានរឹតបន្តឹងម្តងហើយម្តងទៀតលើការនាំចេញ ដើម្បីទប់ស្កាត់ការកើនឡើងតម្លៃអង្ករក្នុងស្រុក និងការពារអ្នកប្រើប្រាស់ ស្របពេលតម្លៃអង្ករក្នុងស្រុកឡើងថ្លៃ។ ប្រមុខសេដ្ឋវិទូទទួលបន្ទុកឥណ្ឌា និងអាស៊ី នៅក្រុមហ៊ុន Nomura Holdings Inc. លោកស្រី Sonal Varma បានប្រាប់កាសែត The Economic Times ថា ដរាបណាតម្លៃអង្ករក្នុងស្រុកនៅតែប្រឈមមុខកើនឡើង ការរឹតបន្តឹងការនាំចេញអង្ករទំនងជានឹងបន្តរក្សាដដែល។ ក្រោយការបោះឆ្នោត បើតម្លៃអង្ករក្នុងស្រុកមិនមានស្ថិរភាព វិធានការទាំងនោះអាចត្រូវបានពង្រីកបន្ថែមទៀត។ កាលពីចុងខែកក្កដា ឥណ្ឌាបានដាក់ពន្ធនាំចេញ និងកំណត់តម្លៃអប្បបរមា ហើយបានហាមប្រាមការនាំចេញលើកលែងតែប្រភេទ Basmati ដែលអង្ករពេញនិយមនៅអាស៊ីខាងត្បូង។ ការណ៍នេះបានធ្វើឲ្យតម្លៃអង្ករបានកើនដល់កម្រិតខ្ពស់បំផុតក្នុងរយៈពេល ១៥ឆ្នាំ កាលពីខែសីហា ឆ្នាំនេះ។ យោងតាមអង្គការស្បៀងអាហារ និងកសិកម្មនៃអង្គការសហប្រជាជាតិ (FAO) តម្លៃអង្ករក្នុងខែតុលា ឆ្នាំ២០២៣ នៅតែខ្ពស់ជាងឆ្នាំមុន២៤ភាគរយ។ ប្រធានសមាគមអ្នកនាំចេញអង្ករឥណ្ឌា លោក BV Krishna Rao និយាយថា រដ្ឋាភិបាលរបស់លោក ម៉ូឌី ចង់ធានាឱ្យមានការផ្គត់ផ្គង់ក្នុងស្រុកគ្រប់គ្រាន់ និងកាត់បន្ថយការកើនឡើងតម្លៃ។ លោកថា រដ្ឋាភិបាលទំនងជានឹងរក្សាការរឹតបន្តឹងការនាំចេញរហូតដល់ការបោះឆ្នោតនៅឆ្នាំ ២០២៤ ។ ការលេចឡើងនៃបាតុភូតអាកាសធាតុ El Nino ក៏ទំនងបង្កផលប៉ះ ពាល់ដល់ទីផ្សារអង្ករពិភពលោកបន្ថែមទៀត។ សម្រាប់ថៃដែលជាប្រទេសនាំចេញធំជាងគេទី២ រដ្ឋាភិបាលបានព្យាករថា ទិន្នផលអង្ករឆ្នាំនេះអាចនឹងធ្លាក់ចុះ៦ភាគរយ ដោយសារអាកាសធាតុក្តៅស្ងួត។ គួរបញ្ជាក់ថា តម្លៃអង្ករលក់រាយនៅទីក្រុងញូវដេលីបានកើនឡើង ១៨ភាគរយធៀបនឹងឆ្នាំមុន ខណៈដែលតម្លៃស្រូវសាលីកើនឡើង ១១ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3919.txt
|
ឧបនាយករដ្ឋមន្ត្រីរុស្ស៊ី Andrey Belousov បាននិយាយថា ៩៥ភាគរយនៃពាណិជ្ជកម្មរវាងរុស្ស៊ី និងចិនបច្ចុប្បន្នធ្វើឡើងជាប្រាក់រូប្លិ៍ និងប្រាក់យ័ន។
|
រូបិយប័ណ្ណនៃប្រទេសលោកខាងលិចកំពុងបាត់វត្តមានបន្តិចម្តងៗនៅក្នុងប្រតិបត្តិការពាណិជ្ជកម្មរុស្ស៊ី-ចិន។ ចាប់តាំងពីលោកខាងលិចដាក់ទណ្ឌកម្មលើរុស្ស៊ីក្រោយសង្គ្រាមនៅអ៊ុយក្រែន ប្រទេសទាំងពីរនេះបានពន្លឿនការប្រើប្រាស់រូបិយប័ណ្ណក្នុងស្រុកក្នុងជំនួសប្រាក់ដុល្លារ។ នៅក្នុងកិច្ចប្រជុំគណៈកម្មាធិការអន្តររដ្ឋាភិបាលរុស្ស៊ី-ចិននៅទីក្រុងប៉េកាំងនាថ្ងៃទី២០ ខែវិច្ឆិកា លោក Andrey Belousov បានសង្កត់ធ្ងន់ថា ប្រហែល ៩៥ភាគរយនៃប្រតិបត្តិការរវាងភាគីទាំងពីរកំពុងត្រូវបានអនុវត្តជាប្រាក់រូប្លិ៍ និងប្រាក់យ័ន។ ក្នុងជំនួបនោះ ឧបនាយករដ្ឋមន្ត្រីរុស្ស៊ីបានលើកឡើងថា ទំហំពាណិជ្ជកម្មទ្វេភាគីនឹងលើសពី២០០ពាន់លានដុល្លារនៅឆ្នាំនេះ ហើយអាចឈានដល់ ៣០០ពាន់លានដុល្លារនៅឆ្នាំ ២០៣០។ នៅឆ្នាំ២០២២ ពាណិជ្ជកម្មរវាងទីក្រុងមូស្គូ និងទីក្រុងប៉េកាំងបានឈានដល់១៩០ពាន់លានដុល្លារ កើន២៩ភាគរយបើប្រៀបធៀបទៅនឹងឆ្នាំ២០២១ ដោយសារការដាក់ទណ្ឌកម្មរបស់លោកខាងលិចបានបង្ខំឱ្យរុស្ស៊ីផ្លាស់ប្តូរពាណិជ្ជកម្មទៅទិសខាងកើត។ បើតាមលោក Belousov ចិនជាដៃគូពាណិជ្ជកម្មដ៏សំខាន់របស់រុស្ស៊ីជាយូរមក ហើយទស្សនវិស័យវិនិយោគរវាងប្រទេសទាំងពីរកំពុងបន្តពង្រីក។ លោកបានបន្តថា គម្រោងសហប្រតិបត្តិការវិនិយោគថ្មីកំពុងត្រូវបានអនុវត្តក្នុងវិស័យអាទិភាពជាច្រើនដូចជារថយន្ត ការជីកយករ៉ែ ឧស្ម័ន កសិកម្ម ភស្តុភារ និងព័ត៌មានវិទ្យា។ ក្រោយវិបត្តិអ៊ុយក្រែន ក្រុមហ៊ុនចិនទទួលបានអត្ថប្រយោជន៍យ៉ាងច្រើនបន្ទាប់ពីអាជីវកម្មលោកខាងលិចដកខ្លួនចេញពីរុស្ស៊ី។ លោក Belousov សង្កេតឃើញថា ការចាកចេញរបស់ក្រុមហ៊ុនលោកខាងលិច បានបង្កើតឱកាសដ៏អស្ចារ្យសម្រាប់ដៃគូចិនជ្រៀតចូលវិស័យជាច្រើនដូចជា ប្រេង និងឧស្ម័ន គីមីឥន្ធនៈ ការផលិតគ្រឿងបន្លាស់រថយន្ត ក៏ដូចជាទំនិញប្រើប្រាស់ កញ្ចក់ សម្ភារៈសំណង់។ បច្ចុប្បន្ន រុស្ស៊ីនៅតែជាប្រទេសផ្គត់ផ្គង់ផលិតផលថាមពលដ៏សំខាន់ដល់ចិន ដូចជាប្រេង និងឧស្ម័ន ក៏ដូចជាផលិតផលកសិកម្ម។ ចិនបាននាំចេញទំនិញស្ទើរតែទាំងអស់ទៅកាន់រុស្ស៊ីរាប់ចាប់ពីអាហារ គ្រឿងម៉ាស៊ីន ទូរសព្ទដៃ របស់ក្មេងលេង និងសម្លៀកបំពាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_392.txt
|
ប្រធានាធិបតីហ្វីលីពីនលោក Ferdinand Marcos Jr. នៅថ្ងៃទី២៣ ខែមករា បានប្រកាសយ៉ាងច្បាស់ៗថា រដ្ឋាភិបាលក្រុងម៉ានីល នឹងមិនសហការជាមួយតុលាការព្រហ្មទណ្ឌអន្តរជាតិ (ICC) ដើម្បីបើកការស៊ើបអង្កេតលើយុទ្ធនាការប្រឆាំងគ្រឿងញៀនឡើយ។ យុទ្ធនាការប្រឆាំងគ្រឿងញៀននេះ គឺកើតមានក្នុងអាណត្តិរបស់លោក រ៉ូឌ្រីហ្គោ ឌូទើតេ អតីតប្រធានាធិបតីហ្វីលីពីន ពីឆ្នាំ២០១៦ ដល់ឆ្នាំ២០២២។
|
បញ្ហាចម្រូងចម្រាសគ្នារវាងហ្វីលីពីន និងតុលាការព្រហ្មទណ្ឌអន្តរជាតិ (ICC) បានបង្កើតជាសំណុំរឿងស្អេកស្កាកដែលមិនទាន់បិទបញ្ចប់ឡើយ ជុំវិញយុទ្ធនាការបង្រ្កាបគ្រឿងញៀន។ យ៉ាងណា ហ្វីលីពីននៅតែរារាំងតុលាការ ICC មិនឲ្យលូកដៃចូលកិច្ចការនេះ ក្រោមហេតុផលបំពានអធិបតេយ្យប្រទេសខ្លួន។ តុលាការអន្តរជាតិមួយនេះ បានចាប់ផ្តើមពិនិត្យលើយុទ្ធនាការប្រឆាំងគ្រឿងញៀន នៅហ្វីលីពីន ចាប់តាំងពីឆ្នាំ ២០១៦មក។ ពាក់ព័ន្ធនឹងប្រធានបទនេះ ប្រធានាធិបតីហ្វីលីពីនលោក Ferdinand Marcos Jr. នៅថ្ងៃទី២៣ ខែមករា បានប្រកាសជាថ្មីថា រដ្ឋាភិបាលក្រុងម៉ានីល នឹងមិនសហការនៅក្នុងការស៊ើបអង្កេតរបស់តុលាការព្រហ្មទណ្ឌអន្តរជាតិ លើយុទ្ធនាការរបស់អតីតប្រធានាធិបតីរ៉ូឌ្រីហ្គោ ឌូទើតេ ក្នុងការបង្ក្រាបឧក្រិដ្ឋជនគ្រឿងញៀននោះទេ។ ប្រធានាធិបតីរូបនេះបញ្ជាក់ថា ICC មិនមានសិទ្ធិអំណាចក្នុងការស៊ើបអង្កេតករណីនេះឡើយ ហើយរដ្ឋាភិបាលហ្វីលីពីនកំពុងតាមដានវត្តមានរបស់អ្នកស៊ើបអង្កេត ICC នៅក្នុងប្រទេស ហើយបានបញ្ជាឲ្យភ្នាក់ងារមិនត្រូវគាំទ្រដល់ប្រតិបត្តិការរបស់ ICC ដាច់ខាត។ ថ្លែងទៅកាន់អ្នកសារព័ត៌មាន លោក Marcos បាននិយាយថា ៖« ខ្ញុំចាត់ទុកនេះជាការគំរាមកំហែងដល់អធិបតេយ្យភាពរបស់ប្រទេស។ ដូច្នេះហើយ រដ្ឋាភិបាលហ្វីលីពីននឹងមិនជួយការស៊ើបអង្កេតណាមួយដែល ICC ធ្វើនោះទេ»។ យ៉ាងណាមិញ មេដឹកនាំរូបនេះ បានលើកឡើងថា អ្នកស៊ើបអង្កេតរបស់ ICC អាចមកហ្វីលីពីនបាន ក្នុងនាមជាពលរដ្ឋសាមញ្ញ ប៉ុន្តែរដ្ឋាភិបាលនឹងមិនគាំទ្រការស៊ើបអង្កេតរបស់ពួកគេទេ។ នៅក្នុងឆ្នាំ២០១៩ អតីតប្រធានាធិបតីហ្វីលីពីន លោក រ៉ូឌ្រីហ្គោ ឌូទើតេ បានប្រកាសដកហ្វីលីពីនចេញពីសមាជិករបស់តុលាការ ICC បន្ទាប់ពីតុលាការអន្តរជាតិមួយនេះ ប្រកាសបើកការស៊ើបអង្កេតលើសង្រ្គាមប្រឆាំងគ្រឿងញៀនក្នុងឆ្នាំ២០១៨។ គួររម្លឹកថា ភ្លាមៗបន្ទាប់ពីឡើងកាន់អំណាច អតីតប្រធានាធិបតី Duterte បានដឹកនាំយុទ្ធនាការទ្រង់ទ្រាយធំមួយ ដើម្បីបង្ក្រាបឧក្រិដ្ឋជនគ្រឿងញៀន ដើម្បីធានាសណ្តាប់ធ្នាប់សង្គម។ ប៉ូលិសហ្វីលីពីនបាននិយាយថា ពួកគេបានសម្លាប់ជនសង្ស័យជិត ៤ពាន់នាក់ដែលជាផ្នែកនៃយុទ្ធនាការនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3920.txt
|
អាម៉េរិក កូរ៉េខាងត្បូង និងជប៉ុនធ្វើសមយុទ្ធរួមគ្នាដើម្បីការពារខ្លួន និងប្រឆាំងការគំរាមកំហែងនុយក្លេអ៊ែរ ក៏ដូចជាមីស៊ីលដែលកំពុងតានតឹងក្នុងតំបន់ ក្រោយកូរ៉េខាងជើងប្រើផ្កាយរណបឈ្លបយកការណ៍ថតបានមូលដ្ឋានទ័ពរបស់ខ្លួន។
|
អាម៉េរិក កូរ៉េខាងត្បូង និងជប៉ុន នៅថ្ងៃទី២៦ ខែវិច្ឆិកា បានរួមគ្នាធ្វើសមយុទ្ធកងទ័ពជើងទឹក នៅក្នុងដែនទឹកភាគខាងត្បូងនៃឧបទ្វីបកូរ៉េ ដើម្បីពង្រឹងជំហរការពាររបស់ពួកគេប្រឆាំងនឹងការគំរាមកំហែងនុយក្លេអ៊ែរ ដែលកំពុងកើនឡើងនៅក្នុងតំបន់។ ទីភ្នាក់ងារសារព័ត៌មាន Yonhap បានដកស្រង់ព័ត៌មានពីកងទ័ពជើងទឹកកូរ៉េខាងត្បូងថា សមយុទ្ធរួមគ្នានេះ ធ្វើឡើងនៅសមុទ្រភាគអាគ្នេយ៍នៃកោះចេជូ ដោយមានការចូលរួមពីនាវាផ្ទុកយន្តហោះដើរដោយថាមពលនុយក្លេអ៊ែរ USS Carl Vinson របស់អាម៉េរិក។ លើសពីនេះ នាវាពិឃាតបំពាក់ដោយប្រព័ន្ធប្រយុទ្ធ Aegis នៃកងទ័ពជើងទឹកកូរ៉េខាងត្បូង និងនាវាពិឃាត Murasame នៃកងកម្លាំងស្វ័យការពារដែនសមុទ្រជប៉ុន ក៏បានចូលរួមក្នុងសមយុទ្ធផងដែរ។ បើតាមកងទ័ពជើងទឹកកូរ៉េ សមយុទ្ធនេះត្រូវបានរៀបចំឡើងដើម្បីពង្រឹងសមត្ថភាពរួម និងសម្របសម្រួលឥរិយាបថការពារខ្លួន ដែលមានគោលដៅប្រឆាំងការកើនឡើងនៃការគំរាមកំហែងនុយក្លេអ៊ែរ និងមីស៊ីលនៅក្នុងតំបន់។ សមយុទ្ធនេះធ្វើឡើងមួយថ្ងៃបន្ទាប់ពីទីក្រុងព្យុងយ៉ាងបានប្រកាសថា ផ្កាយរណបឈ្លបយកការណ៍របស់ខ្លួនបានថតរូបមូលដ្ឋានយោធាអាម៉េរិកនៅកូរ៉េខាងត្បូង ទឹកដីអាម៉េរិកនៃកោះហាវ៉ៃ និងកោះហ្គាំក្នុងមហាសមុទ្រប៉ាស៊ីហ្វិក ក៏ដូចជារូបភាពរបស់នាវា USS Carl Vinson ដែលមកដល់ទីក្រុងប៊ូសានកាលពីថ្ងៃទី ២១ ខែវិច្ឆិកា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3921.txt
|
យន្តហោះចិនប្រភេទ C919 នឹងមានជើងហោះហើរចេញពីចិនដីគោកដំបូងរនសប្តាហ៍ក្រោយ ដើម្បីទៅចូលរួមការតាំងពិពណ៌នៅហុងកុង។
|
នាយកប្រតិបត្តិតំបន់ហុងកុងលោក ចន លី នៅថ្ងៃទី៥ ខែធ្នូ បាននិយាយថា យន្តហោះប្រភេទ C919 និង ARJ-21 របស់សាជីវកម្មយន្តហោះពាណិជ្ជកម្មចិន (Comac) នឹងចូលរួមក្នុងការតាំងពិព័រណ៍នៅហុងកុងចាប់ពីថ្ងៃទី ១២ដល់១៧ ខែធ្នូ ។ យន្តហោះទាំងពីរនេះ នឹងត្រូវដាក់តាំងបង្ហាញនៅអាកាសយានដ្ឋានអន្តរជាតិហុងកុង។ អំឡុងពេលនោះ យន្តហោះ C919 ក៏នឹងហោះហើរសាកល្បងនៅលើកំពង់ផែ Victoria ដែរ។ ព្រឹត្តិការណ៍នេះ ត្រូវបានរៀបចំឡើងដោយនាយកដ្ឋានអាកាសចរណ៍ស៊ីវិលហុងកុង (CAD) និងអាជ្ញាធរអាកាសយានដ្ឋានហុងកុង (AAHK) ដើម្បីលើកកម្ពស់សមិទ្ធិផលរបស់ចិនដីគោកក្នុងការផលិតយន្តហោះ និងពង្រឹងជំហររបស់ហុងកុងជាមជ្ឈមណ្ឌលអាកាសចរណ៍អន្តរជាតិ។ នេះជាលើកទីមួយហើយដែលយន្តហោះប្រភេទ C919 ហោះចេញពីចិនដីគោក ក្រោយអភិវឌ្ឍ១៤ឆ្នាំ និងហោះហើរសាកល្បងកាលពីចុងខែកញ្ញា ឆ្នាំ២០២២ ហើយកំពុងធ្វើប្រតិបត្តិការពាណិជ្ជកម្មស្រាប់ដែរ។ នេះជាគំរូយន្តហោះរាងតូចល្មមដែលអាចផ្ទុកអ្នកដំណើរបានពី ១៥៨ ទៅ ១៦៩ នាក់ និងអាចហោះបានរយៈចម្ងាយជាង ៥៥០០ គីឡូម៉ែត្រ។ C919 ជាដៃគូប្រជែងជាមួយយន្តហោះ Boeing 737 និង Airbus 320។ ទីក្រុងប៉េកាំងរំពឹងថា C919 នឹងជួយចិនកាត់បន្ថយការពឹងផ្អែកលើបច្ចេកវិទ្យាបរទេស ។ រដ្ឋាភិបាលរបស់ប្រទេសនេះមានគោលបំណងចង់ឱ្យ C919 មានចំនួន ១០ភាគរយនៃចំណែកទីផ្សារក្នុងស្រុកនៅឆ្នាំ ២០២៥។ យន្តហោះ C919 ត្រូវបានផ្តើមគំនិតឡើងដោយប្រធានាធិបតីចិន ស៊ី ជិនភីង កាលពីឆ្នាំ២០១៧ ។ លោកបានហៅវាថាជាកម្លាំងជំរុញនៅពីក្រោយនៃគំរូអភិវឌ្ឍន៍ថ្មីរបស់ចិន រួមជាមួយនឹងសមិទ្ធិផលវិទ្យាសាស្ត្រ និងបច្ចេកទេសផ្សេងទៀត។ យន្តហោះ C919 ក៏ជួយឲ្យចិនស្ថិតក្នុងបញ្ជីប្រទេសមួយចំនួនដែលអាចរចនា និងផលិតយន្តហោះផ្ទាល់ខ្លួនបានរួមមានអាម៉េរិក រុស្ស៊ី ប្រេស៊ីល កាណាដា អង់គ្លេស បារាំង និងអាល្លឺម៉ង់។ អ្នកវិភាគយល់ឃើញថា Comac ចង់ប្រើព្រឹត្តិការណ៍នៅហុងកុងដើម្បីផ្សព្វផ្សាយឈ្មោះរបស់ខ្លួន និងស្វែងរកអតិថិជនអន្តរជាតិសម្រាប់យន្តហោះប្រភេទ C919 ។ យន្តហោះប្រភេទ ARJ-21 មានប្រតិបត្តិការរួចហើយនៅឥណ្ឌូណេស៊ី ខណៈ C919 មិនមានអតិថិជនបរទេសណាមួយបញ្ជាទិញទេ។ មកទល់ពេលនេះ C919 បានទទួលការបញ្ជាទិញច្រើនជាង ១ពាន់គ្រឿងដែលសុទ្ធសឹងតែជាក្រុមហ៊ុនហោះហើរក្នុងស្រុក។ ក្រុមហ៊ុនអាកាសចរណ៍ China Eastern Airlines ជាអតិថិជនដំបូងគេ។ នៅខែកញ្ញាក្រុមហ៊ុននេះបានបញ្ជាទិញ ១០០គ្រឿងទៀតពី Comac ដែលមានតម្លៃប្រហែល ១០ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3922.txt
|
គម្រោងអចលនទ្រព្យ Forest City ដ៏ធំរបស់ម៉ាឡេស៊ីបានក្លាយជាទីក្រុងស្ងាត់ជ្រងំ ដោយសារបញ្ហាពាក់ព័ន្ធក្រុមហ៊ុនអភិវឌ្ឍចិន Country Garden ដែលជាអ្នកដឹកនាំគម្រោងលំនៅដ្ឋាននេះ។ មកទល់ពេលនេះ គម្រោងសាងសង់ ១០០ពាន់លានដុល្លារទើបសម្រេចបាន ១៥ភាគរយប៉ុណ្ណោះ ខណៈម្ចាស់អភិវឌ្ឍកំពុងជួបវិបត្តិបំណុលធ្ងន់ធ្ងរ។
|
គម្រោង Forest City ទាំងអស់ត្រូវបានសាងសង់នៅលើកោះសិប្បនិមិត្តចំនួន ៤ ដែលមានផ្ទៃដីប្រហែល ៣០០០ហិចតាធំជាងកោះ Sentosa របស់សិង្ហបុរីដល់ទៅ ៦ដង។ គម្រោងនេះត្រូវបានរៀបចំឡើងក្នុងគោលបំណងសាងសង់ទីក្រុងមួយសម្រាប់ប្រជាជនចំនួន៧០០ពាន់នាក់រស់នៅជាមួយនឹងបរិក្ខារប្រើប្រាស់សំបូរបែបរាប់ចាប់ពីការិយាល័យ រហូតដល់អគារផ្ទះល្វែង វីឡា សណ្ឋាគារ មជ្ឈមណ្ឌលពាណិជ្ជកម្ម និងសាលារៀន។ Forest City ជាគម្រោងអភិវឌ្ឍន៍អចលនទ្រព្យដ៏ធំបំផុតរបស់ក្រុមអភិវឌ្ឍអចលនទ្រព្យចិន Country Garden នៅក្រៅប្រទេស។ គម្រោងនេះត្រូវបានផ្សារភ្ជាប់ជាមួយនឹងគំនិតផ្តួចផ្តើមខ្សែក្រវាត់ និងផ្លូវ (BRI) របស់ចិនផង។ នៅឆ្នាំ ២០១៨ គម្រោង Forest City ត្រូវបានជាប់គាំងនៅមុនការបោះឆ្នោតជាតិម៉ាឡេស៊ី ខណៈដែលពេលនោះនាយករដ្ឋមន្ត្រី មហាធា មហាម៉ាត់ បានពណ៌នាអំពីគម្រោងនេះថាជាផ្នែកនៃកិច្ចខិតខំប្រឹងប្រែងដើម្បីប្រគល់អធិបតេយ្យភាពជាតិទៅឱ្យចិន។ នៅពេលដែលការសាងសង់បានបញ្ឈប់ Forest City ស្ថិតក្នុងពាក់កណ្តាលដំណាក់កាលទី២ នៃការសាងសង់គ្រោងនឹងបញ្ចប់នៅឆ្នាំ ២០២៥ តាមផែនការដើម។ រហូតមកដល់ពេលនេះ អាផាតមិនប្រមាណ២៨ ០០០ខ្នងត្រូវបានសាងសង់។ ផ្នែកអចលនទ្រព្យដែលបានបញ្ចប់នេះមានចំនួន ១៥ភាគរយនៃគម្រោងសរុបដែលត្រូវបានសាងសង់លើកោះសិប្បនិមិត្តដោយសន្យាថានឹងនាំមកនូវជីវិតបៃតង ជាមួយនឹងការគាំទ្រផ្នែកបច្ចេកវិទ្យាជាមួយនឹងទីលានវាយកូនហ្គោល និងសួនទឹក។ បច្ចុប្បន្នមានមនុស្សតែ៩០០០នាក់រស់នៅទីនេះ។ ចំនួនតិចតួចបើធៀបនឹងការរំពឹងទុក។ បន្ទាប់ពីសាងសង់ជិតមួយទស្សវត្សរ៍មក Forest City ដែលអភិវឌ្ឍដោយក្រុមហ៊ុនអចលនទ្រព្យយក្សរបស់ចិន Country Garden បានបញ្ចប់គម្រោងនេះតែមួយផ្នែកប៉ុណ្ណោះ។ បច្ចុប្បន្ននេះ វាស្ទើរតែជាអគារខ្មោចដែលគ្មានមនុស្សរស់នៅ។ អាផាតមិនមួយចំនួនមានការចាប់អារម្មណ៍ខ្លះដែរសម្រាប់គម្រោងនេះ ប៉ុន្តែពួកគេសុទ្ធតែជាម្ចាស់បំណុលរបស់ Country Garden ។ បើតាមលោក John Han ដែលជាដៃគូនៅក្រុមហ៊ុនច្បាប់ Kobre & Kim មានមូលដ្ឋាននៅទីក្រុងញូវយ៉ក Forest City ជាទ្រព្យសម្បត្តិដ៏មានតម្លៃបំផុតរបស់ Country Garden នៅបរទេស។ គម្រោងទំនើបដែលមិនទាន់បញ្ចប់នេះ អាចជួយម្ចាស់បំណុលរបស់ Country Garden ប្រមូលប្រាក់បានប្រហែល ១,៥ពាន់លានដុល្លារ។ Country Garden កាន់កាប់ដើមទុនប្រមាណ ៦០ភាគរយនៅក្នុងគម្រោងនេះ។ ចំណែកនៅសេសសល់ត្រូវបានកាន់កាប់ដោយ Esplanade Danga 88 ដែលជាក្រុមហ៊ុនឯកជនក្នុងស្រុកម៉ាឡេស៊ីគ្រប់គ្រងដោយស្ថាប័នរដ្ឋ Johor ។ យ៉ាងណាមិញ ចាប់តាំងពីពេលនោះមក Forest City ត្រូវបានប្រដូចថាជា «ទីក្រុងខ្មោច» ស្រដៀងនឹងគម្រោងធំៗជាច្រើនដែលត្រូវបានសាងសង់នៅទូទាំងប្រទេសចិន ។ ប៉ុន្តែ Country Garden បានបដិសេធឈ្មោះហៅក្រៅនេះ។ ក្រុមហ៊ុនបានអះអាងថា ជាង ៨០ភាគរយនៃយូនីតរបស់អាផាតមិននៅទីនេះត្រូវបានលក់។ បើយោងតាមកាសែតអាម៉េរិក WSJ អាផាតមិនទាំងនេះភាគច្រើនត្រូវបានទិញជាការវិនិយោគ ហើយមិនមានមនុស្សរស់នៅទេ។ អាផាតមិនរាប់រយត្រូវបានដាក់លក់បន្ត និងជួលលើគេហទំព័រនៅម៉ាឡេស៊ី។ ស្ថិតិប្រតិបត្តិការលើគេហទំព័រទាំងនេះ បង្ហាញថាតម្លៃនៃអាផាតមិននៅក្នុងគម្រោងទំនើបនេះ បានធ្លាក់ចុះយ៉ាងខ្លាំងនាប៉ុន្មានឆ្នាំចុងក្រោយនេះ។ អាផាតមិនមួយបន្ទប់ដែលធ្លាប់លក់ក្នុងតម្លៃ ២៨០ដុល្លារក្នុងមួយហ្វីតការ៉េ ឥឡូវនេះចុះមកត្រឹម ១១៦ដុល្លារ (១ហ្វីតប្រហែល ០,៣០៤៨ម៉ែត្រ) ។ ហេតុអ្វីអាផាតមិនរបស់ Forest City ពិបាកក្នុងការលក់ចេញ ? ដំបូងឡើយ ការលក់របស់គម្រោងនេះមានការកើនឡើងខ្ពស់ ដោយអតិថិជនគោលដៅជាជនជាតិចិនមានទ្រព្យសម្បត្តិស្តុកស្តមដែលចង់កាន់កាប់ផ្ទះទីពីរ ឬក៏វិនិយោគអចលនទ្រព្យនៅបរទេស។ ពេលនោះ គម្រោងរបស់ Forest City បានផ្លាស់ប្តូរវិញ ពេលទីក្រុងប៉េកាំងដាក់ចេញនូវគោលនយោបាយកំណត់លំហូរឥណទាននៅបរទេសក្នុងឆ្នាំ ២០១៦។ ក្រោយមក ទីផ្សារអចលនទ្រព្យចិនមានវិបត្តិនូវពាក់កណ្តាលឆ្នាំ ២០២១។ នៅពេលនោះ អាជីវកម្មជាបន្តបន្ទាប់ពីរាប់ចាប់ក្រុមហ៊ុនឯកជនធំៗដូចជា China Evergrande Group , Country Garden រហូតដល់ក្រុមហ៊ុនដែលគាំទ្រដោយរដ្ឋាភិបាលដូចជា CIFI Holdings កំពុងប្រឈមនឹងការលំបាកលើលំហូរសាច់ប្រាក់ និងសមត្ថភាពក្នុងការសងបំណុល។ ការណ៍នេះដោយសារតែគោលនយោបាយ «បន្ទាត់ក្រហមបី» របស់ទីក្រុងប៉េកាំងដែលបានចាប់ផ្តើមដើម្បីកាត់បន្ថយហានិភ័យជាប្រព័ន្ធ ដោយការកំណត់សមត្ថភាពរបស់ក្រុមហ៊ុនអចលនទ្រព្យក្នុងការខ្ចីប្រាក់ថ្មី។ នេះត្រូវបានគេចាត់ទុកថាជាមូលហេតុដែលធ្វើឱ្យក្រុមហ៊ុនអចលនទ្រព្យជាច្រើនក្នុងប្រទេសនេះមិនព្រមទទួលខុសត្រូវ។ ជាលទ្ធផលនៃវិធានការទាំងនេះ ក្រុមហ៊ុនធំៗបានអស់សាច់ប្រាក់ដើម្បីបញ្ចប់គម្រោងធំៗ។ នៅក្នុងខែតុលា Country Garden ត្រូវបានបង្ខំឱ្យបោះបង់ចោលគម្រោងចំនួនពីរនៅអូស្ត្រាលី ដោយបានលក់គម្រោងអភិវឌ្ឍដែលមិនទាន់រួចរាល់នៅមែលប៊ន និងមួយទៀតនៅស៊ីដនី។ កត្តានយោបាយក្នុងស្រុកក៏ជាមូលហេតុនៃការលក់គម្រោងមិនចេញរបស់ Forest City ។ ក្នុងឆ្នាំ ២០១៨ នាយករដ្ឋមន្ត្រីម៉ាឡេស៊ីលោក មហាធា មហាម៉ាត់ បានរឹតបន្តឹងទិដ្ឋាការសម្រាប់អ្នកទិញចិនដោយលោកជំទាស់ជុំវិញការសាងសង់ Forest City គឺសម្រាប់តែជនបរទេស។ ពេលនោះ អ្នកទិញជាជនជាតិចិនដែលបណ្តាលឱ្យអតិថិជនគោលដៅរបស់ Forest City មានការព្រួយបារម្ភអំពីការរឹតបន្តឹងលើការបញ្ជាក់កម្មសិទ្ធិ។ ទីបំផុតជំងឺកូវីដ-១៩ បានរីករាលដាលធ្វើឱ្យគម្រោងកាន់តែពិបាកក្នុងការលក់ចេញ។ យ៉ាងណាមិញ Country Garden បានអះអាងថា ស្ថានភាពបច្ចុប្បន្ននៅក្នុងទីផ្សារអចលនទ្រព្យចិនគ្រាន់តែជាសំលេងរំខានបន្តិចបន្តួចតែប៉ុណ្ណោះ ហើយប្រតិបត្តិការអភិវឌ្ឍនៅម៉ាឡេស៊ីដំណើរការអាជីវកម្មដូចធម្មតា។ លើសពីនេះ គម្រោងរបស់ Forest City នឹងត្រូវដាក់បញ្ចូលនៅក្នុងតំបន់សេដ្ឋកិច្ចពិសេសថ្មីមួយរវាងម៉ាឡេស៊ី និងសិង្ហបុរី។ លើសពីនេះ វិនិយោគិន និងរដ្ឋាភិបាលម៉ាឡេស៊ីនៅតែមានក្តីរំពឹងខ្ពស់ចំពោះគម្រោងធំនេះ។ កាលពីខែសីហានាយករដ្ឋមន្ត្រីម៉ាឡេស៊ី លោក អាន់វ៉ា អ៊ីប្រាហ៊ីម បាននិយាយថា តំបន់នេះនឹងត្រូវបានចាត់ទុកជាតំបន់ហិរញ្ញវត្ថុពិសេស ជាមួយនឹងការលើកទឹកចិត្តផ្នែកពន្ធទាប និងងាយស្រួលក្នុងការសុំទិដ្ឋាការរយៈពេលវែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3923.txt
|
ឥណ្ឌូណេស៊ីបានក្លាយជាប្រទេសនាំចូលអង្ករធំជាងគេរបស់ថៃ។ ១០ខែឆ្នាំនេះ បរិមាណអង្ករថៃដែលនាំចេញទៅឥណ្ឌូណេស៊ីមានចំនួន១,០៥លានតោនដែលមានតម្លៃ ៥២៣,៤៥លានដុល្លារ។
|
គ្រោះរាំងស្ងួតកំពុងផ្តល់ផលប៉ះពាល់យ៉ាងខ្លាំងលើតំបន់ដាំដុះស្រូវរបស់ឥណ្ឌូនេស៊ី ជាពិសេសនៅតំបន់កោះជ្វា និងផ្នែកខ្លះនៃភាគខាងត្បូងកោះស៊ូម៉ាត្រា។ កសិករមួយចំនួននៅតំបន់នោះ ត្រូវបង្ខំចិត្តដាំដំណាំដែលប្រើប្រាស់ទឹកតិចជាងដូចជាពោតជាដើម។ ដូច្នេះ ឥណ្ឌូណេស៊ី ត្រូវនាំចូលអង្ករច្រើនពីប្រទេសជាដៃគូដើម្បីផ្គត់ផ្គង់ក្នុងស្រុក។ បើតាមអនុរដ្ឋមន្ត្រីពាណិជ្ជកម្មថៃ Naphinthorn Srisanpang នៅឆ្នាំ ២០២២ ឥណ្ឌូណេស៊ីជាប់ចំណាត់ថ្នាក់ទី២០ ក្នុងបញ្ជីអ្នកនាំចូលអង្ករថៃច្រើនដោយបានបញ្ជាទិញអង្ករចំនួន៩១៧១៤តោនគិតជាតម្លៃ ៤២,២៤លានដុល្លារ។ ប៉ុន្តែរយៈពេល ១០ខែឆ្នាំនេះ បរិមាណអង្ករថៃដែលនាំទៅឥណ្ឌូណេស៊ីបានកើនឡើងដល់ ១,០៥លានតោនបើគិតជាតម្លៃ ៥២៣,៤៥លានដុល្លារ ឈរនៅលំដាប់លេខ១ របស់ថៃ។ លោក Naphinthorn Srisanpang អះអាងថា អង្ករភាគច្រើនដែលនាំចូលទៅឥណ្ឌូណេស៊ីជាប្រភេទអង្ករស។ ចាប់ពីខែមករាដល់ខែតុលា ថៃបាននាំចេញអង្ករសរុបចំនួន ៦,៩២លានតោនគិតជាតម្លៃ ៣,៩៦ពាន់លានដុល្លារ។ ប្រទេសដែលជាដៃគូធំទាំង៥ រួមមាន ឥណ្ឌូណេស៊ី អាម៉េរិក អាហ្វ្រិកខាងត្បូង អ៊ីរ៉ាក់ និងចិន។ តម្រូវការអង្ករនៅឆ្នាំក្រោយ ទំនងជានឹងកើនឡើងដោយសារគ្រោះរាំងស្ងួត និងផលប៉ះពាល់ El Niño លើផលិតកម្មស្រូវ។ ទន្ទឹមនេះ កង្វល់អំពីសន្តិសុខស្បៀងបានជំរុញឲ្យប្រទេសជាច្រើននាំចូលអង្ករដើម្បីបំពេញតម្រូវការក្នុងស្រុក។ ទន្ទឹមនេះ ដើម្បីបង្កើនការនាំចេញ និងផ្សព្វផ្សាយអង្ករថៃទៅដល់អតិថិជនថ្មី លោក Naphinthorn បានណែនាំឲ្យកសិករថៃត្រូវពន្លឿនការអភិវឌ្ឍពូជស្រូវរបស់ខ្លួន ដោយផ្តោតសំខាន់លើការប្រជែងទីផ្សារ និងបំពេញតម្រូវការដល់អ្នកប្រើប្រាស់។ លើសពីនេះ កសិករថៃគួរតែស្វែងរកព័ត៌មានជុំវិញដំណោះស្រាយការប្រែប្រួលអាកាសធាតុ និងអនុវត្តតាមវិធានការគ្រប់គ្រងទឹករបស់រដ្ឋាភិបាល ដើម្បីកាត់បន្ថយផលប៉ះពាល់នៃគ្រោះរាំងស្ងួត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3924.txt
|
ទីបំផុត អ៊ីតាលីបានប្រកាសចាកចេញពីគម្រោងខ្សែក្រវាត់ និងផ្លូវ (BRI) របស់ចិន។ ក្រោយពីចូលរួមជាង៤ឆ្នាំ អ៊ីតាលីបានវាយតម្លៃគម្រោង BRI ថាពុំសូវផ្តល់ចំណេញដល់ប្រទេសរបស់ខ្លួន។ លើសពីនេះ ច្រករបៀងសេដ្ឋកិច្ចថ្មីរវាង ឥណ្ឌា-មជ្ឈិមបូព៌ា-អឺរ៉ុប ដែលកំពុងប្រជែងជាមួយ BRI បានក្លាយជាហេតុផលមួយទៀតសម្រាប់ជំរុញឲ្យអ៊ីតាលីដកខ្លួនចេញពីចិន។
|
អ៊ីតាលីជាប្រទេសលោកខាងលិចដំបូងគេដែលបានចូលរួមក្នុងកម្មវិធីពាណិជ្ជកម្ម និងវិនិយោគរបស់គម្រោងខ្សែក្រវាត់ និងផ្លូវរបស់ចិន។ ក្រោយមករដ្ឋាភិបាលប្រទេសមួយនេះ បានព្រមានពីការដកខ្លួនចេញពីគម្រោង BRI របស់ចិនជាបន្តបន្ទាប់ដោយយល់ថា មិនបាននាំផលចំណេញច្រើនដល់ខ្លួន។ រដ្ឋាភិបាលអ៊ីតាលីតែងតែសង្ស័យពីគម្រោងចិន និងបានរឹតបន្តឹងក្រុមហ៊ុនចិនជារឿយៗ។ កាលពីខែមិថុនា គណៈរដ្ឋមន្ត្រីរបស់លោកស្រី Meloni បានកំណត់ឥទ្ធិពលរបស់ម្ចាស់ភាគហ៊ុនចិន Sinochem លើក្រុមហ៊ុនផលិតសំបកកង់អ៊ីតាលី Pirelli ដើម្បីការពារក្រុមហ៊ុនក្នុងស្រុក។ នៅទីបំផុតទីក្រុងរ៉ូមបានផ្ញើលិខិតមួយទៅកាន់ទីក្រុងប៉េកាំងដោយបញ្ជាក់ជំហរមិនបន្តកិច្ចព្រមព្រៀងនេះទៀតទេ។ ហេតុអ្វីគម្រោង BRI អាចទាក់ចិត្តអ៊ីតាលីបាន? នៅឆ្នាំ២០១៩ អំឡុងពេលទស្សនកិច្ចរបស់ប្រធានាធិបតីចិន ស៊ី ជិនភីង ទៅកាន់ទីក្រុងរ៉ូមបានធ្វើឱ្យអាម៉េរិក និងអឺរ៉ុបភ្ញាក់ផ្អើលយ៉ាងខ្លាំង ដោយសារអ៊ីតាលីដែលជាសមាជិកនៃប្រទេសរីកចម្រើនទាំង៧ (G7) បានចូលរួមក្នុងគំនិតផ្តួចផ្តើមខ្សែក្រវាត់ និងផ្លូវ (BRI) របស់ចិន។ ក្រោមការឧបត្ថម្ភនៃគំនិតផ្តួចផ្តើមនេះ ធនាគារ និងក្រុមហ៊ុនចិនបានផ្តល់ហិរញ្ញប្បទាន និងហេដ្ឋារចនាសម្ព័ន្ធរាប់ចាប់ពីរោងចក្រថាមពល ផ្លូវរថភ្លើង ផ្លូវហាយវេ និងកំពង់ផែ ខ្សែកាបអុបទិក និងការអភិវឌ្ឍទីក្រុងឆ្លាតវៃទៅដល់អ៊ីតាលី។ វាជាពេលដែលអ៊ីតាលីបានឆ្លងកាត់វិបត្តិសេដ្ឋកិច្ចចំនួនបីក្នុងរយៈពេលមួយទសវត្សរ៍កន្លងមក។ ទន្ទឹមនេះ អ៊ីតាលីកំពុងស្វែងរកការទាក់ទាញការវិនិយោគ និងពង្រីកការចូលទៅកាន់ទីផ្សារចិន។ នៅពេលនោះ ប្រជាជនអ៊ីតាលីជាច្រើនមានអារម្មណ៍ថាត្រូវបានអឺរ៉ុបបោះបង់ចោល ខណៈពេលដែលរដ្ឋាភិបាលប្រទេសនេះមានការសង្ស័យចំពោះសហភាពអឺរ៉ុប (EU) ហើយសុខចិត្តងាកទៅរកចិនដើម្បីបំពេញតម្រូវការវិនិយោគរបស់ខ្លួន។ សម្រាប់ចិនវិញយល់ថា អ៊ីតាលីជាប្រទេសស្ថិតនៅចំណុចសំខាន់មួយតាមបណ្តោយផ្លូវសូត្របុរាណដែលជាយុគសម័យមាសនៃភាពរុងរឿង និងការបង្ហាញឥទ្ធិពលរបស់ខ្លួន។ អ៊ីតាលី ក៏ជាប្រទេសដែលមានប្រជាជនចិនច្រើនជាងគេនៅអឺរ៉ុបដែរ ខណៈប្រទេសទាំងពីរមានទំនាក់ទំនងពាណិជ្ជកម្មយ៉ាងស៊ីជម្រៅក្នុងការផលិតក្រណាត់ និងស្បែក។ តើចិនមានប្រតិកម្មយ៉ាងណាដែរជុំវិញរឿងនេះ ? នៅថ្ងៃទី៧ ខែធ្នូ ក្រសូងការបរទេសចិនបានឆ្លើយតបអ៊ីតាលីជុំវិញការជូនដំណឹងជាផ្លូវការដល់ទីក្រុងប៉េកាំងអំពីការសម្រេចចិត្តក្នុងការបញ្ចប់ការចូលរួមនៅក្នុងគំនិតផ្តួចផ្តើមខ្សែក្រវាត់ និងផ្លូវនេះ។ អ្នកនាំពាក្យក្រសួងការបរទេសចិនលោក Wang Wenbin បានលើកឡើងថា គំនិតផ្តួចផ្តើមខ្សែក្រវាត់ និងផ្លូវ ដែលបានស្នើឡើងកាលពីមួយទសវត្សរ៍មុន បានផ្តល់នូវអត្ថប្រយោជន៍ដល់ប្រទេសជាង១៥០ ដោយបានក្លាយជាវេទិកាសាធារណៈអន្តរជាតិដ៏ពេញនិយមបំផុត និងជាវេទិកាដ៏ធំបំផុតសម្រាប់កិច្ចសហប្រតិបត្តិការអន្តរជាតិ។ នៅខែតុលាឆ្នាំនេះ វេទិកាខ្សែក្រវ៉ាត់ និងផ្លូវលើកទីបីសម្រាប់កិច្ចសហប្រតិបត្តិការអន្តរជាតិត្រូវបានប្រារព្ធឡើងនៅទីក្រុងប៉េកាំង។ ប្រទេសសរុបចំនួន ១៥១ រួមទាំងអ៊ីតាលី និងអង្គការអន្តរជាតិចំនួន ៤១ បានបញ្ជូនអ្នកតំណាងចូលរួមក្នុងព្រឹត្តិការណ៍នេះ។ អ្នកនាំពាក្យរូបនេះបានសង្កតធ្ងន់ថា ៖« ចិនប្រឆាំងយ៉ាងម៉ឺងម៉ាត់ចំពោះការប៉ុនប៉ងលាបពណ៌ និងបំផ្លាញកិច្ចសហប្រតិបត្តិការខ្សែក្រវ៉ាត់ និងផ្លូវ ឬការប្រឈមមុខដាក់គ្នា ក៏ដូចជាការបែងចែកប្លុក»។ មូលហេតុអ្វីជំរុញឲ្យអ៊ីតាលីដកខ្លួនពី BRI ? កាលពីឆ្នាំមុននាយករដ្ឋមន្ត្រីអ៊ីតាលី Giorgia Meloni បានលើកឡើងថា ការចូលរួមជាមួយ BRI ជាកំហុសដ៏ធំមួយដែលលោកស្រីត្រូវតែរកពេលវេលាសមស្របដើម្បីដកខ្លួនចេញពីគំនិតផ្តួចផ្តើមនេះ។ លោកស្រីបានបន្តថា ការចូលរួមជាមួយ BRI ហាក់ពុំសូវផ្តល់ផលចំណេញដល់អ៊ីតាលីទេ។ ថ្មីៗនេះរដ្ឋមន្ត្រីក្រសួងការពារជាតិអ៊ីតាលី Guido Crosetto បានហៅការសម្រេចចិត្តរបស់អ៊ីតាលីក្នុងការចូលរួមជាមួយ BRI ថាជា «ទង្វើមិនច្បាស់លាស់ និងឃោរឃៅ»។ គម្រោង BRI ហាក់មិនអាចបំពេញដូចការរំពឹងទុករបស់អ៊ីតាលីនោះទេ។ ចាប់តាំងពីអ៊ីតាលីបានចូលរួមជាមួយ BRI ការនាំចេញរបស់ខ្លួនទៅកាន់ចិនបានកើនឡើង ពី ១៤,៥ពាន់លានអឺរ៉ូដល់ ១៨,៥ពាន់លានអឺរ៉ូ ខណៈដែលការនាំចេញរបស់ចិនទៅកាន់អ៊ីតាលីវិញបានកើនឡើងយ៉ាងខ្លាំងពី ៣៣,៥ពាន់លានអឺរ៉ូដល់ ៥០,៩ពាន់លានអឺរ៉ូគិតត្រឹមខែពាក់កណ្តាលឆ្នាំ២០២៣ ។ ចំណែកការវិនិយោគរបស់ចិននៅអឺរ៉ុបដែលមិនមែនជាសមាជិក BRI វិញមានច្រើនជាងការវិនិយោគនៅអ៊ីតាលីទៀត។ ទន្ទឹមនេះ លំហូរវិនិយោគផ្ទាល់ពីបរទេស (FDI) របស់ចិននៅអ៊ីតាលីធ្លាក់ចុះពី ៦៥០លានដុល្លារក្នុងឆ្នាំ២០១៩ មកត្រឹមតែ ៣៣លានដុល្លារក្នុងឆ្នាំ២០២១។ លើសពីនេះ អំឡុងពេលចូលរួមជាមួយ BRI ចិនមិនបានផ្តល់ឋានៈពិសេសអ្វីដល់អ៊ីតាលីទេ ជាពិសេសមិនបានធានាពាណិជ្ជកម្ម និងការវិនិយោគរបស់ក្រុមហ៊ុនចិនដែលកំពុងថយចុះបន្តិចម្តងៗ។ ទាំងអស់នេះហើយ ដែលរដ្ឋាភិបាលអ៊ីតាលីចាប់ផ្តើមវាយតម្លៃឡើងវិញថាគួរបន្តចូលរួមជាមួយ BRI ឬយ៉ាងណា? ការដកខ្លួនរបស់អ៊ីតាលីពីគម្រោង BRI នាពេលនេះ ស្របពេលចិនមានបញ្ហាហិរញ្ញវត្ថុនៅក្នុងវិស័យធនាគារ និងអចលនទ្រព្យជាដើម។ ជាពិសេសធនាគាររកណ្តាលចិនបានរឹតបន្តឹងជុំវិញលំហូរសាច់ប្រាក់ទៅក្រៅប្រទេស ដែលទាំងនេះជាអ្វីដែលបណ្តាប្រទេសអ៊ឺរ៉ុបជាច្រើនមានការស្ទាក់ស្ទើរចំពោះការពឹងផ្អែកសេដ្ឋកិច្ចចិនបន្តទៀត។ ទន្ទឹមនេះ អ៊ីតាលីនឹងធ្វើជាម្ចាស់ផ្ទះនៃក្រុមប្រទេស G7 នៅឆ្នាំក្រោយ ដែលសមាជិកនៃក្រុងនេះសុទ្ធសឹងតែមានទំនាក់ទំនងល្អជាមួយចិន។ ដូច្នេះហើយ សេចក្តីប្រកាសនាពេលនេះ អាចធ្វើឲ្យទីក្រុងរ៉ូមរក្សាទំនាក់ទំនងល្អជាមួយសម្ព័ន្ធមិត្តលោកខាងលិច។ លើសពីនេះ ឥណ្ឌាបានប្រកាសច្រករបៀងសេដ្ឋកិច្ចថ្មីរវាង ឥណ្ឌា-មជ្ឈិមបូព៌ា-អឺរ៉ុប កាលពីខែកញ្ញា ដែលត្រូវបានគេដាក់ឈ្មោះថា game changer ។ មេដឹកនាំនៃបណ្តាប្រទេសឥណ្ឌា អាម៉េរិក អារ៉ាប៊ីសាអូឌីត អេមីរ៉ាតអារ៉ាប់រួម បារាំង អាល្លឺម៉ង់ អ៊ីតាលី និងសហភាពអឺរ៉ុបបានរួមគ្នាបង្ហាញច្រករបៀងសេដ្ឋកិច្ចដ៏ធំនេះនៅថ្ងៃទី ៩ ខែកញ្ញាខាងក្រៅកិច្ចប្រជុំកំពូល G20 ។ គម្រោងថ្មីនេះនឹងមានច្រករបៀងពីរ។ ច្រករបៀងខាងកើតនឹងតភ្ជាប់ឥណ្ឌាជាមួយបណ្តាប្រទេសឈូងសមុទ្រ ហើយច្រករបៀងភាគខាងជើងនឹងតភ្ជាប់ឈូងសមុទ្រអារ៉ាប់ជាមួយអឺរ៉ុប។ ច្រករបៀងនឹងមានបណ្តាញផ្លូវទឹករហូតដល់ផ្លូវដែក ដើម្បីជួយសម្រួលដល់ការដឹកជញ្ចូនសម្រាប់ប្រទេសនានាជាសមាជិក។ គម្រោងនេះ និងមានការដាក់ពង្រាយបណ្តាញខ្សែកាបសម្រាប់តភ្ជាប់អគ្គិសនី និងឌីជីថល រួមទាំងបំពង់សម្រាប់ការនាំចេញអ៊ីដ្រូសែន។ មនុស្សជាច្រើនចាត់ទុកច្រករបៀងសេដ្ឋកិច្ចឥណ្ឌា-មជ្ឈិមបូព៌ា-អឺរ៉ុប ជាចេតនាដែលឥណ្ឌាប្រឆាំងនឹងគម្រោង BRI។ ទីក្រុងញូវដែលីបានប្រឆាំងនឹងគម្រោងហេដ្ឋារចនាសម្ព័ន្ធដ៏មានមហិច្ឆតារបស់លោក ស៊ី ជាយូរមកហើយដោយសារតែ BRI ឆ្លងកាត់ទឹកដីបាគីស្ថានមួយផ្នែកដែលឥណ្ឌាចាត់ទុកថាជាទឹកដីខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3925.txt
|
ប្រធានាធិបតី ចូកូ វីដូដូ អះអាង ក្រុមហ៊ុនអាម៉េរិក Exxon Mobil នឹងវិនិយោគរហូតដល់ ១៥ពាន់លានដុល្លារនៅក្នុងគម្រោងគីមីឥន្ធនៈ និងរោងចក្រចាប់យក និងស្តុកកាបូន (CCS) នៅឥណ្ឌូណេស៊ី។
|
ក្រុមហ៊ុនឧស្ម័នយក្សរបស់អាម៉េរិកគ្រោងបោះទុន ១៥ពាន់លានដុល្លារដើម្បីសាងសង់រោងចក្រចាប់យក និងស្តុកកាបូន (CCS) និងគម្រោងឥន្ធនៈគីមី ។ បើតាមសារព័ត៌មាន Reuters រោងចក្រ CCS ដែលត្រូវដំឡើងនេះនឹងក្លាយជាគម្រោងធំជាងគេនៅអាស៊ីអាគ្នេយ៍។ ប្រធានាធិបតីឥណ្ឌូណេស៊ី ចូកូ វីដូដូ បានជួបជាមួយប្រធានក្រុមហ៊ុន Exxon លោក Darren Woods ដើម្បីចុះហត្ថលេខាលើគម្រោងនេះ ក្នុងអំឡុងពេលធ្វើដំណើរទៅអាម៉េរិកដើម្បីចូលរួមកិច្ចប្រជុំកំពូលនៃកិច្ចសហប្រតិបត្តិការសេដ្ឋកិច្ចអាស៊ីប៉ាស៊ីហ្វិក (APEC) ។ កាលពីដើមសប្តាហ៍នេះ ឥណ្ឌូណេស៊ីបានចុះហត្ថលេខាលើកិច្ចព្រមព្រៀងដំបូងជាមួយក្រុមហ៊ុន Exxon ដើម្បីស្វែងរកការវិនិយោគនៅក្នុងគម្រោងគីមីឥន្ធនៈនៅក្នុងប្រទេសដើម្បីផលិតសារធាតុប៉ូលីម៊ែរ។ ក្រុមហ៊ុន Exxon និងក្រុមហ៊ុនថាមពលរដ្ឋឥណ្ឌូណេស៊ី Pertamina បានយល់ព្រមវាយតម្លៃការវិនិយោគចំនួន២ពាន់លានដុល្លារនៅក្នុងរោងចក្រ CCS ដោយប្រើប្រាស់អាងក្រោមដីចំនួន២ នៅសមុទ្រជ្វា ។ គម្រោងរួមគ្នារវាងរោងចក្រ CCS ជាមួយក្រុមហ៊ុន Exxon នឹងមានសក្តានុពលក្នុងការរក្សាទុកកាបូនឌីអុកស៊ីតយ៉ាងតិច៣ជីហ្កាតោន ដែលបញ្ចេញដោយឧស្សាហកម្មនៅឥណ្ឌូណេស៊ី និងតំបន់ដែលនៅសល់។ ជារួម ការបញ្ចេញបរិមាណឧស្ម័នកាបូនឌីអុកស៊ីតដ៏ច្រើនលើសលប់មកលើបរិយាកាសផែនដីពីសកម្មភាពរបស់មនុស្ស នឹងបង្កផលប៉ះពាល់ដល់សុខភាព។ ដូច្នេះ ប្រទេសនានា តែងមានវិធានការទប់ទល់នឹងឧស្ម័នប្រភេទនេះ ដោយការសាងសង់អាងស្តុកកាបូន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3926.txt
|
ឥណ្ឌូណេស៊ីបានត្រៀមលើកលែងទិដ្ឋាការដល់ប្រទេស និងដែនដីចំនួន២០ ដែលគ្រោងអនុម័តនៅចុងឆ្នាំនេះ។
|
រដ្ឋាភិបាលឥណ្ឌូណេស៊ីកំពុងពិចារណាលើការលើកលែងទិដ្ឋាការសម្រាប់ភ្ញៀវទេសចរមកពីប្រទេស និងដែនដីចំនួន២០ ដើម្បីបង្កើនការទាក់ទាញភ្ញៀវទេសចរអន្តរជាតិ និងជំរុញកំណើនសេដ្ឋកិច្ច។ គំនិតផ្តួចផ្តើមខាងលើត្រូវបានបង្ហាញដោយរដ្ឋមន្ត្រីក្រសួងទេសចរណ៍លោក Sandiaga Uno ក្នុងជំនួបជាមួយប្រធានាធិបតី ចូកូ វីដូដូ នៅថ្ងៃទី៧ ខែធ្នូ ជាមួយនឹងគោលដៅបង្កើនប្រាក់ចំណូលពីទេសចរណ៍ឲ្យដល់ ២០០ទ្រីលានរូពៀ (១២,៩ពាន់លានដុល្លារ) នៅឆ្នាំក្រោយ។ ថ្លែងទៅកាន់អ្នកសារព័ត៌មានក្រោយកិច្ចប្រជុំ លោក Sandiaga បាននិយាយថា លោកប្រធានាធិបតីឥណ្ឌូណេស៊ីបានជំរុញឱ្យក្រសួងទេសចរណ៍បំពេញបញ្ជីប្រទេសដែលមានសិទ្ធិចូលរួមក្នុងកម្មវិធីនេះដើម្បីអនុម័តនៅចុងខែធ្នូ ឆ្នាំ២០២៣ ។ បើតាមលោក Sandiaga បញ្ជីនេះនឹងមិនរាប់បញ្ចូលសមាជិកទាំង៩ របស់អាស៊ានទេ ដែលទទួលបានអត្ថប្រយោជន៍ពីកិច្ចព្រមព្រៀងលើកលែងទិដ្ឋាការទៅវិញទៅមកក្នុង ដំណើរការសមាហរណកម្មសេដ្ឋកិច្ចតំបន់។ បើតាមរដ្ឋមន្ត្រី Sandiaga ក្រសួងកំពុងផ្តោតលើការទាក់ទាញភ្ញៀវទេសចរដែលមានទំនោរទៅចំណាយពេលច្រើនពេលទៅដល់ឥណ្ឌូណេស៊ី និងរួមចំណែកយ៉ាងសំខាន់ដល់សេដ្ឋកិច្ចក្នុងស្រុក។ បច្ចុប្បន្ន ប្រទេសនិងដែនដីចំនួន១៨ ត្រូវបានជ្រើសរើសរួចហើយរួមមាន អូស្ត្រាលី ចិន ឥណ្ឌា កូរ៉េខាងត្បូង អាម៉េរិក អង់គ្លេស បារាំង អាល្លឺម៉ង់ កាតា អេមីរ៉ាតអារ៉ាប់រួម អារ៉ាប៊ីសាអូឌីត ហូឡង់ ជប៉ុន រុស្ស៊ី តៃវ៉ាន់ នូវែលសេឡង់ អ៊ីតាលី និងអេស្ប៉ាញ។ ប្រទេសពីរទៀតដែលនៅសេសសល់រំពឹងថានឹងមកពីមជ្ឈិមបូព៌ា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3927.txt
|
តម្លៃប្រេងឆៅបច្ចុប្បន្នបានធ្លាក់ចុះ៦ភាគរយ ដែលជាកម្រិតទាបបំផុតចាប់តាំងពីខែកក្កដា ដោយសារតែការព្រួយបារម្ភអំពីការផ្គត់ផ្គង់លើស និងតម្រូវការខ្សោយនៅចិន។
|
ការបិទសន្ទស្សន៍ជួញដូរនៅថ្ងៃទី១៦ ខែវិច្ឆិកា តម្លៃប្រេងឆៅប្រភេទ Brent និង WTI អាម៉េរិកបានធ្លាក់ចុះប្រមាណ៦ភាគរយមកនៅត្រឹម៧៦,៦ដុល្លារ និង៧២,១៦ដុល្លាររៀងគ្នា។ នេះជាកម្រិតតម្លៃទាបបំផុតក្នុងរយៈពេល៤ខែ។ តម្លៃប្រេងកំពុងធ្លាក់ចុះដោយសារបារម្ភអំពីការផ្គត់ផ្គង់លើស និងតម្រូវការខ្សោយរបស់ចិន។ ទន្ទឹមនេះការស្តុកប្រេងនៅអាម៉េរិកបានកើនឡើងចំនួន ៣,៦លានបារ៉ែលកាលពីសប្តាហ៍មុន។ លោក Robert Yawger នាយករងទទួលបន្ទុកថាមពលនៅក្រុមហ៊ុនមូលបត្រ Mizuho បានប្រាប់ទូរទស្សន៍ CNN ថា រោងចក្រចម្រាញ់ប្រេងនៅចិនកំពុងកាត់បន្ថយការផលិត ដែលបង្ហាញពីតម្រូវការទាប។ ចំណែកជម្លោះអ៊ីស្រាអែល និងក្រុមហាម៉ាស មិនបានបង្កឱ្យមានការរំខានដល់ការផ្គត់ផ្គង់នៅក្នុងតំបន់ដូចការភ័យខ្លាចដំបូងឡើយ។ លោក Patrick De Haan នាយកផ្នែកវិភាគប្រេងនៅ GasBuddy បានប្រាប់ CNN ថា ហានិភ័យពីមជ្ឈិមបូព៌ាមិនទាន់ក្លាយជាការពិតនៅឡើយទេ។ ការធ្លាក់ចុះតម្លៃប្រេងបែបនេះចាត់ទុកថា ការវិវដ្តវិជ្ជមានមួយសម្រាប់អតិផរណានៅក្នុងបរិបទដែលតម្រូវការប្រេងឥន្ធនៈត្រូវព្យាករថានឹងកើនឡើងនៅចុងឆ្នាំ។ ការនេះហាក់ផ្ទុយការព្យាករកាលពី ២ខែមុន នៅពេលដែលតម្លៃប្រេងត្រូវបានគេរំពឹងថានឹងលើសពី ១០០ដុល្លារក្នុងមួយបារ៉ែល ដោយសារតែអង្គការនៃប្រទេសនាំចេញប្រេង និងសម្ព័ន្ធមិត្ត (OPEC+) រឹតបន្តឹងការផ្គត់ផ្គង់។ បើធៀបនឹងចុងខែកញ្ញា ប្រេងឆៅអាម៉េរិកបច្ចុប្បន្នធ្លាក់ចុះ ២៣ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3928.txt
|
សហភាពអឺរ៉ុប (EU) បានបង្កើនការនាំចូលគ្រាប់ធញ្ញជាតិរបស់រុស្ស៊ីយ៉ាងខ្លាំងពោលគឺកើនឡើងប្រមាណ ២២ភាគរយនៅខែកញ្ញាដែលមានចំនួន១៨០ពាន់តោន។ ចំនួននេះកើនឡើង១០ដង បើធៀបគ្រាដូចគ្នាឆ្នាំមុន។
|
បើតាមទិន្នន័យពីទីភ្នាក់ងារស្ថិតិអឺរ៉ុប (Eurostat) រុស្ស៊ីក្លាយជាអ្នកផ្គត់ផ្គង់គ្រាប់ធញ្ញជាតិធំជាងគេទាំង៥ របស់អឺរ៉ុបវិញក្រោយអាក់ខានជាងមួយឆ្នាំកន្លះ។ នៅខែកញ្ញា EU បានបង្កើនការនាំចូលគ្រាប់ធញ្ញជាតិរបស់រុស្ស៊ីវិញពោលគឺកើនឡើង ២២ភាគរធៀបនឹងខែមុន។ តួលេខនេះកើនឡើង ១០ដងធៀបនឹងរយៈពេលដូចគ្នាកាលពីឆ្នាំមុនដែលមានរហូតដល់ ១៨០ពាន់តោន។ កន្លងមក ក្រសួងកសិកម្មរុស្ស៊ីធ្លាប់ព្យាករថា រុស្ស៊ីនឹងនាំចេញគ្រាប់ធញ្ញជាតិច្រើនជាង ៦៥លានតោនក្នុងរដូវប្រមូលផល។ សម្រាប់ឆ្នាំ២០២៣ ទិន្នផលគ្រាប់ធញ្ញជាតិរបស់រុស្ស៊ីដែលទទួលបានអាចកើនដល់១៥០លានតោន។ គួរបញ្ជាក់ថា រុស្ស៊ី និងអ៊ុយក្រែន ជាអ្នកនាំចេញគ្រាប់ធញ្ញជាតិធំៗពីរនៅលើពិភពលោក។ រុស្សីជាប្រទេសនាំចេញជីធំជាងគេលើពិភពលោកផងដែរ។ ប៉ុន្តែជម្លោះរវាងប្រទេសទាំងពីរដែលបានផ្ទុះឡើងកាលពីខែកុម្ភៈឆ្នាំមុន បានរារាំងសមត្ថភាពរបស់ប្រទេសទាំង២ការដឹកស្បៀង និងជីទៅកាន់ទីផ្សារពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3929.txt
|
តម្លៃប្រេងឆៅបានធ្លាក់ចុះជិត ២០ភាគរយចាប់តាំងពីខែកញ្ញា បណ្តាលឱ្យប្រទេសផលិតប្រេងសំខាន់ៗពិចារណារឹតបន្តឹងការផ្គត់ផ្គង់បន្ថែមទៀត នៅក្នុងកិច្ចប្រជុំចុងសប្តាហ៍នេះ។
|
កាលពីចុងខែកញ្ញា តម្លៃប្រេង Brent បានកើនជិតដល់៩៨ដុល្លារក្នុងមួយបារ៉ែល។ ប៉ុន្តែតម្លៃបច្ចុប្បន្នគឺប្រហែលតែ៧៩ដុល្លារប៉ុណ្ណោះ។ ការព្រួយបារម្ភអំពីតម្រូវការទន់ខ្សោយ និងលទ្ធភាពនៃការផ្គត់ផ្គង់ធ្លាក់ចុះនៅឆ្នាំក្រោយ កំពុងដាក់សម្ពាធលើតម្លៃប្រេង ស្របគ្នានឹងជម្លោះនៅមជ្ឈិមបូព៌ា និងការកាត់បន្ថយផលិតកម្មពីអង្គការនៃប្រទេសនាំចេញប្រេង និងសម្ព័ន្ធមិត្ត (OPEC+)។ ក្រោយពីការកាត់បន្ថយទិន្នផលប្រេងជាបន្តបន្ទាប់នៅចុងឆ្នាំ២០២២ អារ៉ាប៊ីសាអូឌីត រុស្ស៊ី និងសមាជិកដទៃទៀតនៃអង្គការ OPEC+ ប្ដេជ្ញាកាត់បន្ថយការផលិតប្រេងចំនួន៥,១៦លានបារ៉ែលក្នុងមួយថ្ងៃ ដែលស្មើនឹង៥ភាគរយនៃតម្រូវការប្រេងពិភពលោក។ ចំនួននេះរួមមាន៣,៦៦លានបារ៉ែលពីបណ្តាប្រទេស OPEC+ និងការកាត់បន្ថយដោយស្ម័គ្រចិត្តពីអារ៉ាប៊ីសាអូឌីត និងរុស្ស៊ី។ ទីភ្នាក់ងារព័ត៌មាន Reutes បានដកស្រង់ប្រភពពីអង្គការ OPEC+ ថា ការកាត់បន្ថយនាពេលបច្ចុប្បន្នប្រហែលជាមិនគ្រប់គ្រាន់ទេ ហើយក្រុមនេះនឹងរកលទ្ធភាពនៃការកាត់បន្ថយបន្ថែមទៀត។ « អង្គការ OPEC+ ទំនងមិនចង់ឃើញទីផ្សារប្រេងប្រែប្រួលនៅមុនកិច្ចប្រជុំបន្ទាប់ឡើយ។ ក្រុមរដ្ឋមន្ត្រីនឹងពិភាក្សាអំពីគោលនយោបាយបន្ថែមទៀត ដើម្បីរក្សាស្ថិរភាពនិន្នាការតម្លៃប្រេង» ។ ប្រភព Reuters បានអះអាងបែបនេះ។ ក្រុមប្រទេស OPEC+ នឹងមានកិច្ចប្រជុំនៅថ្ងៃទី២៦ ខែវិច្ឆិកា ខណៈដែលផែនការកាត់បន្ថយផលិតកម្មប្រេងបច្ចុប្បន្នរបស់ក្រុមនេះ មានសុពលភាពរហូតដល់ឆ្នាំ២០២៤។ បច្ចុប្បន្ន សមាជិក OPEC+ ជាច្រើនចាត់ទុកប្រេងជាប្រភពចំណូលសំខាន់របស់ខ្លួន។ ប្រសិនបើផលិតកម្មប្រេងនៅតែបន្តធ្លាក់ចុះ នោះសេដ្ឋកិច្ចរបស់អារ៉ាប៊ីសាអូឌីតទំនងនឹងជួបប្រទះនឹងកំណើនអវិជ្ជមាននៅឆ្នាំនេះ។ តម្លៃប្រេងឆៅបានបន្តធ្លាក់ចុះកាលពីសប្តាហ៍មុន បើទោះបីជារបាយការណ៍ប្រចាំខែរបស់ OPEC និយាយថា មូលដ្ឋានគ្រឹះនៃទីផ្សារប្រេងនៅតែរឹងមាំ។ ដូច្នេះអង្គការរក្សាការព្យាករតម្រូវការរបស់ខ្លួនសម្រាប់ឆ្នាំ២០២៤ ឱ្យនៅកម្រិតខ្ពស់ដដែល។ ផ្ទុយទៅវិញ ទីភ្នាក់ងារថាមពលអន្តរជាតិ (IEA) កាលពីសប្តាហ៍មុនបានបន្ទាបការព្យាករតម្រូវការប្រេងសម្រាប់ឆ្នាំក្រោយ។ IEA បានព្រមានថា ទីផ្សារទំនងជាត្រូវបានផ្គត់ផ្គង់លើសនៅក្នុងត្រីមាសទី១ឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_393.txt
|
ប្រធានាធិបតី Mohamed Muizzu នៅថ្ងៃទី៧ ខែមករាបានព្យួរតំណែង និងការងារអនុរដ្ឋមន្ត្រី៣រូប បន្ទាប់ពីពួកគេបានប្រើពាក្យប្រមាថទៅលើនាយករដ្ឋមន្ត្រីឥណ្ឌា នារិន្ទ្រា ម៉ូឌី។
|
បើតាមទីភ្នាក់ងារព័ត៌មានបារាំង AFP អនុរដ្ឋមន្ត្រី៣រូបដែលត្រូវព្យួរតំណែងមានឈ្មោះ Malsha
|
article_3930.txt
|
ស្រីលង្កាបានប្រកាសពីការលើកលែងថ្លៃធ្វើទិដ្ឋាការសម្រាប់រយៈពេល៣០ថ្ងៃ សម្រាប់ភ្ញៀវទេសចរមកពីចិន ឥណ្ឌា ឥណ្ឌូណេស៊ី រុស្ស៊ី ថៃ ម៉ាឡេស៊ី និងជប៉ុន រហូតដល់ថ្ងៃទី៣១ ខែមីនា ឆ្នាំ២០២៤។
|
ភ្ញៀវទេសចរមកពី ចិន ឥណ្ឌា ឥណ្ឌូណេស៊ី រុស្ស៊ី ថៃ ម៉ាឡេស៊ី និងជប៉ុន អាចទៅកម្សាន្តនៅស្រីលង្ការយៈពេល៣០ថ្ងៃ ដោយទទួលការលើកលែងថ្លៃទិដ្ឋាការសម្រាប់រយៈពេលនេះ ចាប់ពីថ្ងៃទី២៨ ខែវិច្ឆិកាតទៅ។ នេះបើតាមសេចក្តីប្រកាសរបស់នាយកដ្ឋានអន្តោប្រវេសន៍ស្រីលង្កា។ ការលើកលែងថ្លៃទិដ្ឋាការនេះមានសុពលភាពរហូតដល់ថ្ងៃទី៣១ ខែមីនា ឆ្នាំ២០២៤ ដែលនេះជាកម្មវិធីសាកល្បងរបស់រដ្ឋាភិបាលស្រីលង្កាដើម្បីកសាងវិស័យទេសចរណ៍ឡើងវិញ។ ប្រជាជននៃបណ្តាប្រទេសខាងលើដែលកាន់លិខិតឆ្លងដែនការទូត ផ្លូវការ កិច្ចការសាធារណៈ សេវាកម្ម និងលិខិតឆ្លងដែនធម្មតា មានសិទ្ធិទទួលបានគម្រោងនេះ។ បើតាមនាយកដ្ឋានអន្តោប្រវេសន៍ស្រីលង្កា ដើម្បីទទួលបានគម្រោងនេះ ជាដំបូងភ្ញៀវទេសចរត្រូវដាក់ពាក្យសុំអាជ្ញាប័ណ្ណធ្វើដំណើរតាមអេឡិចត្រូនិកដោយឥតគិតថ្លៃ (ETA) មុនពេលមកដល់ស្រីលង្កា។ គម្រោងនេះ ជាផ្នែកមួយនៃការជំរុញវិស័យទេសចរឡើងវិញដើម្បីសម្រេចគោលដៅទទួលភ្ញៀវទេសចរឲ្យបាន ៥លាននាក់នៅឆ្នាំ ២០២៦។ ស្រីលង្ការំពឹងទទួលបានភ្ញៀវទេសចរ ១,៥លាននាក់នៅឆ្នាំនេះ។ ប្រទេសដែលមានប្រជាជនចំនួន ២២លាននាក់ ល្បីល្បាញដោយសារឆ្នេរខ្សាច់ ប្រាសាទបុរាណ និងតែក្រអូប ជួបបញ្ហាក្នុងវិស័យទេសចរណ៍របស់ខ្លួនបន្ទាប់ពីមានវិបត្តិហិរញ្ញវត្ថុយ៉ាងធ្ងន់ធ្ងរធ្វើឲ្យមានកង្វះឥន្ធនៈប្រើប្រាស់ក្នុងប្រទេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3931.txt
|
អង្គការនៃប្រទេសនាំចេញប្រេង (OPEC) និងសម្ព័ន្ធមិត្ត សម្រេចលើកពេលប្រជុំរបស់ខ្លួនជុំវិញតម្លៃប្រេងពិភពលោក បន្ទាប់សម្រេចចិត្តកាត់បន្ថយទិន្នផលរបស់ខ្លួន។ គេរំពឹងថា វានឹងធ្វើឲ្យតម្លៃប្រេងនៅទូទាំងពិភពលោកកើនឡើង ដោយសារតែក្រុមនេះមានចំណែក៤០ភាគរយនៃផលិតផលប្រេងពិភពលោក។
|
តម្លៃប្រេងបានធ្លាក់ចុះជិត១ភាគរយនៅក្នុងសន្ទស្សន៍ជួញដូរនៅថ្ងៃទី២២ ខែវិច្ឆិកា នៅពេលដែលអង្គការនៃប្រទេសនាំចេញប្រេង និងសម្ព័ន្ធមិត្តរបស់ខ្លួន (OPEC+) ស្រាប់តែពន្យារពេលកិច្ចប្រជុំស្តីពីផែនការកាត់បន្ថយផលិតកម្មប្រេងទៅថ្ងៃទី៣០ ខែវិច្ឆិកា ជំនួសឱ្យថ្ងៃទី២៦ ខែវិច្ឆិកាដូចដែលបានគ្រោងទុក។ ការនាំចេញពីប្រទេសជាសមាជិក OPEC មានចំនួនប្រហែល ៦០ភាគរយនៃពាណិជ្ជកម្មប្រេងពិភពលោក។ នៅឆ្នាំ២០២១ អង្គការ OPEC ប៉ាន់ប្រមាណថា ប្រទេសជាសមាជិកកាន់កាប់ជាង ៨០ភាគរយនៃទុនបម្រុងប្រេងរបស់ពិភពលោក។ ដោយសារតែចំណែកទីផ្សារដ៏ធំរបស់ខ្លួន ការសម្រេចចិត្តដែលធ្វើឡើងដោយអង្គការ OPEC អាចប៉ះពាល់ដល់តម្លៃប្រេងពិភពលោក។ សមាជិកនៃក្រុមនេះ តែងជួបប្រជុំជាទៀងទាត់ដើម្បីសម្រេចថាតើត្រូវលក់ប្រេងប៉ុន្មាននៅលើទីផ្សារពិភពលោក។ ជាលទ្ធផល នៅពេលដែលក្រុមកាត់បន្ថយការផ្គត់ផ្គង់ ហើយតម្រូវការធ្លាក់ចុះ តម្លៃប្រេងនឹងមាននិន្នាការកើនឡើង។ ផ្ទុយទៅវិញ តម្លៃប្រេងមានទំនោរធ្លាក់ចុះនៅពេលដែលក្រុមនេះសម្រេចចិត្តផ្គត់ផ្គង់ប្រេងបន្ថែមទៀតទៅកាន់ទីផ្សារ។ នៅឯកិច្ចប្រជុំ OPEC+ កាលពីខែមិថុនា អារ៉ាប៊ីសាអូឌីតបានប្តេជ្ញាកាត់បន្ថយការផលិតប្រេង ១លានបារ៉ែលក្នុងមួយថ្ងៃចាប់ពីខែកក្កដាដើម្បីទប់ស្កាត់ការផ្គត់ផ្គង់នៅឆ្នាំ ២០២៤ ខណៈដែលក្រុមនេះស្វែងរកការជំរុញតម្លៃប្រេងឡើងវិញ។ចាប់ពីពេលនោះ អារ៉ាប៊ីសាអូឌីតបានបន្តកាត់បន្ថយការស្ម័គ្រចិត្តបន្ថែមរហូតដល់ដំណាច់ឆ្នាំ២០២៣។ នៅថ្ងៃទី១៦ខែវិច្ឆិកា តម្លៃប្រេងបានធ្លាក់ចុះប្រហែល ៥ភាគរយ ស្របពេលមានការព្រួយបារម្ភអំពីកំណើនសេដ្ឋកិច្ច។ ក្រោយមក តម្លៃប្រេងបានងើបឡើងវិញបន្តិចតាមការរំពឹងទុកថា OPEC+ នឹងធ្វើសកម្មភាពដើម្បីគាំទ្រតម្លៃ។ ទន្ទឹមនេះ អំឡុងជម្លោះអារ៉ាប់-អ៊ីស្រាអែលឆ្នាំ១៩៧៣ សមាជិកអារ៉ាប់របស់អង្គការ OPEC បានដាក់ទណ្ឌកម្មលើអាម៉េរិកក្នុងការសងសឹកចំពោះការសម្រេចចិត្តផ្គត់ផ្គង់យោធាអ៊ីស្រាអែលឡើងវិញក៏ដូចជាប្រទេសដទៃទៀតដែលគាំទ្រអ៊ីស្រាអែល។ ការដាក់ទណ្ឌកម្មបានហាមប្រាមការនាំចេញប្រេងទៅកាន់ប្រទេសទាំងនោះ ហើយបានដាក់ចេញវិធានការកាត់បន្ថយផលិតកម្មប្រេង។ ពេលនោះ ការហ៊ុមព័ទ្ធប្រេងបានដាក់សម្ពាធលើសេដ្ឋកិច្ចអាម៉េរិកដែលពឹងផ្អែកខ្លាំងឡើងលើប្រេងដែលនាំចូល។ ការឡើងថ្លៃប្រេងបានធ្វើឲ្យអ្នកប្រើប្រាស់មានការខ្វះខាតប្រេងឥន្ធនៈនៅអាម៉េរិក។ ការហ៊ុមព័ទ្ធនេះក៏បានរុញច្រានអាម៉េរិក និងប្រទេសដទៃទៀតឱ្យឈានចូលកម្រិតនៃវិបត្តិសេដ្ឋកិច្ចពិភពលោក។ ចំណែកឆ្នាំ២០២០ តម្លៃប្រេងឆៅបានធ្លាក់ចុះអំឡុងពេលមានជំងឺកូវីដ-១៩ នៅជុំវិញពិភពលោក។ ពេលនោះ OPEC+ បានកាត់បន្ថយផលិតកម្មប្រេងចំនួន ១០លានបារ៉ែលក្នុងមួយថ្ងៃ ស្មើនឹងប្រហែល ១០ភាគរយនៃទិន្នផលពិភពលោកក្នុងកិច្ចខិតខំប្រឹងប្រែងដើម្បីគាំទ្រតម្លៃ។ ជារួមនៅពេលប្រទេសជាសមាជិកនៃអង្កការ OPEC និងសម្ព័ន្ធមិត្តកាត់បន្ថយការផលិតកម្មប្រេង ឬការបិទការនាំចេញ តម្លៃប្រេងនឹងចាប់ផ្តើមហក់ឡើង ដែលធ្វើឲ្យប្រទេសមួយចំនួនដែលពឹផ្អែកខ្លាំងលើការនាំចូល ប៉ះពាល់ខ្សែច្រវាក់ផលិតកម្មដែលកំពុងដំណើរការនៅក្នុងប្រទេស។ គួរបញ្ជាក់ថា សមាជិកនៃអង្គការ OPEC បច្ចុប្បន្នមាន អារ៉ាប៊ីសាអូឌីត អេមីរ៉ាតអារ៉ាប់រួម កូវ៉ែត អ៊ីរ៉ាក់ អ៊ីរ៉ង់ អាល់ហ្សេរី អង់ហ្គោឡា លីប៊ី នីហ្សេរីយ៉ា កុងហ្គោ អេក្វាទ័រ ហ្គីណេ ហ្កាបុង និងវេណេស៊ុយអេឡា។ ប្រទេសដែលមិនមែនជាអង្គការ OPEC ដែលនៅក្នុងសម្ព័ន្ធ OPEC+ រួមមាន រុស្ស៊ី អាស៊ែបៃហ្សង់ កាហ្សាក់ស្ថាន បារ៉ែន ប្រ៊ុយណេ ម៉ាឡេស៊ី ម៉ិកស៊ិក អូម៉ង់ ស៊ូដង់ខាងត្បូង និងស៊ូដង់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3932.txt
|
ភាពខុសគ្នាសំខាន់រវាងមូលនិធិរូបិយវត្ថុអន្តរជាតិ (IMF) និងធនាគារពិភពលោក (World Bank) ស្ថិតនៅក្នុងគោលបំណង និងមុខងាររៀងៗខ្លួន។ IMF ត្រួតពិនិត្យស្ថិរភាពនៃប្រព័ន្ធរូបិយវត្ថុរបស់ពិភពលោក ខណៈធនាគារពិភពលោកមានគោលដៅកាត់បន្ថយភាពក្រីក្រដោយផ្តល់ជំនួយដល់ប្រទេសដែលមានប្រាក់ចំណូលមធ្យម និងទាប។
|
អង្គការទាំងពីរមានមូលដ្ឋាននៅទីក្រុងវ៉ាស៊ីនតោន អាម៉េរិក ហើយត្រូវបានបង្កើតឡើងជាផ្នែកមួយនៃកិច្ចព្រមព្រៀងប្រ៊ីដតុនវូដ (Bretton Woods) ក្នុងឆ្នាំ ១៩៤៥។ កិច្ចព្រមព្រៀងប្រ៊ីដតុនវូដ ជាប្រព័ន្ធគ្រប់គ្រងរូបិយវត្ថុ និងអត្រាប្តូរប្រាក់ ដែលព្យាយាមលើកទឹកចិត្តដល់កិច្ចសហប្រតិបត្តិការហិរញ្ញវត្ថុអន្តរជាតិ តាមរយៈការដាក់ឱ្យប្រើប្រាស់នូវប្រព័ន្ធរូបិយប័ណ្ណដែលអាចបំប្លែងបានតាមអត្រាប្តូរប្រាក់ថេរ ជាមួយនឹងការជួញដូរប្រាក់ដុល្លារសម្រាប់មាសក្នុងតម្លៃ៣៥ដុល្លារក្នុងមួយអោន។ មូលនិធិរូបិយវត្ថុអន្តរជាតិ (International Monetary Fund) មូលនិធិរូបិយវត្ថុអន្តរជាតិត្រូវបានបង្កើតក្នុងឆ្នាំ ១៩៤៤ ហើយបច្ចុប្បន្នមានសមាជិកចំនួន ១៩០ប្រទេស។ អង្គការនេះមានបេសកកម្មចម្បងដើម្បីធានាស្ថិរភាពរូបិយវត្ថុនៅជុំវិញពិភពលោក។ ប្រទេសសមាជិកធ្វើការរួមគ្នាដើម្បីជំរុញកិច្ចសហប្រតិបត្តិការរូបិយវត្ថុសកល ធានាស្ថិរភាពហិរញ្ញវត្ថុ សម្រួលពាណិជ្ជកម្មអន្តរជាតិ និងលើកកម្ពស់ការងារ និងកំណើនសេដ្ឋកិច្ច។ វាក៏មានគោលដៅកាត់បន្ថយភាពក្រីក្រនៅជុំវិញពិភពលោកផងដែរ។ បេសកកម្មរបស់ IMF គឺធានាស្ថេរភាពប្រព័ន្ធហិរញ្ញវត្ថុអន្តរជាតិតាមរយៈផ្លូវបី។ ទីមួយ តាមដានសេដ្ឋកិច្ចពិភពលោក និងប្រទេសជាសមាជិករបស់ខ្លួន ដោយពិនិត្យមើលហិរញ្ញវត្ថុ និងនយោបាយសេដ្ឋកិច្ច។ ជារៀងរាល់ឆ្នាំ IMF តែងផ្តល់ការវាយតម្លៃសេដ្ឋកិច្ចទៅតាមប្រទេសជាសមាជិក។ ចំណែកទីពីរ គឺផ្តល់ជំនួយដល់សមាជិក ព្រមទាំងបញ្ជូនអ្នកបច្ចេកទេសដើម្បីជួយរៀបចំផែនការគោលនយោបាយសារពើពន្ធ ដោយភ្ជាប់មកជាមួយច្បាប់ពន្ធ និងសារពើពន្ធ រួមជាមួយនឹងការត្រួតពិនិត្យសេដ្ឋកិច្ចតាមរយៈការវិភាគ ។ ឯទីបី គឺផ្តល់កម្ចីដល់ប្រទេសដែលមានបញ្ហាហិរញ្ញវត្ថុ។ ជាទូទៅលក្ខខណ្ឌកម្ចី គឺកាត់បន្ថយឧបត្ថម្ភធនក្នុងស្រុក ធ្វើឯកជនភាវបនីយកម្មសហគ្រាសរដ្ឋ និងធ្វើឲ្យទំនើបនូវនយោបាយពានិជ្ជកម្ម។ ធនាគារពិភពលោក (World Bank) ធនាគារពិភពលោកត្រូវបានបង្កើតឡើងក្នុងឆ្នាំ១៩៤៤ បច្ចុប្បន្នមានសមាជិក ១៨៧ប្រទេស។ គោលបំណងរបស់ធនាគារពិភពលោក គឺដើម្បីជួយដល់ការអភិវឌ្ឍសេដ្ឋកិច្ចរយៈពេលវែង និងកាត់បន្ថយភាពក្រីក្រនៅក្នុងប្រទេសកំពុងអភិវឌ្ឍ។ វាមានគោលដៅគាំទ្រទាំងជំនួយបច្ចេកទេស និងហិរញ្ញវត្ថុ។ ដំបូងឡើយ ធនាគារនេះបានផ្តោតលើការកសាងហេដ្ឋារចនាសម្ព័ន្ធឡើងវិញនៅអឺរ៉ុបខាងលិចក្រោយសង្គ្រាមលោកលើកទី២ ហើយបន្ទាប់មកបានបង្វែរការយកចិត្តទុកដាក់ប្រតិបត្តិការរបស់ខ្លួនទៅកាន់ប្រទេសដែលមិនទាន់មានការអភិវឌ្ឍ។ ធនាគារពិភពលោកមានអង្គការចំនួនប្រាំផ្សេងគ្នា សម្រាប់ជួយបំពេញបេសកកម្ម។ ទីមួយ គឺធនាគារអន្តរជាតិសម្រាប់ការកសាងឡើងវិញ និងអភិវឌ្ឍន៍ (IBRD) ឲ្យខ្ចីដល់ប្រទេសដែលមានចំណូលមធ្យម និងផ្តល់កម្ចីដល់ប្រទេសដែលចំណូលទាប។ ឯទីពីរ សមាគមអភិវឌ្ឍន៍អន្តរជាតិ (IDA) ផ្តល់ប្រាក់កម្ចី និងជំនួយឥតការប្រាក់ដល់ប្រទេសក្រីក្របំផុតរបស់ពិភពលោក។ ចំណែកទីបី គឺសាជីវកម្មហិរញ្ញវត្ថុអន្តរជាតិ (IFC) ផ្តល់ហិរញ្ញប្បទានដល់ការវិនិយោគ ការកៀរគរដើមទុន និងផ្តល់សេវាកម្មប្រឹក្សាដល់អាជីវកម្ម និងរដ្ឋាភិបាលក្នុងប្រទេសកំពុងអភិវឌ្ឍន៍។ ទីបួន ទីភ្នាក់ងារធានាការវិនិយោគពហុភាគី (MIGA) ផ្សព្វផ្សាយការវិនិយោគផ្ទាល់ពីបរទេស នៅក្នុងប្រទេសកំពុងអភិវឌ្ឍ។ ចំពោះទីប្រាំ គឺមជ្ឈមណ្ឌលអន្តរជាតិសម្រាប់ការដោះស្រាយវិវាទវិនិយោគ (ICSID) ផ្តល់ការផ្សះផ្សាវិវាទវិនិយោគ និងអាជ្ញាកណ្តាល។ ជំនួយរបស់ធនាគារពិភពលោក ជាធម្មតាមានរយៈពេលវែង ផ្តល់មូលនិធិដោយប្រទេសនានាដែលភាគច្រើនជាប្រទេសអ្នកមានបំផុតរបស់ពិភពលោកតាមរយៈការចេញមូលបត្របំណុល។ ប្រាក់កម្ចីរបស់ធនាគារនេះ មិនត្រូវបានប្រើជាប្រភេទនៃមូលនិធិសង្គ្រោះដូចករណីរបស់ IMF នោះទេ ប៉ុន្តែជាមូលនិធិសម្រាប់គម្រោងដែលជួយអភិវឌ្ឍដល់ប្រទេសជាសមាជិកដើម្បីបង្កើនផលិតភាពសេដ្ឋកិច្ចឲ្យកាន់តែប្រសើរឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3933.txt
|
តាមទិន្នន័យពីក្រុមហ៊ុនថាមពល Kpler នៅខែវិច្ឆិកាឆ្នាំ២០២៣ រុស្ស៊ីបាននាំចេញឧស្ម័នធម្មជាតិរាវ (LNG) ក្នុងបរិមាណដ៏ច្រើនទៅកាន់សហភាពអឺរ៉ុបប្រមាណ១,៧៥លានតោន។
|
បារាំង និងបែលហ្ស៊ិក ជាអ្នកបញ្ជាទិញឧស្ម័នរាវពីរុស្ស៊ីច្រើនជាងគេកាលពីខែមុន។ ប្រទេសទាំងពីរនេះបាននាំចូលឧស្ម័នរាវពីតំបន់ Yamal និង Vysotsk ដែលជាកន្លែងផលិតឧស្ម័នធំទីពីររបស់រុស្ស៊ី។ នៅខែវិច្ឆិកា ការនាំចេញឧស្ម័នរាវរបស់ទីក្រុងមូស្គូបានឡើងដល់ ២,៩១៤លានតោន ដែលកើន៩,៣ភាគរយបើធៀបគ្រាដូចគ្នាឆ្នាំមុន។ ដូច្នេះហើយ អឺរ៉ុបបានទិញច្រើនជាង ៦០ភាគរយនៃទិន្នផលរបស់រុស្ស៊ីដែលលក់ទៅក្រៅប្រទេស។ យ៉ាងណាមិញ ការនាំចេញឧស្ម័នរាវរបស់រុស្ស៊ីទៅកាន់ចិនបានថយចុះយ៉ាងខ្លាំង ដោយធ្លាក់ចុះមកត្រឹម ០,១លានតោនក្នុងខែវិច្ឆិកា បើធៀបនឹង ០,៨លានតោនកាលពីខែតុលា។ រយៈពេល ១១ខែឆ្នាំនេះ រុស្ស៊ីបាននាំចេញឧស្ម័នរាវចំនួន ២៩,១លានតោនដែលថយចុះ ២,៥ភាគរយធៀបនឹងរយៈពេលដូចគ្នាក្នុងឆ្នាំ២០២២។ ចាប់តាំងពីជម្លោះអ៊ុយក្រែនផ្ទុះឡើង សហភាពអឺរ៉ុបបានព្យាយាមបញ្ចៀសការពឹងផ្អែកលើឧស្ម័នរបស់រុស្ស៊ី។ ប៉ុន្តែនៅឆ្នាំនេះការនាំចេញឧស្ម័នរបស់រុស្ស៊ីទៅកាន់តំបន់នេះបានកើនឡើងទៅវិញ។ ប្រទេសអឺរ៉ុបមួយចំនួនថែមទាំងបើកដៃឱ្យកំពង់ផែអនុញ្ញាតឲ្យកប៉ាល់ដឹកជញ្ជូនឧស្ម័នរបស់រុស្ស៊ីឡើងវិញទៀតផង។ ចំណែកជប៉ុន និងកូរ៉េខាងត្បូងបានបន្តទិញឧស្ម័នរាវពីរុស្ស៊ីក្រោមគម្រោង Sakhalin-2 ក្នុងកិច្ចសន្យារយៈពេលវែងជាមួយក្រុមហ៊ុន Gazprom។ នៅខែវិច្ឆិកា ការផ្គត់ផ្គង់ទៅជប៉ុនបានកើនឡើង២២ភាគរយធៀបគ្រាដូចគ្នាឆ្នាំមុនក្នុងបរិមាណ ០,៦៤លានតោន។ ទន្ទឹមនេះការនាំចេញទៅកូរ៉េបានកើនឡើង ៥០ ភាគរយដល់ ០,២៨ លានតោន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3934.txt
|
ធនាគារ Goldman Sachs ព្យាករថា សេដ្ឋកិច្ចពិភពលោកនឹងមានភាពប្រសើរឡើងជាងការរំពឹងទុកនៅឆ្នាំ២០២៤ ដោយសារកំណើនប្រាក់ចំណូលដ៏រឹងមាំ និងការបន្ថយអត្រាការប្រាក់នៅតាមបណ្តាប្រទេសជឿនលឿន។
|
បើតាមធនាគារ Goldman Sachs ដែលស្រាវជ្រាវលើផ្នែកសេដ្ឋកិច្ចផងនោះ សេដ្ឋកិច្ចពិភពលោកនឹងកើនឡើង២,៦ភាគរយនៅឆ្នាំក្រោយ ដែលខ្ពស់ជាងការប៉ាន់ប្រមាណ២,១ភាគរយដោយក្រុមអ្នកសេដ្ឋកិច្ចរបស់ Bloomberg ។ អាម៉េរិកក៏រំពឹងថានឹងមានកំណើនលឿនជាងប្រទេសអភិវឌ្ឍដទៃទៀតក្នុងអត្រា ២,១ភាគរយ។ យ៉ាងណាមិញ ពិភពលោកនៅតែរងផលប៉ះពាល់ជាច្រើនពីការរឹតបន្តឹងសារពើពន្ធ និងរូបិយវត្ថុធ្លាក់ចុះ។ កន្លងមក ដើម្បីទប់ស្កាត់អតិផរណាធនាគារកណ្តាលអាម៉េរិក (Fed) បានដំឡើងអត្រាការប្រាក់ ១១ដងចាប់តាំងពីខែមីនា ឆ្នាំ២០២២។ កាលពីសប្តាហ៍មុន ប្រធាន Fed លោក Jerome Powell បានបង្ហាញជំហរចង់ដំឡើងអត្រាការប្រាក់បន្តទៀត ប្រសិនបើចាំបាច់។ ការព្យាករកំណើន GDP ពិតប្រាកដ ( គិតជាភាគរយ បើធៀបគ្រាដូចគ្នាឆ្នាំមុន ) ។ ក្រាហ្វ ៖ Goldman Sachs ធនាគារ Goldman Sachs បញ្ជាក់ក្នុងរបាយការណ៍ខ្លួនថា ប្រទេសអភិវឌ្ឍន៍ទំនងជាមិនកាត់បន្ថយអត្រាការប្រាក់នៅក្នុងឆមាសទី១នៃឆ្នាំក្រោយនោះទេ លុះត្រាតែកំណើនសេដ្ឋកិច្ចខ្សោយជាងការរំពឹងទុក។ អតិផរណានឹងបន្តចុះត្រជាក់បន្តិចសម្រាប់ប្រទេសសេដ្ឋកិច្ចអភិវឌ្ឍ និងកំពុងអភិវឌ្ឍប្រមាណ ២ភាគរយ ទៅ២,៥ភាគរយ។ ចំណែកប្រតិបត្តិការនៅតាមបណ្តារោងចក្រសាកលនឹងងើបឡើងវិញ ក្រោយជួបបញ្ហាប្រឈមជាបន្តបន្ទាប់ក្នុងឆ្នាំនេះ។ បច្ចុប្បន្ន ផលិតកម្មសកលកំពុងស្ថិតក្រោមសម្ពាធ ដោយសារការស្ទុះងើបឡើងវិញនៃសេដ្ឋកិច្ចចិនទន់ខ្សោយជាងការរំពឹងទុក គួបផ្សំជាមួយវិបត្តិថាមពលនៅអឺរ៉ុប។ លើសពីនេះ ការកើនឡើងប្រាក់ចំណូលពិតប្រាកដក៏ជួយឱ្យ Goldman Sachs កាន់តែមានសុទិដ្ឋិនិយមអំពីទស្សនវិស័យសេដ្ឋកិច្ចពិភពលោកនៅឆ្នាំក្រោយ។ កំណើនប្រាក់ចំណូលពិតប្រាកដនៅអាម៉េរិកអាចនឹងតិចជាង៤ភាគរយនៅឆ្នាំ២០២៣ ប៉ុន្តែនឹងគាំទ្រការប្រើប្រាស់ ព្រមទាំងជួយឱ្យ GDP របស់អាម៉េរិកកើនឡើងយ៉ាងហោចណាស់២ភាគរយ។ យ៉ាងណាក៏ដោយ ប្រទេសជាច្រើននៅតែរក្សាបាននូវគោលនយោបាយសារពើពន្ធ និងរូបិយវត្ថុដ៏តឹងរ៉ឹង។ ប៉ុន្តែ Goldman Sachs នៅតែមានទំនុកចិត្តថាស្ថានភាពអាក្រក់ទាំងអស់នេះនឹងត្រូវបានបញ្ចប់។ ប្រទេសជាច្រើននឹងជៀសផុតពីវិបត្តិសេដ្ឋកិច្ច៕ ការព្យាករកំណើន GDP ពិតប្រាកដ ( គិតជាភាគរយ បើធៀបគ្រាដូចគ្នាឆ្នាំមុន ) ។ ក្រាហ្វ ៖ Goldman Sachs អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3935.txt
|
គិតត្រឹមព្រឹកថ្ងៃទី៤ ខែធ្នូ តម្លៃមាសបានងើបឡើងដល់ជិត២១២០ដុល្លារក្នុងមួយអោនស៍។ ការហក់ឡើងនៃតម្លៃមាសនេះ កើតមាន នៅពេលលេចដំណឹងថា ធនាគារកណ្តាលអាម៉េរិកអាចបញ្ចុះអត្រាការប្រាក់នៅខែមីនាឆ្នាំក្រោយ។ ប៉ុន្តែនៅរសៀលថ្ងៃទី៤ ខែធ្នូ តម្លៃមាស ធ្លាក់ចុះបន្តិចដល់ជិត ២០៥០ដុល្លារក្នុងមួយអោនស៍។
|
តម្លៃមាសដែលជួញដូរនៅទីផ្សារអន្តរជាតិ គិតត្រឹមព្រឹកនៅថ្ងៃទី៤ ខែធ្នូ បានកើនឡើងដល់ជិត ២១២០ដុល្លារក្នុងមួយអោនស៍។ យ៉ាងណាមិញអ្នកជំនាញរំពឹងថា តម្លៃមាសអាចនឹងហក់ឡើងដល់ ២២០០ដុល្លារក្នុងមួយអោនស៍នៅដំណាច់ឆ្នាំ ២០២៤។ សញ្ញាណនៃការឡើងថ្លៃមាសខ្លាំងនាពេលបច្ចុប្បន្ន ព្រោះតែអតិផរណានៅលើពិភពលោកបានថយចុះ និងទីផ្សារការងារមានភាពប្រសើរឡើង។ បន្ថែមពីនេះ ការហក់ឡើងនៃតម្លៃមាស កើតមានក្រោយមានព័ត៌មាន ធនាគារកណ្តាលអាម៉េរិក (Fed) គ្រោងទម្លាក់អត្រាការប្រាក់នៅឆ្នាំក្រោយ។ បើតាមសេចក្តីថ្លែងការណ៍មួយរបស់ Fed នៅសប្តាហ៍មុន ធនាគារកណ្តាលអាម៉េរិកទំនងមិនដំឡើងអត្រាការប្រាក់ក្នុងខែធ្នូទេ ហើយអាចនឹងចាប់ផ្តើមបញ្ចុះអត្រាការប្រាក់នៅខែមីនា ឆ្នាំ២០២៤។ លទ្ធភាពនៃការបន្ទាបអត្រាការប្រាក់របស់ Fed បានផ្តល់សន្ទុះសម្រាប់តម្លៃមាស ដោយសារអ្នកវិនិយោគយល់ថាប្រាក់ដុល្លារនឹងចុះថោក។ គិតត្រឹមរសៀលថ្ងៃទី៤ ខែធ្នូ សម្រាប់ទីផ្សារមាសនៅកម្ពុជា មាសមានតម្លៃ១ជី ២៤៨ដុល្លារ ដោយធ្លាក់ចុះពីតម្លៃ ២៥០ដុល្លារក្នុងមួយជី។ តម្លៃធ្លាក់ចុះនេះ កើតមាននៅពេលតម្លៃមាសលើពិភពលោកថយចុះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3936.txt
|
ចរន្តអតិផរណានៅអឺរ៉ុប និងអាម៉េរិកកំពុងធ្លាក់ចុះយ៉ាងលឿនជាងការព្យាករ។ ការនេះកំពុងជំរុញប្រទេសពិចារណាទម្លាក់អត្រាការប្រាក់នៅឆ្នាំក្រោយដោយធនាគារកណ្តាលអង់គ្លេស (BOE) រំពឹងចាប់ផ្តើមកាត់បន្ថយនៅក្នុងខែឧសភា ខណៈធនាគារកណ្តាលអាម៉េរិក (Fed) និងធនាគារកណ្តាលអឺរ៉ុប (ECB) នៅក្នុងខែមិថុនា។
|
នៅខែតុលាឆ្នាំនេះ អត្រាកំណើនតម្លៃទំនិញប្រើប្រាស់បានធ្លាក់ចុះក្រោម៥ភាគរយនៅអង់គ្លេស និងក្រោម៣ភាគរយនៅអាម៉េរិក និងតំបន់ចាយប្រាក់អឺរ៉ូ។ ការនេះបានបង្កើនការរំពឹងទុកថា ធនាគារកណ្តាលអាចនឹងបញ្ចប់ការដំឡើងអត្រាការប្រាក់របស់ពួកគេ ហើយអាចកាត់បន្ថយអត្រាការប្រាក់បន្តិចម្តងៗនៅឆ្នាំ២០២៤។ មូលហេតុជារួមដែលនាំឲ្យអតិផរណាកើនខ្ពស់ មកពីការរាលដាលជំងឺកូវីដ-១៩ និងសង្គ្រាមរុស្ស៊ី - អ៊ុយក្រែន។ កត្តាទាំងនេះបានរំខានដល់ច្រវាក់ផ្គត់ផ្គង់ កាត់បន្ថយចំនួនមនុស្សក្នុងកម្លាំងពលកម្ម និងជំរុញឱ្យតម្លៃថាមពលកើនឡើង ជាពិសេសនៅអឺរ៉ុប។ នៅពេលបញ្ហាទាំងអស់នេះធូរស្រាល អតិផរណាក៏ចាប់ផ្តើមធ្លាក់ចុះមកវិញ។ ទន្ទឹមនេះ កញ្ចប់ទឹកប្រាក់ជំរុញទឹកចិត្តរបស់រដ្ឋាភិបាលអាម៉េរិករាប់ពាន់លានដុល្លារ និងការសន្សំប្រាក់របស់ប្រជាជនក្នុងអំឡុងពេលជំងឺកូវីដ-១៩ ក៏បានជំរុញអតិផរណាកើនឡើងផងដែរ។ សូម្បីតែប្រទេសដែលមានអតិផរណាខ្ពស់មិនងាយធ្លាក់ចុះដូចជាអង់គ្លេស ក៏ចាប់ផ្តើមធ្លាក់ចុះដែរ។ សន្ទស្សន៍តម្លៃទំនិញប្រើប្រាស់ (CPI) ក្នុងខែតុលាបានកើនឡើង ៤,៦ភាគរយធៀបគ្រាដូចគ្នាឆ្នាំមុន ដែលជាកំណើនទាបបំផុតចាប់តាំងពីខែតុលា ឆ្នាំ២០២១។ មុនពេលទិន្នន័យនេះត្រូវបានចេញផ្សាយ អ្នកជំនាញសេដ្ឋកិច្ចបានព្យាករណ៍ថា CPI ក្នុងខែតុលារបស់អង់គ្លេសនឹងកើនឡើងដល់ ៤,៨ភាគរយ។ ចំណែកនៅអាម៉េរិកសន្ទស្សន៍ CPI ខែតុលាបានកើន ៣,២ភាគរយធៀបគ្រាដូចគ្នាឆ្នាំមុនដែលជាការកើនឡើងទាបជាងការព្យាករ។ អតិផរណាតម្លៃទំនិញប្រើប្រាស់ក្នុងតំបន់ចាយប្រាក់អឺរ៉ូក្នុងខែតុលាមានត្រឹម២,៩ភាគរយ ធ្លាក់ចុះពី៤,៣ភាគរយកាលពីខែកញ្ញា។ នេះបើយោងតាមកាសែត The Wall Street Journal ។ ការធ្លាក់ចុះតម្លៃទំនិញប្រើប្រាស់ បានបញ្ចុះបញ្ចូលអ្នកបង្កើតគោលនយោបាយអឺរ៉ុបមួយចំនួនគិតថា ពួកគេបានបន្ទាបអតិផរណាដោយជោគជ័យ ដោយប្រើពេលខ្លីជាងងទសវត្សរ៍ឆ្នាំ ១៩៧០ ពេលដែលអឺរ៉ុបធ្លាក់ចូលទៅក្នុងស្ថានភាពអតិផរណាស្រដៀងគ្នា។ លោក Bruno Le Maire រដ្ឋមន្ត្រីក្រសួងហិរញ្ញវត្ថុបារាំងបានថ្លែងពីពេលថ្មីៗនេះថា៖ «យើងកំពុងស្ថិតក្នុងដំណើរការគេចចេញពីវិបត្តិអតិផរណា។ ក្នុងរយៈពេលតិចជាង ២ឆ្នាំ អឺរ៉ុបនឹងគ្រប់គ្រងអតិផរណា ដែលជាបញ្ហាដែលបានដាក់សម្ពាធលើប្រជាជនដែលមានលក្ខខណ្ឌសេដ្ឋកិច្ចមិនសូវល្អ »។ សម្រាប់វិនិយោគិនមើលឃើញពីលទ្ធភាពបញ្ចុះអត្រាការប្រាក់ ជាងអ្នកបង្កើតគោលនយោបាយរូបិយវត្ថុទៅទៀត។ ទិន្នន័យពីឧបករណ៍ FedWatch របស់ក្រុមហ៊ុនហិរញ្ញវត្ថុ CME បង្ហាញថា ពាណិជ្ជករភាគច្រើនជឿជាក់ថា ធនាគារកណ្តាលអាម៉េរិក (Fed) នឹងមិនដំឡើងអត្រាការប្រាក់នៅឯកិច្ចប្រជុំខែធ្នូទេ ហើយបន្តរក្សាអត្រាការប្រាក់ចន្លោះពី ៥,២៥ភាគរយទៅ៥,៥ភាគរយនាពេលបច្ចុប្បន្ន។ ចំណែកបណ្តាធនាគារកណ្តាលនៅអឺរ៉ុបក៏ដូចគ្នា អាចបញ្ចុះអត្រាការប្រាក់ចាប់ពីឆ្នាំ ២០២៤។ សេដ្ឋវិទូនៅធនាគារ Morgan Stanley បានព្យាករថា ធនាគារកណ្តាលអង់គ្លេស (BOE) នឹងចាប់ផ្តើមកាត់បន្ថយអត្រាការប្រាក់នៅក្នុងខែឧសភា បន្ទាប់មក Fed និងធនាគារកណ្តាលអឺរ៉ុប (ECB) នៅក្នុងខែមិថុនាឆ្នាំក្រោយ។ លោក Michael Saunders អតីតមន្ត្រីនៅធនាគារ BOE ដែលបច្ចុប្បន្នកំពុងធ្វើការនៅក្រុមហ៊ុនស្រាវជ្រាវសេដ្ឋកិច្ច Oxford Economics បានលើកឡើងថា ៖« យើងព្យាករថា អតិផរណា និងអត្រាការប្រាក់នឹងធ្លាក់ចុះយ៉ាងខ្លាំងនៅឆ្នាំ ២០២៤ នៅក្នុងប្រទេសអភិវឌ្ឍន៍»។ ទោះបីជាបញ្ហាពិភពលោកដែលបានរៀបរាប់ខាងលើជាមូលហេតុចម្បងនៃការកើនអតិផរណាយ៉ាងខ្លាំងកាលពីឆ្នាំមុនបានធូរស្រាលខ្លះៗ ក៏បញ្ហាផ្ទៃក្នុងប្រទេសនីមួយៗអាចមានឥទ្ធិពលខ្លាំងជាង ស្របពេលធនាគារកណ្តាលប្រទេសធំៗទាំងនេះ ចង់នាំយកអតិផរណាទៅកាន់គោលដៅក្រោម២ភាគរយ ។ នៅអាម៉េរិក អតិផរណាកំពុងធ្លាក់ចុះដោយសារការថយចុះនៃអ្នកប្រើប្រាស់ និងកំណើនការងារ ខណៈទីផ្សារការងារ និងការចំណាយរបស់អាម៉េរិកនៅតែរក្សាស្ថិរភាព។ ការពិតនេះនាំឱ្យមានការព្យាករថា ការកើនឡើងតម្លៃនៅក្នុងសេដ្ឋកិច្ចធំបំផុតរបស់ពិភពលោកនឹងបន្តថយចុះ ប៉ុន្តែការធ្លាក់ចុះសេដ្ឋកិច្ចនឹងមិនកើតឡើងនោះទេ។ សម្រាប់អឺរ៉ុប បរិយាកាសសេដ្ឋកិច្ចរាងពិបាកជាងនៅអាម៉េរិក។ តំបន់នេះកំពុងប្រឈមមុខនឹងបញ្ហាជាច្រើនចំពោះកំណើន រាប់ចាប់ពីការធ្លាក់ចុះនៃពាណិជ្ជកម្មសកលរហូតដល់ការធ្លាក់ចុះសេដ្ឋកិច្ចចិនដែលជាទីផ្សារនាំចេញដ៏សំខាន់សម្រាប់ក្រុមហ៊ុនផលិតនៅអឺរ៉ុប និងការខិតខំប្រឹងប្រែងរបស់រដ្ឋាភិបាលក្នុងការកំណត់ការចំណាយសាធារណៈ។ លើសពីនេះ ប្រជាជននៅអឺរ៉ុបមានការប្រុងប្រយ័ត្នជាងនៅអាម៉េរិកក្នុងការចំណាយប្រាក់សន្សំពេលជំងឺកូវីដ-១៩។ ទាំងអស់នេះអាចបណ្តាលឱ្យសេដ្ឋកិច្ចអឺរ៉ុបធ្លាក់ចុះកាន់តែលឿន ហើយអតិផរណានៅអឺរ៉ុបថយចុះលឿនជាងនៅអាម៉េរិក ដែលនាំឱ្យ ECB ទម្លាក់អត្រាការប្រាក់មុន Fed ។ ទោះបីជាការរំពឹងទុករបស់ធនាគារកណ្តាលអាម៉េរិក និងអឺរ៉ុបអាចកាត់បន្ថយអត្រាការប្រាក់កាន់តែច្បាស់មែនពិត ក៏អ្នកជំនាញយល់ថា វាពិបាកសម្រាប់នាំយកអត្រាការប្រាក់ទាបបំផុតមកវិញដូចមុនពេលជំងឺកូវីដ-១៩។ មូលហេតុនៅទីនេះគឺភាពតានតឹងភូមិសាស្ត្រនយោបាយ និងសម្ពាធប្រជាសាស្រ្ត។ ចំណែកភាពយ៉ាប់យ៉ឺននៃទំនាក់ទំនងរវាងចិនជាមួយលោកខាងលិចរំពឹងថា នឹងជំរុញឱ្យថ្លៃដើមផលិតកម្មកើនឡើង ខណៈដែលអាជីវកម្មមួយចំនួនត្រូវបានផ្លាស់ប្តូរផលិតកម្មចេញពីចិន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3937.txt
|
បំណុលសកលបានកើនដល់៣០៧,៤ទ្រីលានដុល្លារនៅត្រីមាសទី៣។ ប្រហែល ៦៥ភាគរយនៃបំណុលភាគច្រើនប្រមូលផ្តុំនៅ អាម៉េរិក ជប៉ុន បារាំង អង់គ្លេស ចិន ឥណ្ឌា ប្រេស៊ីល ម៉ិកស៊ិក ។
|
បំណុលសកលក្នុងត្រីមាសទី៣ ឆ្នាំ២០២៣ បានឈានដល់កម្រិតខ្ពស់បំផុតគឺ ៣០៧,៤ទ្រីលានដុល្លារ។ ផលធៀបអត្រាបំណុលសាធារណៈធៀបទៅនឹងផលិតផលក្នុងស្រុកសរុប (GDP) នៅតាមប្រទេសកំពុងអភិវឌ្ឍក៏ស្ថិតក្នុងកម្រិតខ្ពស់បំផុតមិនធ្លាប់មាន។ របាយការណ៍ពីវិទ្យាស្ថានហិរញ្ញវត្ថុអន្តរជាតិ (IIF) នៅថ្ងៃទី១៦ ខែវិច្ឆិកា បានប៉ាន់ប្រមាណថា បំណុលសកលនៅដំណាច់ឆ្នាំនេះនឹងកើនឡើងដល់ ៣១០ទ្រីលានដុល្លារកើនឡើង២៥ភាគរយក្នុងរយៈពេល៥ឆ្នាំ។ ប្រហែល ៦៥ភាគរយនៃការកើនឡើងបំណុលនៅក្នុងត្រីមាសទី៣ ត្រូវបានប្រមូលផ្តុំនៅក្នុងសេដ្ឋកិច្ចអភិវឌ្ឍន៍ដូចជាអាម៉េរិកច្រើនជាងគេ បន្ទាប់មាន ជប៉ុន បារាំង និងអង់គ្លេស។ ពាក់កណ្តាលខែកញ្ញា បំណុលជាតិសរុបរបស់អាម៉េរិកបានកើនដល់ជាង ៣៣ ទ្រីលានដុល្លារ ។ ទីផ្សារដែលកំពុងរីកចម្រើនដូចជា ចិន ឥណ្ឌា ប្រេស៊ីល និងម៉ិកស៊ិក ក៏បានកត់ត្រាការកើនឡើងយ៉ាងខ្លាំងផងដែរ។ អត្ថបទទាក់ទង បំណុលសាធារណៈរបស់អាម៉េរិកកើនដល់៣៣ទ្រីលានដុល្លារ បើតាមរបាយការណ៍ IIF បំណុលរបស់រដ្ឋាភិបាលបានឈានដល់កម្រិតខ្ពស់បំផុតជាង ៥៥៤ពាន់លានដុល្លារគិតត្រឹមដំណាច់ឆ្នាំ២០២២ ដែលក្នុងនោះប្រហែលពាក់កណ្តាលមូលបត្របំណុល។ អនុបាតបំណុលពិភពលោកធៀបទៅនឹង GDP បានកើនដល់ ២៥៥ភាគរយនៅក្នុងប្រទេសកំពុងអភិវឌ្ឍ ឬកើន ៣២ភាគរយខ្ពស់ជាងរយៈពេលដូចគ្នាកាលពី៥ឆ្នាំមុន ដែលភាគច្រើនដោយសារការកើនឡើងនៅ រុស្ស៊ី ចិន អារ៉ាប៊ីសាអូឌីត និងម៉ាឡេស៊ី។ ចំណែកផលធៀបនេះនៅស៊ីលី កូឡុំប៊ី និងហ្កាណាមានការធ្លាក់ចុះយ៉ាងច្រើន។ ស្ថានប័នហិរញ្ញវត្ថុ IIF ព្រមានថា បន្ទុកបំណុលលើគ្រួសារ និងអាជីវកម្មនៅតែកើនឡើងនៅក្នុងសេដ្ឋកិច្ចសំខាន់ៗរួមទាំងចិន និងអាម៉េរិក ដែលបណ្តាលឱ្យមានផលប៉ះពាល់អវិជ្ជមានលើគោលការណ៍ណែនាំ និងគោលនយោបាយជាច្រើនទាក់ទងនឹងការបោះឆ្នោត និងការផ្លាស់ប្តូរថាមពលស្អាត។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3938.txt
|
បន្ទាប់ពីវិបត្តិអចលនទ្រព្យបានកើតឡើងអស់រយៈពេលជាងពីរឆ្នាំ ចិនបានអនុវត្តវិធានការជាច្រើន រាប់ចាប់ពីការបញ្ចុះអត្រាការប្រាក់ ការបន្ធូរបន្ថយបទប្បញ្ញត្តិការទិញផ្ទះ រហូត ដល់ការលើកទឹកចិត្តដល់ការវិនិយោគ។
|
ក្រុមហ៊ុនអចលនទ្រព្យរបស់ចិនជាច្រើន ប្រឈមមុខបញ្ហារហូតដល់ដាក់ពាក្យ ការពារក្ស័យធនថែមទៀត។ ប្រឈមមុខវិបត្តិក្នុងវិស័យសំខាន់នេះ ចិនក៏ចាត់វិធានការជួយទ្រទ្រង់ដែរ។ ជាការដោះស្រាយមួយផ្នែក មន្ត្រីចិនបានស្នើសុំក្រុមហ៊ុនធានារ៉ាប់រង Ping An Insurance Group ឱ្យទិញភាគហ៊ុនគ្រប់គ្រងនៅក្នុង Country Garden ដែលជាក្រុមហ៊ុនអចលនទ្រព្យឯកជនដ៏ធំបំផុតរបស់ចិន ដែលកំពុងជំពាក់បំណុលគេ។ រដ្ឋាភិបាលចិនបានដឹកនាំរដ្ឋាភិបាលខេត្តគ័ងតុង ដែលជាកន្លែងក្រុមហ៊ុនទាំងពីរមានទីស្នាក់ការកណ្តាលរបស់ខ្លួន ដើម្បីដើរតួជាអន្តរការីដើម្បីបញ្ចុះបញ្ចូលក្រុមហ៊ុន Ping An ក្នុងការជួយសង្គ្រោះ Country Garden ។ ក្រុមហ៊ុន Ping An ត្រូវបានជ្រើសរើសដោយសារតែវាជាម្ចាស់ភាគហ៊ុនធំរបស់ Country Garden។ មន្ត្រីចិនចង់ឱ្យបញ្ហាសាច់ប្រាក់ងាយស្រួលរបស់ Country Garden ត្រូវបានដោះស្រាយនៅក្នុងខេត្តមួយនេះ។ Country Garden មានបំណុលចំនួន ១,៤ទ្រីលានយ័ន (១៩០ពាន់លានដុល្លារ) គិតត្រឹ ចុងខែមិថុនា ហើយបច្ចុប្បន្នក្រុមហ៊ុននេះ មានគម្រោងប្រហែល ៣០០០ ដែលកំពុងសាងសង់នៅចិន។ Country Garden បានធ្លាក់ចូលទៅក្នុងវិបត្តិហិរញ្ញវត្ថុ ក្នុងរយៈពេលប៉ុន្មានខែ ចុងក្រោយនេះ ដែលស្ទើរតែជាប់នឹងហានិភ័យនៃការមិនដំណើរការ។ នេះមិនមែនជារឿងដែលមិនធ្លាប់មានពីមុនមកទេ សម្រាប់រដ្ឋាភិបាលចិន ជុំវិញមន្ត្រីដឹកនាំក្រុមហ៊ុនមួយឱ្យកាន់កាប់ក្រុមហ៊ុនមួយទៀត។ ប៉ុន្តែប្រសិនបើវាកើតឡើង នេះនឹងក្លាយជាអន្តរាគមន៍ដ៏ធំបំផុតមួយនៅចិនរហូតមកដល់បច្ចុប្បន្ន ដើម្បីជួយសង្គ្រោះវិស័យអចលនទ្រព្យដែលកំពុងជាប់ជំពាក់បំណុល និងខ្វះសាច់ប្រាក់ងាយស្រួល។ ទោះបីជាក្រុមហ៊ុនអចលនទ្រព្យចិនជាច្រើនផ្សេងទៀត រួមទាំងក្រុមហ៊ុន China Evergrande បានសងបំណុលរបស់ពួកគេក៏ដោយ រហូតមកដល់ពេលនេះ គោលនយោបាយរបស់ចិនបានផ្តោតជាសំខាន់លើការកាត់បន្ថយអត្រាការប្រាក់កម្ចី និងការបន្ធូរបន្ថយច្បាប់ទិញផ្ទះ។ ដំណឹងជុំវិញក្រុមហ៊ុន Ping Anនេះ ជាសញ្ញាមួយដែលរដ្ឋាភិបាលចិនមានឆន្ទៈដើរតួនាទីកាន់ធំក្នុងដំណើរការនេះ។ កាលពីដើមសប្តាហ៍នេះ ភាគទុនិកកំពូលរបស់ China Vanke ដែលជាក្រុមហ៊ុនគ្រប់គ្រងដោយរដ្ឋ Shenzhen Metro ក៏បានប្រកាសថាខ្លួនបានរៀបចំថវិកាប្រហែល ១០ពាន់លានយ័ន(១,៤ពាន់លានដុល្លារ) ដើម្បីគាំទ្រដល់ក្រុមហ៊ុនអចលនទ្រព្យធំទីពីររបស់ចិន។ ទីផ្សារអចលនទ្រព្យចិនមានវិបត្តិតាំងពីពាក់កណ្តាលឆ្នាំ ២០២១ ។ នៅពេលនោះ អាជីវកម្មជាបន្តបន្ទាប់ពីរាប់ចាប់ក្រុមហ៊ុនឯកជនធំៗដូចជា China Evergrande Group រហូតដល់ក្រុមហ៊ុនដែលគាំទ្រដោយរដ្ឋាភិបាលដូចជា CIFI Holdings កំពុងប្រឈមនឹងការលំបាកលើលំហូរសាច់ប្រាក់ និងសមត្ថភាពក្នុងការសងបំណុល។ ហេតុផលចម្បងនេះដោយសារតែគោលនយោបាយ «បន្ទាត់ក្រហមបី» របស់ទីក្រុងប៉េកាំងដែលបានចាប់ផ្តើមដើម្បីកាត់បន្ថយហានិភ័យជាប្រព័ន្ធ ដោយការកំណត់សមត្ថភាពរបស់ក្រុមហ៊ុនអចលនទ្រព្យក្នុងការខ្ចីប្រាក់ថ្មី។ នេះត្រូវបានគេចាត់ទុកថាជាមូលហេតុដែលធ្វើឱ្យក្រុមហ៊ុនអចលនទ្រព្យជាច្រើនក្នុងប្រទេសនេះមិនព្រមទទួលខុសត្រូវ។ ក្នុងរយៈពេលពីរឆ្នាំកន្លងមកនេះ មានក្រុមហ៊ុនប្រហែល៥០ បានលុបចោលសញ្ញាប័ណ្ណបរទេសជាមួយនឹងទំហំទឹកប្រាក់ ១០០ពាន់លានដុល្លារអាម៉េរិក។ នេះបើយោងតាមរបាយការណ៍ក្រុមហ៊ុនប្រឹក្សាហិរញ្ញវត្ថុ JPMorgan ។ អាជីវកម្មដែលគេចផុតពីការក្ស័យធន តែងតែស្ថិតក្នុងស្ថានភាពមិនច្បាស់លាស់ ហើយពិបាកក្នុងការខ្ចីដើមទុនថ្មី។ នៅពាក់កណ្តាលឆ្នាំមុន ស្ថានភាពកាន់តែធ្ងន់ធ្ងរដោយតម្លៃផ្ទះនៅចិនបន្តធ្លាក់ចុះ។ គម្រោងជាច្រើនត្រូវបានផ្អាកដោយសារកង្វះដើមទុន។ រលកនៃការបញ្ឈប់ការបង់ប្រាក់កម្ចីទិញផ្ទះបានផ្ទុះឡើងគ្រប់ទីកន្លែង។ យុទ្ធនាការប្រឆាំងកូវីដ-១៩ ដ៏ស្វិតស្វាញរបស់ចិន បានធ្វើឱ្យខូចទំនុកចិត្តទីផ្សារបន្ថែមទៀត។ បច្ចុប្បន្នអចលនទ្រព្យបានរួមចំណែកដល់ ២៥ភាគរយនៃផលិតផលក្នុងស្រុកសរុបរបស់ចិន។ ដូច្នេះបញ្ហានៅក្នុងវិស័យនេះកំពុងបង្កឱ្យមានការភ័យខ្លាចក្នុងការបង្កឱ្យមានវិបត្តិហិរញ្ញវត្ថុរីករាលដាល។ ដូច្នេះរដ្ឋាភិបាលទីក្រុងប៉េកាំងត្រូវតែផ្លាស់ប្តូរគោលនយោបាយរបស់ខ្លួន និងស្វែងរកមធ្យោបាយដើម្បីស្តារវិស័យនេះឡើងវិញ។ នៅខែមីនា ឆ្នាំ២០២២ រដ្ឋាភិបាលចិនបានបញ្ឈប់កម្មវិធីសាកល្បងដាក់ពន្ធលើអចលនទ្រព្យ។ ប្រទេសនេះក៏បានបន្តជំរុញឱ្យស្ថាប័នហិរញ្ញវត្ថុជួយដល់វិស័យនេះផងដែរ។ កាលពីខែវិច្ឆិកា ឆ្នាំ២០២២ ទីក្រុងប៉េកាំងបានចាប់ផ្តើមផែនការ ១៦ចំណុចដើម្បីសង្គ្រោះទីផ្សារអចលនទ្រព្យដែលត្រូវបានចាប់ផ្តើមដោយធនាគារកណ្តាលចិន (PBOC) និងគណៈកម្មការនិយតកម្មធនាគារ និងធានារ៉ាប់រងចិន (CBIRC) នៅពាក់កណ្តាលខែ។ ផែនការនេះផ្តល់ការណែនាំដល់អាជ្ញាធរហិរញ្ញវត្ថុនៅទូទាំងប្រទេស ផ្តោតលើការដោះស្រាយវិបត្តិសាច់ប្រាក់ងាយស្រួលនៃអាជីវកម្ម ហើយនឹងបន្ធូរបន្ថយការរឹតបន្តឹងជាបណ្តោះអាសន្នលើការផ្តល់ប្រាក់កម្ចីរបស់ធនាគារ។ នេះបង្ហាញពីកិច្ចខិតខំប្រឹងប្រែងយ៉ាងខ្នះខ្នែងរបស់ចិន ក្នុងការជួយសង្គ្រោះទីផ្សារដែលអតីតទេសាភិបាលធនាគារកណ្តាលចិន Yi Gang ធ្លាប់បានរំពឹងទុកថានឹងបន្ទន់ឥរិយាបថជុំវិញអត្រាការប្រាក់។ ប៉ុន្មានសប្តាហ៍ក្រោយមក ធនាគារចិនជាបន្តបន្ទាប់បានប្រកាសថាពួកគេនឹងប្រមូលប្រាក់រាប់រយពាន់លានដុល្លារទៅក្នុងអចលនទ្រព្យ។ នេះត្រូវបានចាត់ទុកថាជាជោគជ័យដំបូងនៃផែនការនេះ។ ជាក់ស្តែង ធនាគាររដ្ឋធំៗចំនួន៦ របស់ចិនគ្រោងនឹងចាក់បញ្ចូលទឹកប្រាក់ចំនួន ១៤០ពាន់លានដុល្លារចូលទៅក្នុងទីផ្សារ។ ដើមទុនខាងលើគឺភាគច្រើនសម្រាប់ការអភិវឌ្ឍអចលនទ្រព្យ កម្ចីទិញផ្ទះសម្រាប់អតិថិជន និងការទិញយកការផ្តល់ហិរញ្ញប្បទានខ្សែច្រវាក់ផ្គត់ផ្គង់ និងការវិនិយោគមូលបត្របំណុល។ នៅពាក់កណ្តាលឆ្នាំនេះ PBOC បានចាប់ផ្តើមកាត់បន្ថយអត្រាការប្រាក់ប្រាក់កម្ចីយ៉ាងច្រើនដោយបានពង្រីកគោលនយោបាយមួយចំនួននៅក្នុងកញ្ចប់សង្គ្រោះ ១៦ចំណុចរហូតដល់ចុងឆ្នាំ ២០២៤ ។ រដ្ឋាភិបាលចិនក៏បានអនុម័តផែនការសាងសង់លំនៅឋានតម្លៃទាប និងជួសជុលតំបន់មិនទាន់អភិវឌ្ឍន៍ជាច្រើននៅក្នុងទីក្រុងធំៗ ដើម្បីជំរុញការវិនិយោគក្នុងវិស័យអចលនទ្រព្យ។ ជាងនេះទៅទៀត ចិនក៏បានបន្ធូរបន្ថយបទប្បញ្ញត្តិមួយចំនួនដូចជាការកាត់បន្ថយអត្រាការប្រាក់កម្ចីសម្រាប់អ្នកទិញលើកដំបូង និងកាត់បន្ថយការបង់ប្រាក់ចុះសម្រាប់ការទិញផ្ទះនៅក្នុងទីក្រុងមួយចំនួន។ លើសពីនេះ ធនាគារក៏បានបង្កើតវិធីមួយដែលមិនធ្លាប់ប្រើពីមុនមកក្នុងការលើកទឹកចិត្តដល់ប្រាក់កម្ចីទិញផ្ទះ។ កាលពីដើមឆ្នាំនេះ ធនាគារមួយចំនួននៅទីក្រុងណាននីង ហាងចូវ នីងប៉ និងប៉េកាំង បានដំឡើងកម្រិតអាយុសម្រាប់អ្នកខ្ចីប្រាក់កម្ចីទិញផ្ទះដល់អាយុ៨០ឆ្នាំ ទៅ៩៥ឆ្នាំ។ នេះមានន័យថាមនុស្សដែលមានអាយុ ៧០ឆ្នាំក៏អាចខ្ចីបានជាមួយនឹងរយៈពេល ១០ឆ្នាំទៅ ២០ឆ្នាំ។ នេះជាឧបករណ៍ជំរុញឥរិយាបថអ្នកប្រើប្រាស់ ព្រោះវាអាចកាត់បន្ថយបន្ទុកសងបំណុលប្រចាំខែ។ ទន្ទឹមនេះ អាជ្ញាធរមូលដ្ឋានក៏បានចូលរួមក្នុងការជួយសង្គ្រោះវិស័យនេះ។ នៅខែមិថុនា ឆ្នាំ ២០២២ ទីក្រុង Meishan ក្នុងខេត្តស៊ីឈ័នបានប្រកាសការឧបត្ថម្ភធនសម្រាប់ការទិញផ្ទះថ្មីក្នុងកំឡុងឆ្នាំ។ Wenzhou ដែលជាទីក្រុងមួយក្នុងខេត្តជឺជាំង អនុញ្ញាតឱ្យអ្នកទិញផ្ទះដំបូងបង់ការប្រាក់ត្រឹមតែ ៣ឆ្នាំដំបូងប៉ុណ្ណោះ។ Huainan ដែលជាទីក្រុងមួយនៅខេត្តអានហ៊ុយ បានស្នើឱ្យធនាគារបង្កើនការផ្តល់ប្រាក់កម្ចី និងកាត់បន្ថយរយៈពេលនៃការអនុម័តប្រាក់កម្ចីសម្រាប់អ្នកទិញផ្ទះលើកដំបូង។ ជាងនេះទៅទៀត ក្រុមហ៊ុនអចលនទ្រព្យខ្លួនឯងក៏ផ្តល់ការលើកទឹកចិត្តជាច្រើនដើម្បីទាក់ទាញអតិថិជនផងដែរ។ នៅក្នុងខែមិថុនា ឆ្នាំ២០២២ ក្រុមហ៊ុនអចលនទ្រព្យ Central China Real Estate បានទទួលការបង់ប្រាក់ជាស្រូវសាលី ដោយបានឧបត្ថម្ភកសិកររហូតដល់ ១៦០ពាន់យ័ន (២៤ពាន់ដុល្លារ) ដើម្បីទូទាត់សម្រាប់ការបង់រំលស់ដើម្បីទិញផ្ទះនៅក្នុងគម្រោងផ្ទះល្វែង River Mansion របស់ក្រុមហ៊ុននេះនៅខេត្តហឺណាន។ ប៉ុន្មានសប្តាហ៍មុននេះ ក្រុមហ៊ុនក៏បានស្នើឱ្យទទួលយកការបង់ប្រាក់ជាខ្ទឹម ពីអ្នកដែលកំពុងស្វែងរកទិញផ្ទះនៅក្នុងគម្រោងមួយផ្សេងទៀតនៅក្នុងទីក្រុង Kaifeng ។ យ៉ាងណាមិញ ទីផ្សារអចលនទ្រព្យចិនមិនត្រូវបានចាត់ទុកថាមានភាពប្រសើរឡើងច្រើននោះទេ។ ទិន្នន័យដែលបានចេញផ្សាយកាលពីខែមុនបានបង្ហាញថាតម្លៃផ្ទះថ្មីនៅចិនបានធ្លាក់ចុះបីខែជាប់ៗគ្នាគិតត្រឹមចុងខែកញ្ញា។ បើផ្អែកតាមទំហំដី ការលក់អចលនទ្រព្យក្នុងខែកញ្ញាធ្លាក់ចុះជិត ២០ភាគរយ បើធៀបនឹងរយៈពេលដូចគ្នាកាលពីឆ្នាំមុន។ ការវិនិយោគលើអចលនទ្រព្យបានថយចុះ ៩,១ភាគរយ ក្នុងរយៈពេល ៩ខែនៃឆ្នាំនេះ។ អ្នកទិញផ្ទះស្ទាក់ស្ទើរព្រោះចង់រង់ចាំតម្លៃធ្លាក់ចុះបន្តទៀត។ ផ្នត់គំនិតនេះកំពុងធ្វើឱ្យស្ថានការណ៍កាន់តែយ៉ាប់យ៉ឺន ពីព្រោះភ្នាក់ងារអចលនទ្រព្យត្រូវការលក់ផ្ទះបន្ថែមទៀតដើម្បីប្រមូលប្រាក់ និងជៀសវាងការខកខាន។ កាលពីដើមសប្តាហ៍នេះ មូលនិធិរូបិយវត្ថុអន្តរជាតិ (IMF) បានបង្កើនការព្យាករកំណើនរបស់ចិនដល់ ៥,៤ភាគរយនៅឆ្នាំនេះ។ យ៉ាងណាមិញ IMF បានព្រមានថាសេដ្ឋកិច្ចចិននៅតែប្រឈមមុខនឹងហានិភ័យជាច្រើននៅក្នុងវិស័យហិរញ្ញវត្ថុ និងអចលនទ្រព្យ។ ស្ថាប័ននេះជឿថាវិស័យអចលនទ្រព្យនៅចិនក្នុងពេលបច្ចុប្បន្ននេះ«នៅតែទន់ខ្សោយ»។ IMF អំពាវនាវឱ្យចិនអនុញ្ញាតឱ្យក្រុមហ៊ុនអចលនទ្រព្យដែលមិនអាចងើបឡើងវិញបានចាកចេញពីទីផ្សារ។ ស្ថាប័ននេះយល់ថាការអនុញ្ញាតឱ្យអាជីវកម្មទន់ខ្សោយរបស់ចិនបន្តប្រតិបត្តិការបានរារាំងការងើបឡើងវិញនៃវិស័យនេះ។ ក្នុងអំឡុងពេលវេទិកាហិរញ្ញវត្ថុនៅទីក្រុងហុងកុងកាលពីដើមសប្តាហ៍នេះ ទេសាភិបាលរង PBOC លោក Zhang Qingsong ក៏បានទទួលស្គាល់ថា វិស័យអចលនទ្រព្យកំពុងធ្លាក់ចុះ។ « យើងត្រូវតែគ្រប់គ្រងល្បឿននេះឱ្យកាន់តែឆាប់ ដើម្បីជៀសវាងការធ្លាក់ចុះយ៉ាងខ្លាំង និងផលវិបាកដែលមិននឹកស្មានដល់។ យើងបានដាក់ចេញនូវគោលនយោបាយជាច្រើនដើម្បីរក្សាស្ថិរភាពទីផ្សារអចលនទ្រព្យ»។ នេះបើតាមលោក Zhang Qingsong ដោយអំពាវនាវដល់មន្ត្រីឱ្យស្វែងរកមធ្យោបាយថ្មីដើម្បីរក្សាកំណើនសេដ្ឋកិច្ច ព្រោះគំរូចាស់ពឹងផ្អែកលើការវិនិយោគ និងអចលនទ្រព្យលែងមាននិរន្តរភាពហើយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3939.txt
|
នាយករដ្ឋមន្ត្រីឡាវ លោក សុនសៃ ស៊ីផាន់ដន បានប្តេជ្ញានឹងចាត់វិធានការ ដើម្បីដោះស្រាយស្ថានភាព ដែលទាក់ទងនឹងអត្រាប្តូរប្រាក់ ការប្រែប្រួលតម្លៃ ដើម្បីទប់ស្កាត់ការកើនឡើងនៃអតិផរណា និងស្ថិរភាពថ្លៃដើមរស់នៅ។
|
នាយករដ្ឋមន្ត្រីឡាវ លោក សុនសៃ ស៊ីផាន់ដន បានសន្យាថា នឹងបន្តអនុវត្តវិធានការស្ថិរភាពម៉ាក្រូសេដ្ឋកិច្ច ដើម្បីការពារប្រទេសមិនឱ្យធ្លាក់ចូលទៅក្នុងវិបត្តិ។ ថ្លែងក្នុងពិធីបើកសម័យប្រជុំលើកទី៦ នៃរដ្ឋសភាឡាវ នីតិកាលទី៩ នាថ្ងៃទី៣១ ខែតុលា លោក ស៊ីផាន់ដន បាននិយាយថា រដ្ឋាភិបាលនឹងផ្តោតលើការអនុវត្តវិធានការដែលបានដាក់ចេញ ដើម្បីដោះស្រាយបញ្ហានានា ទាក់ទងនឹងអត្រាប្តូរប្រាក់និងការប្រែប្រួលតម្លៃ ដើម្បីទប់ស្កាត់ការកើនឡើងអតិផរណា និងស្ថិរភាពថ្លៃដើមនៃការរស់នៅ។ បើតាមកាសែត Vientiane Times លោក ស៊ីផាន់ដន បានបញ្ជាក់ជំហរក្នុងនាមជាប្រមុខរដ្ឋាភិបាល នៅចំពោះមុខសមាជិករដ្ឋសភាថា ៖« បំណុលនឹងបន្តត្រូវបង់ ជាពិសេសបំណុលបរទេស ហើយនឹងមិនទុកឱ្យឡាវធ្លាក់ក្នុងអន្ទាក់បំណុលនោះទេ» ។ លោកនាយករដ្ឋមន្ត្រីរូបនេះ បានសន្យានឹងសងបំណុលដល់សហគ្រាសរដ្ឋ ហើយរដ្ឋាភិបាល នឹងពិចារណាលក់ភាគហ៊ុន ក្នុងគម្រោងវារីអគ្គិសនីមួយ។ ទន្ទឹមនេះ រដ្ឋាភិបាលឡាវនឹងស្វែងរកប្រភពហិរញ្ញវត្ថុថ្មី ដើម្បីសងបំណុលនៃគម្រោងអភិវឌ្ឍន៍ ដែលឧបត្ថម្ភដោយរដ្ឋ ដូច្នេះអ្នកម៉ៅការក្នុងស្រុកមានដើមទុនគ្រប់គ្រាន់ ដើម្បីរក្សាប្រតិបត្តិការអាជីវកម្ម។ លើសពីនេះ រដ្ឋាភិបាលនឹងបង្កើនចំណូលថវិកាជាអតិបរមា តាមរយៈការស្វែងរកប្រភពចំណូលថ្មី និងការធ្វើទំនើបកម្មការប្រមូលថវិកា ដើម្បីការពារការបាត់បង់ និងបន្តកាត់បន្ថយការចំណាយ ជាពិសេសលើយានយន្តសាធារណៈ។ ជារួមនឹងបន្តគ្រប់គ្រងការប្រើប្រាស់រូបិយប័ណ្ណបរទេស និងធានាថារូបិយប័ណ្ណបរទេសត្រូវបានចរាចរនៅក្នុងប្រព័ន្ធធនាគារ ដើម្បីបង្កើនទុនបំរុងប្តូរប្រាក់បរទេស។ ក្រៅពីនេះ ឡាវនឹងបន្តកែលម្អបរិយាកាសអាជីវកម្ម បន្តកែលម្អ និងកែទម្រង់សហគ្រាសរដ្ឋទន់ខ្សោយ ដូចជា Electricite Du Laos, Policy Bank (Nayobai Bank), Lao Lottery Development Company, Lao Airlines និងសហគ្រាសផ្សេងទៀត ។ ជាពិសេសជំរុញផលិតកម្ម ដោយកាត់បន្ថយការនាំចូល ហើយបន្តលើកទឹកចិត្តសហគ្រាសធុនតូច និងមធ្យម , សម្រួលពាណិជ្ជកម្មឆ្លងព្រំដែន និងនីតិវិធីនៅកំពង់ផែស្ងួត , ពង្រឹងវិធានការទាក់ទាញភ្ញៀវទេសចរបរទេស។ នេះបើតាមការលើកឡើងរបស់ លោក ស៊ីផាន់ដន ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_394.txt
|
នាយករដ្ឋមន្រ្តីថៃ លោក សេដ្ឋា ថាវីស៊ីន បានណែនាំឲ្យក្រសួងការបរទេសខ្លួនពន្លឿនការសាង់សង់ស្ថានកុងស៊ុលប្រចាំខេត្តសៀមរាប ដើម្បីសម្រួលដល់ភ្ញៀវទេសចរថៃមកកម្សាន្តសៀមរាប ។
|
ក្រៅជំនួបកិច្ចប្រជុំអាស៊ាន-ជប៉ុន នាយករដ្ឋមន្រ្តីថៃបានជួបសមភាគីកម្ពុជាដោយ លោក សេដ្ឋា បានលើកឡើងពីកិច្ចការមួយចំនួន រួមទាំងការបង្កើតស្ថានកុងស៊ុលថៃប្រចាំខេត្តសៀមរាប ដើម្បីសម្រួលដល់លំហូរនៃភ្ញៀវទេសចរដែលមកទស្សនាប្រាសាទអង្គរវត្ត។ ទន្ទឹមនេះ ភាគីទាំងពីរក៏កំពុងស្វែងរកកិច្ចសហប្រតិបត្តិការបន្ថែមនៅតំបន់សេដ្ឋកិច្ចពិសេសស្រះកែវ។ លើសពីនេះ រដ្ឋាភិបាលថៃកំពុងស្វែងរកការរៀបចំកិច្ចប្រជុំរដ្ឋមន្ត្រីទេសចរណ៍អាស៊ានជាមួយកម្ពុជា ឡាវ និងវៀតណាម។ ក្នុងនោះលោក សេដ្ឋា ក៏គ្រោងពិភាក្សាជាមួយនាយករដ្ឋមន្ត្រីម៉ាឡេស៊ី លោក អាន់វ៉ា អ៊ីប្រាហ៊ីម ក្នុងកិច្ចប្រជុំនៅថ្ងៃទី២៦ ខែធ្នូ អំពីចំណាប់អារម្មណ៍របស់ម៉ាឡេស៊ីក្នុងការចូលរួមក្នុងកិច្ចប្រជុំនេះ។ គួរបញ្ជាក់ថា រយៈពេល ១០ខែឆ្នាំនេះ កម្ពុជាទទួលបានភ្ញៀវទេសចរអន្តរជាតិប្រមាណ ៤,៤លាននាក់។ ក្នុងនោះ ភ្ញៀវទេសចរមកពីថៃមានចំនួនច្រើនជាងគេចំនួន ១,៥លានាក់ តាមពីក្រោយដោយវៀតណាមជាង ៨២ម៉ឺននាក់។ ចំណាត់ថ្នាក់បន្ទាប់មានចិនជាង៤៥ម៉ឺននាក់ និងឡាវជិត ៣០ម៉ឺននាក់។ បន្ថែមពីនេះ មានអាម៉េរិក(១៤ម៉ឺននាក់) កូរ៉េខាងត្បូង(១៣ម៉ឺននាក់) បារាំង(៨ម៉ឺននាក់) អង់គ្លេស (៧ម៉ឺននាក់) និងម៉ាឡេស៊ី (៧ម៉ឺននាក់)។ នេះបើតាមទិន្នន័យពីក្រសួងទេសចរណ៍កម្ពុជា។ កម្ពុជា-ថៃបានបង្កើតទំនាក់ទំនងការទូតនៅថ្ងៃទី១៩ ខែធ្នូ ឆ្នាំ១៩៥០។ ថៃជាដៃគូពាណិជ្ជកម្មធំទី៤របស់កម្ពុជា បន្ទាប់ពីចិន អាម៉េរិក និងវៀតណាម។ ១១ខែឆ្នាំនេះ ទំហំពាណិជ្ជកម្មទ្វេភាគីបានកើន ៣,៣១ពាន់លានដុល្លារ។ ក្នុងនោះកម្ពុជានាំចេញទៅថៃមានចំនួន ៧៥៤លានដុល្លារ ខណៈនាំចូល ២,៦៤ពាន់លានដុល្លារ។ នេះបើតាមទិន្នន័យពីអគ្គនាយកដ្ឋានគយកម្ពុជា។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3940.txt
|
អ៊ីស្រាអែលបានខាតបង់ប្រមាណ ៦០០លានដុល្លារក្នុងមួយសប្តាហ៍ ក្រោយមានជម្លោះជាមួយក្រុមហាម៉ាស។ ទំហំនេះស្មើនឹង ៦ភាគរយនៃផលិតក្នុងស្រុកសរុប (GDP) របស់អ៊ីស្រាអែល គិតប្រចាំសប្ដាហ៍។
|
ធនាគារកណ្តាលអ៊ីស្រាអែលនៅថ្ងៃទី៩ ខែវិច្ឆិកា បានប្រកាសថា កង្វះកម្លាំងពលកម្ម ដោយសារជម្លោះជាមួយចលនាអ៊ីស្លាមហាម៉ាស បានធ្វើឱ្យសេដ្ឋកិច្ចអ៊ីស្រាអែលខាតបង់ប្រមាណ៦០០លានដុល្លារក្នុងមួយសប្តាហ៍។ របាយការណ៍នេះបានវិភាគចំពោះការខាតបង់ប្រចាំសប្តាហ៍ក្នុងរយៈពេល ៣សប្តាហ៍ដំបូងនៃជម្លោះដែលផ្ទុះឡើងនៅថ្ងៃទី៧ ខែតុលា។ មូលហេតុនៃការថយចុះនៃការផ្គត់ផ្គង់កម្លាំងពលកម្ម ដោយសារតែការចល័តកងទ័ពបម្រុង ការជម្លៀសប្រជាជននៅភាគខាងត្បូង និងខាងជើង ព្រមទាំងការបិទប្រព័ន្ធអប់រំដែលបានបង្ខំឪពុកម្ដាយឈប់ធ្វើការដើម្បីមើលថែកូន។ ជាក់ស្តែ ងរបាយការណ៍ប៉ាន់ប្រមាណថាអ៊ីស្រាអែលបានបាត់បង់ជាង៣២៥លានដុល្លារ ដោយសារតែការបិទស្ថាប័នអប់រំ ដោយសារតែប្រជាជនជាង ១៤៤ពាន់នាក់ត្រូវបានជម្លៀសមិនទៅធ្វើការ និងជិត ១៣០លានដុល្លារដោយសារតែការចល័តរបស់កងទ័ពបម្រុងប្រហែល ៣៦០ពាន់នាក់។ ធនាគារកណ្តាលរបស់អ៊ីស្រាអែលបានកត់សម្គាល់ថា ការបើកដំណើរការមួយផ្នែកនៃប្រព័ន្ធអប់រំក្នុងប៉ុន្មានថ្ងៃថ្មីៗនេះអាចជួយកាត់បន្ថយការខាតបង់មួយចំនួន។ បន្ទាប់ពីត្រូវបានវាយប្រហារភ្លាមៗដោយក្រុមហាម៉ាស អ៊ីស្រាអែលបានឆ្លើយតបយ៉ាងខ្លាំងជាមួយនឹងប្រតិបត្តិការវាយប្រហារតាមផ្លូវអាកាស និងផ្លូវគោកនៅលើតំបន់កាហ្សា ជាមួយការប្តេជ្ញាកម្ចាត់កងកម្លាំងមួយនេះ។ បើតាមរបាយការណ៍របស់ UNDP រហូតមកដល់ពេលនេះជម្លោះបានបំផ្លាញការងារចំនួន ៦១ភាគរយ នៅក្នុងតំបន់កាហ្សា និង ២៤ភាគរយសម្រាប់ការងារនៅតំបន់ ត្រើយខាងលិច (West Bank)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3941.txt
|
ផលិតផលក្នុងស្រុកសរុប (GDP) របស់អាម៉េរិកត្រីមាសទី៣ បានកើនឡើង ៤,៩ ភាគរយ ដោយសារសន្ទុះនៃការប្រើប្រាស់ ទោះបីជាអត្រាការប្រាក់ខ្ពស់ សម្ពាធអតិផរណា និង បញ្ហាប្រឈមជាច្រើនទាំងក្នុងស្រុក និងអន្តរជាតិក៏ដោយ។
|
GDP របស់អាម៉េរិក បានកើនដល់ ៤,៩ភាគរយ នៅក្នុងត្រីមាសទី៣។ អត្រានេះ ខ្ពស់ជាង ២,១ភាគរយ នៅត្រីមាសទី២ ហើយក៏ល្អជាងការព្យាកររបស់អ្នកសេដ្ឋកិច្ចផងដែរ។ នេះ បើតាមសេចក្តីប្រកាសរបស់ក្រសួងពាណិជ្ជកម្មអាម៉េរិក នៅថ្ងៃទី២៦ ខែតុលា។ អត្រាកំណើននេះ បានមកពីការប្រើប្រាស់ ការនាំចេញ ការវិនិយោគលើលំនៅឋាន និងការចំណាយសាធារណៈ ពិសេសការប្រើប្រាស់បានកើនឡើង ៤ភាគរយ ខណៈការចំណាយ សាធារណៈ និងការវិនិយោគបានកើនឡើង ៤,៦ភាគរយ។ ត្រីមាសទី៣ ក៏ជាត្រីមាសដ៏រឹងមាំបំផុតនៃកំណើនសេដ្ឋកិច្ចនេះ ចាប់តាំងពីចុងឆ្នាំ ២០២១។ ទិន្នន័យខាងលើ អាចជួយឱ្យធនាគារកណ្តាលអាម៉េរិក (Fed) មានការលើកទឹកចិត្តបន្ថែម ទៀត ដើម្បីរក្សាការរឹតបន្តឹងរូបិយវត្ថុ។ យ៉ាងណា វិនិយោគិននៅតែជឿថា Fed នឹងមិនដំឡើងអត្រាការប្រាក់ នៅកិច្ចប្រជុំនៅសប្តាហ៍ក្រោយនោះទេ។ នៅអាម៉េរិក បច្ចុប្បន្ន អត្រាការប្រាក់យោងស្ថិតនៅចន្លោះ ៥,២៥ ភាគរយ ទៅ ៥,៥ ភាគរយ ខណៈអតិផរណានៅខែ កញ្ញា មានត្រឹមតែ ៣,៧ ភាគរយ។ លោក Jeffrey Roach ប្រធានសេដ្ឋវិទូនៅក្រុមហ៊ុនហិរញ្ញវត្ថុ LPL Financial បាននិយាយថា វិនិយោគិនមិនគួរភ្ញាក់ផ្អើលទេ ដែលឃើញការប្រើប្រាស់នៅតែមានភាពរស់រវើក នៅ ក្នុងត្រីមាសទី៣។ សំណួរបច្ចុប្បន្ននេះ គឺថាតើនិន្នាការនេះ អាចបន្តនៅក្នុងត្រីមាសខាង មុខនេះដែរឬទេ? សេដ្ឋវិទូជាច្រើនធ្លាប់គិតថា អាម៉េរិកស្ថិតក្នុងវិបត្តិសេដ្ឋកិច្ចកម្រិតស្រាល។ យ៉ាងណាមិញ សេដ្ឋកិច្ចធំបំផុតរបស់ពិភពលោក នៅតែរក្សាបាននូវអត្រាកំណើនរបស់ខ្លួន ដោយសារ ការប្រើប្រាស់លើសពីការព្យាករ។ ការប្រើប្រាស់បានរួមចំណែកប្រហែល ៦៨ភាគរយនៃ GDP នៅក្នុងត្រីមាសទី៣។ ចាប់ តាំងពីមានការគាំទ្រពីរដ្ឋាភិបាលអំឡុងពេលជំងឺកូវីដ-១៩ ការប្រើប្រាស់មានភាពរស់រវើក ដោយសារប្រជាជន បានដកប្រាក់សន្សំ និងប្រើប្រាស់ប័ណ្ណឥណទាន។ ទោះបីជាសេដ្ឋកិច្ចអាម៉េរិកបង្ហាញភាពធន់ក្នុងភាពប្រឈមមុខក៏ដោយ អ្នកសេដ្ឋកិច្ចភាគ ច្រើនព្យាករថា កំណើននឹងថយចុះគួរឱ្យកត់សម្គាល់ក្នុងរយៈពេលប៉ុន្មានខែខាងមុខនេះ។ ប៉ុន្តែក្រុមទាំងនេះយល់ថា អាម៉េរិកនឹងជៀសផុតពីវិបត្តិសេដ្ឋកិច្ច ប្រសិនបើមិនមាន វិបត្តិអ្វីផ្សេងមករារាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3942.txt
|
ចិនបានក្លាយជាម្ចាស់បំណុលធំជាងគេរបស់ពិភពលោក ដែលមានចំនួន ១ ១០០ពាន់ លានដុល្លារ តាមរយៈគម្រោងខ្សែក្រវាត់ និងផ្លូវ។ ប្រហែល ៨០ភាគរយនៃប្រាក់កម្ចី បានគាំទ្រទៅដល់ប្រទេសនានា ដែលជួបការលំបាកផ្នែកហិរញ្ញវត្ថុ។
|
ទីភ្នាក់ងារព័ត៌មាន AFP បានដកស្រង់របាយការណ៍ ពីអង្គការស្រាវជ្រាវរបស់អាម៉េរិក AidData បង្ហាញថា ប្រទេសជាង១៥០ នៅជុំវិញពិភពលោក បានចូលរួមក្នុងគំនិតផ្តួចផ្តើមខ្សែក្រវាត់ និងផ្លូវ (BRI) របស់ចិន។ រយៈពេល១០ឆ្នាំ ដំបូងនៃគំនិតផ្តួចផ្តើមនេះ ចិនបានបែងចែកប្រាក់កម្ចីយ៉ាងច្រើន ដើម្បីសាងសង់ស្ពាន កំពង់ផែ និងផ្លូវហាយវេនៅក្នុងប្រទេស ដែលមានប្រាក់ចំណូលទាប និងមធ្យម។ បច្ចុប្បន្ន ជាងពាក់កណ្តាលនៃប្រាក់កម្ចី បើទូទាត់ការសងបំណុលមកវិញ នឹងកើនឡើងដល់ ៧៥ភាគរយ នៅចុងទសវត្សរ៍នេះ។ ផ្អែកលើទិន្នន័យសរុប ស្តីពីការផ្តល់មូលនិធិរបស់ចិន សម្រាប់គម្រោងជិត ២១ពាន់គម្រោង នៅក្នុងប្រទេសចំនួន ១៦៥ ក្រុមហ៊ុន AidData បានបញ្ជាក់ថា ទីក្រុងប៉េកាំងផ្តល់ឥណទានប្រហែល ៨០ពាន់លានដុល្លារជារៀងរាល់ឆ្នាំ ដល់ប្រទេសដែលមានចំណូលទាប និងមធ្យម។ បើប្រៀបធៀបអាម៉េរិក ក៏មានចំនួនប្រហាក់ប្រហែលគ្នា ដែលមានតម្លៃ ៦០ ពាន់លានដុល្លារ។ «ទីក្រុងប៉េកាំង កំពុងដើរតួនាទីមិនស្រួលប៉ុន្មានទេ ក្នុងនាមជាម្ចាស់បំណុលដ៏ធំបំផុត របស់ពិភពលោក។ បំណុលដែលនៅសេសសល់សរុប រួមទាំងប្រាក់ដើម ដែលមិនរាប់បញ្ចូល ការប្រាក់ពីប្រទេសដែលខ្ចី មានយ៉ាងហោចណាស់ ១ ១០០ពាន់លានដុល្លារ» ។ នេះបើតាមបញ្ជាក់នៅក្នុងរបាយការណ៍ AidData ។ បើតាមរបាយការណ៍ AidData ទីក្រុងប៉េកាំង កំពុងសម្លឹងមើលកាត់បន្ថយហានិភ័យ សម្រាប់គម្រោង BRI ដោយកែសម្រួលសកម្មភាពផ្តល់ប្រាក់កម្ចីរបស់ខ្លួន ឱ្យកាន់តែស៊ីគ្នាជាមួយនឹងស្តង់ដារអន្តរជាតិ រួមទាំងវិធានការការពារខ្លួន ប្រឆាំងនឹងហានិភ័យនៃការមិនសងប្រាក់វិញ។ នៅក្នុងវេទិកាខួបលើកទី១០ នៃខ្សែក្រវាត់ និងផ្លូវ កាលពីខែតុលា លោក ស៊ី ជីនភីង បាន ប្រកាសថា ទីក្រុងប៉េកាំង នឹងចាក់បញ្ចូលទុនថ្មីជាង ១០០ពាន់លានដុល្លារទៅក្នុងគម្រោង BRI៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3943.txt
|
ប្រទេសនាំចេញប្រេងធំៗពីររបស់ពិភពលោកគឺរុស្ស៊ី និងអារ៉ាប៊ីសាអូឌីតបានប្រកាសបន្តស្ម័គ្រចិត្តកាត់បន្ថយការផលិតប្រេងរហូតដល់ដំណាច់ឆ្នាំនេះ។
|
ក្រសួងថាមពលអារ៉ាប៊ីសាអូឌីតបានប្រកាសថា ប្រទេសនេះនៅតែកាត់បន្ថយការផលិតប្រេង ១លានបារ៉ែលក្នុងមួយថ្ងៃ ដោយរក្សាការផលិតប្រមាណតែ ៩លានបារ៉ែលក្នុងមួយថ្ងៃតែប៉ុណ្ណោះរហូតដល់ដំណាច់ឆ្នាំ ២០២៣។ ការធ្វើបែបនេះ ដោយព្រួយបារម្ភអំពីតម្រូវការនិងកំណើនសេដ្ឋកិច្ចដែលដាក់សម្ពាធលើទីផ្សារប្រេងឆៅ។ ទន្ទឹមនេះ អារ៉ាប៊ីសាអូឌីត នឹងពិនិត្យលើច្រវាក់ផលិតកម្មបន្ថែមនៅខែក្រោយ និងពិចារណាលើការបន្តកាត់បន្ថយប្រេង កាត់បន្ថយប្រេងបន្ថែម ឬបង្កើនច្រវាក់ផលិតកម្ម។ នេះបើតាមសេចក្តីថ្លែងការណ៍មួយចេញផ្សាយដោយទីភ្នាក់ងារព័ត៌មាន Saudi Press Agency។ ទន្ទឹមនេះ ឧបនាយករដ្ឋមន្ត្រីរុស្ស៊ី Alexander Novak ក៏បានប្រកាសកាត់បន្ថយការនាំចេញប្រេងឆៅ និងផលិតផលប្រេងចំនួន ៣០០ពាន់បារ៉ែលក្នុងមួយថ្ងៃផងដែរ។ រុស្ស៊ីបានរក្សាជំហរនេះតាំងពីខែសីហាមកម៉្លេះ ។ បើតាមសារព័ត៌មាន Reuters ការកាត់បន្ថយផលិតកម្មដោយស្ម័គ្រចិត្តនឹងពង្រឹងកិច្ចខិតខំប្រឹងប្រែងរបស់អង្គការ OPEC+ (អង្គការនៃប្រទេសនាំចេញប្រេង និងសម្ព័ន្ធមិត្តរបស់ខ្លួន) ដើម្បីគាំទ្រដល់ស្ថិរភាព និងតុល្យភាពនៃទីផ្សារប្រេង។ មួយឆ្នាំកន្លងទៅ OPEC+ បានរក្សាការកាត់បន្ថយផលិតកម្មប្រេងដើម្បីគាំទ្រទីផ្សារ។ នៅខែតុលាឆ្នាំ២០២២ អង្គការ OPEC + បានប្រកាសពីការកាត់បន្ថយផលិតកម្មចំនួន ២លានបារ៉ែលក្នុងមួយថ្ងៃ ដែលជាចំនួនដ៏ច្រើនបំផុតចាប់តាំងពីជំងឺកូវីដ-១៩ បានរាលដាលពេសពេញពិភពលោក។ កាលពីខែឧសភា អារ៉ាប៊ីសាអូឌីតបាននាំមុខគេ ក្នុងការប្រកាសកាត់បន្ថយការស្ម័គ្រចិត្តបន្ថែម ១លានបារ៉ែលក្នុងមួយថ្ងៃ។ នៅខែកក្កដាប្រទេសនេះបានកាត់បន្ថយការផលិត ១ លានបារ៉ែលបន្ថែមទៀត។ ចាប់តាំងពីខែមេសា រុស្ស៊ីក៏បានកាត់បន្ថយការផលិតចំនួន ៥០០ពាន់ធុងក្នុងមួយថ្ងៃ។ យោងតាមការគណនាដោយក្រុមហ៊ុនប្រឹក្សា Energy Aspects គោលនយោបាយរឹតបន្តឹងការផ្គត់ផ្គង់ប្រេងបានជួយរុស្ស៊ី និងអារ៉ាប៊ីសាអូឌីត រកប្រាក់ចំណូលបានរាប់ពាន់លានដុល្លារពីការលក់ប្រេងក្នុងរយៈពេលប៉ុន្មានខែកន្លងមកនេះ។ មូលហេតុគឺដោយសារការឡើងថ្លៃប្រេងគ្រប់គ្រាន់ដើម្បីប៉ះប៉ូវការថយចុះនៃបរិមាណនាំចេញ។ នៅឆ្នាំនេះតម្លៃប្រេង Brent បានឈានដល់កម្រិតខ្ពស់បំផុតចាប់តាំងពីដើមឆ្នាំមក ដែលមានតម្លៃ៩៨ ដុល្លារក្នុងមួយបារ៉ែល។ យ៉ាងណាមិញ គិតត្រឹមថ្ងៃទី៣ ខែវិច្ឆិកា តម្លៃប្រេងមានត្រឹមតែ ៨៥ដុល្លារប៉ុណ្ណោះ បើទោះបីជាជម្លោះកំពុងបន្តនៅមជ្ឈិមបូព៌ាក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3944.txt
|
ផលិតផលក្នុងស្រុកសរុប (GDP) របស់កូរ៉េខាងត្បូងនៅក្នុងត្រីមាសទី៣ បានកើនឡើង ០,៦ភាគរយ បើធៀបនឹងត្រីមាសមុន ខណៈដែលកំណើនសេដ្ឋកិច្ចកូរ៉េឆ្នាំនេះ ត្រូវបានព្យាករថានឹងកើនបាន ១,៤ភាគរយ ។
|
ធនាគារកណ្តាលកូរ៉េខាងត្បូង (BoK) បានប្រកាសថ្ងៃទី២៦ ខែតុលាថា កំណើនសេដ្ឋកិច្ចរបស់ប្រទេសនៃត្រីមាសទី៣ នៅតែស្ថិតក្នុងកម្រិតដដែលដូចនៅត្រីមាសទី២ ក្នុងបរិបទនៃការងើបឡើងវិញនៃការនាំចេញ និងការចំណាយផ្ទាល់ខ្លួន។ យោងតាមទិន្នន័យបឋមពី BoK ផលិតផលក្នុងស្រុកសរុប (GDP) របស់កូរ៉េខាងត្បូងនៅក្នុងត្រីមាសទី៣ បានកើនឡើង ០,៦ភាគរយ បើធៀបទៅនឹងត្រីមាសមុន។ GDP របស់កូរ៉េខាងត្បូងបានកើនឡើង ០,៦ភាគរយនៅត្រីមាសទី២ និង ០,៣ភាគរយនៅត្រីមាសទី១ ឆ្នាំនេះ ។ សេដ្ឋកិច្ចធំបំផុតទីបួនរបស់អាស៊ីកំពុងស្ថិតនៅលើផ្លូវឆ្ពោះទៅរកការងើបឡើងវិញបន្ទាប់ពីបានធ្លាក់ចុះ ០,៣ភាគរយនៅត្រីមាសទី៤ ឆ្នាំ២០២២។ BoK ព្យាករថា កំណើនសេដ្ឋកិច្ចកូរ៉េខាងត្បូងឆ្នាំនេះនឹងកើនបាន ១,៤ភាគរយទាបជាងកំណើន ២,៦ភាគរយឆ្នាំមុន និង ៤,៣ភាគរយនៅឆ្នាំ ២០២១ ។ យ៉ាងណាមិញ សេដ្ឋកិច្ចកូរ៉េខាងត្បូងកំពុងប្រឈមមុខនឹងភាពមិនច្បាស់លាស់ជាមួយប្រទេសធំៗ រួមទាំងអាម៉េរិកដែលបន្តរឹតបន្តឹងគោលនយោបាយរូបិយវត្ថុ ការបង្កើនភាពតានតឹងភូមិសាស្ត្រនយោបាយ និងសន្ទុះងើបឡើងវិញមិនស្ថិតស្ថេរនៃសេដ្ឋកិច្ចចិនដែលជាដៃគូពាណិជ្ជកម្មឈានមុខរបស់ខ្លួន។ ប្រឈមមុខនឹងស្ថានភាពនៃការកើនឡើងនៃកត្តាអស្ថិរភាពខាងក្រៅ សូចនាករសេដ្ឋកិច្ចមានកំណើនយឺត និងបំណុលគ្រួសារកើនឡើងយ៉ាងខ្លាំង ធនាគារ BoK ក្នុងកិច្ចប្រជុំខែតុលាបានសម្រេចចិត្តបន្តរក្សាអត្រាការប្រាក់មូលដ្ឋានឱ្យនៅអត្រា ៣,៥ភាគរយ ។ នេះជាលើកទី៦ ជាប់ៗគ្នាដែល BoK បានរក្សាអត្រាការប្រាក់មិនផ្លាស់ប្តូរ ដើម្បីទប់ស្កាត់អតិផរណា និងស្ថិរភាពជីវភាពរស់នៅរបស់ប្រជាជន។ ការបង្កកអត្រាការប្រាក់បានធ្វើឡើងបន្ទាប់ពី BoK បានអនុវត្ត ការដំឡើងអត្រាការប្រាក់ ៧ដងជាប់ៗគ្នា ចាប់ពីខែមេសាឆ្នាំមុន ដល់ខែមករាឆ្នាំនេះ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3945.txt
|
ប្រាក់គីបចុះខ្សោយ បណ្តាលឱ្យផលិតផលក្នុងស្រុកសរុបសម្រាប់មនុស្សម្នាក់ធ្លាក់ចុះពី ២៥៩៥ដុល្លារក្នុងឆ្នាំ២០២១ មកនៅត្រឹម ១៨២៤ដុល្លារក្នុងឆ្នាំ២០២៣។
|
សេដ្ឋកិច្ចឡាវបានបន្តកើនឡើងជាមធ្យមក្នុងរង្វង់ ៤ភាគរយជារៀងរាល់ឆ្នាំក្នុងរយៈពេលប៉ុន្មានឆ្នាំចុងក្រោយនេះ ។ កំណើនមិនខ្ពស់បែបនេះ ដោយសារការធ្លាក់ថ្លៃនៃប្រាក់គីប។ « ប្រាក់គីបចុះខ្សោយ បណ្តាលឱ្យផលិតផលក្នុងស្រុកសរុបសម្រាប់មនុស្សម្នាក់ធ្លាក់ចុះពី ២៥៩៥ដុល្លារក្នុងឆ្នាំ២០២១ មកនៅត្រឹម ១៨២៤ដុល្លារក្នុងឆ្នាំ២០២៣»។ នេះបើតាមទូរទស្សន៍ជាតិឡាវនៅថ្ងៃទី៩ ខែវិច្ឆិកា ដែលបានដកស្រង់សម្តីរដ្ឋមន្ត្រីក្រសួងផែនការ និងវិនិយោគឡាវលោក Khamjane Vongphosy។ ថ្លែងនៅក្នុងសម័យប្រជុំសាមញ្ញលើកទី៦ នៃនីតិកាលទី៩ របស់រដ្ឋសភាលោក Khamjane Vongphosy បញ្ជាក់ថា រដ្ឋាភិបាលគ្រោងនឹងបង្កើនតួលេខនេះឲ្យដល់ ២៨៨០ ដុល្លារនៅឆ្នាំ ២០២៥។ តួលេខទាំងនេះបង្ហាញថា ប្រាក់ចំណូលរបស់ប្រជាជនបានធ្លាក់ចុះក្នុងន័យជាក់ស្តែង ស្របពេលមានការកើនឡើងនៃថ្លៃរស់នៅប្រចាំថ្ងៃ។ បើតាមរដ្ឋមន្ត្រីរូបនេះ ការធ្លាក់ចុះនៃប្រាក់គីប ជាកត្តាចម្បងមួយដែលជំរុញឱ្យមានអតិផរណា និងតម្លៃកើនឡើងដែលកំពុងតែមានផលប៉ះពាល់យ៉ាងធ្ងន់ធ្ងរដល់កម្រិតជីវភាពរបស់ប្រជាជន។ កំណើនសេដ្ឋកិច្ចបានឈានដល់អត្រា៣,៥ភាគរយនៅឆ្នាំ២០២១ និង៤,៤ភាគរយនៅឆ្នាំ២០២២។ អត្រាកំណើនត្រូវបានព្យាករនៅ៤,២ភាគរយក្នុងឆ្នាំ២០២៣ និង៤,៥ភាគរយនៅឆ្នាំ ២០២៤ ។ យ៉ាងណាមិញ អត្រាអតិផរណាជាមធ្យមមានដល់ ៣៣,៦៩ភាគរយក្នុងរយៈពេល ៩ខែកន្លងមកនេះ។ អតិផរណាឡើងខ្ពស់ដល់៤១,២៦ភាគរយនៅក្នុងខែកុម្ភៈ តែចុះដល់កម្រិតទាប២៥,៦៩ភាគរយនៅក្នុងខែកញ្ញា។ រដ្ឋាភិបាលឡាវរំពឹងថា នឹងកាត់បន្ថយអតិផរណាមកត្រឹម៩ភាគរយនៅចុងឆ្នាំនេះ ប៉ុន្តែការប៉ុនប៉ងអាចបរាជ័យ ដូច្នេះរដ្ឋាភិបាលបានពន្យារដាក់គោលដៅដូចគ្នាសម្រាប់ឆ្នាំ ២០២៤។ ការប្តូររូបិយប័ណ្ណជាមួយប្រាក់ដុល្លារអាម៉េរិក បានធ្វើឲ្យប្រាក់គីបបានបាត់បង់តម្លៃ ១៨,៤ភាគរយក្នុងខែកញ្ញា បើធៀបនឹងតួលេខដែលបានកត់ត្រានៅចុងឆ្នាំ២០២២។ រដ្ឋាភិបាលបានសន្យារក្សាស្ថិរភាពអត្រាប្តូរប្រាក់ដើម្បីបន្ថយអតិផរណា និងបង្កើនទុនបម្រុងរូបិយប័ណ្ណបរទេសដើម្បីជួយប្រទេសឱ្យយកឈ្នះលើបញ្ហាប្រឈមដែលខ្លួនជួបប្រទះ។ លោក Khamjane Vongphosy បានទទួលស្គាល់ថា រដ្ឋាភិបាលនឹងត្រូវធ្វើបន្ថែមទៀត ដើម្បីដោះស្រាយការលំបាកផ្នែកសេដ្ឋកិច្ច និងហិរញ្ញវត្ថុ។ ក្នុងរយៈពេលប៉ុន្មានឆ្នាំចុងក្រោយនេះ រដ្ឋាភិបាលបានព្យាយាមកែលម្អគុណភាពនៃសេវាកម្មរដ្ឋ បង្កើតឱកាសការងារសម្រាប់ប្រជាជនក្នុងតំបន់ដើម្បីកាត់បន្ថយភាពក្រីក្រ និងកសាងហេដ្ឋារចនាសម្ព័ន្ធដែលត្រូវការដើម្បីជួយសម្រួលដល់ផលិតកម្មកសិកម្ម និងបង្កើតប្រាក់ចំណូលសម្រាប់ប្រជាជនក្នុងតំបន់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3946.txt
|
រដ្ឋាភិបាលឥណ្ឌូណេស៊ី គ្រោងនឹងកំណត់កូតានាំចូលអង្ករសម្រាប់ឆ្នាំ ២០២៤ ចំនួន២ លានតោន ដែលធ្លាក់ចុះពី៣,៨លានតោននៅឆ្នាំនេះ។
|
ក្រុមហ៊ុនលទ្ធកម្មស្បៀងអាហាររដ្ឋ Bulog របស់ឥណ្ឌូណេស៊ី ប្រកាសនៅថ្ងៃទី៦ ខែវិច្ឆិកា ថា រដ្ឋាភិបាលគ្រោងនឹងកំណត់កូតានាំចូលអង្ករនៅឆ្នាំក្រោយចំនួន២លានតោន ធ្លាក់ចុះពីកូតាឆ្នាំនេះចំនួន ៣,៨ លានតោន។ លេខាធិការសាជីវកម្មរបស់ Bulog លោក Awaludin Iqbal បានសង្កត់ធ្ងន់ថា បរិមាណអង្ករដែលនាំចូលនៅឆ្នាំក្រោយនឹងអាស្រ័យលើការផ្គត់ផ្គង់ និងតម្រូវការក្នុងស្រុក។ នៅថ្ងៃដដែលនោះ រដ្ឋាភិបាលឥណ្ឌូណេស៊ីក៏បានប្រកាសបន្តកម្មវិធីគាំទ្រអង្ករប្រចាំខែសម្រាប់គ្រួសារដែលមានប្រាក់ចំណូលទាបប្រមាណ២២លានគ្រួសារ រហូតដល់ខែមិថុនា ឆ្នាំ២០២៤ ដើម្បីការពារជនក្រីក្រពីការកើនឡើងតម្លៃស្រូវ។ បើតាមរដ្ឋមន្ត្រីពាណិជ្ជកម្ម Zulkifli Hasan រដ្ឋាភិបាលសម្រេចបន្តកម្មវិធីនេះ ដោយសារតម្លៃអង្ករមិនទាន់ធ្លាក់ចុះ។ តម្លៃអង្ករ បានកើនឡើងយ៉ាងខ្លាំងក្នុងរយៈពេលចុងក្រោយនេះ ដោយសារគ្រោះរាំងស្ងួតទាក់ទងនឹងបាតុភូតអាកាសធាតុ El Nino ដែលប៉ះពាល់ដល់ដំណាំ។ កន្លងមក លោកប្រធានាធិបតី ចូកូ វីដូដូ ធ្លាប់បាននិយាយថា តម្លៃអង្ករបានកើនឡើង១៩,៨ភាគរយគិតត្រឹមចុងខែតុលា។ យោងតាមស្ថិតិផ្លូវការ ការនាំចូលអង្កររបស់ឥណ្ឌូណេស៊ីក្នុងរយៈពេល៩ខែនៃឆ្នាំនេះ បានឈានដល់១,៧៩លានតោន ខណៈដែលស្តុកអង្កររបស់ Bulog មាន១,៤លានតោនគិតត្រឹមដើមខែវិច្ឆិកា។ នៅថ្ងៃទី៣ ខែវិច្ឆិកា ក្រុមហ៊ុន Bulog បានប្រកាសថា ខ្លួនបានចុះហត្ថលេខាលើកិច្ចសន្យានាំចូលអង្ករចំនួន ១លានតោនក្នុងចំណោមកូតាបន្ថែមចំនួន ១,៥លានតោនពីប្រទេសចំនួន៤ រួមមាន ថៃ វៀតណាម ប៉ាគីស្ថាន និងមីយ៉ាន់ម៉ា។ នាយកផ្នែកផ្គត់ផ្គង់ និងសេវាសាធារណៈរបស់ Bulog លោក Mokhamad Suyamto បានបញ្ជាក់ថា ការនាំចូលបន្ថែមនេះ គឺសំដៅបង្កើនទុនបម្រុងអង្កររបស់រដ្ឋាភិបាលរហូតដល់ឆ្នាំ ២០២៤។ បើតាមលោក Suyamto ចាប់ពីដើមឆ្នាំរហូតមកដល់ពេលនេះ Bulog បានចែកចាយអង្ករសរុបចំនួន ៨៨៥ពាន់តោន ដើម្បីធ្វើឲ្យមានស្ថិរភាពទីផ្សារ និងអង្ករចំនួន ៦៤១ពាន់តោន ក្រោមកម្មវិធីឧបត្ថម្ភស្បៀងសម្រាប់ជនក្រីក្រទូទាំងប្រទេសក្នុងអំឡុងខែកញ្ញាដល់ ខែវិច្ឆិកា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3947.txt
|
តម្លៃជាមធ្យមនៃប្រេងរុស្ស៊ី Urals មានតម្លៃ ៨១,៥២ដុល្លារក្នុងមួយបារ៉ែលនាខែតុលា ដោយខ្ពស់ជាង៣៥ភាគរយ ដែលក្រុមប្រទេសមានសេដ្ឋកិច្ចរីកចម្រើនទាំង (G7) និង សហភាពអឺរ៉ុប (EU) បានកំណត់៦០ដុល្លារក្នុងមួយប៉ារ៉ែល។ នេះបើយោងតាមក្រសួងហិរញ្ញវត្ថុរុស្ស៊ី។
|
ក្រសួងហិរញ្ញវត្ថុរុស្ស៊ីអះអាងថា តម្លៃជាមធ្យមនៃប្រេងរុស្ស៊ី Urals មានតម្លៃទាបជាងប្រេង Brent ប្រមាណ ៩,៥៧ដុល្លារក្នុងមួយបារ៉ែលកាលពីខែមុន។ បើធៀបទៅនឹងគ្រាដូចគ្នាកាលពីឆ្នាំមុន តម្លៃលក់ជាមធ្យមនៃប្រេង Urals កាលពីខែមុនបានកើនឡើង ១៥ភាគរយ ដែលពេលនោះជួញដូរក្នុងតម្លៃ ៧០,៦២ដុល្លារ។ យ៉ាងណាមិញ តម្លៃប្រេង Urals បានធ្លាក់ចុះជិត២ភាគរយបើធៀបនឹងខែកញ្ញា នៅពេលដែលតម្លៃឈានដល់ ៨៣,០៨ដុល្លារក្នុងមួយបារ៉ែល។ ក្នុងរយៈពេល ១០ខែឆ្នាំនេះ តម្លៃជាមធ្យមនៃប្រេង Urals ធ្លាក់ចុះបើធៀបគ្រាដូចគ្នាក្នុងឆ្នាំ ២០២២ គឺ ៦១,៨៤ដុល្លារក្នុងមួយបារ៉ែលធៀបនឹង ៧៩,៥៧ដុល្លារក្នុងមួយបារ៉ែល។ បើតាមទីភ្នាក់ងារថាមពលអន្តរជាតិ (IEA) រុស្ស៊ីបានលក់ប្រេងទៅក្រៅប្រទេសចំនួន ៧,៦លានបារ៉ែលក្នុងមួយថ្ងៃនាខែកញ្ញា ដែលនាំមកនូវប្រាក់ចំណូលដល់ ១៨,៨ពាន់លានដុល្លារខ្ពស់បំផុតចាប់តាំងពីខែកក្កដា ឆ្នាំ២០២២។ តម្លៃនៃការនាំចេញប្រេងឆៅជាមធ្យមរបស់រុស្ស៊ីក្នុងខែនេះគឺ ៨១,៨ដុល្លារក្នុងមួយបារ៉ែល ដែលកាត់បន្ថយភាពខុសគ្នាធៀបនឹងប្រេង Brent ដល់ ១២,២ដុល្លារក្នុងមួយបារ៉ែល។ ចិន និងឥណ្ឌានៅតែជាប្រទេសទិញប្រេងដ៏ធំបំផុតរបស់រុស្ស៊ីក្នុងខែកញ្ញា។ ប្រទេសទាំងពីរបានក្លាយជាអតិថិជនធំតាំងពីដើមឆ្នាំ ២០២៣នៅពេលដែលទីក្រុងមូស្គូត្រូវបានបង្ខំឱ្យផ្លាស់ប្តូរការលក់ប្រេងរបស់ខ្លួនទៅកាន់អាស៊ីដោយសារតែការដាក់ទណ្ឌកម្មរបស់លោកខាងលិច។ ក្រុមហ៊ុនព័ត៌មានថាមពល Kpler ព្យាករថា រុស្ស៊ីទំនងជានឹងបង្កើនការនាំចេញប្រេងនៅក្នុងខែវិច្ឆិកា។ បើគិតតែការដឹកជញ្ជូនតាមផ្លូវសមុទ្រ ទិន្នផលអាចកើនឡើងប្រហែល ២០០ពាន់បារ៉ែលធៀបនឹងខែតុលាដែលកើនដល់ ៣,៧លានបារ៉ែលក្នុងមួយខែ។ អ្នកជំនាញ Kpler មើលឃើញថា ការនាំចេញប្រេងរបស់រុស្ស៊ីកើនឡើង ដោយសារកំណើនតម្លៃប្រេងឆៅពិភពលោក។ យោងតាមទិន្នន័យរបស់រុស្ស៊ី បណ្តាប្រទេស EU និង G7 ភាគច្រើនបានបរាជ័យក្នុងការអនុវត្តកម្រិតតម្លៃរបស់ទីក្រុងម៉ូស្គូ ៦០ដុល្លារក្នុងមួយបារ៉ែលលើការនាំចេញប្រេងតាមសមុទ្រ ដែលមានប្រសិទ្ធភាពចាប់ពីខែធ្នូ ឆ្នាំ២០២២។ ការរឹតបន្តឹងស្រដៀងគ្នានេះត្រូវបានអនុវត្តនៅក្នុងខែកុម្ភៈលើការនាំចេញផលិតផលប្រេងរបស់រុស្ស៊ី។ ជាការឆ្លើយតប ប្រធានាធិបតីរុស្ស៊ី លោក វ្ល៉ឌីមៀ ពូទីន បានចុះហត្ថលេខាលើក្រឹត្យមួយ ដែលមានប្រសិទ្ធភាពចាប់ពីថ្ងៃទី១ ខែកុម្ភៈ ដោយដាក់ចេញនូវវិធានការសងសឹកប្រឆាំងនឹងតម្លៃប្រេងរបស់រុស្ស៊ី។ ប្រទេសនេះហាមឃាត់ការផ្គត់ផ្គង់ប្រេង និងផលិតផលប្រេងដល់ប្រទេសដែលអនុវត្តកម្រិតតម្លៃ ហើយក៏ហាមឃាត់ការដឹកជញ្ជូនផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3948.txt
|
ការប្រើប្រាស់ក្នុងស្រុកធ្លាក់ចុះខ្លាំង ធ្វើឱ្យក្រុមហ៊ុនចិនជាច្រើនសម្រុកបញ្ចេញផលិតផលរបស់ខ្លួនទៅលក់នៅក្រៅប្រទេសជាមួយតម្លៃទាបជាង។ និន្នាការនេះ ធ្វើឱ្យក្រុមហ៊ុននៅលោកខាងលិចបារម្ភដួលបះជើងតែម្ដង ព្រោះអាជីវកម្មក្នុងស្រុករបស់ខ្លួននឹងពិបាកប្រកួតជាមួយផលិតផលចិនដែលលក់ថោកជាងនោះ ស្របពេលរដ្ឋាភិបាលខ្លះក៏ចាប់ផ្ដើមចាត់វិធានការទប់ទល់ដែរ។
|
ខណៈដែលផលិតផលថោកជួយអ្នកប្រើប្រាស់ វាក៏បង្កបញ្ហាសម្រាប់ផលិតផលដូចគ្នាដែលមានតម្លៃខ្ពស់ជាងដែរ។ ចរន្តនេះកំពុងតែកើតមានដោយសារការបញ្ចេញផលិតផលតម្លៃថោករបស់ចិនមានរថយន្ត និងបន្ទះសូឡា ទៅទីផ្សារពិភពលោកមានអឺរ៉ុប និងអាម៉េរិក។ សហភាពអឺរ៉ុបកាលពីខែកញ្ញាបានប្រកាសពីការស៊ើបអង្កេតប្រឆាំងនឹងការឧបត្ថម្ភធន ដោយព្រួយបារម្ភថា រដ្ឋាភិបាលចិនបានលូកដៃបោះទុនជួយក្រុមហ៊ុនមួយចំនួនដើម្បីប្រកួតក្នុងការនាំចេញរថយន្តដែលមានតម្លៃថោក។ ថ្មីៗនេះ អាម៉េរិកបានដាក់ពន្ធលើបន្ទះសំណប៉ាហាំងដែលនាំចូលពីចិន និងប្រទេសពីរផ្សេងទៀត បន្ទាប់ពីបានកំណត់ថាក្រុមហ៊ុនផលិតដែកទាំងនោះបានលក់ឲ្យខ្លួនក្នុងតម្លៃទាបជាងច្រើនលើសលុប។ ទន្ទឹមនេះ ឥណ្ឌាកំពុងស៊ើបអង្កេតករណីចិនកំពុងលក់បង្ខូចតម្លៃទំនិញជាច្រើនប្រភេទរាប់ចាប់ពីសារធាតុគីមី រហូតដល់គ្រឿងសង្ហារិម ចូលក្នុងប្រទេសឬអត់។ ទាក់ទងរឿងនេះ ចិនក៏បានបកស្រាយដែរថា ក្រុមហ៊ុនរបស់ចិនកំពុងប្រកួតដោយស្មើភាព ហើយផលិតផលរបស់ពួកគេកំពុងទទួលបានចំណែកទីផ្សារនៅបរទេស ដោយសារមានភាពទាក់ទាញពីអ្នកទិញ។ ទីក្រុងប៉េកាំងបានថ្កោលទោសការស៊ើបអង្កេតរថយន្តអគ្គិសនីរបស់សហភាពអឺរ៉ុបថាជា ទង្វើគាំពារនិយមដោយឥតលាក់លៀម ដែលនឹងរំខានដល់ខ្សែច្រវាក់ផ្គត់ផ្គង់រថយន្តពិភពលោក។ តាមពិតទៅ ការនាំចេញរបស់ចិនទៅកាន់ទីផ្សារពិភពលោក ក៏ទាក់ទងតម្រូវការក្នុងប្រទេស និងចំណាត់ការរដ្ឋដែរ។ ប៉ុន្មានខែចុងក្រោយនេះ រដ្ឋាភិបាលក្នុងតំបន់នៅចិនបានឧបត្ថម្ភធនដល់អាជីវកម្មដើម្បីលើកកម្ពស់ពាណិជ្ជកម្មបរទេស រួមទាំងការរៀបចំជើងហោះហើរដើម្បីសម្រួលការដឹកជញ្ជូនថែមទៀត។ លើសពីនេះ ចិនបានអំពាវនាវឱ្យធនាគារផ្តល់ប្រាក់កម្ចីដល់ក្រុមហ៊ុនដែលចង់ពង្រីកប្រតិបត្តិការនៅក្នុងប្រទេសដែលចូលរួមក្នុងកម្មវិធីខ្សែក្រវាត់ និងផ្លូវ។ ជាមួយគ្នានេះ បណ្តាក្រុមហ៊ុនផលិតរបស់ចិន ទទួលបានអត្ថប្រយោជន៍ពីរូបិយប័ណ្ណធ្លាក់ចុះ។ ប្រាក់យ័នស្ថិតក្នុងកម្រិតទាបបំផុតធៀបនឹងប្រាក់ដុល្លារក្នុងរយៈពេលជាង ១៥ឆ្នាំដែលធ្វើឱ្យទំនិញរបស់ខ្លួនមានតម្លៃថោកក្នុងការនាំចេញ។ ប៉ុន្តែហេតុផលសម្រាប់រលកនៃទំនិញ «Made in China» មិនត្រឹមតែអត្រាប្តូរប្រាក់ប៉ុណ្ណោះទេ ប៉ុន្តែជាចម្បងដោយសារតែការផ្គត់ផ្គង់លើសតម្រូវការ។ ក្រុមហ៊ុន Goldman Sachs ចង្អុលទៅផលិតផលមួយចំនួនដែលផ្គត់ផ្គង់លើសនៅចិន រួមទាំងអាគុយរថយន្តអគ្គិសនី គ្រឿងចក្រ និងសារធាតុគីមីមួយចំនួន។ យីហោរថយន្តអគ្គិសនីរបស់ចិន Weltmeister ដែលជាកម្មសិទ្ធិរបស់ក្រុមហ៊ុន WM Motor Technology មានមូលដ្ឋាននៅទីក្រុងសៀងហៃ បានខាតបង់អស់ជាច្រើនឆ្នាំ។ រោងចក្រក្នុងក្រុមហ៊ុននេះ បានបញ្ឈប់ការផលិតមួយរយៈ មុនពេលចាប់ផ្តើមដំណើរការឡើងវិញនៅខែមិថុនា បន្ទាប់ពីអាជ្ញាធរមូលដ្ឋានបានផ្តល់ការគាំទ្រផ្នែកហិរញ្ញវត្ថុ។ កន្លងមក ការព្យាយាមនាំចេញរបស់ចិនដើម្បីដោះស្រាយបញ្ហាផលិតផលលើស បានបង្កើតភាពតានតឹងនៅតំបន់មួយចំនួន។ ជាឧទាហរណ៍ ក្នុងទស្សវត្សឆ្នាំ ២០០០ ផលិតផលអគ្គិសនីថោកៗដែលប្រើក្នុងបន្ទះស្រូបពន្លឺព្រះអាទិត្យ បានលក់បង្ខូចថ្លៃនៅអឺរ៉ុប និងអាម៉េរិក ហើយបណ្តាលឱ្យក្រុមហ៊ុនផលិតក្នុងស្រុកមួយចំនួនក្ស័យធន។ បើតាមអ្នកជំនាញសេដ្ឋកិច្ច ម្តងនេះភាពតានតឹងអាចកាន់តែអាក្រក់ទៅៗ ដោយសារតែផលិតផលរបស់ចិនមានប្រហែល ២០ភាគរយនៃទិន្នផលសរុបរបស់ពិភពលោក។ លើសពីនេះ ទស្សនវិស័យសម្រាប់សេដ្ឋកិច្ចធំទីពីររបស់ពិភពលោកបានធ្លាក់ចុះ ដោយសារចំនួនប្រជាជនវ័យចំណាស់ បំណុលច្រើន និងវិបត្តិអចលនទ្រព្យកំពុងដាក់សម្ពាធកំណើន ដែលធ្វើឱ្យពិបាកក្នុងការស្តារឡើងវិញ។ អ្នកជំនាញជាច្រើនបានអំពាវនាវឱ្យទីក្រុងប៉េកាំងធ្វើបន្ថែមទៀតដើម្បីលើកទឹកចិត្តដល់ការប្រើប្រាស់ក្នុងស្រុក និងជួយដោះស្រាយការផលិតហួសកម្រិត។ ប៉ុន្តែផ្ទុយទៅវិញចិន បានជ្រើសរើសបង្កើនឥណទានដល់ឧស្សាហកម្ម និងជំរុញការនាំចេញទៅវិញ។ បើតាមលោក Adam Wolfe សេដ្ឋវិទូនៅក្រុមហ៊ុន Absolute Strategy Research (UK) ប្រាប់សារព័ត៌មាន The Wall Street Journal (WSJ) មានការព្រួយបារម្ភអំពីសមត្ថភាពស្រូបយក។ លោកអះអាងថា៖ «ប្រទេសផ្សេងទៀតនៃពិភពលោកទំនងជាមិនអាចស្រូបយកការនាំចេញរបស់ចិនបានច្រើនជាងនេះទេ»។ របាយការណ៍ថ្មីៗនេះដោយក្រុមហ៊ុនស្រាវជ្រាវ Rhodium Group ដែលតាមដានម៉ាករថយន្តចិនជាង១០០ បានលើកឡើងថា ម៉ាកជាច្រើនមិនមានផលចំណេញ ហើយកំណើននៃការលក់ក្នុងស្រុកកំពុងធ្លាក់ចុះ។ ការណ៍នេះជំរុញឱ្យក្រុមហ៊ុនចិនស្វែងរកទីផ្សារដែលរកបានច្រើននៅបរទេស ដែលជាលទ្ធផល ចំណែកទីផ្សារនាំចេញរថយន្តអគ្គិសនីសកលរបស់ចិនបានកើនឡើងពី ៤ភាគរយក្នុងឆ្នាំ២០២០ ដល់២១ភាគរយក្នុងឆ្នាំ២០២២។ ដោយមិនរាប់បញ្ចូលម៉ាកបរទេសដូចជា Tesla ម៉ាកយីហោរថយន្តអគ្គិសនីចិនដែលលក់ថោកជាងកំពុងក្លាយជារូបភាពនាំចេញភាគច្រើន។ ចំណែកនៃការលក់រថយន្តអគ្គិសនីចិនសរុបនៅក្នុងសហភាពអឺរ៉ុបបានកើនឡើងពី ០,៥ភាគរយក្នុងឆ្នាំ ២០១៩ ដល់ជាង ៨ភាគរយរហូតដល់ឆ្នាំ ២០២៣ ។ នេះបើយោងតាមក្រុមហ៊ុន Schmidt Automotive Research ។ ក្រៅពីរថយន្ត ក្រុមហ៊ុនផលិតលោកខាងលិចក៏បានប្រកាសអាសន្នអំពីផលិតផលថាមពលកកើតឡើងវិញដែលមានតម្លៃថោក រួមទាំងតួប៊ីនខ្យល់ និងបន្ទះស្រូបពន្លឺព្រះអាទិត្យ។ យោងតាមក្រុមហ៊ុនប្រឹក្សាថាមពល Ember ការនាំចេញបន្ទះស្រូបពន្លឺព្រះអាទិត្យរបស់ចិនបានកើនឡើងប្រហែល ៣០ភាគរយនៅឆមាសទី១ ឆ្នាំនេះ បើធៀបពេលដូចគ្នាឆ្នាំមុន ដល់ ១១៤ជីហ្កាវ៉ាត់ ដែលស្មើនឹងសមត្ថភាពដំឡើងសរុបនៃបន្ទះស្រូបពន្លឺព្រះអាទិត្យរបស់អាម៉េរិក។ លោក Gunter Erfurt នាយកប្រតិបត្តិនៃក្រុមហ៊ុនផលិតបន្ទះស្រូបពន្លឺព្រះអាទិត្យ Meyer Burger Technology (ស្វីស) បានប្រាប់ WSJ ថា តម្លៃម៉ូឌុលថាមពលពន្លឺព្រះអាទិត្យនៅអឺរ៉ុបបានធ្លាក់ចុះ ៥០ភាគរយក្នុងខែធ្នូ ឆ្នាំមុន។ នោះជាសញ្ញាមួយដែលចិនកំពុងកាត់បន្ថយតម្លៃក្នុងអត្រាដែលមិនធ្លាប់មានពីមុនមកដើម្បីទទួលបានចំណែកទីផ្សារ។ ចាប់ពីខែមីនាដល់ខែកញ្ញា តម្លៃបន្ទះស៊ីលីកុនរបស់ក្រុមហ៊ុនថាមពលពន្លឺព្រះអាទិត្យ Longi Green Energy Technology (ខេត្ត Shaanxi) បានធ្លាក់ចុះជាង ៥០ភាគរយ ។ ប្រធាន Li Zhenguo Li បាននិយាយថា ក្រុមហ៊ុនបានបន្តរីកចម្រើនពី ២០ភាគរយទៅ ៣០ភាគរយនៅក្រៅប្រទេសក្នុងប៉ុន្មានឆ្នាំថ្មីៗនេះ ហើយគ្រោងនឹងបន្តពង្រីកនៅឆ្នាំ ២០២៤ ។ ក្រុមហ៊ុនផលិតថាមពលពន្លឺព្រះអាទិត្យនៅអឺរ៉ុបបានផ្ញើលិខិតមួយទៅកាន់អាជ្ញាធរសហភាពអឺរ៉ុបកាលពីខែកញ្ញាដោយអំពាវនាវឱ្យជួយទប់ស្កាត់រលកនៃការក្ស័យធនដែលបណ្តាលមកពីការធ្លាក់ចុះនៃតម្រូវការ និងការប្រកួតប្រជែងរបស់ចិនកាន់តែខ្លាំងឡើង។ អ្នកនាំពាក្យសហភាពអឺរ៉ុបម្នាក់បាននិយាយថា ទីភ្នាក់ងារនិយតកម្មកំពុងតាមដានយ៉ាងដិតដល់ ប៉ុន្តែមិនទាន់ធ្វើការសម្រេចចិត្តនៅឡើយទេ។ ឧស្សាហកម្មមួយទៀតដែលត្រូវមើលឃ្លាំមើលយ៉ាងជិតដិតដែរនោះគឺ ដែកថែប។ យោងតាមការព្យាកររបស់សមាគមដែកចិន តម្រូវការក្នុងស្រុកនឹងធ្លាក់ចុះ ១,១ភាគរយនៅឆ្នាំនេះ ដោយសារការសាងសង់លំនៅដ្ឋានយឺត ប៉ុន្តែផលិតកម្មនៅតែបន្តកើនឡើង។ យោងតាមលោក Frederic Neumann ប្រធានសេដ្ឋវិទូអាស៊ីនៅ HSBC តម្លៃនៃការនាំចេញដែកថែបរបស់ចិនបានធ្លាក់ចុះប្រហែល ៦០ភាគរយធៀបនឹងគ្រាដូចគ្នាក្នុងឆ្នាំ ២០២២ ខណៈដែលទំហំនាំចេញបានកើនឡើង ៥៣ភាគរយនៅក្នុងខែសីហា ហើយអាម៉េរិកបានប្រកាសថា នឹងយកពន្ធប្រហែល ១២៣ភាគរយលើលោហៈកំប៉ុងដែលនាំចូលពីចិន។ យ៉ាងណាមិញ អតិរេកទំនិញរបស់ចិនក៏មានចំណុចវិជ្ជមាន រួមទាំងសក្តានុពលក្នុងការជួយកាត់បន្ថយអតិផរណាផងដែរ។ JPMorgan ប៉ាន់ប្រមាណថា តម្លៃអ្នកផលិតធ្លាក់ចុះនៅចិននឹងកាត់បន្ថយអតិផរណាទំនិញស្នូលពិភពលោកនៅខាងក្រៅប្រទេសត្រឹម ០,៧ភាគរយនៅឆមាសទី២ ឆ្នាំនេះ។ លើសពីនេះ រថយន្តអគ្គិសនី អាគុយ និងបន្ទះស្រូបពន្លឺព្រះអាទិត្យដែលមានតម្លៃថោកពីចិន ក៏អាចជួយអាម៉េរិក និងប្រទេសផ្សេងទៀតសម្រេចបាននូវគោលដៅកាត់បន្ថយការបំភាយផ្ទះកញ្ចក់ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3949.txt
|
គណៈរដ្ឋមន្ត្រីរបស់ស្រីលង្កាបានអនុម័តដំឡើងពន្ធលើតម្លៃបន្ថែម (VAT) រហូតដល់ ១៨ភាគរយ ដែលនឹងចាប់ផ្តើមពីថ្ងៃទី១ ខែមករា ឆ្នាំ២០២៤ តទៅ។ នេះបើតាមរដ្ឋមន្ត្រីក្រសួងប្រព័ន្ធផ្សព្វផ្សាយមហាជន Bandula Gunawardana។
|
នៅក្នុងសេចក្តីថ្លែងការណ៍មួយរបស់គណៈរដ្ឋមន្ត្រីស្រីលង្កា បានលើកឡើងថា ប្រាក់ចំណូលពន្ធរបស់រដ្ឋក្នុងរយៈពេល ៩ខែឆ្នាំនេះ បានកើនឡើង ៥១ភាគរយ បើធៀបនឹងគ្រាដូចគ្នាឆ្នាំមុន ប៉ុន្តែគោលដៅប្រមូលពន្ធ ដែលបានព្រមព្រៀងជាមួយមូលនិធិរូបិយវត្ថុអន្តរជាតិ មិនទាន់សម្រេចនៅឡើយទេ។ លោក Gunawardana សង្កត់ធ្ងន់ថា៖ «យើងដឹងថាសាធារណជនកំពុងជួបការលំបាក ដូច្នេះទោះបីជាយើងមានការស្ទាក់ស្ទើរ ក៏យើងគ្មានជម្រើសអ្វីក្រៅពីការដំឡើងពន្ធ»។ សំណើពន្ធថ្មីលើតម្លៃបន្ថែម (VAT) ១៨ភាគរយនឹងចូលជាធរមានចាប់ពីឆ្នាំ ២០២៤ រួមទាំងការដាក់ពន្ធលើទំនិញ និងសេវាកម្មទាំងអស់ ដែលអាករលើតម្លៃបន្ថែមមិនទាន់អាចអនុវត្តបាន។ ប្រាក់ចំណូលសាធារណៈបានកើនឡើងដល់ ១,៧ពាន់ពាន់លានរូពី (៥,១៩ពាន់លានដុល្លារ) ក្នុងរយៈពេល ៩ខែបើប្រៀបធៀបទៅនឹងឆ្នាំមុន ប៉ុន្តែចំនួននេះគឺស្ទើរតែគ្រប់គ្រាន់ដើម្បីផ្តល់ប្រាក់ខែក្នុងវិស័យសាធារណៈ ការបង់ប្រាក់សុខុមាលភាព និងការចំណាយកើនឡើងនាពេលថ្មីៗ ។ នេះបើតាមការបញ្ជាក់របស់លោក Gunawardana ។ គួរបញ្ជាក់ថា ការយកពន្ធលើតម្លៃបន្ថែមនៅបណ្តាប្រទេសមួយចំនួនគឺមានភាពខុសគ្នា តួយ៉ាងដូចជាកម្ពុជា ១០ភាគរយ វៀតណាម ៨ភាគរយ ថៃនិងសិង្ហបុរី ៧ភាគរយ ខណៈចិន ១៣ភាគរយ និងឥណ្ឌា ១៨ភាគរយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_395.txt
|
អធិការបតីអាល្លឺម៉ង់ លោក អូឡាហ្វ ស្ហូល បានផ្ញើលិខិតអបអរសម្តេចហ៊ុន ម៉ាណែត ក្រោយកាន់តំណែងជាប្រមុខរដ្ឋាភិបាលកម្ពុជា។ នេះបើតាមសេចក្តីប្រកាសព័ត៌មានរបស់រដ្ឋាភិបាលអាល្លឺម៉ង់ នៅថ្ងៃទី១១ ខែកញ្ញា។ ទន្ទឹមនេះ អធិការបតីអាល្លឺម៉ង់ ក៏បានជូនពរឱ្យសម្តេច ទទួលបានជោគជ័យ ក្នុងការកាន់តំណែងដ៏សំខាន់នេះផង។
|
តាមសេចក្តីប្រកាសព័ត៌មាន ចេញដោយការិយាល័យព័ត៌មានរបស់រដ្ឋាភិបាលសហព័ន្ធអាល្លឺម៉ង់ នៅថ្ងៃទី១១ ខែកញ្ញា អធិការបតីអាល្លឺម៉ង់ លោក អូឡាហ្វ ស្ហូល បានជូនពរឱ្យសម្តេចហ៊ុន ម៉ាណែត ទទួលជោគជ័យ ក្នុងការកាន់តំណែងជាប្រមុខរដ្ឋាភិបាលកម្ពុជា។ «អ្នកអាចបន្តពឹងផ្អែកលើអាល្លឺម៉ង់ ដើម្បីសម្រេចគោលដៅ និងពង្រឹងការអភិវឌ្ឍសេដ្ឋកិច្ច និងសង្គមកម្ពុជា រួមទាំងប្រជាធិបតេយ្យ និងនីតិរដ្ឋ»។ អធិការបតីអាល្លឺម៉ង់ បានសង្កត់ធ្ងន់បែបនេះ។ មិនតែប៉ុណ្ណោះ មេដឹកនាំរដ្ឋាភិបាលរូបនេះ ក៏បានរំឮកឡើងវិញផងដែរពីទំនាក់ទំនងដ៏ល្អរវាងភាគីទាំងពីរ រួមទាំងការគាំទ្រលើច្បាប់អន្តរជាតិ និងធម្មនុញ្ញអង្គការសហប្រជាជាតិ។ កម្ពុជា និងសាធារណរដ្ឋសហព័ន្ធអាល្លឺម៉ង់ បានចាប់ផ្តើមទំនាក់ទំនងការទូត នៅក្នុងឆ្នាំ១៩៦៧ និងបានព្យួរទំនាក់ទំនងការទូតនេះ នៅចន្លោះឆ្នាំ ១៩៦០ និង១៩៩៣។ តាមការបញ្ជាក់របស់ក្រសួងពាណិជ្ជកម្មកម្ពុជានៅពេលកន្លងមក កម្ពុជាបាននាំចេញទំនិញទៅអាល្លឺម៉ង់ប្រមាណ ១ពាន់លានដុល្លារ នៅក្នុងឆ្នាំ២០២២ ដោយកើនឡើងប្រមាណ២៣ភាគរយ បើធៀបនឹងឆ្នាំ២០២១។ ទំនិញដែលកម្ពុជានាំទៅអាល្លឺម៉ង់ មានដូចជាស្បែកជើង សំលៀកបំពាក់ សម្ភារសម្រាប់ធ្វើដំណើរ ផលិតផលកសិកម្ម កង់ និងឧបករណ៍អេឡិចត្រូនិចជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3950.txt
|
មូលនិធិរូបិយវត្ថុអន្តរជាតិ (IMF) បានព្យាករថា ជប៉ុននឹងបាត់បង់តំណែងជាមហាសអំណាចសេដ្ឋកិច្ចទីបីរបស់ពិភពលោក ហើយត្រូវប្រគល់ទៅឱ្យអាល្លឺម៉ង់ដោយសារតម្លៃប្រាក់យ៉េនចុះថោក។ កំណើនសេដ្ឋកិច្ចរបស់ជប៉ុនអាចមានត្រឹម៤២៣០ពាន់លានដុល្លារនៅឆ្នាំនេះ ខណៈអាល្លឺម៉ង់នឹងកើនឡើងដល់ ៤៤៣០ពាន់លានដុល្លារ ។
|
យោងតាមការព្យាកររបស់ IMF ការទម្លាក់តម្លៃប្រាក់យ៉េននឹងធ្វើឱ្យផលិតផលក្នុងស្រុកសរុប (GDP) របស់ជប៉ុនដែលគិតជាប្រាក់ដុល្លារនៅឆ្នាំនេះធ្លាក់ចុះ ហើយត្រូវលះបង់តំណែងរបស់ខ្លួនជាមហាអំណាចសេដ្ឋកិច្ចទីបីនៅលើពិភពលោកទៅឲ្យអាល្លឺម៉ង់។ ទន្ទឹមនេះ ឥណ្ឌាជាប្រទេសដែលបាននាំមុខចិននូវប្រជាជនច្រើនជាងគេបំផុតក្នុងពិភពលោកជាង ១,៤ពាន់លាននាក់នោះ អាចក្លាយជាមហាអំណាចសេដ្ឋកិច្ចនាំមុខជប៉ុននៅឆ្នាំ២០២៦។ ក្នុងអំឡុងឆ្នាំ ២០២៦ ទៅឆ្នាំ ២០២៨ ជប៉ុននឹងបន្តធ្លាក់មកលេខ៥ក្នុងពិភពលោក ខណៈឥណ្ឌាជាប់លេខ៤ក្នុងឆ្នាំ២០២៦ និងលេខ៣នៅឆ្នាំ២០២៧។ នៅឆ្នាំ ១៩៦៨ ជប៉ុនបាននាំមុខអាល្លឺម៉ង់ខាងលិចនៅក្នុងលក្ខខណ្ឌនៃផលិតផលជាតិសរុប (GNP) ដែលធ្វើឲ្យប្រទេសនេះក្លាយជាសេដ្ឋកិច្ចធំទីពីររបស់ពិភពលោកបន្ទាប់ពីអាម៉េរិក។ ជប៉ុនបានកាន់តំណែងនេះរហូតដល់ត្រូវចិនវ៉ាយកក្នុងឆ្នាំ២០១០ ហើយបានធ្លាក់មកចំណាត់ថ្នាក់លេខ៣។ ទោះបីជាចំនួនប្រជាជនអាល្លឺម៉ង់មានត្រឹមតែ២ភាគ៣នៃចំនួនប្រជាជនជប៉ុនក៏ដោយ ដោយសារតែឥទ្ធិពលនៃអត្រាប្តូរប្រាក់ ស្របពេលជប៉ុនបានជួបប្រទះកំណើនទាបក្នុងរយៈពេលវែងនោះ ធ្វើឲ្យគម្លាតនៃកំណើនរវាងប្រទេសទាំងពីរបានរួមតូចក្នុងប៉ុន្មានឆ្នាំថ្មីៗនេះ។ យោងតាមការប៉ាន់ប្រមាណរបស់ IMF កំណើន GDP បន្ទាប់បន្សំរបស់ជប៉ុននឹងឈានដល់ប្រហែល ៤២៣០ពាន់លានដុល្លារក្នុងឆ្នាំ២០២៣ ធ្លាក់ចុះ ០,២ភាគរយបើប្រៀបធៀបទៅនឹងឆ្នាំមុន ខណៈដែល GDP របស់អាល្លឺម៉ង់នឹងកើនឡើងដល់ ៤៤៣០ពាន់លានដុល្លារ កើនឡើង ៨,៤ភាគរយ។ បើតាមទិន្នន័យរបស់ធនាគារកណ្តាលជប៉ុន អត្រាប្តូរប្រាក់ដុល្លារជាមួយប្រាក់យ៉េនថ្មីៗនេះបានជួញដូរប្រហែល ១ដុល្លារសម្រាប់ ១៥០យ៉េន ដែលខ្ពស់ជាងជាមធ្យម ១ដុល្លារសម្រាប់ ១៣១យ៉េនកាលពីឆ្នាំ២០២២។ ភាពខុសគ្នានៃអត្រាការប្រាក់រវាងជប៉ុន និងអាម៉េរិកកំពុងកើនឡើង ដែលបណ្តាលឱ្យប្រាក់យ៉េនធ្លាក់ចុះយ៉ាងខ្លាំង ខណៈដែលអត្រាប្តូរប្រាក់អឺរ៉ូជាមួយប្រាក់ដុល្លារមិនមានការផ្លាស់ប្តូរច្រើននោះទេ។ ដើម្បីលើកកម្ពស់កំណើនសេដ្ឋកិច្ចត្រឡប់វិញ ក្នុងសុន្ទរកថាគោលនយោបាយរបស់លោកនៅក្នុងសម័យប្រជុំវិសាមញ្ញរដ្ឋសភានាថ្ងៃទី២៣ ខែតុលា នាយករដ្ឋមន្ត្រីជប៉ុនលោក គីស៊ីដា ហ្វូមីអូ បានបញ្ជាក់យ៉ាងច្បាស់ថាលោកនឹងផ្តល់អាទិភាពដល់សេដ្ឋកិច្ចលើសអ្វីៗទាំងអស់ជាមួយនឹងវិធានការដូចជាការផ្តល់ជូនថ្មីៗនេះមាន ការកាត់បន្ថយពន្ធ ការដំឡើងប្រាក់បៀវត្សរ៍ និងការគាំទ្រសម្រាប់អ្នកដែលមានចំណូលទាប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3951.txt
|
ការធ្លាក់ចុះយ៉ាងគំហុកនៃតម្លៃសាច់ជ្រូកបានធ្វើឱ្យសន្ទស្សន៍តម្លៃទំនិញប្រើប្រាស់ (CPI) របស់ចិនធ្លាក់ចុះខ្លាំង ខណៈសន្ទស្សន៍តម្លៃអ្នកផលិត (PPI) បានធ្លាក់ចុះសម្រាប់ខែទី១៣ ជាប់ៗគ្នាបើគិតមកទល់នៅខែតុលា។ ការធ្លាក់ចុះសន្ទស្សន៍ទាំងពីរនេះបង្ហាញថា ប្រទេសសេដ្ឋកិច្ចធំទីពីររបស់ពិភពលោក បានធ្លាក់ចូលទៅក្នុងវិបត្តិបរិត្តផរណាម្តងទៀត ។
|
បើតាមរបាយណ៍ពីការិយាល័យស្ថិតិជាតិចិន (NBS) នៅថ្ងៃទី៩ ខែវិច្ឆិកា សន្ទស្សន៍តម្លៃទំនិញប្រើប្រាស់ (CPI) របស់ប្រទេសនេះបានធ្លាក់ចុះ ០,២ភាគរយនៅក្នុងខែតុលា បើធៀបពេលដូចគ្នាឆ្នាំមុន។ បើប្រៀបធៀបទៅនឹងខែកញ្ញា CPI ខែតុលាមិនផ្លាស់ប្តូរទេ។ អតិផរណាស្នូល (មិនរាប់បញ្ចូលតម្លៃអាហារ និងប្រេងឥន្ធនៈ) បានកើនឡើងត្រឹមតែ ០,៦ភាគរយក្នុងខែតុលា ដែលទាបជាងការកើនឡើង ០,៨ភាគរយកាលពីខែកញ្ញា។ នេះបង្ហាញថា ការប្រយុទ្ធប្រឆាំងនឹងបរិត្តផរណារបស់ចិននៅតែកើតមានជាបន្តបន្ទាប់។ ហានិភ័យនៃការមិនទៅដល់គោលដៅអតិផរណា ៣ភាគរយនៅឆ្នាំនេះ ក៏កំពុងដាក់សម្ពាធបន្ថែមសម្រាប់ចិន។ របាយការណ៍របស់ NBS បានបញ្ជាក់ថា តម្លៃសាច់ជារួមនៅខែតុលាបានថយចុះ ១៧,៩ភាគរយភាគច្រើនដោយសារតែការថយចុះ ៣០,១នៃតម្លៃសាច់ជ្រូក។ តម្លៃទំនិញមិនមែនម្ហូបអាហារបានកើនឡើង ០,៧ភាគរយ។ សន្ទស្សន៍តម្លៃអ្នកផលិត (PPI) បានធ្លាក់ចុសម្រាប់ខែទី១៣ ជាប់ៗគ្នាជាមួយនឹងអត្រា ២,៦ភាគរយនៅខែតុលា បើធៀបពេលដូចគ្នាកាលពីឆ្នាំមុន។ ល្បឿននេះ មានទំហំធំជាងខែកញ្ញា។ បរិត្តផរណា (Deflation) ជាការថយចុះនៃតម្លៃទំនិញ និងសេវាកម្មដែលកើតឡើងជាបន្តបន្ទាប់ក្នុងរយៈពេលជាក់លាក់ណាមួយ។ នេះមិនមែនជារឿងវិជ្ជមានសម្រាប់សេដ្ឋកិច្ចទេ។ នៅពេលដែលអ្នកប្រើប្រាស់ និងអាជីវកម្មពន្យារពេលការចំណាយក្នុងការប្រមើលមើលការធ្លាក់ចុះតម្លៃបន្ថែមទៀត សកម្មភាពសេដ្ឋកិច្ចនឹងមានការរឹតត្បិត។ Relate ថ្មីៗនេះ សេដ្ឋកិច្ចចិនបានបញ្ជូនសញ្ញាចម្រុះជាបន្តបន្ទាប់ ដែលបណ្តាលឱ្យអ្នកសេដ្ឋកិច្ចជជែកគ្នាថាតើប្រទេសនេះអាចសម្រេចបាននូវគោលដៅកំណើនរបស់ខ្លួនក្នុងរង្វង់ ៥ភាគរយដែរឬទេ។ នៅក្នុងខែកក្កដា CPI របស់ចិនក៏បានធ្លាក់ចុះ ០,៣ភាគរយបន្ទាប់មកបានកើនឡើងម្តងទៀតនៅក្នុងខែសីហា ។ នៅក្នុងត្រីមាសទី៣ ផលិតផលក្នងស្រុកសរុប (GDP) របស់ចិនបានកើនឡើងលើសពីការព្យាករដែលមាន ៤,៩ភាគរយធៀបពេលដូចគ្នាឆ្នាំមុន។ ល្បឿននេះគឺខ្ពស់ជាងការព្យាកររបស់អ្នកសេដ្ឋកិច្ចនៅ Reuters ដែលមានចំនួន ៤,៦ភាគរយ។ ពីមុនកំណើនបានឈានដល់ ៤,៦ភាគរយនៅក្នុងត្រីមាសទី១ និង ៦,៣ភាគរយនៅក្នុងត្រីមាសទី២ ។ ចំណែកទិន្នផលឧស្សាហកម្ម និងការលក់រាយក្នុងខែកញ្ញាទាំងពីរនេះបានកើនឡើងគួរឲ្យកត់សម្គាល់ ខណៈអត្រាអត់ការងារធ្វើធ្លាក់ចុះ។ យ៉ាងណាមិញការវិនិយោគលើអចលនទ្រព្យបានថយចុះ ៩ភាគរយក្នុងរយៈពេល ៩ខែនៃឆ្នាំនេះ។ មូលនិធិរូបិយវត្ថុអន្តរជាតិ (IMF) នៅសប្តាហ៍នេះ បានបង្កើនការព្យាករកំណើនរបស់ចិនដល់ ៥,៤ភាគរយ ដោយសារពង្រឹងគោលនយោបាយគាំទ្ររបស់រដ្ឋាភិបាលចិន។ ចិនក៏បានបន្ធូរបន្ថយគោលនយោបាយរូបិយវត្ថុ និងកាត់បន្ថយការរឹតបន្តឹងលើការទិញផ្ទះ ដើម្បីរក្សាស្ថិរភាពទីផ្សារអចលនទ្រព្យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3952.txt
|
ប្រាក់ដុល្លារនៅតែបន្តឡើងថ្លៃជាមធ្យមប្រហែល ១,៦ភាគរយបើគិតចាប់ពីដើមឆ្នាំមកទល់ខែវិច្ឆិកានេះ បន្ទាប់ពីសេដ្ឋកិច្ចអាម៉េរិកចាប់ផ្តើមប្រសើរឡើង ។ នេះបើតាមការវាយតម្លៃរបស់ធនាគារ Goldman Sachs។
|
យោងតាម Bloomberg ដែលស្រង់របាយការណ៍វាយតម្លៃរបស់ក្រុមហ៊ុន Goldman Sachs Group Inc. ទស្សនវិស័យសម្រាប់ប្រាក់ដុល្លារនៅឆ្នាំ ២០២៤ គ្មានភាពច្បាស់លាស់ទេ ខណៈសេដ្ឋកិច្ចអាម៉េរិកចាប់ផ្តើមងើបឡើងវិញ។ គិតចាប់ពីដើមឆ្នាំមកដល់ខែវិច្ឆិកា ប្រាក់ដុល្លារបានកើនឡើងប្រហែល ១,៦ភាគរយ ។ ការកើនឡើងនៃប្រាក់ដុល្លារ កំពុងដាក់សម្ពាធដល់ធនាគារកណ្តាលអាម៉េរិក (Fed) ដែលព្យាយាមដំឡើងអត្រាការប្រាក់ ដើម្បីរារាំងសកម្មភាពចាយប្រាក់ក្នុងគោលបំណងទប់ស្កាត់អតិផរណាដែលស្ថិតនៅកម្រិតខ្ពស់ ។ យ៉ាងណាមិញ បើតាមអ្នកយុទ្ធសាស្រ្តរបស់ Goldman Sachs សន្ទុះនៃកំណើនសេដ្ឋកិច្ចអាម៉េរិក ជាមួយទិន្នផលមូលបត្របំណុលរបស់ដ្ឋាភិបាលខ្ពស់ នឹងគាំទ្រដល់ការវាយតម្លៃនៃប្រាក់ដុល្លារសារជាថ្មី។ ជាមួយគ្នានេះ ក្រុមហ៊ុន Goldman Sachs ក៏អះអាងថា ការឡើងថ្លៃនៃប្រាក់ដុល្លារក្នុងរយៈពេលវែង នឹងបង្កហានិភ័យដល់សេដ្ឋកិច្ចដទៃទៀត ប្រសិនបើប្រទេសទាំងនោះមិនអាចទប់ទល់នឹងកម្រិតនៃការរឹតបន្តឹងអត្រាការប្រាក់របស់អាម៉េរិក។ បើតាមអ្នកជំនាញ Goldman Sachs ការកើនឡើងអត្រាប្តូរប្រាក់អឺរ៉ូពីប្រមាណ ១,០៧ដុល្លារសម្រាប់ ១អឺរ៉ូនាពេលនេះ ដល់ ១,១ដុល្លារសម្រាប់ ១អឺរ៉ូនៅឆ្នាំក្រោយគឺពិបាកនឹងអាចទៅរួចណាស់។ ចំណែកប្រាក់យ៉េន ទីផ្សារកំពុងបង្ហាញពីការខកចិត្តជុំវិញគោលនយោបាយរូបិយវត្ថុរបស់ជប៉ុន។ ក្រុមហ៊ុន Goldman ព្យាករថា ប្រាក់យ៉េននឹងធ្លាក់ចុះពីប្រហែល ១៥២យ៉េនក្នុងមួយដុល្លារនៅនាពេលនេះ មកត្រឹម ១៥៥យ៉េនក្នុងមួយដុល្លារនៅ៦ខែខាងមុខ។ ធនាគារបានកត់សម្គាល់ថា ប្រាក់យ៉េនទំនងជាមិនអាចទប់ទល់នឹងលក្ខខណ្ឌម៉ាក្រូសេដ្ឋកិច្ចបាននោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3953.txt
|
ឥណ្ឌាត្រូវបានរំពឹងថា នឹងជំនួសចិនជាក្បាលម៉ាស៊ីនកំណើនសេដ្ឋកិច្ចពិភពលោក ដោយសារការកើនឡើងចំនួនប្រជាជន និងការវិនិយោគយ៉ាងច្រើនសន្ធឹកសន្ធាប់នៅក្នុងវិស័យហេដ្ឋារចនាសម្ព័ន្ធ និងបច្ចេកវិទ្យា។
|
អ្នកវិភាគបានប្រៀបប្រដូចសេដ្ឋកិច្ចឥណ្ឌាទៅនឹងសត្វដំរីដែលវាពិបាកក្នុងការផ្លាស់ទី ប៉ុន្តែនៅពេលដែលផ្លាស់ទីហើយនោះ វានឹងបោះជំហានយ៉ាងខ្លាំងក្លា។ តួយ៉ាងនៅពេលសេដ្ឋកិច្ចពិភពលោកថ្មីៗនេះបានជួបប្រទះវិបត្តិផ្ទួនៗគ្នា ឥណ្ឌាបានឆ្លៀតយកឱកាសនេះដើម្បីបង្កើនឥទ្ធិពលរបស់ខ្លួន។ ជាក់ស្តែងកាលពីដើមឆ្នាំនៅឯវេទិកាសេដ្ឋកិច្ចពិភពលោក (WEF) នៅស្វីស អ្នកតំណាងជនជាតិឥណ្ឌាត្រូវបានប្រទះឃើញនៅលើដងវិថីសំខាន់ៗនៃទីក្រុង Davos ច្រើនដល់ថ្នាក់វិនិយោគិនយល់ថាផ្លូវនេះទុកសម្រាប់ជនជាតិឥណ្ឌា។ ប៉ុន្មានខែក្រោយមក ឥណ្ឌាធ្វើជាម្ចាស់ផ្ទះនៃកិច្ចប្រជុំកំពូល G20 ដែលរួមមានមេដឹកនាំនៃប្រទេសចំនួន ២០ នៃបណ្តាប្រទេសអភិវឌ្ឍន៍ និងកំពុងរីកចម្រើនឈានមុខគេរបស់ពិភពលោក។ ព្រឹត្តិការណ៍នេះត្រូវបានរៀបចំឡើងជាលើកដំបូងនៅឥណ្ឌា ដែលជួយផ្សារភាគហ៊ុនរបស់ប្រទេសនេះបន្តឈានដល់កម្រិតកំពូល។ សេដ្ឋកិច្ចឥណ្ឌាស្ទុះងើបឡើង ស្របពេលពិភពលោកជួបវិបត្តិ បើតាមរបាយការណ៍ស្រាវជ្រាវពីក្រុមហ៊ុនបច្ចេកវិទ្យា Fitch Solutions ទីផ្សារអ្នកប្រើប្រាស់នៅឥណ្ឌានឹងធំជាងគេនៅលើពិភពលោកមុនឆ្នាំ ២០២៧ ដោយសារតែការកើនឡើងនៃចំនួនគ្រួសារដែលមានប្រាក់ចំណូលមធ្យម និងខ្ពស់។ ទន្ទឹមនេះ កាលពីខែមុនមូលនិធិរូបិយវត្ថុអន្តរជាតិ (IMF) បានព្យាករណ៍ ឥណ្ឌានឹងក្លាយជាប្រទេសសេដ្ឋកិច្ចធំជាងគេទី៣ របស់ពិភពលោកមុនឆ្នាំ ២០៣០។ ឥណ្ឌាអាចគ្រងតំណែងនេះនៅដើមឆ្នាំ២០២៧ ។ នៅពេលនោះ GDP របស់ឥណ្ឌានឹងមានចំនួន ៥ ៤៣០ពាន់លានដុល្លារ ដែលលើសពីអាល្លឺម៉ង់មានត្រឹម ៥ ៣៣០ពាន់លានដុល្លារ និងជប៉ុនមាន ៤ ៥៧០ពាន់លានដុល្លារ។ សមិទ្ធផលរបស់ឥណ្ឌាមិនត្រូវបានកំណត់ត្រឹមប៉ុណ្ណោះនោះទេ។ កាលពីខែសីហា ប្រទេសនេះបានចូលរួមជាមួយនឹងប្រទេសមួយចំនួន ដែលបានបញ្ជូនយានអវកាសទៅកាន់ឋានព្រះចន្ទ។ នេះបង្ហាញពីមហិច្ឆតាផ្នែកវិទ្យាសាស្ត្រ និងបច្ចេកវិទ្យាដ៏ធំរបស់ទីក្រុងញូវដេលី។ លើសពីនេះ ឥណ្ឌាទាក់ទាញការចាប់អារម្មណ៍ពីអន្តរជាតិ ស្របពេលចិនដែលជាក្បាលម៉ាស៊ីននៃកំណើនសេដ្ឋកិច្ចពិភពលោកក្នុងរយៈពេលប៉ុន្មានទសវត្សរ៍កន្លងមកនេះ កំពុងធ្លាក់ចុះ។ ដូច្នេះ ប្រទេសអាស៊ីខាងត្បូងមួយនេះ ត្រូវបានរំពឹងថានឹងក្លាយជាអ្នកស្នងតំណែងដ៏មានសក្តានុពល។ ឥណ្ឌាមានលក្ខខណ្ឌអំណោយផលជាច្រើន ពីការកើនឡើងចំនួនប្រជាជនវ័យក្មេង រហូតដល់មានរោងចក្រដែលត្រូវបានគេសាងសង់នៅគ្រប់ទីកន្លែង។ «សេដ្ឋកិច្ចឥណ្ឌាកំពុងស្វែងរកការបង្កើនល្បឿន។ នោះមិនអាចប្រកែកបានទេ។ ពួកគេបានអនុវត្តកំណែទម្រង់ជាបន្តបន្ទាប់ជាច្រើនឆ្នាំមកនេះ ដើម្បីត្រួសត្រាយផ្លូវសម្រាប់កំណើនដ៏រឹងមាំ។ ប្រទេសនេះក៏ទទួលបានការចាប់អារម្មណ៍ពីអ្នកវិនិយោគបរទេសផងដែរ»។ លោក Eswar Prasad សាស្ត្រាចារ្យនៅសកលវិទ្យាល័យ Cornell ថ្លែងប្រាប់ទូរទស្សន៍ CNN។ បច្ចុប្បន្នឥណ្ឌាមានទំនាក់ទំនងល្អជាមួយលោកខាងលិច។ ទន្ទឹមនឹងនេះ បស្ចិមប្រទេសនាពេលថ្មីៗនេះមានការសង្ស័យ និងប្រយ័ត្នប្រយែងចំពោះចិន។ ដូច្នេះហើយ បច្ចុប្បន្នអ្នកវិនិយោគមើលឃើញថា ឥណ្ឌាជាចំណុចបំភ្លឺពិភពលោកដែលបែកបាក់កាន់តែខ្លាំងឡើង។ ឥណ្ឌាមានមហិច្ឆតាចង់ក្លាយជាមហាអំណាចសេដ្ឋកិច្ចនាំមុនចិន កាលពីប៉ុន្មានទសវត្សរ៍មុន ពិភពលោកមានសុទិដ្ឋិនិយមជាច្រើនចំពោះឥណ្ឌា។ យ៉ាងណាក្ដីរំភើបចិត្តនេះមិនបានយូរប៉ុន្មានឡើយ ដែលត្រូវបានចិននាំមុខដណ្តើមយកទៅវិញ។ បច្ចុប្បន្ន គម្លាតមហាអំណាចសេដ្ឋកិច្ចទាំងពីរនេះនៅមានទំហំធំនៅឡើយ។ ឥណ្ឌាជាប្រទេសមានសេដ្ឋកិច្ចធំជាងគេទី៥របស់ពិភពលោកដែលមាន GDP ជិត ៣៥០០ពាន់លានដុល្លា ខណៈចិនជាប់ចំណាត់ថ្នាក់លេខ ២ ដែលមានទ្រព្យសម្បត្តិជិត ១៥ទ្រីលានដុល្លារ។ នៅក្នុងរបាយការណ៍ដែលបានធ្វើបច្ចុប្បន្នភាពកាលពីខែមុន IMF បានព្យាករថា សេដ្ឋកិច្ចអាស៊ីទាំងពីរនេះនឹងរួមចំណែកពាក់កណ្តាលនៃកំណើនពិភពលោកនៅឆ្នាំនេះ។ ទោះជាយ៉ាងណា ចិននៅតែចូលរួមចំណែកយ៉ាងសំខាន់។ ដើម្បីឈ្នះតួនាទីរបស់ចិនដែលជាម៉ាស៊ីនកំណើនពិភពលោកក្នុងរយៈពេល៥ឆ្នាំខាងមុខ ធនាគារ Barclays បានព្យាករថា ឥណ្ឌាត្រូវការកំណើនជាបន្តបន្ទាប់ក្នុងអត្រា ៨ភាគរយក្នុងមួយឆ្នាំ។ ប៉ុន្តែ IMF បានព្យាករថា ប្រទេសអាស៊ីខាងត្បូងនឹងមានកំណើនត្រឹមតែ៦,៣ភាគរយប៉ុណ្ណោះនៅឆ្នាំនេះ។ សេដ្ឋកិច្ចឥណ្ឌាអាចលូតលាស់យ៉ាងងាយស្រួលយ៉ាងហោចណាស់ ៦ភាគរយក្នុងរយៈពេលប៉ុន្មានឆ្នាំខាងមុខ។ ប៉ុន្តែដើម្បីឈានដល់ ៨ភាគរយវិស័យឯកជនរបស់ប្រទេសនេះ ចាំបាច់ត្រូវបង្កើនការវិនិយោគដល់កម្រិតថ្មីមួយ ។ រដ្ឋាភិបាលរបស់នាយករដ្ឋមន្រ្តី នារិន្ទ្រា ម៉ូឌី បានកំណត់គោលដៅ GDP ឲ្យបានចំនួន ៥ទ្រីលានដុល្លារនៅឆ្នាំ ២០២៥។ ដូច្នេះហើយប្រទេសនេះបានដាក់មូលដ្ឋានគ្រឹះដើម្បីធ្វើឱ្យអាជីវកម្មមានភាពងាយស្រួលក្នុងប្រតិបត្តិការ និងទាក់ទាញការវិនិយោគបរទេសកាន់តែច្រើន។ បើធៀបទៅនឹងចិនកាលពី ៣ទសវត្សរ៍មុន ឥណ្ឌាកំពុងចាក់លុយយ៉ាងច្រើនទៅក្នុងហេដ្ឋារចនាសម្ព័ន្ធ។ ប្រទេសនេះបានចំណាយប្រាក់រាប់ពាន់លានដុល្លារ ដើម្បីសាងសង់ផ្លូវ កំពង់ផែ អាកាសយានដ្ឋាន និងផ្លូវរថភ្លើង។ ក្នុងថវិកាសម្រាប់ឆ្នាំនេះមាន ១២០ពាន់លានដុល្លារត្រូវបានកំណត់ទុកសម្រាប់គម្រោងចំណាយដើម្បីជំរុញសេដ្ឋកិច្ច។ ក្នុងអំឡុងឆ្នាំ ២០១៤ - ២០២២ ឥណ្ឌាបានបន្ថែមការកសាងផ្លូវ ៥០ពាន់គីឡូម៉ែត្រទៅក្នុងប្រព័ន្ធផ្លូវដែកជាតិ។ រដ្ឋាភិបាលឥណ្ឌាបានឲ្យដឹងថា ល្បឿននៃការសាងសង់គម្រោងផ្លូវល្បឿនលឿននៅទូទាំងប្រទេសបានកើនឡើងទ្វេដងបើធៀបនឹងរយៈពេល៩ឆ្នាំមុន។ បន្ថែមពីនេះ ឥណ្ឌាក៏កំពុងធ្វើឌីជីថលសេដ្ឋកិច្ចយ៉ាងសកម្មដែរ។ បច្ចុប្បន្នប្រទេសនេះ ជាផ្ទះសម្រាប់ក្រុមហ៊ុនបច្ចេកវិទ្យាឈានមុខគេមួយរបស់ពិភពលោក។ បើតាមលោក Eswar Prasad ការធ្វើឌីជីថលបានផ្លាស់ប្តូរជីវិតរបស់មនុស្ស និងអាជីវកម្មនៅក្នុងប្រទេសនេះ។ យុទ្ធសាស្រ្តនេះកាត់បន្ថយឧបសគ្គជាច្រើនចំពោះសកម្មភាពអាជីវកម្ម ខណៈពេលដែលជួយប្រជាជនឥណ្ឌាទទួលបានអត្ថប្រយោជន៍ពីសមិទ្ធផលសេដ្ឋកិច្ច។ ជាឧទាហរណ៍ កម្មវិធីកំណត់អត្តសញ្ញាណផ្ទាល់ខ្លួនរបស់ Aadhaar ដែលបានចាប់ផ្តើមក្នុងឆ្នាំ២០០៩ បានផ្លាស់ប្តូរជីវិតរបស់ប្រជាជនឥណ្ឌារាប់លាននាក់ ដោយជួយពួកគេឱ្យផ្ទៀងផ្ទាត់អត្តសញ្ញាណរបស់ពួកគេជាលើកដំបូង។ បច្ចុប្បន្ននេះ វាជាមូលដ្ឋានទិន្នន័យវិទ្យាសាស្រ្តដ៏ធំបំផុតរបស់ពិភពលោក ដែលគ្របដណ្តប់ភាគច្រើននៃប្រជាជនឥណ្ឌាដែលមានចំនួន ១,៤ពាន់លាននាក់។ វាក៏ជួយរដ្ឋាភិបាលសន្សំប្រាក់រាប់លានដុល្លារនៅពេលកាត់បន្ថយអំពើពុករលួយក្នុងគោលនយោបាយសន្តិសុខសង្គម។ កម្មវិធីមួយទៀតគឺកម្មវិធី UPI (Unified Payments Interface) ក៏ជួយអ្នកប្រើប្រាស់បង់ប្រាក់ភ្លាមៗដោយការស្កេនកូដ QR ។ វិធីសាស្ត្រនេះកំពុងពេញនិយមកាន់តែខ្លាំងឡើងនៅឥណ្ឌា ដែលត្រូវបានប្រើដោយទាំងម្ចាស់ហាងកាហ្វេ ហើយរួមទាំងអ្នកសុំទានផងដែរ។ កាលពីខែកញ្ញា លោកនាយករដ្ឋមន្ត្រី ម៉ូឌី បានដកស្រង់របាយការណ៍របស់ធនាគារពិភពលោក (WB) ដោយនិយាយថា អរគុណចំពោះហេដ្ឋារចនាសម្ព័ន្ធឌីជីថល ឥណ្ឌាបានសម្រេចគោលដៅនៃការដាក់បញ្ចូលហិរញ្ញវត្ថុក្នុងរយៈពេលត្រឹមតែ ៦ឆ្នាំប៉ុណ្ណោះ ជំនួសឱ្យពេលខ្លីបំផុត ៤៧ឆ្នាំ។ ជាមួយគ្នានេះ សាជីវកម្មពហុឧស្សាហកម្មឈានមុខគេរបស់ឥណ្ឌា មាន Mukesh Ambani និង Andani Group បានចំណាយប្រាក់រាប់ពាន់លានដុល្លារ លើបច្ចេកវិទ្យា 5G និងប្រេងឥន្ធនៈស្អាត។ អាជីវកម្មទាំងនេះ ចាប់ផ្តើមពីកែច្នៃឧស្សាហកម្មប្រពៃណី ដូចជាឥន្ធនៈហ្វូស៊ីលជាដើម។ បញ្ហាប្រឈមរបស់ឥណ្ឌា ដែលមិនអាចនាំមុខចិននាពេលឆាប់ៗនេះ ឥណ្ឌាកំពុងទទួលបានអត្ថប្រយោជន៍ ពីយុទ្ធសាស្ត្របង្រួបបង្រួមខ្សែច្រវាក់ផ្គត់ផ្គង់ របស់ ក្រុមហ៊ុនពិភពលោក។ អាជីវកម្មជាច្រើន ចង់ធ្វើពិពិធកម្មដើម្បីជៀសវាងការពឹងផ្អែកលើ ចិន ជាពិសេសចាប់តាំងពីភាពតានតឹង រវាងអាម៉េរិក និងចិន បានកើនឡើងក្រោយវិបត្តិ កូវីដ-១៩។ ជាងនេះទៅទៀត ឥណ្ឌាបានប្រកាសកម្មវិធីលើកទឹកចិត្តផលិតកម្មចំនួន ២៦ពាន់លានដុល្លារ ដើម្បីទាក់ទាញអាជីវកម្មឱ្យបើករោងចក្រក្នុងវិស័យចំនួន ១៤ ចាប់ពីគ្រឿងអេឡិចត្រូនិក រថយន្ត រហូតដល់ឱសថ និងឧបករណ៍វេជ្ជសាស្ត្រ។ ជាលទ្ធផល អាជីវកម្មធំៗមួយចំនួនដូចជា Foxconn ដែលជាក្រុមហ៊ុនដំឡើងសម្រាប់ Apple បានពង្រីកប្រតិបត្តិការរបស់ពួកគេយ៉ាងខ្លាំងនៅឥណ្ឌា។ យ៉ាងណាមិញ អ្នកជំនាញជាច្រើនជឿថា ឥណ្ឌាពិបាកនឹងធ្វើអព្ភូតហេតុសេដ្ឋកិច្ចឡើងវិញដូចចិនកាលពីប៉ុន្មានទសវត្សរ៍មុន។ លោក Willy Shih សាស្ត្រាចារ្យនៅសាលាធុរកិច្ច Harvard បានបញ្ជាក់ថា៖ «មិនដូចចិននៅចុងទសវត្សរ៍៩០ទេ រដ្ឋាភិបាលឥណ្ឌាមិនទាន់បានដកចេញនូវឧបសគ្គចំពោះការវិនិយោគបរទេសឱ្យបានឆាប់រហ័សនោះទេ។ ខ្ញុំគិតថាឥណ្ឌានៅតែមាននីតិវិធីដ៏លំបាក សេដ្ឋកិច្ចដែលមិនអាចទាយទុកជាមុនបាន និងឧបសគ្គជាច្រើន»។ នៅឆ្នាំ២០១៦ ឥណ្ឌាស្រាប់តែលុបចោលក្រដាសប្រាក់៥០០រូពី និង ១ ០០០រូពី ដែលបណ្តាលឱ្យអាជីវកម្មជាច្រើនដែលពឹងផ្អែកលើសាច់ប្រាក់នេះ ត្រូវបានរងផលប៉ះពាល់យ៉ាងធ្ងន់ធ្ងរ។ ប្រជាជនឥណ្ឌារាប់ពាន់នាក់បាននាំគ្នាទៅធនាគារដើម្បីប្តូរប្រាក់ ដោយសារតែរូបិយប័ណ្ណទាំងពីរនេះមានប្រជាប្រិយភាពខ្លាំង។ ធនាគារត្រូវធ្វើការបន្ថែមម៉ោង និងរៀបចំបុគ្គលិកបន្ថែម ដើម្បីដោះស្រាយរឿងនេះ។ ទោះបីជាឥណ្ឌាបានធ្វើកិច្ចការជាច្រើនដើម្បីទាក់ទាញអាជីវកម្មបរទេសក៏ដោយ ក៏រដ្ឋាភិបាលមិនចាប់អារម្មណ៍ខ្លាំងចំពោះអាជីវកម្មមកពីចិនដែរ។ នៅខែកក្កដាឆ្នាំ ២០២៣ ឥណ្ឌា មិនបានអនុម័តផែនការសាងសង់រោងចក្រផលិតរថយន្តអគ្គិសនីដោយក្រុមហ៊ុន BYD និងក្រុមហ៊ុនក្នុងស្រុកមួយដោយបារម្ភពីសន្តិសុខជាតិ។ នៅក្នុងរបាយការណ៍មួយកាលពីខែមុនដោយធនាគារ HSBC អ្នកសេដ្ឋកិច្ច Frederic Neumann និង Justin Feng បានសរសេរថា ៖« ឥណ្ឌាមានតិចតួចពេកក្នុងការបំពេញចន្លោះនៅក្នុងម៉ាស៊ីនកំណើនរបស់ចិន។ ពួកគេក៏ចង្អុលបង្ហាញថា ប្រទេសទាំងពីរមានភាពខុសគ្នាក្នុងការប្រើប្រាស់ និងការវិនិយោគ»។ បច្ចុប្បន្នចិនបានរួមចំណែក ៣០ភាគរយ នៃការវិនិយោគពិភពលោក ខណៈដែលឥណ្ឌាមានត្រឹមតែ ៥ភាគរយប៉ុណ្ណោះ។ ទោះបីជាចិនឈប់ ហើយឥណ្ឌាបង្កើនល្បឿនវិនិយោគរបស់ខ្លួនបីដងក៏ដោយ វានឹងនៅតែចំណាយពេល ១៨ឆ្នាំទៀតដើម្បីចាប់យកការវិនិយោគពីចិន។ ការប្រើប្រាស់នៅឥណ្ឌា នឹងចំណាយពេល ១៥ឆ្នាំទៀតដើម្បីឈានដល់កម្រិតបច្ចុប្បន្នរបស់ចិន។ នេះបើតាមរបាយការណ៍របស់ HSBC ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3954.txt
|
មូលនិធិរូបិយវត្ថុអន្តរជាតិ (IMF) នៅថ្ងៃទី៧ ខែវិច្ឆិកា បានព្យាករកំណើនផលិតផលក្នុងស្រុកសរុបរបស់ចិនក្នុងឆ្នាំ២០២៣ ដល់៥,៤ភាគរយ ប៉ុន្តែបានព្រមានថានឹងធ្លាក់ចុះនៅឆ្នាំក្រោយ។
|
បើតាមសេចក្តីថ្លែងការរបស់ IMF កំណើនផលិតផលក្នុងស្រុកសរុបចិនអាចថយចុះមកនៅត្រឹម៤,៦ភាគរយនៅឆ្នាំ ២០២៤ ដោយសារតែភាពទន់ខ្សោយបន្តនៅក្នុងវិស័យអចលនទ្រព្យ និងកាត់បន្ថយតម្រូវការខាងក្រៅ ទោះបីជាល្អប្រសើរជាងការរំពឹងទុកជាងការព្យាករកាលពីខែតុលាដែលមានត្រឹម ៤,២ភាគរយភាគរយ។ ការពិនិត្យឡើងវិញរបស់ IMF ធ្វើឡើងបន្ទាប់ពីចិនបានសម្រេចបោះលក់មូលបត្របំណុល ១ទ្រីលានយ័ន (១៣៧ពាន់លានដុល្លារ) និងអនុញ្ញាតឱ្យរដ្ឋាភិបាលក្នុងតំបន់ ចែកចាយកូតាសញ្ញាប័ណ្ណឆ្នាំ២០២៤ របស់ពួកគេ ដើម្បីគាំទ្រដល់សេដ្ឋកិច្ចក្នុងតំបន់។ « ការព្យាករទាំងនេះឆ្លុះបញ្ចាំងពីការកែប្រែកើនឡើងនៃ ០,៤ភាគរយនៅក្នុងឆ្នាំ២០២៣ និង ២០២៤ ធៀបទៅនឹងការព្យាកររបស់ IMF កាលពីខែតុលា ដោយសារលទ្ធផលត្រីមាសទី៣ កើនខ្ពស់ជាងការរំពឹងទុក ក្រោយការប្រកាសគោលនយោបាយថ្មីៗ» ។ នេះបើតាមការលើកឡើងរបស់អគ្គនាយិការង IMF លោកស្រី Gita Gopinath ។ ចិនបានដាក់ចេញវិធានការជាច្រើនដើម្បីគាំទ្រទីផ្សារអចលនទ្រព្យ ប៉ុន្តែត្រូវការជាចាំបាច់បន្ថែមទៀត ដើម្បីធានាបាននូវការងើបឡើងវិញលឿនជាងមុន និងកាត់បន្ថយការចំណាយសេដ្ឋកិច្ចក្នុងអំឡុងពេលអន្តរកាល។ បើតាមលោកស្រី Gita Gopinath កញ្ចប់គោលនយោបាយដ៏ទូលំទូលាយ គួររួមបញ្ចូលវិធានការដើម្បីពន្លឿនការកែតម្រូវតម្លៃលំនៅដ្ឋាន បែងចែកមូលនិធិបន្ថែមរបស់រដ្ឋាភិបាលកណ្តាលសម្រាប់ការបញ្ចប់គម្រោងលំនៅដ្ឋានដែលមិនទាន់រួចរាល់ និងជួយអ្នកអភិវឌ្ឍន៍ក្នុងការទូទាត់តារាងបំណុល ព្រមទាំងសម្របខ្លួនទៅនឹងទីផ្សារអចលនទ្រព្យខ្នាតតូចៗវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3955.txt
|
ចិនបានប្រកាសលក់មូលបត្របំណុលចំនួន ១ទ្រីលានយ័ន(១៣៧ពាន់លានដុល្លារ) ដើម្បីចែកចាយទៅរដ្ឋាភិបាលក្នុងតំបន់ ក្នុងកិច្ចគាំទ្រដល់ការទប់ស្កាត់ និងការស្តារឡើងវិញនូវគ្រោះមហន្តរាយជាតិ។
|
ចិនបានប្រកាសពីការបោះផ្សាយមូលបត្របំណុលរបស់រដ្ឋាភិបាល ដែលមានតម្លៃ ១ទ្រីលានយ័ន(១៣៧ពាន់លានដុល្លារ) នៅថ្ងៃទី២៤ ខែតុលា ដើម្បីពង្រឹងសេដ្ឋកិច្ច ឡើងវិញ ក្រោយពីការរីករាលដាលជំងឺកូវីដ-១៩ ។ យោងតាមសារព័ត៌មាន Xinhua ទំហំទឹកប្រាក់ខាងលើនេះ នឹងត្រូវចែកដល់រដ្ឋាភិបាលក្នុងតំបន់ដើម្បីជួយដល់ការការពារនិងការស្ដារឡើងវិញបន្ទាប់ពីគ្រោះមហន្តរាយជាតិ។ ទឹកប្រាក់សរុប ៥០០ពាន់លានយ័ននឹងត្រូវប្រើប្រាស់នៅឆ្នាំនេះ ហើយ៥០០ ពាន់លានយ័នទៀតនឹងត្រូវយកទៅប្រើប្រាស់នៅឆ្នាំក្រោយ។ មូលបត្របំណុលបន្ថែមទាំងនេះ នឹងត្រូវបានប្រើប្រាស់ក្នុងវិស័យធំៗចំនួនប្រាំបីរួមមានការកសាងឡើងវិញនូវតំបន់រងគ្រោះដោយគ្រោះមហន្តរាយ គម្រោងគ្រប់គ្រងទឹកជំនន់សំខាន់ៗ ការកែលម្អសមត្ថភាពសង្គ្រោះបន្ទាន់ពីគ្រោះធម្មជាតិ និងទប់ស្កាត់ការលិចលង់ក្នុងទីក្រុង។ អ្នកជំនាញ Zhang Zhiwei នៃក្រុមហ៊ុន Pinpoint Asset Management កត់សម្គាល់ថា ការផ្លាស់ប្តូរនេះមានលក្ខណៈមិនធម្មតា ដែលវាបានបង្ហាញខ្លួននៅលើទីផ្សារមួយដ៏មានការចាប់អារម្មណ៍ជាខ្លាំង ។ បើតាមលោក Zhiwei គោលនយោបាយនេះ ជាជំហានមួយទៀតក្នុងទិសដៅត្រឹមត្រូវ សម្រាប់ចិនដែលធ្វើឱ្យគោលនយោបាយសារពើពន្ធរបស់ខ្លួន កាន់តែមានការគាំទ្រក្នុងការប្រឈមមុខនឹងសម្ពាធបរិត្តផរណានាពេលបច្ចុប្បន្ន ។ ផ្នែកមួយនៃប្រាក់ដែលបានវិនិយោគនឹងត្រូវបានប្រើនៅឆ្នាំក្រោយ ដូច្នេះនេះជួយជំរុញការរំពឹងទុកនៃកំណើនសេដ្ឋកិច្ចចិនចាប់ពីឆ្នាំក្រោយ។ ការចេញមូលបត្របំណុលនឹងពង្រីកសមាមាត្រឱនភាពថវិការបស់ប្រទេសនាឆ្នាំ២០២៣ ដល់ប្រហែល ៣,៨ភាគរយពី ៣ភាគរយនាពេលបច្ចុប្បន្ន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3956.txt
|
ដោយមានការគាំទ្រពីរដ្ឋាភិបាលជប៉ុន បណ្តាក្រុមហ៊ុននានាគ្រោងវិនិយោគប្រហែល ២ទ្រីលានយ៉េន (១៣,៣ពាន់លានដុល្លារ) នៅប្រទេសនានាភាគខាងត្បូងពិភពលោក។ នេះបើតាមសារព័ត៌មានជប៉ុន Nikkei ។
|
ជប៉ុនគ្រោងវិនិយោគជាង ១៣ពាន់លានដុល្លារក្នុងរយៈពេល ៥ឆ្នាំខាងមុខ ដើម្បីគាំទ្រដល់ប្រទេសនានាភាគខាងត្បូងពិភពលោក (Global South) ដែលជាវិធានការមួយក្នុងគោលបំណងពង្រឹងទំនាក់ទំនងជាមួយប្រទេសកំពុងអភិវឌ្ឍន៍ និងសេដ្ឋកិច្ចដែលសម្បូរធនធាន។ រដ្ឋមន្ត្រីក្រសួងសេដ្ឋកិច្ច ពាណិជ្ជកម្ម និងឧស្សាហកម្មជប៉ុន លោក Yasutoshi Nishimura បានលើកឡើងថា ជប៉ុននឹងពង្រឹងកិច្ចសហប្រតិបត្តិការតាមរយៈការគាំទ្រ និងការវិនិយោគ ដើម្បីស្វែងរកដំណោះស្រាយចំពោះសង្គម ដែលកំពុងប្រឈមមុខនឹងទីផ្សារ ដែលកំពុងរីកចម្រើន ដូចជាការកាត់បន្ថយការបំភាយកាបូន និងការលើកកម្ពស់ការជំរុញឌីជីថលនីយកម្ម។ លើសពីនេះ ជប៉ុននឹងពង្រីកកិច្ចសហប្រតិបត្តិការបច្ចេកទេសក្នុងការរុករករ៉ែនៅក្នុងទីក្រុង ការកែច្នៃឡើងវិញនូវសារធាតុរ៉ែសំខាន់ៗពីគ្រឿងអេឡិចត្រូនិក ដែលបោះបង់ចោល និងការផ្តល់សេវាសុខភាព និងការអប់រំដោយប្រើបច្ចេកវិទ្យាឌីជីថល។ ការវិនិយោគទាំងនេះ មានគោលបំណងលើកទឹកចិត្តដល់អាជីវកម្មថ្មីរបស់ជប៉ុន ឱ្យចូលទៅក្នុងបណ្តាប្រទេស Global South នៅតំបន់អាស៊ី អាហ្វ្រិក អាម៉េរិកឡាទីន និងអូសេអានី។ បច្ចុប្បន្ននេះ ជប៉ុនបានបង្កើតក្រុមប្រឹក្សាមួយស្ថិតក្រោមការគ្រប់គ្រងរបស់រដ្ឋាភិបាល ដែលកំពុងរៀបចំគោលនយោបាយពង្រឹងកិច្ចសហប្រតិបត្តិការជាមួយបណ្តាប្រទេសនៅអឌ្ឍគោលខាងត្បូង ហើយត្រូវបានរំពឹងថានឹងបញ្ចប់នៅដើមឆ្នាំក្រោយ។ ដើម្បីពង្រឹងទំនាក់ទំនងជាមួយបណ្តាប្រទេសនៅអឌ្ឍគោលខាងត្បូង ជប៉ុនបានអញ្ជើញបណ្តាប្រទេសមួយចំនួនដូចជា ឥណ្ឌា ឥណ្ឌូណេស៊ី កេនយ៉ា និងស៊ីលី ដើម្បីចូលរួមកិច្ចប្រជុំរដ្ឋមន្ត្រីពាណិជ្ជកម្មនៃក្រុមប្រទេសឧស្សាហកម្ម (Group of Trade Ministers G7) នៅទីក្រុង Sakai នាថ្ងៃទី ២៨ដល់ថ្ងៃទី២៩ ខែតុលា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3957.txt
|
បញ្ជីសេដ្ឋីដែលបានចេញផ្សាយដោយទស្សនាវដ្តី Hurun បង្ហាញថា អ្នកមានបំផុតនៅចិនដែលមានទ្រព្យសម្បត្តិលើសពី៥ពាន់លានយ័ន (៦៩០លានដុល្លារ) បានថយចុះ១៥ភាគរយបើធៀបនឹងឆ្នាំ ២០២១។ ការធ្លាក់ចុះយ៉ាងខ្លាំងបែបនេះ មួយផ្នែកដោយសារតែវិបត្តិអចលនទ្រព្យ។
|
ទស្សនាវដ្ដីសៀងហៃ Hurun នៅថ្ងៃទី២៤ ខែតុលា បានចេញផ្សាយបញ្ជីអ្នកមានលំដាប់កំពូលនៅស្រុកចិនឆ្នាំនេះមានចំនួន ១២៤១ នាក់។ ទ្រព្យសកម្មសរុបរបស់អ្នកទាំងនេះបានថយចុះ ៤ភាគរយបើធៀបទៅនឹងឆ្នាំមុនមកត្រឹម ៣២០០ ពាន់លានដុល្លារ។ មនុស្សប្រហែល ៨៩៨នាក់បានកត់ត្រាពីការថយចុះ ឬជាប់គាំងនៃទ្រព្យសម្បត្តិ។ បើតាម Hurun នេះឆ្លុះបញ្ចាំងពីសេដ្ឋកិច្ចដែលរងផលប៉ះពាល់ដោយវិបត្តិអចលនទ្រព្យ និងការកើនឡើងនៃការប្រកួតនៅក្នុងវិស័យពាណិជ្ជកម្មអេឡិចត្រូនិក។ នៅឆ្នាំនេះ មនុស្សចំនួន ១៧៩នាក់បានធ្លាក់ចេញពីបញ្ជីអ្នកមាននៅចិនរបស់ Hurun ក្នុងនោះ ១៥ភាគរយជាម្ចាស់ក្រុមហ៊ុនវិស័យអចលនទ្រព្យ។ វិស័យនេះបានធ្លាក់ក្នុងវិបត្តិតាំងពី ២ឆ្នាំមុន ហើយមិនមានសញ្ញានៃការងើបឡើងវិញគួរឱ្យកត់សម្គាល់នោះទេ។ « ចំនួនមហាសេដ្ឋីនៅចិនបានថយចុះចំនួន ៥២នាក់ក្នុងមួយឆ្នាំ និង ២៩០នាក់ក្នុងរយៈពេល ២ឆ្នាំ។ យ៉ាងណា ចិននៅតែជាប្រទេសដែលមានចំនួនមហាសេដ្ឋីច្រើនជាងគេនៅលើពិភពលោកដែលមានចំនួន ៨៩៥នាក់ ច្រើនជាងអាម៉េរិកប្រហែល ២០០នាក់ និងឥណ្ឌាជិត ៣ដង» ។ នេះបើតាមការលើកឡើងរបស់លោក Rupert Hoogeweft ប្រធានក្រុមហ៊ុន Hurun ។ នៅឆ្នាំនេះ ម្ចាស់ក្រុមហ៊ុនទឹកសុទ្ធ Nongfu Spring Zhong Shanshan បានក្លាយជាអ្នកមានបំផុតនៅចិនជាលើកទីបីជាប់ៗគ្នាជាមួយនឹងទ្រព្យសម្បត្តិ ៦២ពាន់លានដុល្លារ។ តាមពីក្រោយដោយលោក Ma Huateng របស់ក្រុមហ៊ុន Tencent ជាមួយទ្រព្យសម្បត្តិ ៣៨,៦ពាន់លានដុល្លារ។ ជារួមមហាសេដ្ឋីអចលនទ្រព្យបានរងផលប៉ះពាល់ខ្លាំងបំផុតកាលពីឆ្នាំមុន។ Wang Jianlin ស្ថាបនិកក្រុមហ៊ុនអចលនទ្រព្យ Dalian Wanda Group បានបាត់បង់ ៧,៣ពាន់លានដុល្លារច្រើនជាងគេក្នុងបញ្ជី។ លោកបានធ្លាក់ចំណាត់ថ្នាក់ពី ៥៧ មកលេខ៨៩ ជាមួយនឹងទ្រភ្យ ៦,៤ពាន់លានដុល្លារ។ លោក Wang ធ្លាប់ជាបុរសមានបំផុតនៅចិន។ ទន្ទឹមនេះ ស្ថាបនិកក្រុមហ៊ុនអចលនទ្រព្យកំពូលរបស់ចិន Evergrande លោក Hui Ka Yan ជាប់ចំណាត់ថ្នាក់ទី ២៦៨ នៅឆ្នាំនេះ។ លោកកំពុងស្ថិតនៅក្រោមការស៊ើបអង្កេតពីបទសង្ស័យនៅក្នុងមុខជំនួញមួយនេះកាលពីខែមុន។ អ្នកដែលមានទ្រព្យសកម្មកើនឡើងខ្លាំងបំផុតនៅឆ្នាំនេះគឺលោក Colin Huang ស្ថាបនិកក្រុមហ៊ុនពាណិជ្ជកម្មអេឡិចត្រូនិកតម្លៃថោក Pinduoduo ។ លោកបានបន្ថែមទ្រព្យចំនួន ១៣,៨ពាន់លានដុល្លារកាលពីឆ្នាំមុន ដែលបច្ចុប្បន្នជាមហាសេដ្ឋីលំដាប់ទី៣ នៅចិនដែលមាន ៣៧,២ពាន់លានដុល្លារ។ នេះជាលើកទីមួយហើយដែលលោកកាន់តំណែងនេះ។ លើសពីនេះស្ថាបនិកក្រុមហ៊ុន Alibaba លោក Jack Ma បានធ្លាក់ចំណាត់ថ្នាក់ដល់ទី១០នៅឆ្នាំនេះ។ ចំនួនភាគទុនិករបស់ Alibaba នៅក្នុងបញ្ជីមានត្រឹមតែ១២សាជីវកម្មជំនួសឱ្យ១៨សាជីវកម្មកាលពីឆ្នាំមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3958.txt
|
នាយកប្រតិបត្តិនៃក្រុមហ៊ុនឧស្ម័នដ៏ធំបំផុត Gazprom របស់រុស្ស៊ី និយាយថា បណ្តាប្រទេសនៅអឺរ៉ុបភាគច្រើននៅតែទទួលទិញឧស្ម័នពីរុស្ស៊ី បើទោះបីកន្លងប្រទេសទាំងនោះបដិសេដមិនប្រើប្រាស់ឧស្ម័នរុស្ស៊ីក៏ដោយ។
|
នៅក្នុងបទសម្ភាសជាមួយទូរទស្សន៍ជាតិរុស្ស៊ី Rossiya-1 កាលពីចុងសប្តាហ៍មុន មេដឹកនាំក្រុមហ៊ុនឧស្ម័នដ៏ធំបំផុតរបស់រុស្ស៊ី Gazprom មិនបានផ្តល់ព័ត៌មានលម្អិតជុំវិញបរិមាណឧស្ម័នដែលបណ្តាប្រទេសអឺរ៉ុបទទួលបាននោះទេ។ ប៉ុន្តែនាយកប្រតិបត្តិរូបនេះបានអះអាងពីលំហូរឧស្ម័នដែលត្រូវបានផ្គត់ផ្គង់តាមរយៈបំពង់បង្ហូររួមទៅកាន់តំបន់នេះ។ លោក Aleksey Miller បញ្ជាក់ថា ៖« ប៉ុន្តែខ្ញុំដឹងថាឧស្ម័នរុស្ស៊ីនៅតែចែកចាយទៅកាន់ប្រទេសជាច្រើនដែលបានប្រកាសបដិសេធមិនប្រើប្រាស់វា»។ លោក Miller មិនបានបញ្ជាក់ថាប្រទេសណាខ្លះក្នុងសហភាពអឺរ៉ុប (EU) ទទួលឧស្ម័នពីរុស្ស៊ីទេ។ យ៉ាងណា លោកអះអាងថា រុស្ស៊ីកំពុងដឹកជញ្ជូនឧស្ម័នធម្មជាតិឆ្លងកាត់អ៊ុយក្រែនទៅក្រុង Baumgarten (អូទ្រីស) ដែលជាមជ្ឈមណ្ឌលចែកចាយដ៏ធំមួយនៅអឺរ៉ុបសម្រាប់ផ្គត់ផ្គង់ឧស្ម័នដល់ប្រទេសក្នុងតំបន់ ។ តាមកិច្ចសន្យាបច្ចុប្បន្ន រុស្ស៊ីនៅតែផ្គត់ផ្គង់ឧស្ម័នដល់ប្រទេសនៅអឺរ៉ុបខាងត្បូង និងអាគ្នេយ៍។ លោក Miller សង្គត់ធ្ងន់ថា ជាការពិតណាស់ ឧស្ម័នរុស្ស៊ីនៅតែហូរទៅកាន់អឺរ៉ុប។ ហើយបរិមាណមិនតិចនោះទេ។ វានៅតែត្រូវបានប្រើប្រាស់ដោយប្រទេសដែលអះអាងថាបានរួចផុតពីការពឹងផ្អែកលើឧស្ម័នរុស្ស៊ី។ នៅឆ្នាំ២០២២ បរិមាណឧស្ម័នរបស់រុស្ស៊ីដែលផ្គត់ផ្គង់ទៅកាន់ទីផ្សារអឺរ៉ុបនឹងចាប់ផ្តើមថយចុះ ដោយសារតែមានបញ្ហាជាមួយបំពង់បង្ហូរ Nord Stream 1 និងបណ្តាប្រទេសនៅអឺរ៉ុបជាច្រើនបដិសេធមិនទិញឧស្ម័នរុស្ស៊ីគិតជាប្រាក់រូប្លិ៍ ដូចជាហូឡង់ ដាណឺម៉ាក ប៊ុលហ្គារី និងហ្វាំងឡង់។ ជាការឆ្លើយតបទៅនឹងការដាក់ទណ្ឌកម្មរបស់សហភាពអឺរ៉ុបកាលពីឆ្នាំមុន រុស្ស៊ីបានស្នើឱ្យប្រទេសដែលគាំទ្រការដាក់ទណ្ឌកម្មនេះ បង់ប្រាក់សម្រាប់ថ្លៃឧស្ម័នជាប្រាក់រូប្លិ៍ជំនួសឱ្យប្រាក់ដុល្លារ ឬអឺរ៉ូ។ នៅពេលកាត់បន្ថយការទិញឧស្ម័នធម្មជាតិពីរុស្ស៊ី សហភាពអឺរ៉ុបត្រូវតែបង្កើនការទិញឧស្ម័នធម្មជាតិរាវ (LNG)។ នៅចុងឆ្នាំ ២០២២ សហភាពអឺរ៉ុបជាអ្នកទិញ LNG ច្រើនជាងគេរបស់ពិភពលោក ដោយនាំមុខចិន ជប៉ុន និងកូរ៉េខាងត្បូង។ កាលពីឆ្នាំមុន អាមេរិកបានក្លាយជាអ្នកផ្គត់ផ្គង់ LNG ដ៏សំខាន់ដល់សហភាពអឺរ៉ុប។ ក្នុងនោះ បរិមាណ LNG របស់រុស្ស៊ីដែលនាំចេញទៅសហភាពអឺរ៉ុបក៏បានកើនឡើង ២០ភាគរយផងដែរ ។ កាលពីដើមឆ្នាំនេះ ប្រធានគណៈកម្មការអឺរ៉ុប (EC) លោកស្រី Ursula von der Leyen បានប្រកាសថា EU លែងពឹងផ្អែកលើប្រេង និងឧស្ម័នរបស់រុស្ស៊ីទៀតហើយ។ បរិមាណឧស្ម័នរុស្ស៊ីដែលបាននាំចេញទៅតំបន់នេះបានថយចុះ ៨០ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3959.txt
|
រដ្ឋមន្ត្រីការបរទេសគុយបា Bruno Rodríguez អះអាងថា ផ្អែកតាមការគណនាយ៉ាងម៉ត់ចត់សេដ្ឋកិច្ចគុយបាអាចកើនដល់ ៩ភាគរយក្នុងឆ្នាំ២០២២ ប្រសិនបើមិនមានការហ៊ុមព័ទ្ធនៃការដាក់ទណ្ឌកម្មដោយអាម៉េរិក។
|
គុយបាទើបតែបានចេញផ្សាយរបាយការណ៍ប្រចាំឆ្នាំស្តីពីការខូចខាតដែលបណ្តាលមកពី គោលនយោបាយដាក់ទណ្ឌកម្មរបស់អាម៉េរិក ដោយក្នុងនោះរដ្ឋមន្ត្រីការបរទេស Bruno Rodríguez បាននិយាយថា សេដ្ឋកិច្ចគុយបាអាចកើនដល់៩ភាគរយក្នុងឆ្នាំ២០២២ ប្រសិនបើមិនមានការហ៊ុមព័ទ្ធទេនោះដែលជំនួសឱ្យត្រឹម១,៨ភាគរយ។ ប្រមុខការទូតគុយបារូបនេះបានឲ្យដឹងថា គុយបាបានខាតបង់ប្រមាណ ៤៨៦៧ ពាន់លានដុល្លារចាប់ពីដើមខែមីនា ឆ្នាំ២០២២ ដល់ចុងខែកុម្ភៈ ឆ្នាំ២០២៣ ដោយសារការដាក់ទណ្ឌកម្ម ។ យោងតាមស្ថិតិគុយបា ការខាតបង់បង្គរក្នុងរយៈពេលជាង ៦០ឆ្នាំនៃគោលនយោបាយអរិភាពរបស់អាម៉េរិកចំពោះគុយបាមានចំនួន ១៥៩ពាន់លានដុល្លារ ឬ ១៣៣៧ពាន់លានដុល្លារប្រសិនបើគណនាតាមរតម្លៃស្តង់ដារមាស។ យោងតាមការប៉ាន់ប្រមាណវិស័យសុខាភិបាលគុយបាខាតបង់ ៨០ លានដុល្លារនៅឆ្នាំ ២០២២ វិស័យទេសចរណ៍ខាតបង់ ១.០៨៩ លានដុល្លារ ខណៈវិស័យកសិកម្មខាត ២៧៣ លានដុល្លារ និងវិស័យផលិតអគ្គិសនី ២៣៩លានដុល្លារ។ គុយបាត្រូវបានរំពឹងថា នឹងដាក់សំណើរជូនមហាសន្និបាតអង្គការសហប្រជាជាតិនៅដើមខែវិច្ឆិកាជុំវិញសេចក្តីព្រាងសេចក្តីសម្រេចថ្កោលទោសគោលនយោបាយឯកតោភាគីរបស់អាម៉េរិក។ នេះជាលើកទី៣១ហើយដែលគុយបាបានបញ្ជូនសេចក្តីព្រាងសេចក្តីសម្រេចនេះ។ នៅឆ្នាំ ១៩៦២ ប្រធានាធិបតីអាម៉េរិក ចន អេហ្វ ខេននឺឌី បានអនុវត្តការបិទផ្លូវសេដ្ឋកិច្ចរបស់គុយបា ក្រោមច្បាប់ប្រឆាំងការធ្វើពាណិជ្ជកម្មជាមួយសត្រូវ។ ច្បាប់នេះអនុញ្ញាតឱ្យប្រធានាធិបតីអាម៉េរិកដាក់និងរក្សាការរឹតត្បិតសេដ្ឋកិច្ចលើប្រទេសដែលគេចាត់ទុកជាអរិភាព ការដាក់ទណ្ឌកម្មសេដ្ឋកិច្ចក្នុងគ្រាមានសង្គ្រាម ឬប្រទេសដទៃ និងហាមឃាត់ការធ្វើពាណិជ្ជកម្មជាមួយសត្រូវ ឬសម្ព័ន្ធមិត្តរបស់សត្រូវក្នុងជម្លោះប្រដាប់អាវុធ។ គុយបាជាប្រទេសតែមួយគត់ដែលត្រូវបានអាមេរិកដាក់ទណ្ឌកម្មក្រោមច្បាប់ខាងលើ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_396.txt
|
អ្នកទោស វ័យ២២ឆ្នាំម្នាក់នៅពន្ធនាគារខេត្តបន្ទាយមានជ័យ បានស្លាប់ដោយសារជំងឺបេះដូង និងខ្វះអុកស៊ីសែន ទៅចិញ្ចឹមខួរក្បាល អំឡុងពេលសម្រាកព្យាបាលនៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី។ នេះបើតាមលិខិតបំភ្លឺរបស់ពន្ធនាគារខេត្តបន្ទាយមានជ័យ ចេញថ្ងៃទី២៣ មីនា។
|
ការចេញលិខិតបំភ្លឺរបស់ពន្ធនាគារខេត្តបន្ទាយមានជ័យ ពាក់ព័ន្ធនឹងការស្លាប់ពិរុទ្ធជនខាងលើ ដោយសារ មានអ្នកប្រើប្រាស់មួយចំនួន ចោទជាចម្ងល់ លើមន្ត្រីពន្ធនាគារ មិនព្រមបញ្ជូនអ្នកទោសដែលមានជំងឺទៅមន្ទីរពេទ្យ ទុករហូតដល់ឈឺធ្ងន់ធ្ងរ។ ភាគីពន្ធនាគារខេត្ត អះអាងថា រយៈពេលជាងមួយឆ្នាំ ដែលពិរុទ្ធជន ខាងលើជាបឃុំ ពុំធ្លាប់មានជំងឺឡើយ។ យ៉ាងណាក្ដី នៅថ្ងៃទី២០ មីនា ពិរុទ្ធជនរូបនេះ មានអាការៈមិនស្រួលខ្លួន ហើយភ្លាមៗនោះ មន្ត្រីគ្រប់គ្រងអគារពន្ធនាគារ ក៏បញ្ជូនអ្នកទោសរូបនេះ ទៅប៉ុស្តិ៍សុខភាព។ មន្ត្រីពេទ្យប៉ុស្តិ៍សុខភាព ពិនិត្យឃើញ ពិរុទ្ធជន មានសភាពហត់ខ្លាំង ពិបាកដកដង្ហើម ចុកឆ្អល់ដង្ហើម ក្អួត និងស្វាយចុងដៃចុងជើង។ បន្ទាប់ពីឃើញអ្នកទោសមានសភាពបែបនេះ មន្ត្រីពន្ធនាគារ ក៏បញ្ជូនអ្នកជំងឺទៅសង្គ្រោះបន្ទាន់ភ្លាមៗ នៅមន្ទីរពេទ្យមិត្តភាពកម្ពុជា-ជប៉ុន នាម៉ោង១១និង៣០នាទីព្រឹក។ ១០នាទីក្រោយ អ្នកជំងឺ ក៏បានទៅដល់ពេទ្យ ហើយមន្ត្រីពន្ធនាគារ ក៏ទាក់ទងទៅសាច់ញាតិអ្នកទោស។ សម្រាកនៅពេទ្យ បានមួយថ្ងៃ អ្នកទោសក៏ស្លាប់ ដោយសារជំងឺបេះដូង និងខ្វះអុកស៊ីសែន។ ពន្ធនាគារខេត្តបន្ទាយមានជ័យ បញ្ជាក់បន្ថែមពីមូលហេតុដែលអ្នកទោសស្លាប់បែបនេះ៖ «អំឡុងពេលសម្រាកព្យាបាលនៅមន្ទីរពេទ្យពិរុទ្ធជនរូបនេះ ពុំបានធូរស្រាល ក៏បានស្លាប់នៅម៉ោង១១និង៤០នាទីព្រឹក ថ្ងៃទី២១ ខែមីនា ឆ្នាំ២០២៥ នៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី ដោយសារ ជំងឺបេះដូង និងខ្វះអុកស៊ីសែនទៅចិញ្ចឹមខួរក្បាល»។ ហេតុនេះ ខាងពន្ធនាគារខេត្តបន្ទាយមានជ័យ បដិសេធទាំងស្រុង ពាក់ព័ន្ធនឹងព័ត៌មានណា ដែលចោទប្រកាន់ខុសពីការបកស្រាយខាងលើ។ ពន្ធនាគារខេត្តបន្ទាយមានជ័យ ចាត់ទុកការផ្សាយព័ត៌មាន ដែលខុសពីការបកស្រាយនេះ ជាព័ត៌មានបំភ្លើស ធ្វើឱ្យប៉ះពាល់កិត្តិយសអង្គភាពពន្ធនាគារ។ អ្នកទោសដែលស្លាប់ខាងលើ ត្រូវបានឃុំខ្លួនកាលពីថ្ងៃទី២៣ ខែធ្នូ ឆ្នាំ២០២៣ ពីបទកាន់កាប់ ឬដឹកជញ្ជូនអាវុធដោយគ្មានការអនុញ្ញាត និងបទហិង្សាដោយចេតនា, លួច និងប្រើប្រាស់សារធាតុញៀនខុសច្បាប់។ ពិរុទ្ធជនរូបនេះ មានទោស៣ឆ្នាំ ហើយអនុវត្តទោសបាន ១ឆ្នាំ ២ខែ ២៨ថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3960.txt
|
ធនាគារ UBS បានខាតបង់សុទ្ធចំនួន ៧៨៥លានដុល្លារក្នុងត្រីមាសទី៣ ដែលមានទំហំធំជាងការព្យាករត្រឹម ៤៣០លានដុល្លារ ។
|
ធនាគារដែលធំជាងគេនៅស្វីស UBS បានប្រកាសនៅថ្ងៃទី៧ ខែវិច្ឆិកា ពីការខាតបង់យ៉ាងច្រើនជាងការរំពឹងទុកនៅក្នុងត្រីមាសទី៣ បន្ទាប់ពីទិញយកធនាគារ Credit Suisse ដែលជាគូប្រជែងរបស់ខ្លួន។ បើតាមសេចក្តីប្រកាស UBS មានការខាតបង់សុទ្ធមានតម្លៃ ៧៨៥លានដុល្លារក្នុងត្រីមាសទី៣ ដែលមានទំហំធំជាងការខាតបង់ដែលបានព្យាករពីមុនចំនួន ៤៣០លានដុល្លារ។ យ៉ាងណាមិញ នាយកប្រតិបត្តិ UBS លោក Sergio Ermotti បាននិយាយថា ធនាគារកំពុងដំណើការយ៉ាងឆាប់រហ័សពីការរួមបញ្ចូលគ្នាជាមួយ Credit Suisse ហើយថាកិច្ចព្រមព្រៀងនេះបានផ្តល់នូវប្រាក់ចំណេញមូលដ្ឋានសម្រាប់ UBS នៅក្នុងត្រីមាសទី១ ចាប់តាំងពីបានទិញយក។ បច្ចុប្បន្ន UBS បានជួយដល់ Credit Suisse ឲ្យមានស្ថិរភាព និងកំពុងបន្តអនុវត្តសកម្មភាពកម្មសិទ្ធិផ្តាច់មុខ។ បើតាមធនាគារ UBS សាច់ប្រាក់ប្រហែល ២២ពាន់លានដុល្លារនៃប្រាក់បញ្ញើសុទ្ធចំនួន ៣៣ពាន់លានដុល្លារបានមកពី Credit Suisse ។ អត្ថបទទាក់ទង ធនាគារ UBS បានទិញយកធនាគារ Credit Suisse ដែលជាដៃគូប្រជែងខ្លួនដ៏ធំ នៅស្វីស នៅចុងខែមីនាឆ្នាំនេះ UBS បានយល់ព្រមទិញធនាគារដែលជាគូប្រជែង Credit Suisse ក្នុងកិច្ចព្រមព្រៀងដែលមានតម្លៃ ៣ពាន់លានហ្វ្រង់ (៣,៥ពាន់លានដុល្លារ) ក្រោមទម្រង់ជាភាគហ៊ុន ហើយទទួលរងការខាតបង់រហូតដល់ ៥ពាន់លានហ្វ្រង់ដោយសារតែការបិទសកម្មភាពអាជីវកម្មមួយផ្នែក។ នេះជាកិច្ចព្រមព្រៀងសង្គ្រោះ Credit Suisse ដែលផ្តល់ដោយរដ្ឋាភិបាលស្វីសដើម្បីការពារវិបត្តិហិរញ្ញវត្ថុពិភពលោក។ UBS បានទទួលការធានាដែលមានតម្លៃ ៩ពាន់លានហ្វ្រង់ពីរដ្ឋាភិបាល និងការគាំទ្រដែលមានតម្លៃ ១០០ពាន់លានហ្វ្រង់ពីធនាគារជាតិស្វីស (SNB - Central Bank) ដើម្បីកាត់បន្ថយហានិភ័យដែល UBS ត្រូវតែទទួលបន្ទាប់ពីការទិញយក Credit Suisse ។ ការឧបត្ថម្ភធនទាំងនេះមានគោលបំណងធានាឱ្យ UBS មានសាច់ប្រាក់ងាយស្រួលគ្រប់គ្រាន់ដើម្បីអនុវត្តន៍ការកាន់កាប់ និងជៀសវាងហានិភ័យនៃការខាតបង់។ ទោះជាយ៉ាងណាក៏ដោយ UBS បាននិយាយថាកម្មវិធីគាំទ្ររបស់រដ្ឋាភិបាលស្វីស សម្រាប់ការកាន់កាប់ធនាគារ Credit Suisse លែងមានភាពចាំបាច់ទៀតហើយ ដូច្នេះធនាគារបានស្នើសុំដោយស្ម័គ្រចិត្តដល់រដ្ឋាភិបាលដើម្បីបញ្ចប់កិច្ចព្រមព្រៀងធានាចាប់ពីថ្ងៃទី១១ ខែសីហា ឆ្នាំ២០២៣ តទៅ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3961.txt
|
បញ្ហាអតិផរណា អត្រាការប្រាក់ ប្រាក់ឈ្នួល ថ្លៃថាមពល និងការប្រើប្រាស់ទន់ខ្សោយបាននឹងកំពុងដាក់សម្ពាធលើសេដ្ឋកិច្ចតំបន់អឺរ៉ុប ខណៈនៅអាម៉េរិកវិបត្តិទាំងអស់នេះហាក់មានភាពប្រសើរជាង។ កំណើនសេដ្ឋកិច្ចតំបន់ចាយប្រាក់អឺរ៉ូនៅត្រីមាសទី៣នេះបានធ្លាក់ចុះ០,៤ភាគរយ ស្របពេលដែលអាម៉េរិកកើន៤,៩ភាគរយ។
|
ស្ថានភាពសេដ្ឋកិច្ចនិងអឺរ៉ុប និងអាម៉េរិកនាពេលបច្ចុប្បន្ន ទិន្នន័យដែលបានចេញផ្សាយកាលពីសប្តាហ៍មុនដោយទីភ្នាក់ងារស្ថិតិរបស់សហភាពអឺរ៉ុបEurostat បានបង្ហាញពីកំណើនផលិតផលក្នុងស្រុកសរុប (GDP) ប្រចាំឆ្នាំរបស់ប្រទេសចំនួន២០ ដែលប្រើប្រាស់រូបិយប័ណ្ណរួមប្រាក់អឺរ៉ូនៅត្រីមាសទី៣បានធ្លាក់ចុះ០,៤ភាគរយ ខណៈនៅត្រីមាសទី២ សម្រេចបាននូវអត្រាកំណើនប្រចាំឆ្នាំត្រឹមតែ០,៦ភាគរយ។ ស្ថានភាពអាប់អួរនៃសេដ្ឋកិច្ចអឺរ៉ុបគឺផ្ទុយស្រឡះទាំងស្រុងទៅនឹងអ្វីដែលកំពុងកើតឡើងនៅអាម៉េរិក ដែលសេដ្ឋកិច្ចសម្រេចបាននូវអត្រាកំណើន៤,៩ភាគរយនៅត្រីមាសទី៣ ដែលជាការកើនឡើងទ្វេដងនៃអត្រាកំណើនដែលបានកត់ត្រានៅក្នុងត្រីមាសទី២។ ក្រៅពីនេះ អតិផរណានៅអឺរ៉ុបក៏កំពុងបង្ហាញសញ្ញានៃការធ្លាក់ចុះលឿនជាងនៅអាម៉េរិកផងដែរ។ ទិន្នន័យដែលចេញផ្សាយដោយ Eurostat បង្ហាញថា សន្ទស្សន៍តម្លៃអ្នកប្រើប្រាស់ (CPI) របស់តំបន់ចាយប្រាក់អឺរ៉ូបានកើនឡើង ២,៩ភាគរយក្នុងខែតុលា បើធៀបនឹងគ្រាដូចគ្នាកាលពីឆ្នាំមុន ដែលជាការកើនឡើងទាបបំផុតចាប់តាំងពីខែកក្កដាឆ្នាំ២០២១។ អតិផរណាស្នូលបានថយចុះដល់ ៤,២ភាគរយពី ៤,៥ភាគរយ ដែលបានកត់ត្រាក្នុងខែកញ្ញា។ នៅអាម៉េរិក ការកើនឡើង CPI ក្នុងខែកញ្ញាមាន៣,៧ភាគរយស្មើនឹងតួលេខកាលពីខែសីហា។ យ៉ាងណា ការកើនឡើង CPI ស្នូលរបស់អាម៉េរិកនៅក្នុងខែកញ្ញាបានថយចុះ ៦ខែជាប់ៗគ្នាមកត្រឹម៤,១ភាគរយ។ កំណើនសេដ្ឋកិច្ចតំបន់ចាយប្រាក់អឺរ៉ូពិតជាខ្សោយជាងអាម៉េរិកចាប់តាំងពីវិបត្តិហិរញ្ញវត្ថុពិភពលោកឆ្នាំ ២០០៨ ហើយគម្លាតរវាងភាគីទាំងពីរ បានកើនឡើងខ្លាំងចាប់តាំងពីជំងឺកូវីដ-១៩ ដែលបានក្លាយជាជំងឺរាលដាលសកលនៅដើមឆ្នាំ២០២០។ តើស្ថានភាពសេដ្ឋកិច្ចអឺរ៉ុបកាន់តែដុនដាបខ្លាំងជាងអាម៉េរិកមែនទេ ? បន្ទាប់ពីការផ្ទុះឡើងនៃសង្រ្គាមរុស្ស៊ី-អ៊ុយក្រែនបានធ្វើឱ្យតម្លៃថាមពល និងអាហារកើនឡើង ដោយកាត់បន្ថយអំណាចចំណាយរបស់គ្រួសារអឺរ៉ុប។ ក្នុងនាមជាប្លុកដែលមានសេដ្ឋកិច្ចកម្រិតខ្ពស់ ដោយពឹងផ្អែកខ្លាំងលើថាមពលនាំចូល អឺរ៉ុបបានទទួលរងនូវការភ្ញាក់ផ្អើលយ៉ាងខ្លាំងនៅពេលដែលតម្លៃឧស្ម័ន និងអគ្គិសនីកើនឡើងយ៉ាងឆាប់រហ័ស ខណៈដែលអាម៉េរិកជាអ្នកនាំចេញថាមពលទទួលអត្ថប្រយោជន៍ច្រើនឬតិចពីការកើនឡើងតម្លៃថាមពលសកល។ ទន្ទឹមនេះ ការផ្លាស់ប្តូរឥរិយាបថអ្នកប្រើប្រាស់នៅតាមបណ្តាប្រទេសនានាពីការចំណាយប្រាក់ជាចម្បងលើទំនិញក្នុងអំឡុងពេលជំងឺកូវីដ-១៩ ទៅជាការចំណាយកាន់តែច្រើនលើសេវាកម្មនៅពេលបើកដំណើរការឡើងវិញបាននាំឱ្យមានការធ្លាក់ចុះនៃតម្រូវការទំនិញ។ លើសពីនេះ ការកើនឡើងភាពតានតឹងភូមិសាស្ត្រនយោបាយ ជាមូលហេតុមួយទៀតនៃការធ្លាក់ចុះនៃពាណិជ្ជកម្មពិភពលោក។ ក្នុងបរិបទបែបនេះ សេដ្ឋកិច្ចរបស់រដ្ឋដែលមានការរួមចំណែកច្រើនពីផលិតកម្ម និងការនាំចេញដូចជា អាល្លឺម៉ង់ត្រូវបានរងផលប៉ះពាល់យ៉ាងធ្ងន់ធ្ងរបំផុត។ « សេដ្ឋកិច្ចអាល្លឺម៉ង់បច្ចុប្បន្ននៅទ្រឹង។ អត្រាការប្រាក់ និងតម្លៃថាមពលខ្ពស់រហូតដល់នាំឲ្យតម្រូវការទន់ខ្សោយពីទីផ្សារខាងក្រៅ ជាឧបសគ្គសម្រាប់ប្រទេសមួយនេះ »។ នេះបើតាមលោក Geraldine Dany-Knedlik ប្រធានស្រាវជ្រាវគោលនយោបាយសេដ្ឋកិច្ចនៃវិទ្យាស្ថានស្រាវជ្រាវ DIW Berlin បានប្រាប់ទៅ Wall Street Journal ។ គម្លាតរវាង GDP និងអតិផរណារបស់តំបន់ចាយប្រាក់អឺរ៉ូ និងអាម៉េរិកបានបង្ហាញថា យុទ្ធនាការដំឡើងអត្រាការប្រាក់របស់ធនាគារកណ្តាលអឺរ៉ុប (ECB) កំពុងមានឥទ្ធិពលកាន់តែខ្លាំងលើសេដ្ឋកិច្ចក្នុងតំបន់ដោយប្រឈមមុខនឹងបញ្ហាជាច្រើន។ ទន្ទឹមនេះ សេដ្ឋកិច្ចអាម៉េរិកនៅតែបន្តឈរជើងយ៉ាងរឹងមាំ បន្ទាប់ពីការដំឡើងអត្រាការប្រាក់ចំនួន១១ដង។ នៅក្នុងកិច្ចប្រជុំនាពេលថ្មីៗនេះ ECB បានរក្សាអត្រាការប្រាក់មិនផ្លាស់ប្តូរនៅកម្រិតខ្ពស់បំផុត ៤ភាគរយបន្ទាប់ពីការដំឡើង ១០ដងជាប់ៗគ្នា។ តើមានបញ្ហាប្រឈមអ្វីខ្លះ ដែលកំពុងគ្របដណ្តប់សេដ្ឋកិច្ចអឺរ៉ុប ? កំណើនសេដ្ឋកិច្ចខ្សោយនៅអឺរ៉ុបក៏បង្កបញ្ហាប្រឈមសម្រាប់សេដ្ឋកិច្ចផ្សេងទៀតជុំវិញពិភពលោក។ ការនាំចូលរបស់សហភាពអឺរ៉ុបពីចិនក្នុងរយៈពេល៨ នៃឆ្នាំនេះបានថយចុះ ១៥,៤ភាគរយធៀបនឹងគ្រាដូចគ្នាកាលពីឆ្នាំមុន ខណៈដែលការនាំចូលពីអង់គ្លេសបានថយចុះ ១៣,៧ភាគរយ។ ការនាំចូលរបស់សហភាពអឺរ៉ុបពីអាម៉េរិកមានការប្រែប្រួលតិចតួច ដោយសារអឺរ៉ុបត្រូវតែបង្កើនការនាំចូលឧស្ម័នធម្មជាតិរាវ (LNG) ពីអាម៉េរិកដើម្បីជំនួសការផ្គត់ផ្គង់ឧស្ម័នដែលត្រូវបានកាត់បន្ថយពីរុស្ស៊ី។ បន្ទាប់ពីសង្គ្រាមរុស្ស៊ី-អ៊ុយក្រែនបានផ្ទុះឡើង តម្លៃថាមពល និងអាហារនៅអឺរ៉ុបបានកើនឡើងយ៉ាងខ្លាំងជាងនៅអាម៉េរិក ដែលបង្ខំឱ្យគ្រួសារអឺរ៉ុបកាត់បន្ថយការចំណាយលើទំនិញ និងសេវាកម្មផ្សេងទៀត។ នៅជុំវិញពិភពលោក ប្រជាជនមានទំនោរកាត់បន្ថយការចំណាយលើទំនិញ ហើយជំនួសមកវិញនូវការចំណាយកាន់តែច្រើនលើសេវាកម្មដែលពួកគេមិនបានប្រើប្រាស់អំឡុងពេលជំងឺកូវីដ-១៩។ នៅក្នុងទ្វីបអឺរ៉ុប ការផ្លាស់ប្តូរនេះគឺជាភស្តុតាងជាក់ស្តែង ជាឧទាហរណ៍ការលក់រាយនៅក្នុងតំបន់អឺរ៉ូនៅខែសីហាបានថយចុះ ៧,៥ភាគរយបើធៀបនឹងខែមករាឆ្នាំ ២០២២ ហើយបើធៀបនឹងការថយចុះត្រឹមតែ ១,៨ភាគរយនៅអាម៉េរិក។ នៅអាល្លឺម៉ង់ការចំណាយរបស់អ្នកប្រើប្រាស់សរុបនៅក្នុងត្រីមាសទី២ បានធ្លាក់ចុះ ០,៥ភាគរយបើធៀបគ្រាដូចគ្នាឆ្នាំមុន ស្របពេលដែលអាម៉េរិកបានកើនឡើង ១,៨ភាគរយ។ នៅក្នុងត្រីមាសទី៣ ការប្រើប្រាស់របស់អាម៉េរិកបានបន្តកើនឡើង ខណៈពេលដែលការប្រើប្រាស់របស់អាល្លឺម៉ង់មានការថយចុះ។ ឧបសគ្គមួយទៀតសម្រាប់សេដ្ឋកិច្ចអាល្លឺម៉ង់ជាពិសេសនិងតំបន់អឺរ៉ូជាទូទៅគឺការកើនឡើងនៃថ្លៃដើមសម្រាប់វិស័យផលិតកម្មដែលមានការប្រើប្រាស់ថាមពលខ្ពស់។ ជាឧទាហរណ៍ ឧស្សាហកម្មគីមីរបស់អាល្លឺម៉ង់ត្រូវកាត់បន្ថយទិន្នផល ព្រោះវាមិនអាចទ្រាំទ្រនឹងការកើនឡើងថ្លៃដើមថាមពល ដែលបណ្តាលឱ្យទិន្នផលឧស្សាហកម្មសរុបរបស់ប្រទេសក្នុងខែសីហាឆ្នាំនេះធ្លាក់ចុះ ២,២ភាគរយបើធៀបពេលសង្គ្រាមបានផ្ទុះឡើង។ ផ្ទុយទៅវិញ ទិន្នផលឧស្សាហកម្មរបស់អាម៉េរិកបានកើនឡើង ២,៣ភាគរយ។ បច្ចុប្បន្ននេះ ស្ទើរតែគ្មានសញ្ញាណាមួយដែលបង្ហាញថា កំណើនសេដ្ឋកិច្ចតំបន់ចាយលុយអឺរ៉ូនឹងកើនឡើងនៅក្នុងប៉ុន្មានខែខាងមុខនេះ។ ការស្ទង់មតិធុរកិច្ចខែតុលាដែលធ្វើឡើងដោយក្រុមហ៊ុនទីផ្សារ S&P Global ថ្មីៗនេះបានបង្ហាញពីការធ្លាក់ចុះយ៉ាងខ្លាំងនៃសកម្មភាពផលិតកម្ម និងអាជីវកម្មចាប់តាំងពីខែវិច្ឆិកា ឆ្នាំ២០២០ ដោយសារតែការថយចុះយ៉ាងខ្លាំងនៃការបញ្ជាទិញ និងអ្នកគ្រប់គ្រងការទិញ ដោយបានរាយការណ៍ពីការកាត់បន្ថយការងារជាលើកដំបូងចាប់តាំងពីខែមករាឆ្នាំ២០២១។ ផ្ទុយទៅវិញ ការស្ទង់មតិស្រដៀងគ្នានៅអាម៉េរិកបានបង្ហាញថា សកម្មភាពផលិតកម្ម និងអាជីវកម្មបានកើនឡើងក្នុងខែតុលា។ ប្រាក់ឈ្នួលនៅក្នុងតំបន់អឺរ៉ូកំពុងកើនឡើងលឿនជាងនៅអាម៉េរិកបន្តិច។ ការនេះនឹងគាំទ្រដល់សេដ្ឋកិច្ចក្នុងតំបន់នៅឆ្នាំ ២០២៤ ប៉ុន្តែអឺរ៉ុបទាំងមូលកំពុងប្រឈមមុខនឹងបញ្ហាកាន់តែច្រើន។ ជាពិសេស អាឡឺម៉ង់កំពុងតស៊ូដើម្បីរក្សាឧស្សាហកម្មគីមីរបស់ខ្លួន ដើម្បីស្វែងរកប្រភពថាមពលជំនួសសម្រាប់ឧស្ម័នរុស្ស៊ី។ ក្នុងចំណោមគណបក្សចម្រុះទាំងបីនៅក្នុងរដ្ឋាភិបាលអាល្លឺម៉ង់បច្ចុប្បន្ន ភាគីមួយគាំទ្រការឧបត្ថម្ភធនថាមពល ខណៈភាគីពីរផ្សេងទៀតបង្ហាញពីជំហរប្រុងប្រយ័ត្ន។ ក្រុមហ៊ុនគីមីដ៏ធំរបស់អាល្លឺម៉ង់ BASF ថ្មីៗនេះបានប្រកាសពីការថយចុះយ៉ាងខ្លាំងនៃប្រាក់ចំណូលសម្រាប់រយៈពេល ៩ខែឆ្នាំនេះ បើធៀបនឹងគ្រាដូចគ្នាកាលពីឆ្នាំមុន ហើយបានលើកឡើងថា ខ្លួននឹងកាត់បន្ថយផែនការវិនិយោគថ្មី។ តើអឺរ៉ុបមានដំណោះស្រាយបែបណា ជុំវិញបញ្ហានៃការធ្លាក់ចុះសេដ្ឋកិច្ចនេះ ? ជុំវិញបញ្ហាអត្រាការប្រាក់ និងអតិផរណា ធនាគារកណ្តាលអឺរ៉ុប (ECB) បានបញ្ឈប់ការដំឡើងអត្រាការប្រាក់ជាលើកដំបូងក្នុងរយៈពេល១៥ខែ ដោយសារវិបត្តិសេដ្ឋកិច្ចបង្ហាញសញ្ញាកាន់តែធ្ងន់ធ្ងរ។ បច្ចុប្បន្នអត្រាការប្រាក់បញ្ញើនៅតំបន់នេះស្ថិតក្នុងរង្វង់៤ភាគរយ។ អាល្លឺម៉ង់ដែលមានសេដ្ឋកិច្ចធំបំផុតរបស់អឺរ៉ុប ត្រូវរំពឹងថានឹងធ្លាក់ចូលទៅក្នុងវិបត្តិសេដ្ឋកិច្ចម្តងទៀត បន្ទាប់ពីបានងើបឡើងវិញបន្តិចក្នុងត្រីមាសទី២ ប្រសិននៅតែផ្គើនដំឡើងអត្រាការប្រាក់បន្តទៀត ។ ទន្ទឹមនេះវិស័យថាមពល រដ្ឋាភិបាលអ៊ឺរ៉ុបបានចាប់ផ្តើមអនុវត្តនូវការឆ្លើយតបគោលនយោបាយជាច្រើនក្នុងគោលបំណងកាត់បន្ថយផលប៉ះពាល់លើការចំណាយលើអ្នកប្រើប្រាស់ និងអាជីវកម្ម រួមទាំងតម្លៃលក់រាយ ពន្ធគយ កម្មវិធីគាំទ្រសម្រាប់ក្រុមហ៊ុនដែលពឹងផ្អែកលើថាមពល និងផ្តល់សាច់ប្រាក់ងាយស្រួល ឬការគាំទ្រដើមទុនសម្រាប់ក្រុមហ៊ុនថាមពល រួមទាំងការធ្វើជាតូបនីយកម្មផងដែរ។ ចំណែកបញ្ហាថ្លៃប្រេងវិញ គេត្រូវរង់ចាំមើលស្ថានភាពសង្រ្គាមនៅមជ្ឈិមបូព៌ា ជាមួយនិងជម្លោះរ៉ាំរ៉ៃរវាងរុស្សី-អ៊ុយក្រែនមានភាពធូរស្រាល ដោយសារតែជម្លោះនេះស្ថិតនៅក្នុងតំបន់ផលិតប្រេងធំៗរបស់ពិភពលោក ។ ថ្មីៗនេះ ប្រទេសនាំចេញប្រេងធំៗពីររបស់ពិភពលោកគឺរុស្ស៊ី និងអារ៉ាប៊ីសាអូឌីតបានប្រកាសបន្តស្ម័គ្រចិត្តកាត់បន្ថយការផលិតប្រេងរហូតដល់ដំណាច់ឆ្នាំនេះ ដែលនេះហើយនាំឲ្យពិបាកទ្រទ្រង់ឡើងវិញនៃការកើនឡើងថ្លៃដើមផលិតក្នុងតំបន់អឺរ៉ុប។ លើសពីនេះ គេក៏មិនត្រូវមើលរំលងមហាសេដ្ឋកិច្ចទី២ របស់ពិភពលោក ដែលជារោងចក្រផលិតសម្ភារៈផ្គត់ផ្គង់ដើម្បីប្រើប្រាស់ ដែល GDP ចិននៅត្រីមាសទី៣ បានកើនឡើង ៤,៩ភាគរយ។ អឺរ៉ុបភាគច្រើនពឹងផ្អែកលើទំនិញប្រើប្រាស់ពីចិន ។ កាលចុងខែកញ្ញា លោក Valdis Dombrovskis មន្ត្រីជាន់ខ្ពស់ទទួលបន្ទុកបញ្ហាពាណិជ្ជកម្មរបស់សហភាពអឺរ៉ុប បានទៅទស្សនកិច្ចនៅចិន ។ ក្នុងជំនួបនាពេលនោះ ភាគីទាំងពីរបានព្រមព្រៀងគ្នាក្នុងការផ្លាស់ប្តូរព័ត៌មានស្តីពីការរឹតបន្តឹងការនាំចេញ ដែលជាផ្នែកមួយនៃកិច្ចខិតខំប្រឹងប្រែងដើម្បីបន្ធូរបន្ថយភាពតានតឹងជុំវិញអតុល្យភាពពាណិជ្ជកម្មទ្វេភាគី និងបញ្ហាផ្សេងៗទៀតនៃភូមិសាស្ត្រនយោបាយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3962.txt
|
ធនាគារកណ្តាលអាមេរិក (Fed) បានរក្សាអត្រាការប្រាក់យោងជាលើកទី២។ បច្ចុប្បន្ននៅអាម៉េរិកអត្រាការប្រាក់យោងស្ថិតនៅចន្លោះ៥,២៥ភាគរយទៅ ៥,៥ភាគរយ ខណៈអតិផរណានៅខែកញ្ញាមានត្រឹមតែ៣,៧ភាគរយ។
|
ដូចការរំពឹងទុករបស់ទីផ្សារ ធនាគារកណ្តាលអាម៉េរិកសម្រេចចិត្តមិនដំឡើងអត្រាការប្រាក់ទេ ក្រោយពីកិច្ចប្រជុំគោលនយោបាយរយៈពេល២ថ្ងៃ ហើយកាលពីខែកញ្ញា Fed ក៏មិនបានដំឡើងអត្រាការប្រាក់ដែរ។។ អត្រាការប្រាក់យោងនៅអាម៉េរិកបច្ចុប្បន្នមានប្រហែល ៥,២៥ភាគរយទៅ ៥,៥ភាគរយដែលខ្ពស់បំផុតក្នុងរយៈពេល ២២ឆ្នាំ។ សកម្មភាពសេដ្ឋកិច្ចរបស់អាម៉េរិកមានកំណើនក្នុងល្បឿនដ៏រឹងមាំនៅត្រីមាសទី៣។ នៅក្នុងសេចក្តីប្រកាសបន្ទាប់ពីកិច្ចប្រជុំនៅថ្ងៃទី១ ខែវិច្ឆិកា ទោះបីជា Fed ដំឡើងអត្រាការប្រាក់ ១១ដងចាប់តាំងពីខែមីនាឆ្នាំ២០២២ ដើម្បីទប់ស្កាត់អតិផរណា ក៏សេដ្ឋកិច្ចរបស់អាម៉េរិកមិនធ្លាក់ចូលក្នុងវិបត្តិសេដ្ឋកិច្ចនៅឡើយ។ មិនតែប៉ុណ្ណោះផលិផលក្នុងស្រុកសរុប (GDP) បានកើន ៤,៩ភាគរយនៅត្រីមាសទី៣ ដោយសារការប្រើប្រាសើកើនឡើង។ នេះជាហេតុផលមួយដែលទិន្នផលមូលបត្របំណុលរបស់រដ្ឋាភិបាលអាម៉េរិកបានកើនឡើងនាពេលថ្មីៗនេះ ដោយខិតជិតដល់សញ្ញា ៥ភាគរយ។ នៅក្នុងសន្និសីទសារព័ត៌មានក្រោយកិច្ចប្រជុំប្រធាន Fed លោក Jerome Powell បាននិយាយថា នឹងតាមដានរឿងនេះយ៉ាងដិតដល់ ព្រោះវាអាចប៉ះពាល់ដល់ការសម្រេចចិត្តអត្រាការប្រាក់នាពេលអនាគត។ ទោះបីជាអតិផរណាបានចុះគួរឲ្យកត់សម្គាល់ ក៏តួលេខនេះនៅតែខ្ពស់ជាងគោលដៅ ២ភាគរយនៃការចង់របស់ Fed ។ សេដ្ឋកិច្ចមានការងើបឡើងវិញ នឹងធ្វើឱ្យការពិបាកក្នុងការរារាំងការហក់ឡើងនៃអតិផរណា។ អតិផរណានៅខែកញ្ញាស្ថិតនៅអត្រា ៣,៧ភាគរយ។ យ៉ាងណាមិញ មន្ត្រីរបស់ Fed មួយចំនួនបានព្យាករថា កំណើនសេដ្ឋកិច្ចរបស់អាម៉េរិកនឹងថយចុះ ខណៈដែលផលប៉ះពាល់នៃការដំឡើងអត្រាការប្រាក់កាន់តែច្បាស់បន្តិចម្តងៗ។ សន្ទុះកើនឡើងខ្លាំងដូចនៅត្រីមាសទី៣ គឺពិបាកក្នុងការទប់ទល់អតិផរណា។ រយៈពេល ៥ឆ្នាំមុនពេលជំងឺរាលដាលបានលេចឡើង អាម៉េរិកបានមានកំណើនត្រឹមតែ ២,៦ភាគរយប៉ុណ្ណោះ។ នេះបើយោងតាមក្រសួងពាណិជ្ជកម្មអាម៉េរិក។ អ្នកសេដ្ឋកិច្ចបានព្យាករថា កំណើនសេដ្ឋកិច្ចអាម៉េរិកនឹងបាត់បង់សន្ទុះដោយសារតែសម្ពាធពីការសងបំណុលសិស្ស កាត់បន្ថយការសន្សំបន្តិចម្តងៗ និងឧបសគ្គផ្សេងទៀតដែលប្រជាជនអាម៉េរិកកំពុងប្រឈម។ Lydia Boussour សេដ្ឋវិទូនៅក្រុមហ៊ុន EY-Parthenon បាននិយាយថា យើងព្យាករពីទីផ្សារការងារកាន់តែខ្សោយ ដោយសារក្រុមហ៊ុនបង្កកការជួល និងកាត់បន្ថយបុគ្គលិក ស្របពេលមានកំណើនប្រាក់ឈ្នួលយឺត។ សន្ទស្សន៍ភាគហ៊ុនសំខាន់ៗរបស់អាម៉េរិកបានស្ទុះងើបឡើងវិញបន្ទាប់ពី Fed មិនដំឡើងអត្រាការប្រាក់។ ការបិទសន្ទស្សន៍ជួញដូរនៅថ្ងៃទី ១ខែវិច្ឆិកា ក្នុងនោះផ្សារហ៊ុន S&P 500 បានកើន១ភាគរយ ខណៈ DJIA បានកើន ០,៦៧ភាគរយ និងផ្សារហ៊ុន Nasdaq Composite កើនឡើង ១,៦ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3963.txt
|
រដ្ឋាភិបាលថៃកាលពីថ្ងៃទី៣១ ខែតុលា បានសម្រេចបន្ថែមស្ករទៅក្នុងបញ្ជីទំនិញគ្រប់គ្រងក្រោមច្បាប់ស្តីពីតម្លៃទំនិញ និងសេវាកម្មឆ្នាំ១៩៩៩។ វិធានការនេះចូលជាធរមានចាប់ពីខែវិច្ឆិកា ឆ្នាំ២០២៣។
|
តម្លៃស្ករសនៅថៃបានហក់ឡើងថ្លៃពី ១៩បាត (០,៥៣ដុល្លារ) ទៅដល់ ២៣បាត (០,៦៤ដុល្លារ) ក្នុងមួយគីឡូក្រាម បន្ទាប់ពីក្រុមប្រឹក្សាស្ករថៃគ្រោងដំឡើងថ្លៃ។ ការឡើងថ្លៃខ្ពស់បែបនេះ បានជំរុញឲ្យក្រសួងពាណិជ្ជកម្មថៃ សម្រេចបន្ថែមស្ករទៅក្នុងបញ្ជីទំនិញដើម្បីគ្រប់គ្រងតម្លៃដែលអនុវត្តចាប់ពីថ្ងៃទី១ ខែវិច្ឆិកា ឆ្នាំ២០២៣៕ ការសម្រេចរបស់រដ្ឋាភិបាលថៃ បានច្រានចោលផែនការរបស់ក្រុមប្រឹក្សាស្ករថៃក្នុងការដំឡើងតម្លៃស្ករស ៤បាតបន្ថែមក្នុងមួយគីឡូក្រាម (០,១១ដុល្លារ)។ កាលពីថ្ងៃទី២៧ ខែតុលា សេចក្តីប្រកាសរបស់ក្រុមប្រឹក្សាស្ករថៃមានបំណងដំឡើងថ្លៃស្ករភ្លាមៗ ដែលធ្វើឱ្យមានការខ្វះខាតផលិតផលស្ករនៅតាមផ្សារទំនើប និងហាងលក់គ្រឿងទេសនៅថៃ ដោយសារប្រជាជនប្រញាប់ប្រញាល់ទិញស្ករស ស្របពេលម្ចាស់អាជីវកម្មជាច្រើនបានស្តុកទុករង់ចាំដើម្បីឱ្យតម្លៃកើនឡើង។ ជុំវិញរឿងនេះ រដ្ឋមន្ត្រីក្រសួងពាណិជ្ជកម្មថៃលោក Phumtham Wechayachai បានបញ្ជាក់ថា ការពង្រឹងការត្រួតពិនិត្យតម្លៃស្ករនឹងជួយកាត់បន្ថយផលប៉ះពាល់ដល់អ្នកប្រើប្រាស់ថៃ ជាពិសេសអ្នកចូលចិត្តផលិតផលដូចជាភេសជ្ជៈ និងអាហារកំប៉ុង ហើយការសម្រេចនេះ នឹងមិនប៉ះពាល់ដល់កសិករអំពៅទេ ព្រោះពួកគេនឹងបន្តទទួលបានការឧបត្ថម្ភពីរដ្ឋាភិបាល។ បច្ចុប្បន្នថៃជាប្រទេសនាំចេញស្ករធំទី២របស់ពិភពលោក។ នៅឆ្នាំ២០២៣ ប្រទេសនេះគ្រោងនឹងនាំចេញស្ករសសម្រេចឲ្យបាន៨លានតោន។ យ៉ាងណាមិញ ការនាំចេញស្ករសនៅឆ្នាំ២០២៤ ទំនងជានឹងថយចុះមកត្រឹម៦លានតោន ស្របពេលមានការព្យាករថាគ្រោះរាំងស្ងួតដោយសារ El Nino អាចបណ្តាលឱ្យទិន្នផលអំពៅនៅថៃធ្លាក់ចុះប្រហែល២០ភាគរយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3964.txt
|
ក្រសួងហិរញ្ញវត្ថុថៃកំពុងពិចារណាបោះលក់មូលបត្របំណុលនៅក្នុងទីផ្សារអន្តរជាតិ ដើម្បីបង្កើតជាស្តង់ដារមួយសម្រាប់ជាតិ និងទាក់ទាញវិនិយោគិនបរទេសកាន់តែច្រើន។ កន្លងមក ថៃធ្លាប់អនុវត្តគោលនយោបាយនេះកាលពីជាង៣០ឆ្នាំមុន។
|
នាយករដ្ឋមន្ត្រីថៃលោក សេដ្ឋា ថាវីស៊ីន បានស្នើឱ្យការិយាល័យគ្រប់គ្រងបំណុលសាធារណៈ (PDMO) ពិចារណាផែនការសម្រាប់ការចេញសញ្ញាប័ណ្ណបរទេសដើម្បីបង្កើតស្តង់ដារសម្រាប់វិស័យឯកជនក្នុងការបង្កើនដើមទុនបរទេស។ «យើងគួរតែស្វែងរកទីផ្សារបរទេស ដើម្បីបង្កើតស្ដង់ដារសម្រាប់វិស័យឯកជន ព្រោះយើងមិនបានចូលទីផ្សារបរទេសអស់រយៈពេល ៣០ឆ្នាំមកហើយ។ យើងត្រូវធានាបាននូវជំហររបស់យើងនៅលើឆាកអន្តរជាតិ»។ នេះបើតាមការអះអាងរបស់លោក សេដ្ឋា។ លោកបានបន្តថា ទោះបីជាគម្រោងបង្កើនមូលធននៅទីផ្សារបរទេសមានគោលបំណងសាកល្បងទីផ្សារក៍ដោយ ក៏លោកជឿថាថៃអាចលក់មូលបត្របំណុលបរទេសបាន។ បើតាមអនុរដ្ឋមន្រ្តីក្រសួងហិរញ្ញវត្ថុលោក Julapun Amornvivat ក្រសួងមិនទាន់សម្រេចថាតើនៅពេលណាដែលមូលបត្របំណុលនឹងត្រូវបានលក់ដោយតម្លៃប៉ុន្មាន និងក្នុងរូបិយប័ណ្ណអ្វីនោះទេ។ លោក Julapun ប្រាប់កាសែតបាងកកប៉ុស្តិ៍ថា ការចេញមូលបត្របំណុលបែបនេះ ត្រូវកំណត់ពេលវេលាសមស្រប នឹងគិតគូរពីកត្តាផ្សេងៗ ជាពិសេសភាពខុសគ្នានៃអត្រាការប្រាក់រវាងទីផ្សារថៃ និងបរទេស ដើម្បីជៀសវាងផលប៉ះពាល់អវិជ្ជមានលើសេដ្ឋកិច្ចថៃ។ ថវិកាសារពើពន្ធឆ្នាំ ២០២៤ ការិយាល័យ PDMO គ្រោងនឹងចេញមូលបត្របំណុលដែលទាក់ទងនឹងនិរន្តរភាពដែលមានតម្លៃ ២ពាន់លានដុល្លារ ឬប្រហែល ៧០ពាន់លានបាត ដែលមានអ្នកវិនិយោគបានបង្ហាញចំណាប់អារម្មណ៍យ៉ាងខ្លាំងរួចទៅហើយ។ ជុំវិញរឿងនេះ លោក Julapun ក៏បានទទួលស្គាល់ការកើនឡើងបន្តិចម្តងៗនៃការចំណាយលើការខ្ចីប្រាក់ ដោយធ្វើតាមនិន្នាការនៃអត្រាការប្រាក់ទីផ្សារពិភពលោក និងអត្រាគោលនយោបាយ។ ការចំណាយជាមធ្យមនៃការខ្ចីប្រាក់របស់ថៃត្រូវបានរំពឹងថានឹងកើនឡើងពី ២,៦៦ភាគរយទៅ ៣ភាគរយ។ ប៉ុន្មានឆ្នាំចុងក្រោយនេះ ការចំណាយលើការខ្ចីប្រាក់របស់រដ្ឋាភិបាលមានកម្រិតទាប ដោយសារអត្រាការប្រាក់នៅក្នុងទីផ្សារមានកម្រិតទាបក្នុងរយៈពេលវែង។ យ៉ាងណា អត្រាការប្រាក់ទីផ្សារបានកើនឡើងក្នុងរយៈពេលថ្មីៗនេះ ដែលនាំឱ្យមានការកើនឡើងនៃការចំណាយលើការខ្ចីប្រាក់របស់រដ្ឋាភិបាល។ លោក Julapun បាននិយាយថា នេះជះឥទ្ធិពលដោយជៀសមិនរួច ទាំងការចំណាយលើការខ្ចីប្រាក់របស់រដ្ឋាភិបាល នឹងការខ្ចីប្រាក់ពីវិស័យឯកជន។ គិតត្រឹមចុងខែសីហាឆ្នាំនេះ បំណុលសាធារណៈរបស់រដ្ឋាភិបាលថៃមានចំនួន ១១ទ្រីលានបាត ស្មើនឹង ៦១,៨ភាគរយនៃផលិតផលក្នុងស្រុកសរុប (GDP)។ ប្រហែល ៨១,៨ភាគរយនៃបំណុលសាធារណៈសរុប ៩ទ្រីលានបាត ដែលត្រូវបានខ្ចីដោយផ្ទាល់ដោយរដ្ឋាភិបាល។ កន្លងមករដ្ឋាភិបាលថៃបានអនុម័តការខ្ចីប្រាក់សង្គ្រោះបន្ទាន់ចំនួន ១,៥ ទ្រីលានបាត ដើម្បីដោះស្រាយផលប៉ះពាល់អវិជ្ជមាននៃជំងឺកូរីដ-១៩ នៅឆ្នាំ ២០២០ និង២០២១។ នេះបណ្តាលឱ្យបំណុលសាធារណៈរបស់រដ្ឋាភិបាលកើនឡើងពី ៤០ភាគរយមុនពេលជំងឺ រាលដាលដល់ជាង៦០ភាគរយលើសពីការកំណត់ដោយច្បាប់ស្តីពីវិន័យសារពើពន្ធនិងហិរញ្ញវត្ថុរបស់រដ្ឋ ។ នាពេលនេះរដ្ឋបាលនាយករដ្ឋមន្រ្តីលោក ប្រាយុទ្ធ ចាន់អូចា បានរំកិលការកំណត់ខ្ចីបំណុលរហូតដល់ ៧០ភាគរយនៃ GDP ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3965.txt
|
សេដ្ឋកិច្ចរបស់អារ៉ាប៊ីសាអូឌីតបានធ្លាក់ចុះ៤,៥ភាគរយនៅត្រីមាសទី៣ ក្រោយប្រទេសនាំចេញប្រេងដ៏ធំបំផុតរបស់ពិភពលោកមួយនេះ កាត់បន្ថយការផលិតប្រេងដើម្បីរារាំងការធ្លាក់ចុះនៃតម្លៃថាមពល។
|
ផលិតផលក្នុងស្រុកសរុប (GDP) របស់អារ៉ាប៊ីសាអូឌីតបានធ្លាក់ចុះ ៤,៥ភាគរយនៅត្រីមាសទី៣ បើធៀបនឹងគ្រាដូចគ្នាកាលពីឆ្នាំមុន។ នេះជាការធ្លាក់ចុះយ៉ាងខ្លាំងនៃសេដ្ឋកិច្ចរបស់ប្រទេសឈូងសមុទ្រមួយនេះ ចាប់តាំងពីវិបត្តិកូវីដ-១៩ ។ នេះបើតាមស្ថិតិផ្លូវការដែលបានចេញផ្សាយកាលពីសប្តាហ៍មុន។ វិស័យប្រេងដ៏ធំរបស់អារ៉ាប៊ីសាអូឌីតបានធ្លាក់ចុះអស់រយៈពេលជាច្រើនខែ ប៉ុន្តែសេដ្ឋកិច្ចទាំងមូលអាចកើនឡើង ១,២ភាគរយនៅត្រីមាសទី២ នៃឆ្នាំនេះ។ នៅត្រីមាសទី៣ វិស័យប្រេងរបស់អារ៉ាប៊ីសាអូឌីតបានធ្លាក់ចុះ ១៧,៣ភាគរយធៀបនឹងគ្រាដូចគ្នាឆ្នាំមុន ដែលជាការធ្លាក់ចុះខ្លាំងបំផុតតាំងពីឆ្នាំ ២០១១។ មូលហេតុនៃការធ្លាក់ចុះនេះ មកពីការកាត់បន្ថយការផលិតប្រេងរបស់អារ៉ាប៊ីសាអូឌីត ដើម្បីធ្វើឱ្យតម្លៃប្រេងប្រសើរឡើងវិញ។ ផលិតកម្មប្រេងរបស់អារ៉ាប៊ីសាអូឌីតបានធ្លាក់ចុះមកនៅត្រឹម ៩លានបារ៉ែលក្នុងមួយថ្ងៃចាប់ពីខែកក្កដាឆ្នាំនេះ នៅពេលដែលប្រទេសធំជាងគេនៅក្នុងអង្គការប្រទេសនាំចេញប្រេង (OPEC) រួមជាមួយនឹងសម្ព័ន្ធមិត្តរបស់ខ្លួន គឺរុស្ស៊ីស្ម័គ្រចិត្តបន្ទាបទិន្នផលប្រេងសម្រាប់បំពេញតម្រូវការដើម្បីទប់ទល់នឹងការធ្លាក់ចុះនៃថ្លៃប្រេង ក្នុងបរិបទនៃភាពអាប់អួសេដ្ឋកិច្ចពិភពលោក។ បន្ថែមពីលើផែនការកាត់បន្ថយផលិតកម្មដោយស្ម័គ្រចិត្ត អារ៉ាប៊ីសាអូឌីតក៏បានកាត់បន្ថយផលិតកម្មក្នុងក្របខ័ណ្ឌនៃអង្គការ OPEC+ ដែលជាសម្ព័ន្ធមិត្តរវាងអង្គការ OPEC និងរុស្ស៊ីផងដែរ។ មូលនិធិរូបិយវត្ថុអន្តរជាតិ (IMF) បានព្យាករថា GDP របស់អារ៉ាប៊ីសាអូឌីតនឹងកើនឡើងត្រឹមតែ ០,៨ភាគរយនៅឆ្នាំនេះ ពីការកើនឡើង ៨,៧ភាគរយដែលសម្រេចបានកាលពីឆ្នាំមុន។ បើតាមលោក Ralf Wiegert ប្រធានសេដ្ឋវិទូប្រចាំមជ្ឈិមបូព៌ា និងអាហ្វ្រិកខាងជើងនៃក្រុមហ៊ុនស្រាវជ្រាវ S&P Global Market Intelligence ការកាត់បន្ថយផលិតកម្មប្រេងរបស់អារ៉ាប៊ីសាអូឌីតគឺសំដៅរក្សាស្ថិរភាពទីផ្សារប្រេងពិភពលោក។ នៅក្នុងត្រីមាសទី២ នៃឆ្នាំនេះ ហានិភ័យនៃការធ្លាក់ចុះសេដ្ឋកិច្ចពិភពលោកបានដាក់សម្ពាធយ៉ាងខ្លាំងទៅលើតម្លៃប្រេង។ ការសម្រេចចិត្តរបស់អារ៉ាប៊ីសាអូឌីត ក្នុងការកាត់បន្ថយការផលិតប្រេង ដើម្បីកំណត់ការផ្គត់ផ្គង់ប្រេង សម្រាប់ទប់ទល់នឹងហានិភ័យនៃការធ្លាក់ចុះនៃតម្រូវការប្រេង។ នេះបើតាមការបញ្ជាក់របស់លោក Wiegert ។ យោងតាមអ្នកជំនាញរូបនេះ ការកាត់បន្ថយផលិតកម្មប្រេងជាបណ្តើរៗ នឹងជួយឱ្យសេដ្ឋកិច្ចអារ៉ាប៊ីសាអូឌីតងើបឡើងវិញ។ លោកយល់ថា ការកាត់បន្ថយទិន្នផលនឹងបញ្ចប់ទាំងស្រុងនៅឆ្នាំ២០២៥ ហើយព្យាករណ៍ថា កំណើនសេដ្ឋកិច្ចរបស់អារ៉ាប៊ីសាអូឌីតនឹងបន្តមានភាពអាប់អួនៅឆ្នាំ២០២៤ ជាមួយនឹងកំណើនដែលរំពឹងត្រឹមតែ ១,១ភាគរយប៉ុណ្ណោះ។ ប្រទេសឈូងសមុទ្រផ្សេងទៀតក៏កំពុងប្រឈមមុខនឹងសម្ពាធធ្លាក់ចុះលើកំណើនដោយសារតែការកាត់បន្ថយផលិតកម្មប្រេង ប៉ុន្តែសេដ្ឋកិច្ចរបស់អេមីរ៉ាតអារ៉ាប់រួមនៅតែកើនឡើងជាលំដាប់។ កាលពីសប្តាហ៍មុន រដ្ឋមន្ត្រីក្រសួងសេដ្ឋកិច្ចអេមីរ៉ាតអារ៉ាប់រួមបាននិយាយថា GDP របស់ប្រទេសនេះបានកើនឡើង ៣,៧ភាគរយនៅឆមាសទី១ នៃឆ្នាំនេះ ដោយសារកំណើនដ៏រឹងមាំនៅក្នុងវិស័យមិនមែនប្រេង និងឧស្ម័ន។ បើតាមសារព័ត៌មាន Reuters នៅថ្ងៃទី៥ ខែវិច្ឆិកា អារ៉ាប៊ីសាអូឌីតបានសម្រេចចិត្តបន្តផែនការរបស់ខ្លួនក្នុងការកាត់បន្ថយផលិតកម្មដោយស្ម័គ្រចិត្ត ១លានបារ៉ែលក្នុងមួយថ្ងៃរហូតដល់ដំណាច់ឆ្នាំ ដោយរក្សាបាននូវផលិតកម្មប្រេងប្រហែល ៩លានបារ៉ែលក្នុងមួយថ្ងៃ។ ជាមួយគ្នានោះ រុស្ស៊ីក៏បានប្រកាសថា ខ្លួននឹងបន្តកាត់បន្ថយការផលិតដោយស្ម័គ្រចិត្តចំនួន ៣០០ពាន់បារ៉ែលក្នុងមួយថ្ងៃរហូតដល់ចុងខែធ្នូផងដែរ។ ទន្ទឹមនឹងទស្សនវិស័យកំណើនសេដ្ឋកិច្ចពិភពលោកកាន់តែយ៉ាប់យ៉ឺន អ្នកវិភាគធនាគារ ING បានព្យាករថា ទីផ្សារប្រេងនឹងឈានចូលទៅក្នុងស្ថានភាពនៃការផ្គត់ផ្គង់លើសចំណុះនៅក្នុងត្រីមាសទី១ឆ្នាំក្រោយ។ របាយការណ៍របស់ ING បានសរសេរថា កម្រិតនៃការផ្គត់ផ្គង់លើសអាចគ្រប់គ្រាន់ដើម្បីបញ្ចុះបញ្ចូលអារ៉ាប៊ីសាអូឌីត និងរុស្ស៊ីឱ្យបន្តកាត់បន្ថយផលិតកម្ម ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3966.txt
|
រដ្ឋាភិបាលថៃនៅថ្ងៃទី៣១ ខែតុលា បានប្រកាសលើកលែងលក្ខខណ្ឌតម្រូវទិដ្ឋាការ សម្រាប់ភ្ញៀវទេសចរពីឥណ្ឌា និងតៃវ៉ាន់ ចាប់ពីខែវិច្ឆិកា ដល់ខែឧសភា ឆ្នាំ២០២៤ ក្នុងគោលបំណងទាក់ទាញភ្ញៀវទេសចរបន្ថែម។
|
ថៃបានលើកលែងទិដ្ឋាការសម្រាប់ភ្ញៀវទេសចរមកពីឥណ្ឌា និងតៃវ៉ាន់។ អ្នកនាំពាក្យរដ្ឋាភិបាលលោក Chai Wacharonke បាននិយាយថា ៖ « ភ្ញៀវទេសចរមកពីឥណ្ឌា និងតៃវ៉ាន់អាចចូលទៅថៃបានរយៈពេល ៣០ថ្ងៃ»។ ឥណ្ឌាគឺជាទីផ្សារទេសចរធំជាងគេទី៤ របស់ថៃនៅឆ្នាំនេះ ជាមួយនឹងភ្ញៀវប្រហែល ១,២លាននាក់ បន្ទាប់ពីម៉ាឡេស៊ី ចិន និងកូរ៉េខាងត្បូង។ ភ្ញៀវទេសចរដែលមកពីឥណ្ឌាបង្ហាញសញ្ញាកើនឡើង ខណៈដែលក្រុមហ៊ុនអាកាសចរណ៍ និងបណ្តាញបដិសណ្ឋារកិច្ចកាន់តែច្រើន បានកំណត់គោលដៅទីផ្សារមួយនេះ។ នៅខែកញ្ញាកន្លងមក ថៃក៏បានលុបចោលតម្រូវការទិដ្ឋាការសម្រាប់ភ្ញៀវទេសចរចិន ដែលជាទីផ្សារទេសចរដ៏ធំ មុនពេលរាលដាលជំងឺកូវីដ-១៩ ដែលមានចំនួន ១១លាននាក់ ក្នុងចំណោម ៣៩លាននាក់ នៅឆ្នាំ ២០១៩។ ចាប់ពីខែមករា ដល់ថ្ងៃទី២៩ ខែតុលា មានភ្ញៀវទេសចរទៅថៃមានប្រមាណ ២២លាននាក់ដែលបង្កើនចំណូលបាន ៩២៧,៥ពាន់លានបាត (២៥,៦៧ពាន់លានដុល្លារ) ។ នេះបើយោងតាមទិន្នន័យចុងក្រោយរបស់រដ្ឋាភិបាលថៃ។ ថៃកំពុងដាក់គោលដៅទទួលភ្ញៀវទេសចរឲ្យបាន ២៨លាននាក់នៅឆ្នាំនេះ ដោយរដ្ឋាភិបាលថ្មីសង្ឃឹមថាវិស័យទេសចរណ៍អាចទូទាត់ការនាំចេញបន្តចុះខ្សោយ ដែលជាការរារាំងកំណើនសេដ្ឋកិច្ចប្រទេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3967.txt
|
ថៃបានបង្កើនផែនការនាំចេញអង្ករឲ្យបាន ៨,៥លានតោនក្នុងឆ្នាំ២០២៣ ដោយសារវៀតណាមដែលដៃគូប្រកួតប្រជែង កំពុងនាំចេញអង្ករក្នុងតម្លៃខ្ពស់ជាង។
|
ថៃបានប្តេជ្ញាបង្កើនការនាំចេញអង្កររបស់ខ្លួនសម្រាប់ឆ្នាំនេះឲ្យដល់៨,៥ លានតោន។ លោក Chookiat Ophaswongse ប្រធានកិត្តិយសនៃសមាគមអ្នកនាំចេញអង្ករថៃបាននិយាយបែបនេះនៅថ្ងៃ១៥ ខែវិច្ឆិកា ខណៈដែលតម្លៃអង្ករពីដៃគូប្រកួតប្រជែងដូចជាវៀតណាមកំពុងកើនឡើង។ លោក Chookiat Ophaswongse ប្រាប់ Reuters ថា អង្ករវៀតណាមមានតម្លៃថ្លៃ ដូច្នេះហ្វីលីពីន និងឥណ្ឌូណេស៊ីកំពុងបង្កើនការបញ្ជាទិញអង្ករពីថៃ។ អង្ករថៃលក់បានក្នុងតម្លៃចន្លោះ៥៥០ទៅ៥៥៥ ដុល្លារក្នុងមួយតោន ខណៈអង្ករវៀតណាមលក់បានប្រហែល ៦៣០ដុល្លារក្នុងមួយតោន។ ថៃជាប្រទេសនាំចេញអង្ករធំទី២ របស់ពិភពលោកបន្ទាប់ពីឥណ្ឌា។ រដ្ឋាភិបាលថៃធ្លាប់បានព្យាករថា ការនាំចេញអង្កររបស់ខ្លួននៅឆ្នាំនេះមានប្រមាណ៨ លានតោនប៉ុណ្ណោះ។ លោក Chookiwat បានលើកឡើងថា ផលិតកម្មស្រូវរបស់ថៃនៅឆ្នាំនេះ រងផលប៉ះពាល់តិចតួចពីបាតុភូតអាកាសធាតុ El Nino ដោយរំពឹងទទួលបានទិន្នផលចន្លោះពី៣៣ទៅ៣៤លានតោន ដែលកើនឡើង ២លានតោនធៀបនឹងរយៈពេលដូចគ្នាកាលពីឆ្នាំមុន។ រយៈពេល៩ខែឆ្នាំនេះ ថៃលក់អង្ករបានចំនួន ៦,០៨លានតោន ដែលកើន១២ភាគរយបើធៀបគ្រាដូចគ្នាឆ្នាំមុន។ យ៉ាងណាមិញ លោក Chookiwat ការនាំចេញអង្កររបស់ថៃនៅឆ្នាំក្រោយនឹងធ្លាក់ចុះមកនៅត្រឹម៧,៥លានតោន ដោយសារឥណ្ឌាបានបន្ធូរបន្ថយបម្រាមនាំចេញអង្ករមកវិញ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3968.txt
|
តម្រូវការទន់ខ្សោយពីចិន បានធ្វើឱ្យផលិតកម្មនៅរោងចក្រអាស៊ីស្ថិតនៅក្រោមសម្ពាធនៃការនាំចេញ។ សកម្មភាពផលិតកម្មនៅ ជប៉ុន កូរ៉េខាងត្បូង ឥណ្ឌា វៀតណាម តៃវ៉ាន់ ម៉ាឡេស៊ីសុទ្ធតែបង្ហាញតួលេខនៃការធ្លាក់ចុះនៅខែតុលា ដោយសារវត្ថុធាតុដើមឡើងថ្លៃ ស្របពេលសេដ្ឋកិច្ចចិនលូតលាស់តិចតួច។
|
សន្ទស្សន៍អ្នកគ្រប់គ្រងការទិញ (PMI) នៅខែតុលាបានបង្ហាញថា សកម្មភាពផលិតកម្មក្នុងប្រទេសដែលមានសេដ្ឋកិច្ចធំៗដូចជា ចិន ជប៉ុន និងកូរ៉េខាងត្បូងសុទ្ធតែបានធ្លាក់ចុះ។ សន្ទស្សន៍ PMI ចិននៅខែតុលាមានកម្រិត ៤៩,៥ពិន្ទុធ្លាក់ចុះពី ៥០,៦នៅខែកញ្ញា (PMI ក្រោម ៥០ បង្ហាញពីសកម្មភាពផលិតកម្មធ្លាក់ចុះ)។ ទិន្នន័យទាំងនេះបានបង្ហាញពីស្រមោលលើការរំពឹងទុកនៃការងើបឡើងវិញនៃសេដ្ឋកិច្ចធំទីពីររបស់ពិភពលោក។ ឥទ្ធិពលនៃការធ្លាក់ចុះសេដ្ឋកិច្ចរបស់ចិន ជាក់ស្តែងបំផុតប៉ះពាល់ដល់ជប៉ុន និងកូរ៉េខាងត្បូង។ ប្រទេសផលិតធំៗទាំងពីរនេះពឹងផ្អែកខ្លាំងលើតម្រូវការពីចិន។ សកម្មភាពផលិតកម្មនៅជប៉ុនបានធ្លាក់ចុះ ៥ខែជាប់ៗគ្នា។ ទិន្នផលរោងចក្ររបស់ប្រទេសនេះនៅខែកញ្ញាបានកើនឡើងទាបជាងការព្យាករដោយសារតម្រូវការយឺត។ ក្រុមហ៊ុនគ្រឿងម៉ាស៊ីន Fanuc និង Murata Manufacturing ថ្មីៗនេះបានប្រកាសពីប្រាក់ចំណេញ ៦ខែបានថយចុះ ដោយសារតម្រូវការធ្លាក់ចុះពីទីផ្សារចិន។ ទន្ទឹមនឹងនេះ សកម្មភាពផលិតកម្មនៅកូរ៉េខាងត្បូងបានថយចុះរយៈពេល ១៦ខែជាប់ៗគ្នា ហើយសន្ទស្សន៍ PMI របស់តៃវ៉ាន់ វៀតណាម និងម៉ាឡេស៊ី ក៏បានធ្លាក់ចុះនៅខែតុលានេះផងដែរ។ បន្ថែមពីនេះ ឥណ្ឌាផលិតកម្មបានធ្លាក់ចុះ ២ខែជាប់ៗគ្នា។ តម្រូវការទន់ខ្សោយ និងការកើនឡើងតម្លៃវត្ថុធាតុដើម បានដាក់សម្ពាធលើទំនុកចិត្តអាជីវកម្មនៅទីនេះ។ «ជាទូទៅសន្ទស្សន៍ PMI នៅខែតុលា នៃប្រទេសកំពុងរីកចម្រើននៅអាស៊ីបានធ្លាក់ចុះយ៉ាងខ្លាំង។ ទស្សនវិស័យផលិតកម្មនៅក្នុងតំបន់នេះនៅតែអាប់អួរក្នុងរយៈពេលខ្លី ដោយសារការស្តុកទំនិញកើនឡើង ហើយតម្រូវការខាងក្រៅខ្សោយ» ។ នេះបើតាមការលើកឡើងរបស់លោក Shivaan Tandon សេដ្ឋវិទូនៅក្រុមហ៊ុន Capital Economics ។ មូលនិធិរូបិយវត្ថុអន្តរជាតិ (IMF) កាលពីខែតុលាបានព្រមានថា ការស្ទុះងើបឡើងវិញដ៏ទន់ខ្សោយរបស់ចិន និងវិបត្តិអចលនទ្រព្យអាចរារាំងដល់ការរំពឹងទុកសេដ្ឋកិច្ចរបស់អាស៊ីបន្ថែមទៀត។ នៅក្នុងរបាយការណ៍បច្ចុប្បន្នភាពសេដ្ឋកិច្ចពិភពលោករបស់ខ្លួនកាលពីខែតុលា IMF បានបន្ទាបការព្យាករកំណើនរបស់ខ្លួនសម្រាប់អាស៊ីមកត្រឹម ៤,២ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3969.txt
|
ផែនការសាងសង់ថ្លូវដឹកជញ្ជូនថ្មីជំនួសព្រែកជីកក្រា ដែលមានប្រវែង ៩០គីឡូម៉ែត្រ ឆ្លងកាត់តំបន់ភាគខាងត្បូងថៃ ត្រូវបានលោក សេដ្ឋា ថាវីស៊ីន ប្តេជ្ញាធ្វើឲ្យលេចជារូបរាងឡើង នៅក្នុងអាណត្តិដែលលោកធ្វើជានាយករដ្ឋមន្រ្តី ។ គម្រោងផ្លូវដឹកជញ្ជូនថ្មីនេះគ្រោងចំណាយថវិកា ១ទ្រីលានបាត (២៨,២៣ពាន់លានដុល្លារ) នឹងចាប់ផ្តើមសាងសង់នៅឆ្នាំ ២០២៥ ដោយរំពឹងដាក់ឲ្យដំណើការនៅឆ្នាំ២០៣០។
|
ដោយមើលឃើញពីមធ្យោបាយដឹកជញ្ជូន និងប្រតិបត្តិការតាមផ្លូវគោក ដែលជំនួសច្រកសមុទ្រម៉ាឡាកានេះ អ្នកវិភាគមួយចំនួនបានព្រមានថា គំនិតផ្តួចផ្តើមផ្លូវដឹកជញ្ជូនថ្មីរបស់ថៃ អាចបញ្ចប់ដោយការបរាជ័យ ប្រសិនបើមិនបានគ្រោងទុកដោយប្រុងប្រយ័ត្ន។ ប៉ុន្តែសម្រាប់នាយករដ្ឋមន្ត្រីថៃ លោក សេដ្ឋា ថាវីស៊ីន គម្រោងនេះ ត្រូវបានរំពឹងថានឹងទាក់ទាញអ្នកវិនិយោគអន្តរជាតិ និងប្រែក្លាយថៃ ទៅជាមជ្ឈមណ្ឌលផលិតកម្មដ៏ធំមួយនៅក្នុងតំបន់ ។ ថ្លែងក្នុងវេទិកាវិនិយោគថៃ-ចិននៅទីក្រុងប៉េកាំងនាពេលថ្មីៗនេះ លោក សេដ្ឋា បានសង្កត់ធ្ងន់ថា ផែនការនេះ នឹងក្លាយជាគម្រោងដំធំជាងគេមួយ នៅលើពិភពលោក ដែលនឹងកាត់បន្ថយរយៈពេលនៃការដឹកជញ្ជូនទំនិញ តាមច្រកសមុទ្រម៉ាឡាកាពី ៦ថ្ងៃទៅ ៩ថ្ងៃ ។ នាយករដ្ឋមន្រ្តីរូបនេះបញ្ជាក់ថា ថៃបានត្រៀមខ្លួនរួចជាស្រេចក្នុងការស្វាគមន៍អ្នកវិនិយោគចិន ដើម្បីជួយអភិវឌ្ឍប្រទេស និងបានសន្យាថា នឹងធ្វើឱ្យប្រសើរឡើងនូវភាពងាយស្រួលនៃការធ្វើអាជីវកម្មនៅថៃនាពេលអនាគត។ ផ្លូវពាណិជ្ជកម្មថ្មីដែលភ្ជាប់មហាសមុទ្រឥណ្ឌា និងប៉ាស៊ីហ្វិក គម្រោងផ្លូវដឹកជញ្ជូនថ្មីនេះ នឹងបង្កើតជាផ្លូវពាណិជ្ជកម្មថ្មីរវាងមហាសមុទ្រឥណ្ឌា និងប៉ាស៊ីហ្វិក។ វានឹងរួមបញ្ចូលកំពង់ផែសមុទ្រទឹកជ្រៅចំនួនពីរ នៅឆ្នេរសមុទ្រភាគខាងកើត និងខាងលិចរបស់ថៃ ព្រមទាំងប្រព័ន្ធផ្លូវដែក និងផ្លូវថ្នល់ ដែលតភ្ជាប់ជាមួយគ្នា។ កំពង់ផែភាគខាងកើតមានទីតាំងនៅខេត្ត Chumphon នៅលើឈូងសមុទ្រថៃ ខណៈភាគខាងលិចនៅខេត្ត Ranong នៅលើសមុទ្រ Andaman ។ បើតាមលោក សេដ្ឋា ការចំណាយត្រូវបានប៉ាន់ប្រមាណថាមានចំនួន ៣៥,៦ ពាន់លានដុល្លារ។ សាស្ត្រាចារ្យ Antonio L Rappa មកពីសាលាធុរកិច្ចនៅសាកលវិទ្យាល័យវិទ្យាសាស្ត្រសង្គមសិង្ហបុរីបានលើកឡើងថា ប្រសិនបើគម្រោងនេះ ត្រូវបានអភិវឌ្ឍន៍ដោយជោគជ័យ នឹងប៉ះពាល់យ៉ាងខ្លាំងដល់សិង្ហបុរីយ៉ាងហោចណាស់ ៥០ឆ្នាំ ចាប់ពីពេលនេះតទៅ។ គម្រោងផ្លូវដឹកជញ្ជូនថ្មីនេះ ក៏ត្រូវបានសិក្សាផងដែរក្នុងអំឡុងរដ្ឋាភិបាលមុនរបស់លោក ប្រាយុទ្ធ ចាន់អូចា ដែលមានបំណងពង្រីកហេដ្ឋារចនាសម្ព័ន្ធដឹកជញ្ជូនរបស់ថៃ និងប្រែក្លាយប្រទេសទៅជាមជ្ឈមណ្ឌលដឹកជញ្ជូននៃអាស៊ី។ គម្រោងផ្លូវដឹកជញ្ជូនថ្មី និងព្រែកជីកក្រាកាលពីមុន គំនិតនៃការបង្កើតផ្លូវសមុទ្រថ្មីមួយដោយភ្ជាប់ឈូងសមុទ្រថៃជាមួយសមុទ្រ Andaman មិនមែនជារឿងថ្មីនោះទេ។ ភ័ស្តុតាងប្រវត្តិសាស្ត្របង្ហាញពីគំនិតនេះ មានតាំងពីសតវត្សទី ១៧ ។ ប៉ុន្មានទសវត្សរ៍ចុងក្រោយនេះ រដ្ឋាភិបាលថៃជាច្រើនបានព្យាយាម និងបរាជ័យក្នុងការជីកប្រឡាយក្រា។ យោងតាមលោក Yuttaporn Issarachai អ្នកវិទ្យាសាស្ត្រនយោបាយមកពីសាកលវិទ្យាល័យ Sukhothai Thammathirat Open គម្រោងព្រែកជីកក្រាដែលបានស្នើឡើង ត្រូវបានរារាំងដោយនយោបាយក្នុងស្រុក និងការព្រួយបារម្ភអំពីផលប៉ះពាល់របស់វាទៅលើបរិស្ថាន ក៏ដូចជាសន្តិសុខផ្ទៃក្នុង។ ទោះបីជាគម្រោងផ្លូវដឹកជញ្ជូនថ្មីនេះ មិនពាក់ព័ន្ធនឹងព្រែកជីកពីមុនក៏ដោយ លោកថាវាជាគំនិតស្រដៀងគ្នា ហើយអាចប្រឈមមុខនឹងបញ្ហាជាច្រើនរួមទាំងជម្លោះភូមិសាស្ត្រនយោបាយផងដែរ។ លោក Yuttaporn បានចង្អុលបង្ហាញពីរបៀបដែលជម្លោះដែនសមុទ្រពាក់ព័ន្ធនឹងប្រទេសមួយចំនួនដូចជាចិន វៀតណាម និងហ្វីលីពីន ហើយតាមរយៈការកសាងផ្លូវឆ្លងកាត់ដែនសមុទ្រថ្មីមួយ ដែលមានទីតាំងនៅជិតតំបន់ជម្លោះ ថៃអាចរងផលប៉ះពាល់។ «វាអាចរុញច្រានថៃទៅក្នុងជម្លោះដែនទឹកនៅសមុទ្រចិនខាងត្បូង។ យើងមិនអាចភ្លេចថា ផ្លូវដឹកជញ្ជូនតាមសមុទ្រទាក់ទងនឹងប្រាក់ចំណេញសេដ្ឋកិច្ចដ៏ច្រើនសន្ធឹកសន្ធាប់ និងក៏ជាស្ថិរភាពនយោបាយ ក្នុងតំបន់ផងដែរ»។ នេះបើតាមការបញ្ជាក់របស់លោក Yuttaporn Issarachai ប្រាប់ទូរទស្សន៍សិសង្ហបុរី CNA ។ បញ្ហាប្រឈមនានាជុំវិញគម្រោងផ្លូវដឹកជញ្ជូនថ្មី បើធៀបទៅនឹងការជីកព្រែកក្រា ហេដ្ឋារចនាសម្ព័ន្ធមួយនេះ នឹងជួយកាត់បន្ថយការព្រួយបារម្ភជាសាធារណៈ អំពីសកម្មភាពបំបែកខ្លួននៅភាគខាងត្បូងរបស់ថៃ។ រដ្ឋមន្ត្រីក្រសួងមហាផ្ទៃថៃ លោក Anutin Charnvirakul បានសម្តែងការគាំទ្រចំពោះគម្រោងនេះ ដោយលោកបញ្ជាក់ថា វានឹងមិនប៉ះពាល់ដល់សន្តិសុខផ្ទៃក្នុងទេ។ ទោះជាយ៉ាងណា អ្នកវិភាគចោទជាសំណួរថា តើក្រុមហ៊ុនដឹកជញ្ជូននឹងជ្រើសរើសប្រើតាមផ្លូវដឹកជញ្ជូនថ្មីនេះដែរឬអត់ ? ដោយសារតែកប៉ាល់ត្រូវចូលចតនៅកំពង់ផែ Ranong ឬ Chumphon ហើយត្រូវដឹកជញ្ជូនទំនិញនៅលើផ្លូវគោកអាចចំណាយថ្លៃជាង។ ការសិក្សាមួយរបស់សកលវិទ្យាល័យជូឡាឡុងកនបានបង្ហាញថា ការកាត់បន្ថយពេលវេលាផ្នែកមួយដែលក្រុមហ៊ុនដឹកជញ្ជូនភាគច្រើនបានពិចារណា ។ ប៉ុន្តែអ្វីដែលសំខាន់គឺថ្លៃដឹកជញ្ជូន នឹងកើនទ្វេដងក្នុងការផ្ទេរកុងតឺន័រពីកំពង់ផែមួយ ទៅកំពុងផែមួយទៀត។ គម្រោងនេះ អាចទាក់ទាញតែកប៉ាល់ដឹកទំនិញណា ដែលដាក់ទំនិញនៅតំបន់នេះតែប៉ុណ្ណោះ ខណៈកប៉ាល់ដែលធ្វើដំណើរមិនឈប់នៅចន្លោះសមុទ្រទាំងពីរនេះ មិនចាប់អារម្មណ៍ប្រើប្រាស់ចំណតផ្លូវដឹកជញ្ជូនថ្មីនេះទេ ។ បន្ថែមពីនេះ វិស័យទេសចរណ៍នៅភាគខាងត្បូងរបស់ថៃនឹងរងផលប៉ះពាល់ខ្លាំង ដោយសារតំបន់ដែលគ្រោងស្នើចូលជាបេតិភណ្ឌពិភពលោកចំនួន២ គឺឧទ្យាន Mu Ko Ranong និង Laemson Marine ស្ថិតនៅចម្ងាយតែ ៣គីឡូម៉ែត្រពីកំពង់ផែថ្មីនេះ។ ចំណែកសំណួរថា តើរដ្ឋាភិបាលថៃនឹងមានកញ្ចប់ថវិកាគ្រប់គ្រាន់ ដើម្បីសម្រចលេចជារូបរាងឡើងដែរឬទេ? ត្រង់ចំណុចនេះ នាយករដ្ឋមន្រ្តីលោក សេដ្ឋា ថាវីស៊ីន បានបញ្ជាក់ថា ៖« កុំបារម្ភ វាស្ថិតក្រោមទម្រង់រវាងវិស័យឯកជន និងរដ្ឋាភិបាល» ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_397.txt
|
វៀតណាម ទទួលបានជោគជ័យក្នុងការអញ្ជើញប្រមុខដឹកនាំមហាអំណាចចិន និងអាម៉េរិកមកទស្សនកិច្ចប្រទេសខ្លួនក្នុងឆ្នាំតែមួយ។ ទាំងនេះជាផ្លែផ្កានៃការអនុវត្តគោលនយោបាយការទូតឫស្សី និងភាពប៉ិនប្រសប់របស់អ្នកការទូតវៀតណាម។ បន្ថែមពីនេះ ទីតាំងភូមិសាស្រ្ត ភាពសម្បូរបែបវត្ថុធាតុដើម និងកត្តាសេដ្ឋកិច្ចក៏ជាទឡ្ហីករណ៍ដែលធ្វើឲ្យមហាអំណាចទាំងពីរមិនអាចមើលរំលង។
|
នៅឆ្នាំ២០២៣នេះ វៀតណាមជាប្រទេសតែមួយគត់ក្នុងពិភពលោកដែលធ្វើជាម្ចាស់ផ្ទះទទួលប្រធានាធិបតីអាម៉េរិក ចូ បៃឌិន និងប្រធានាធិបតីចិន ស៊ី ជិនភីង ដែលសុទ្ធតែជាប្រមុខនៃប្រទេសមហាអំណាចពីរប្រកួតប្រជែងគ្នាយ៉ាងខ្លាំងក្លានៅទីក្រុងហាណូយ។ ក្នុងដំណើរទស្សនកិច្ចរបស់លោក បៃឌិន វៀតណាមបានបង្កើនកម្រិតទំនាក់ទំនងថ្មី ដោយនាំអាម៉េរិកទៅជាដៃគូស្មើភាពជាមួយចិន។ បីខែក្រោយ នៅពេលលោក ស៊ី បានមកដល់ទីក្រុងហាណូយ វៀតណាមបានយល់ព្រមកសាងសហគមន៍មួយដែលមានអនាគតរួមគ្នាជាមួយទីក្រុងប៉េកាំង។ ថ្នាក់ដឹកនាំទីក្រុងហាណូយចាត់ទុកថា លទ្ធផលទាំងនេះជាសមិទ្ធិផលដ៏អស្ចារ្យក្នុងកិច្ចការទូតរបស់ខ្លួនដែលកំពុងស្វែងរកតុល្យភាពទំនាក់ទំនងរបស់ខ្លួនជាមួយប្រទេសមហាអំណាច តាមរយៈយុទ្ធសាស្ត្រ«ការទូតឫស្សី»។ អគ្គលេខាបក្សកុម្មុយនីស្តវៀតណាម លោក ង្វៀន ហ្វ៊ូជុង ថ្លែងក្នុងសន្និសីទការទូតនាថ្ងៃទី១៩ ខែធ្នូនៅទីក្រុងហាណូយ ថា សាលាការទូតវៀតណាមនេះ ត្រូវបានទទួលស្គាល់យ៉ាងទូលំទូលាយលើឆាកអន្តរជាតិ។ ការទូតឫស្សី (Bamboo Diplomacy) ជាទម្រង់នៃសិល្បៈការទូតដែលបានព្យាយាម ចាក់ប្ញសគល់យ៉ាងរឹងមាំ និងអាចបទបែនទៅបានគ្រប់ទិសទី ទៅតាមបរិបទនៃនយោបាយ ដែលប្រៀបបានទៅហ្នឹងដើមឫស្សី មួយគុម្ពដែលមានប្រសប្ញសគល់យ៉ាងរឹងមាំ បើទោះបីដើមត្រូវខ្យល់បក់បោកធ្វើឱ្យទោរទន់ទៅទិសណាក៏ដោយ។ បន្ទាប់ពីដំណើរទស្សនកិច្ចរបស់លោក ស៊ី នៅពាក់កណ្តាលខែនេះ ប្រព័ន្ធផ្សព្វផ្សាយបរទេសបានឡើងសំណេរជុំវិញយុទ្ធសាស្ត្រតុល្យភាពរបស់វៀតណាមក្នុងកិច្ចការបរទេស និងការទូតដើមឫស្សី ដែលមេដឹកនាំប្រទេសអាស៊ីអាគ្នេយ៍មួយនេះអនុវត្តក្នុងទំនាក់ទំនងពហុភាគីជាមួយប្រទេសជុំវិញពិភពលោក។ សារព័ត៌មាន Reuters បានចេញផ្សាយអត្ថបទមួយថា វៀតណាមបានពង្រឹងទំនាក់ទំនងជាមួយចិនដោយអរគុណចំពោះការទូតឫស្សី បន្ទាប់ពីធ្វើឱ្យប្រសើរឡើងនូវទំនាក់ទំនងជាមួយអាម៉េរិក។ បើតាមសារព័ត៌មានអង់គ្លេសមួយនេះ ទំនាក់ទំនងកាន់តែជិតស្និទ្ធជាមួយមហាអំណាចទាំងពីរបានកត់សម្គាល់ពីសមិទ្ធិផលនៃការទូតដើមឫស្សីរបស់វៀតណាម។ ទន្ទឹមនេះ កាសែត Wall Street Journal បានឡើងចំណងជើងថា ហេតុអ្វីបានជាមនុស្សគ្រប់គ្នាចង់ធ្វើជាមិត្តជាមួយវៀតណាម? ក្នុងនោះក៏បានបញ្ជាក់អំពីការទូតឫស្សី ថាជាយុទ្ធសាស្រ្តធ្វើឱ្យមានតុល្យភាពក្នុងទំនាក់ទំនងជាមួយអាម៉េរិក និងចិន។ ស្រដៀងគ្នានេះ វិចារណកថារបស់ Bloomberg ដោយពន្យល់ពីមូលហេតុដែលយុទ្ធសាស្រ្តការទូតវៀតណាមមានប្រសិទ្ធភាព ស្របពេលទាំងអាម៉េរិក និងចិនចង់ទាញទីក្រុងហាណូយទៅប្លុកពួកគេ។ ជាពិសេស គោលនយោបាយការបរទេសពហុប៉ូល បានធានាឱ្យប្រទេសកុម្មុយនិស្តមួយនេះ មានស្វ័យភាពក្នុងការដោះស្រាយជាមួយប្រទេសដែលមានសេដ្ឋកិច្ចធំជាងគេទាំងពីរ។ លើសពីនេះដោយសរសើរយុទ្ធសាស្ត្រការទូតវៀតណាម កាសែត South China Morning Post បានលើកឡើងថា ទីក្រុងហាណូយជាកម្រិតខ្ពស់មួយសម្រាប់ការប្រកួតប្រជែងរវាងអាម៉េរិក និងចិន ដើម្បីទាក់ទាញប្រទេសមហាអំណាចទាំងពីរឱ្យមកបណ្តាក់ទុនក្នុងខ្សែច្រវាក់ផ្គត់ផ្គង់ ព្រមទាំងបានបង្កើនជំហររបស់ខ្លួននៅក្នុងតំបន់។ ការទូតឫស្សី រឹងមាំហើយអាចបត់បែនបាន ស្ថានភាពបច្ចុប្បន្ន គឺយុគ្គសម័យនៃការប្រកួតប្រជែងរវាងមហាអំណាច ជាពិសេសរវាងចិន និងអាម៉េរិកនៅក្នុងតំបន់អាស៊ីអាគ្នេយ៍។ វៀតណាមជាប្រទេសមួយស្ថិតនៅតំបន់កំពុងមានជម្លោះសមុទ្រចិនខាងត្បូង ដែលទីតាំងភូមិសាស្រ្តនេះមានលក្ខណៈអំណោយផល សម្រាប់ជួយវៀតណាមអាចទាញយកសក្តានុពល និងប្រជាប្រិយភាពពីសំណាក់ចិន និងអាម៉េរិក។ សម្រាប់អាម៉េរិកយល់ថា នយោបាយការបរទេសវៀតណាមមានភាពច្បាស់លាស់ និងអាចបត់បែន។ វៀតណាមមិនបដិសេធពង្រឹងទំនាក់ទំនងជាមួយអាម៉េរិក ហើយក៏មិនបដិសេធជាមួយចិនក្នុងកិច្ចពង្រឹងទំនាក់ទំនង។ នេះជាភាពប៉ិនប្រសប់នៃថ្នាក់ដឹកនាំវៀតណាមក្នុងការប្រើប្រាស់គោលនយោបាយការបរទេសបត់បែនចំពោះមហាអំណាចទាំងពីរ។ បើតាមលោក អ៊ុច លាង អ្នកសិក្សាស្រាវជ្រាវនៃនាយកដ្ឋានសិក្សាអាស៊ី អាហ្វ្រិក និងមជ្ឈិមបូព៌ានៃរាជបណ្ឌិត្យសភាកម្ពុជាបានចែករំលែកជាមួយសារព័ត៌មានឌីជីថលថ្មីៗ ក្រៅពីនយោបាយការបទេស សេដ្ឋកិច្ចក៏ជាចំណុចអាទិភាពមួយដែលមហាអំណាចទាំងពីរមិនអាចមើលរំលង។ តួយ៉ាងភាពរីកចម្រើនរបស់វៀតណាមនៅក្នុងវិស័យបច្ចេកវិទ្យា និងធនធានមនុស្សជាដើម។ ត្រង់ចំណុចនេះលោកលើកឡើងថា ទាំងចិន និងអាម៉េរិកតែងតែគៀងគរវិនិយោគទុនធំៗមកបោះទុនរកស៊ីនៅវៀតណាម ដោយប្រទេសនេះសម្បូរទៅដោយធនធានរ៉ែកម្របន្ទាប់ពីចិន។ ទីក្រុងវ៉ាស៊ីតោនយល់ថា វត្ថុធាតុដើមទាំងនេះអាចជួយខ្លួននៅក្នុងច្រវាក់ផលិតកម្មរោងចក្របង្វែរចេញពីទីក្រុងប៉េកាំងបាន។ ចំណែកចិនក៏មិនបានឈរមើលអាម៉េរិកទាញវៀតណាមចូលក្នុងប្លុកខ្លួនឡើយ ដោយព្យាយាមបង្កើនកិច្ចសហប្រតិការក្នុងនាមជាប្រទេសជិត បើទោះបីមានជម្លោះដែនទឹកជាមួយគ្នាក៏ដោយ។ ចិនបានពង្រឹងទំនាក់ទំនងជាមួយវៀតណាមតាមរយៈការផ្តោះប្តូរពាណិជ្ជកម្ម ការផ្លាស់ប្រជាជននិងប្រជាជនជាមួយវៀតណាម។ ទាំងនេះជាភាពប៉ិនប្រសប់របស់អ្នកកាទូតវៀតណាម ដោយបានថ្លឹងថ្លែងយ៉ាងច្បាស់ក្នុងរក្សាជំហរជាមួយមហាអំណាចទាំងពីរ។ ក្រៅពីគោលនយោបាយការទូតឫស្សី វៀតណាមបានប្រើប្រាស់គោលនយោបាយឯករាជ្យ ស្វ័យភាព សន្តិភាព មិត្តភាព កិច្ចសហប្រតិបត្តិការ និងអភិវឌ្ឍន៍។ បន្ថែមពីនេះ វៀតណាមកំពុងអនុវត្តនូវគោលនយោបាយដោយមិនបង្កើតសម្ព័ន្ធយោធាជាមួយប្រទេសដទៃ មិនចូលដៃប្រទេសមួយដើម្បីវាយប្រហារប្រទេសមួយទៀត មិនអនុញ្ញាតឲ្យបរទេសមកតាំងមូលដ្ឋានទ័ពនៅប្រទេសខ្លួន និងមិនប្រើកម្លាំងយោធាក្នុងទំនាក់ទំនងអន្តរជាតិ។ទាំងនេះសុទ្ធតែជា ភាពប៉ិនប្រសប់របស់អ្នកការទូតវៀតណាមក្នុងការរក្សាបាននូវតុល្យភាពទំនាក់ទំនងជាមួយមហាអំណាច ដើម្បីទាញប្រយោជន៍ដល់ប្រទេសខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3970.txt
|
ក្រុមហ៊ុន Intel បានបញ្ឈប់គម្រោងវិនិយោគពង្រីកសកម្មភាពផលិតបន្ទះឈីបនៅវៀតណាមដែលមានតម្លៃ ១ពាន់លានដុល្លារ។ នេះជាការប៉ះពាល់ដល់មហិច្ឆតារបស់វៀតណាមក្នុងការដើរតួនាទីជំនួសចិន និងតៃវ៉ាន់សម្រាប់វិស័យសឺមីកុងឌុចទ័រ។ នេះបើតាមសារព័ត៌មាន Reuters ។
|
វៀតណាម ជាមជ្ឈមណ្ឌលផលិតគ្រឿងអេឡិចត្រូនិកដ៏ធំមួយនៅអាស៊ីអាគ្នេយ៍ ជាពិសេសជាកន្លែងសម្រាប់ការដំឡើងបន្ទះឈីប រោងចក្រវេចខ្ចប់ និងពិសោធន៍បន្ទះឈីបរបស់ក្រុមហ៊ុន Intel ។ ប្រទេសនេះ រំពឹងថាក្រុមហ៊ុន Intel នឹងពង្រីកបន្ថែមទៀតនៅទីនេះ ជាពិសេសបន្ទាប់ពីប្រធានាធិបតីអាម៉េរិក ចូ បៃឌិន បានប្រកាសកិច្ចព្រមព្រៀងដើម្បីគាំទ្រដល់ឧស្សាហកម្មបន្ទះឈីប ក្នុងអំឡុងពេលដំណើរទស្សនកិច្ចរបស់លោកកាលពីខែកញ្ញា។ វៀតណាមចង់ដាក់ខ្លួនជាជម្រើសជំនួសចិន និងតៃវ៉ាន់ ស្របពេលមានហានិភ័យនយោបាយ និងភាពតានតឹងពាណិជ្ជកម្មរវាងចិន និងអាម៉េរិក។ ប៉ុន្តែក្រោយពីដំណើរទស្សនកិច្ចរបស់លោក បៃឌិន មន្ត្រីអាម៉េរិកបានជូនដំណឹងដល់ក្រុមអ្នកជំនួញ និងអ្នកជំនាញអាម៉េរិកមួយចំនួនថា ក្រុមហ៊ុន Intel បានដកខ្លួនចេញពីផែនការពង្រីកសកម្មភាពផលិតនេះ ។ បើតាមសារព័ត៌មាន Reuters នៅថ្ងៃទី៧ ខែវិច្ឆិកា ក្រុមហ៊ុន Intel មិនបានបញ្ជាក់ពីមូហេតុក្នុងការបញ្ឈប់ផែនការពង្រីកសកម្មភាពផលិតបន្ទះឈីបនេះទេ ប៉ុន្តែត្រឹមលើកឡើងថា មានកិច្ចប្រជុំពីរដាច់ដោយឡែកពីគ្នាក្នុងប៉ុន្មានសប្តាហ៍ថ្មីៗនេះរវាងក្រុមហ៊ុនអាម៉េរិក និងមន្ត្រីកំពូលៗរបស់វៀតណាម។ យ៉ាងណាមិញ មន្រ្តីវៀតណាមបានអះអាងថា ក្រុមហ៊ុន Intel បានលើកឡើងពីការព្រួយបារម្ភអំពីស្ថិរភាពនៃការផ្គត់ផ្គង់ថាមពល និងការិយាធិបតេយ្យហួសហេតុ។ ចំណែកក្រុមហ៊ុន Intel បានបញ្ជាក់ថា ៖« វៀតណាមនឹងបន្តជាផ្នែកសំខាន់នៃប្រតិបត្តិការផលិតកម្មសកលរបស់យើង នៅពេលដែលតម្រូវការសម្រាប់សឺមីកុងឌុចកើនឡើង» ។ ការផ្លាស់ប្តូររបស់ក្រុមហ៊ុន Intel នឹងក្លាយជាការបំផ្លិចបំផ្លាញមហិច្ឆតារបស់វៀតណាមក្នុងការដើរតួនាទីកាន់តែធំនៅក្នុងវិស័យសឺមីកុងឌុចទ័រពិភពលោក។ ប្រទេសនេះ តែងតែបញ្ចុះបញ្ចូលក្រុមហ៊ុនផលិតបន្ទះឈីបដោយសង្ឃឹមថា នឹងទាក់ទាញក្រុមហ៊ុនដែលកំពុងស្វែងរកការធ្វើពិពិធកម្មខ្សែច្រវាក់ផ្គត់ផ្គង់របស់ពួកគេ។ ការសម្រេចចិត្តរបស់ក្រុមហ៊ុន Intel បានកើតឡើងបន្ទាប់ពីខ្លួនបានប្រកាសពីការវិនិយោគគម្រោងធំៗនៅអឺរ៉ុបក្នុងខែមិថុនា ហើយវៀតណាមបានទទួលរងការខ្វះខាតថាមពលនៅក្នុងខែអំឡុងខែដូចគ្នា ដោយបង្ខំឱ្យក្រុមហ៊ុនផលិតជាច្រើនផ្អាកការផលិតជាបណ្តោះអាសន្ន។ លើសពីនេះ ក្រុមហ៊ុន Intel ក៏កំពុងពង្រីកការវិនិយោគរបស់ខ្លួនលើការវេចខ្ចប់បន្ទះឈីបនៅម៉ាឡេស៊ី ដែលជាដៃគូប្រជែងដ៏សំខាន់មួយរបស់វៀតណាមនៅអាស៊ីអាគ្នេយ៍។ ក្នុងអំឡុងដំណើរទស្សនកិច្ចរបស់លោក បៃឌិន ទៅកាន់ទីក្រុងហាណូយ សេតវិមានបានបង្ហាញពីគំនិតផ្តួចផ្តើម និងការវិនិយោគថ្មីដោយមានក្រុមហ៊ុនបន្ទះឈីបរបស់អាម៉េរិកដូចជា Amkor (AMKR.O), Synopsys (SNPS.O) និង Marvell (MRVL.O) ប៉ុន្តែមិនមានវត្តមានក្រុមហ៊ុន Intel ទេ។ បើតាមសារព័ត៌មាន Reuters កាលពីខែកុម្ភៈ ក្រុមហ៊ុន Intel បានរៀបចំផែនការវិនិយោគថ្មីដែលមានតម្លៃប្រហែល ១ពាន់លានដុល្លារនៅវៀតណាម ដើម្បីជំរុញបង្កើតរោងចក្របន្ថែមរបស់ខ្លួនដែលមានស្រាប់តម្លៃ ១,៥ពាន់លានដុល្លារនៅក្នុងប្រទេសនេះ។ វិបផតថលព័ត៌មានផ្លូវការរបស់រដ្ឋាភិបាលវៀតណាមបានលើកឡើងពីផែនការទាក់ទាញការវិនិយោគបន្ថែមចំនួន ៣,៣ពាន់លានដុល្លារពីក្រុមហ៊ុន Intel ប៉ុន្តែក្រោយមកបានដកចេញព័ត៌មាននេះនៅពេលដែលសារព័ត៌មានបានរាយការណ៍វអំពីរឿងនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3971.txt
|
ធនាគារពិភពលោក បានព្យាករណ៍ដោយផ្អែកតាមប្រវត្តិសាស្រ្តនៃសង្គ្រាមថា ប្រសិនជម្លោះអ៊ីស្រាអែល-ហាម៉ាស ស្រដៀងនៅអ៊ីរ៉ាក់ក្នុងឆ្នាំ២០០៣ តម្លៃប្រេង នឹងកើនឡើងដល់១០៩ដុល្លារ ទៅ១២១ដុល្លារក្នុងមួយបារ៉ែល។ ហើយបើអាក្រក់បំផុត អាចឡើងដល់១៤០ដុល្លារ ទៅ១៥៧ដុល្លារក្នុងមួយបារ៉ែល។
|
ធនាគារពិភពលោក (WB) នៅថ្ងៃទី៣០ ខែតុលា បានព្រមានថា ភាពតានតឹងរវាងអ៊ីស្រាអែល និងចលនាអ៊ីស្លាមហាម៉ាស អាចនាំឱ្យមានការភ្ញាក់ផ្អើលចំពោះតម្លៃនៃវត្ថុធាតុដើម ដូចជាប្រេង និងផលិតផលកសិកម្ម ប្រសិនបើជម្លោះកើនឡើង ហើយរាលដាលពាសពេញមជ្ឈិមបូព៌ា។ ប្រមុខសេដ្ឋវិទូរបស់ WB លោក Indermit Gill បាននិយាយថា ស្ថានភាពសង្រ្គាមនៅតំបន់កាហ្សា និងភាពតានតឹងរុស្ស៊ី-អ៊ុយក្រែន កំពុងធ្វើឱ្យជម្លោះនេះក្លាយជាការចាប់អារម្មណ៍យ៉ាងខ្លាំង ចំពោះទីផ្សារទំនិញ ចាប់តាំងពីទសវត្សរ៍ឆ្នាំ១៩៧០ ដែលបង្កឱ្យមានផលប៉ះពាល់អវិជ្ជមាន ដល់សេដ្ឋកិច្ចពិភពលោក ។ បើតាមអ្នកជំនាញរូបនេះ អ្នកបង្កើតគោលនយោបាយត្រូវតែមានការប្រុងប្រយ័ត្ន ព្រោះប្រសិនបើជម្លោះនៅតែបន្តកើនឡើង សេដ្ឋកិច្ចពិភពលោក នឹងប្រឈមមុខការឆក់ថាមពលទ្វេដងជាលើកដំបូង ក្នុងរយៈពេលជាច្រើនទសវត្សរ៍ ទាំងជម្លោះនៅអ៊ុយក្រែន និងជម្លោះនៅមជ្ឈិមបូព៌ា។ យោងតាមរបាយការណ៍ទស្សនវិស័យទីផ្សារទំនិញរបស់ធនាគារពិភពលោក តម្លៃប្រេងបានកើនឡើង ៦ភាគរយចាប់តាំងពីជម្លោះបានផ្ទុះឡើងនៅតំបន់កាហ្សា ខណៈដែលតម្លៃទំនិញកសិកម្ម លោហៈ និងទំនិញផ្សេងៗទៀត ស្ទើរតែមិនប្រែប្រួល។ ដោយផ្អែកលើប្រវត្តិសាស្រ្តនៃជម្លោះក្នុងតំបន់ ចាប់តាំងពីទសវត្សរ៍ឆ្នាំ ១៩៧០ របាយការណ៍របស់ធនាគារពិភពលោក បានព្យាករណ៍អំពីសេណារីយ៉ូចំនួន៣ ជាមួយនឹងការកើនឡើងនៃភាពធ្ងន់ធ្ងរ។ នៅក្នុងសេណារីយ៉ូសុទិដ្ឋិនិយម ផលប៉ះពាល់ស្រដៀងគ្នាទៅនឹងសង្រ្គាមស៊ីវិលនៅលីប៊ីក្នុងឆ្នាំ ២០១១ តម្លៃប្រេងអាចកើនឡើងពី ៣ភាគរយ ទៅ១៣ភាគរយ គិតជាតម្លៃចន្លោះពី ៩៣ដុល្លារដល់ ១០២ដុល្លារក្នុងមួយធុង។ ប្រសិនហានិភ័យមធ្យមនៃការរំខានដូចទៅនឹងសង្រ្គាមនៅអ៊ីរ៉ាក់ក្នុងឆ្នាំ ២០០៣ តម្លៃប្រេងអាចកើនឡើងចន្លោះ ១០៩ដុល្លារដល់ ១២១ដុល្លារក្នុងមួយធុង។ សេណារីយ៉ូអាក្រក់បំផុត តម្លៃប្រេងអាចហក់ដល់កម្រិត១៤០ដុល្លារទៅ ១៥៧ដុល្លារក្នុងមួយបារ៉ែល ដែលទំនងជាលើសពីកម្រិតខ្ពស់បំផុត ចាប់តាំងពីឆ្នាំ ២០០៨។ អ្នកជំនាញ WB មួយរូបទៀតលោក Ayhan Kose បានបញ្ជាក់ថា ការកើនឡើងតម្លៃប្រេង រយៈពេលវែង នឹងជំរុញឱ្យតម្លៃអាហារកើនឡើង។ ប្រសិនបើសេណារីយ៉ូអាក្រក់នៃតម្លៃប្រេងធ្ងន់ធ្ងរ ក្លាយជាការពិត អតិផរណាតម្លៃម្ហូបអាហារ ដែលបានកើនឡើងនៅក្នុងប្រទេសកំពុងអភិវឌ្ឍន៍ជាច្រើន នឹងបន្តកើនឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3972.txt
|
ទីក្រុងហុងកុងនឹងកាត់បន្ថយពន្ធលើការចុះបញ្ជីចំនួនពាក់កណ្តាលពោលគឺមានត្រឹមតែ ១៥ភាគរយសម្រាប់ការទិញផ្ទះដោយជនជាតិបរទេស និង៧ភាគរយសម្រាប់ប្រជាជនហុងកុង ដើម្បីជំរុញវិស័យនេះឡើងវិញក្រោយជួបវិបត្តិ។
|
ចាប់ពីថ្ងៃទី២៥ ខែតុលា ជនបរទេសដែលទិញផ្ទះនៅហុងកុងនឹងត្រូវបង់ពន្ធចុះបញ្ជីត្រឹមតែ១៥ភាគរយប៉ុណ្ណោះ ជំនួសឱ្យ៣០ភាគរយបើធៀបកាលពីមុន។ ទន្ទឹមនេះ ប្រជាជនហុងកុងទិញផ្ទះទីពីរនឹងបង់ពន្ធត្រឹមតែ៧,៥ភាគរយជំនួសឱ្យ១៥ភាគរយ ។ លើសពីនេះ អ្នកលក់ផ្ទះនឹងត្រូវរួចពន្ធផងដែរ ប្រសិនបើពួកគេជាម្ចាស់ផ្ទះរយៈពេល ២ ឆ្នាំ។ នេះជាលើកទីមួយហើយដែលហុងកុងបន្ធូរបន្ថយបទប្បញ្ញត្តិដើម្បីធ្វើឱ្យទីផ្សារអចលនទ្រព្យមានភាពប្រសើរឡើងវិញ។ គោលការណ៍ទាំងនេះត្រូវបានអនុវត្តតាំងពីឆ្នាំ២០១០ ដើម្បីការពារកុំឱ្យតម្លៃកើនឡើងយ៉ាងខ្លាំងនៅពេលដែលអត្រាការប្រាក់ទាប។ ប្រធានប្រតិបត្តិតំបន់ហុងកុងលោក John Lee Ka-chiu បាននិយាយថា ក្នុងរយៈពេលមួយឆ្នាំកន្លងមក អត្រាការប្រាក់បានកើនឡើងយ៉ាងខ្លាំង។ សេដ្ឋកិច្ចជាច្រើនបានធ្លាក់ចុះ។ ប្រតិបត្តិការទិញដូរផ្ទះនៅហុងកុង និងតម្លៃផ្ទះក៏បានធ្លាក់ចុះផងដែរ។ តម្លៃផ្ទះនៅហុងកុងបានធ្លាក់ចុះ ៤ខែជាប់ៗគ្នា។ សន្ទស្សន៍តម្លៃផ្ទះនៅទីនេះបានថយចុះ ៧,៩ភាគរយខែសីហា បើធៀបនឹងរយៈពេលដូចគ្នាកាលពីឆ្នាំមុន និងទាបជាង ៤,២ភាគរយធៀបនិងខែមេសា។ ទន្ទឹមនឹងនេះ ក្នុងរយៈពេលមួយទសវត្សរ៍កន្លងមកនេះ អចលនទ្រព្យហុងកុងតែងតែស្ថិតក្នុងចំណោមតំបន់ដែលមានតម្លៃថ្លៃបំផុតនៅលើពិភពលោក ។ យោងតាមទិន្នន័យពីក្រុមហ៊ុនអចលនទ្រព្យ Centaline ទីក្រុងហុងកុងមានអចលនទ្រព្យទំនេរជិត ២០៥០០ផ្ទះនៅក្នុងត្រីមាសទី៣ ដែលជាចំនួនខ្ពស់បំផុតក្នុងរយៈពេលជិត ២ទសវត្សរ៍។ វិបត្តិទីផ្សារអចលនទ្រព្យបច្ចុប្បន្ន គឺជាក្តីកង្វល់របស់លោក John Lee ។ ការធ្លាក់ចុះនៃតម្រូវការ និងការកើនឡើងអត្រាការប្រាក់បានទាញតម្លៃផ្ទះនៅទីនេះធ្លាក់ចុះរយៈពេល ៦ ឆ្នាំ។ ក្រុមហ៊ុនអចលនទ្រព្យ និងក្រុមហ៊ុនឈ្មួញជើងសាបានអំពាវនាវដល់មន្ត្រីឱ្យបន្ធូរបន្ថយបទប្បញ្ញត្តិគ្រប់គ្រងវិស័យនេះ។ បន្ទាប់ពីវិបត្តិកូវីដ-១៩ សេដ្ឋកិច្ចរបស់ហុងកុងបានងើបឡើងវិញយឺត។ ទីផ្សារភាគហ៊ុន និងលំនៅឋានក៏មិនសូវមានភាពរស់រវើកទេ។ ក្រៅពីវិស័យអចលនទ្រព្យ បច្ចុប្បន្នហុងកុងក៏បានប្រកាសពីគោលនយោបាយជាបន្តបន្ទាប់ដើម្បីលើកកម្ពស់ទីផ្សារភាគហ៊ុន ការដឹកជញ្ជូន អាកាសចរណ៍ បច្ចេកវិទ្យា និងវិស័យពិព័រណ៍។ ទាំងនេះមានគោលបំណងបង្កើនភាពទាក់ទាញសេដ្ឋកិច្ចរបស់ទីក្រុងហុងកុង។ ទោះបីជាផលិតផលក្នុងស្រុកសរុបបានស្ទុះងើបឡើងវិញបន្ទាប់ពីការធ្លាក់ចុះកាលពីឆ្នាំមុនក៏ដោយ ប៉ុន្តែចំនួនភ្ញៀវទេសចរទៅកាន់ទីក្រុងហុងកុងមិនមានច្រើនដូចពេលមុនការរាលដាលជំងឺទេ ដែលបណ្តាលឱ្យវិស័យលក់រាយមានបញ្ហាប្រឈមខ្លាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3973.txt
|
ធនាគារកណ្តាលអឺរ៉ុប (ECB) បានបញ្ឈប់ការដំឡើងអត្រាការប្រាក់ជាលើកដំបូងក្នុងរយៈពេល១៥ខែ ដោយសារវិបត្តិសេដ្ឋកិច្ចបង្ហាញសញ្ញាកាន់តែធ្ងន់ធ្ងរ។ បច្ចុប្បន្នអត្រាការប្រាក់បញ្ញើនៅតំបន់នេះស្ថិតក្នុងរង្វង់៤ភាគរយ។
|
នៅក្នុងសេចក្តីប្រកាសថ្ងៃទី ២៦ ខែតុលា ECB បាននិយាយថា នឹងរក្សាអត្រាការប្រាក់យោងនៅក្នុងតំបន់ចាយប្រាក់អឺរ៉ូនៅកម្រិត ៤ភាគរយ ដែលនេះជាអត្រាខ្ពស់បំផុតចាប់តាំងពីឆ្នាំ ១៩៩៩ ។ អតិផរណាត្រូវបានព្យាករថានឹងនៅកម្រិតខ្ពស់ក្នុងរយៈពេលវែង ខណៈសម្ពាធតម្លៃនៅក្នុងតំបន់នៅតែខ្ពស់។ យ៉ាងណាមិញ អតិផរណានៅក្នុងខែកញ្ញាបានធ្លាក់ចុះគួរឲ្យកត់សម្គាល់ ហើយទិន្នន័យភាគច្រើនបង្ហាញថាអតិផរណាស្នូលនៅតែបន្តធ្លាក់ចុះ។ នេះបើតាមសេចក្តីប្រកាសរបស់ ECB ។ ECB បានចាប់ផ្តើមដំឡើងអត្រាការប្រាក់ចាប់ពីខែកក្កដា ឆ្នាំ២០២២។ បន្ទាប់ពីការដំឡើង ១០ដងជាប់ៗគ្នា អតិផរណាបានថយចុះពីកម្រិតខ្ពស់បំផុត ១០,៦ភាគរយកាលពីឆ្នាំមុនដល់ ៤,៣ភាគរយកាលពីខែមុន។ លោក Cyrus de la Rubia ប្រធានសេដ្ឋវិទូនៅធនាគារ Hamburg Commercial Bank បាននិយាយថា ៖« នៅក្នុងតំបន់ចាយប្រាក់អឺរ៉ូ អ្វីៗកាន់តែអាក្រក់ទៅៗ។ យើងមិនការភ្ញាក់ផ្អើលទេ ប្រសិនបើតំបន់ចាយប្រាក់អឺរ៉ូមានការធ្លាក់ចុះសេដ្ឋកិច្ចតិចតួចនៅក្នុងត្រីមាសទី២ឆ្នាំនេះ»។ អាល្លឺម៉ង់ដែលមានសេដ្ឋកិច្ចធំបំផុតរបស់អឺរ៉ុប ត្រូវរំពឹងថានឹងធ្លាក់ចូលទៅក្នុងវិបត្តិសេដ្ឋកិច្ចម្តងទៀត បន្ទាប់ពីបានងើបឡើងវិញបន្តិចក្នុងត្រីមាសទី២។ ផលិតកម្មនៅទីនេះបានធ្លាក់ចុះជាច្រើនខែ ហើយនៅខែតុលាវិស័យសេវាកម្មក៏ធ្លាក់ចុះផងដែរ។ ការស្ទង់មតិរបស់ ECB ដែលបានចេញផ្សាយនៅដើមសប្តាហ៍នេះបានបង្ហាញថា តម្រូវការខ្ចីប្រាក់ពីអាជីវកម្ម និងប្រជាជនបានធ្លាក់ចុះយ៉ាងខ្លាំងនៅក្នុងត្រីមាសទី៣។ បណ្តាធនាគារក៏បន្តរឹតបន្តឹងស្តង់ដារផ្តល់ប្រាក់កម្ចីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3974.txt
|
ជប៉ុនបានកាត់បន្ថយការចំណាយរបស់ខ្លួនលើវិស័យការពារជាតិ ដោយសារប្រាក់យ៉េនចុះខ្សោយ។ ទឹកប្រាក់ចំនួន ៤៣៥០០ពាន់លានយ៉េនដែលជាផែនការចំណាយសម្រាប់កងទ័ពកាលពីខែធ្នូឆ្នាំមុន បានបាត់បង់តម្លៃ ១០ភាគរយបើធៀបប្រាក់ដុល្លារនាពេលបច្ចុប្បន្ន។
|
យោងតាមទីភ្នាក់ងារសារព័ត៌មាន Reuters ប្រាក់យ៉េនធ្លាក់ថ្លៃបានបង្ខំឱ្យជប៉ុនកាត់បន្ថយផែនការចំណាយលើវិស័យការពារជាតិរយៈពេល ៥ឆ្នាំ ដែលមានតម្លៃ ៤៣៥០០ពាន់លានយ៉េន (ជាង២៩០ពាន់លានដុល្លារ)។ ចាប់តាំងពីផែនការចំណាយសម្រាប់យោធាត្រូវបានប្រកាសកាលពីខែធ្នូឆ្នាំមុន ប្រាក់យ៉េនបានធ្លាក់ថ្លៃ១០ភាគរយបើធៀបនឹងប្រាក់ដុល្លារ ដែលបង្ខំឱ្យទីក្រុងតូក្យូកាត់បន្ថយផែនការលទ្ធកម្មការពារជាតិ ដែលពេលនោះគិតជាប្រាក់ដុល្លារមានប្រមាណ៣២០ពាន់លានដុល្លារ។ មន្ត្រីរដ្ឋាភិបាលជប៉ុនបានប្រាប់សារព័ត៌មាន Reuters ថា ជប៉ុននឹងចាប់ផ្តើមកាត់បន្ថយការទិញយន្តហោះចម្បាំងនៅឆ្នាំ២០២៤ ដែលជាឆ្នាំទីពីរនៃផែនការចំណាយខាងលើ ដោយសារតែប្រាក់យ៉េនចុះខ្សោយ។ អត្រាប្តូរប្រាក់ខ្ពស់បំផុតនៅជប៉ុនបានជួញដូរក្នុងតម្លៃពី១០៨យ៉េនក្នុង១ដុល្លារ ដែលជាអត្រាជួញដូរចុងក្រោយនៅរដូវក្តៅឆ្នាំ២០២១។ បច្ចុប្បន្នរូបិយប័ណ្ណនេះបានធ្លាក់ចុះក្នុងតម្លៃបង្ខំឱ្យជប៉ុនត្រូវចំណាយ ១៥១យ៉េនសម្រាប់ ១ដុល្លារអាម៉េរិក ។ ជាមួយនឹងការកាត់បន្ថយការចំណាយលើវិស័យការពារជាតិ ជប៉ុនបានសម្រេចចិត្តផ្តល់អាទិភាពលើការចំណាយលើអាវុធជួរមុខដែលផលិតដោយអាម៉េរិកនិងបំពាក់គុណភាពកម្រិតខ្ពស់ ដូចជាមីស៊ីលជាដើម។ ត្រង់នេះមានន័យថា ចំណាយតិចសម្រាប់យន្តហោះជំនួយ និងឧបករណ៍បន្ទាប់បន្សំ ដែលភាគច្រើនផលិតដោយក្រុមហ៊ុនជប៉ុន។ មន្ត្រីក្រសួងការពារជាតិជប៉ុន ធ្លាប់បានពិភាក្សាអំពីការបញ្ជាទិញសម្រាប់ឧទ្ធម្ភាគចក្រដឹកជញ្ជូន Chinook ភ្លោះ ៣៤គ្រឿងក្នុងតម្លៃប្រហែល១៥ពាន់លានយ៉េនក្នុងមួយគ្រឿង។ ប៉ុន្តែនៅក្នុងសំណើថវិកាការពារជាតិសម្រាប់ឆ្នាំដែលចាប់ផ្តើមនៅខែមេសា ឆ្នាំ២០២៤ ខាងមុខ ការបញ្ជាទិញនោះត្រូវបានកាត់បន្ថយពាក់កណ្តាលប្រមាណ១៧គ្រឿងទៅវិញ ដោយសារតែតម្លៃនៃយន្តហោះនីមួយៗបានកើនឡើងប្រហែល ៥ពាន់លានយ៉េនក្នុងមួយគ្រឿង ។ កន្លងមកកាលពីខែធ្នូ នាយករដ្ឋមន្រ្តីជប៉ុនលោក គីស៊ីដា ហ្វូមីអូ ធ្លាប់បានសន្យាថានឹងបង្កើនការចំណាយលើវិស័យការពារជាតិប្រចាំឆ្នាំទ្វេដង រហូតដល់ ២ភាគរយនៃផលិតផលក្នុងស្រុកសរុប (GDP) ដែលជាវិធានការមួយក្នុងគោលបំណងធ្វើឱ្យជប៉ុនក្លាយជាប្រទេសចំណាយយោធាធំជាងគេទីបីរបស់ពិភពលោក ដែលត្រូវបានសមាជិកសភា និងអ្នកវិភាគចាត់ទុកថាមិនសមហេតុផលទាល់តែសោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3975.txt
|
TikTok និង YouTube កំពុងពិចារណាចូលរួមជាមួយ Meta ដើម្បីដាក់ពាក្យសុំអាជ្ញាប័ណ្ណពាណិជ្ជកម្មអេឡិចត្រូនិកនៅឥណ្ឌូណេស៊ី បន្ទាប់ពីប្រទេសនេះបានហាមឃាត់ការទិញទំនិញតាមអ៊ីនធឺណិតនៅលើវេទិកាប្រព័ន្ធផ្សព្វផ្សាយសង្គម។
|
កាលពីខែកញ្ញា ក្រសួងពាណិជ្ជកម្មឥណ្ឌូណេស៊ីបានហាមឃាត់ប្រតិបត្តិការពាណិជ្ជកម្មតាមប្រព័ន្ធអេឡិចត្រូនិកនៅលើបណ្តាញសង្គម ក្រោមហេតុផលការពារពាណិជ្ជករខ្នាតតូច និងមធ្យម ក៏ដូចជាទីផ្សារក្រៅប្រព័ន្ធ ប៉ុន្តែបានធានាការពារទិន្នន័យអ្នកប្រើប្រាស់។ យោងតាមទិន្នន័យពីក្រុមហ៊ុនប្រឹក្សា Momentum Works ជាមួយនឹងចំនួនប្រជាជនជាង ២៧០លាននាក់ ឥណ្ឌូណេស៊ីបានកត់ត្រាជិត ៥២ពាន់លានដុល្លារនៅក្នុងតម្លៃប្រតិបត្តិការ ពាណិជ្ជកម្មតាមប្រព័ន្ធអេឡិចត្រូនិក (e-commerce) នៅឆ្នាំ ២០២២។ ការហាមប្រាមខាងលើគឺជាការវាយប្រហារដ៏ធំមួយចំពោះ TikTok ដែលបានសន្យាវិនិយោគរាប់ពាន់លានដុល្លារនៅអាស៊ីអាគ្នេយ៍ ភាគច្រើននៅឥណ្ឌូណេស៊ីដែលមានអ្នកប្រើប្រាស់ចំនួន ១២៥លាននាក់ ក្នុងកិច្ចខិតខំប្រឹងប្រែងដ៏ធំមួយក្នុងការអភិវឌ្ឍន៍សេវាកម្មពាណិជ្ជកម្មអេឡិចត្រូនិក TikTok Shop របស់ខ្លួន។ ជុំវិញរឿងនេះ ក្រុមហ៊ុន TikTok ដែលជាកម្មវិធីរបស់ក្រុមហ៊ុនបច្ចេកវិទ្យាយក្សរបស់ចិន Bytedance គ្រោងនឹងស្នើសុំអាជ្ញាប័ណ្ណពាណិជ្ជកម្មអេឡិចត្រូនិក ។ TikTok កំពុងធ្វើការពិភាក្សាលើភាពជាដៃគូដែលមានសក្តានុពលជាមួយក្រុមហ៊ុន e-commerce ក្នុងស្រុក រួមទាំង Tokopedia របស់ GoTo ខណៈពេលដែលកំពុងបង្កើតកម្មវិធី TikTok Shop ដាច់ដោយឡែកសម្រាប់ឥណ្ឌូណេស៊ីផងដែរ។ មកទាល់ពេលនេះ TikTok ក៏មិនបានបញ្ជាក់ ឬបដិសេធថាខ្លួនកំពុងពិចារណាលើការស្នើសុំអាជ្ញាប័ណ្ណ ខណៈដែល Tokopedia មិនបានធ្វើអត្ថាធិប្បាយលើព័ត៌មានខាងលើនោះទេ។ ចំណែក YouTube របស់ Alphabet ក៏គ្រោងនឹងដាក់ពាក្យសុំអាជ្ញាប័ណ្ណពាណិជ្ជកម្មអេឡិចត្រូនិកនៅក្នុងប្រទេសឥណ្ឌូនេស៊ីផងដែរ។ YouTube បានណែនាំសេវាកម្មទិញទំនិញនៅអាម៉េរិកសម្រាប់អ្នកបង្កើតដើម្បីផ្សព្វផ្សាយផលិតផល និងម៉ាកនៅលើវេទិកា។ លើសពីនេះ ក្រសួងពាណិជ្ជកម្មឥណ្ឌូណេស៊ីបាននិយាយថា Meta Platforms ដែលជាម្ចាស់
|
article_3976.txt
|
សមាមាត្របំណុលបរទេសរបស់រុស្ស៊ីធៀបទំហំសេដ្ឋកិច្ចបានធ្លាក់ចុះក្រោម ១៥ភាគរយនៅត្រីមាសទី២ ហើយបំណុលជាមធ្យមសម្រាប់មនុស្សម្នាក់បានថយចុះមកត្រឹម២៣០០ដុល្លារ ដែលជាកម្រិតទាបបំផុតចាប់តាំងពីឆ្នាំ ២០០៦។
|
គិតត្រឹមត្រីមាសទី២ឆ្នាំនេះ បំណុលបរទេសរបស់រុស្ស៊ីមានចំនួន ៣៤៣,៤ពាន់លានដុល្លារ (ប្រហែល ២៩៩០០ពាន់លានរូប្លិ៍) ឬ ១៤,៩៦ភាគរយនៃផលិតផលក្នុងស្រុកសរុបរបស់រុស្ស៊ី។ បើតាមសារព័ត៌មានរុស្ស៊ី RIA Novosti អនុបាតបំណុលបរទេសរបស់រុស្ស៊ីធៀបផលិតផលក្នុងស្រុកសរុប(GDP) បានធ្លាក់ចុះក្រោម ១៥ភាគរយ នៅត្រីមាសទី២ ឆ្នាំនេះ។ បំណុលសម្រាប់មនុស្សម្នាក់បានធ្លាក់ចុះដល់ ២៣០០ដុល្លារ ដែលជាកម្រិតទាបបំផុតចាប់តាំងពីឆ្នាំ ២០០៦ ។ នៅត្រីមាសទីបី បំណុលបរទេសរបស់រុស្ស៊ីបានធ្លាក់ចុះ ៤ភាគរយទៀតមកនៅត្រឹម ៣២៩,៥ពាន់លានដុល្លារ។ ចាប់តាំងពីដើមឆ្នាំមក សមាមាត្របំណុលធៀបទៅ GDP របស់រុស្ស៊ីបានធ្លាក់ចុះដល់ ១៤,១ភាគរយ។ កន្លងមកធនាគារកណ្តាលរុស្ស៊ីធ្លាប់បានពន្យល់ពីការថយចុះនៃបំណុលបរទេស ដោយសារតែការចុះខ្សោយនៃរូបិយប័ណ្ណជាតិធៀបនឹងប្រាក់ដុល្លារ ក៏ដូចជាការថយចុះនៃបរិមាណនៃការកាន់កាប់មូលបត្របំណុលរបស់រុស្ស៊ីដោយជនបរទេស រួមទាំងការសងបំណុលតាមកាលកំណត់។ បំណុលបរទេសរបស់រុស្ស៊ីបានថយចុះជាបន្តបន្ទាប់នាប៉ុន្មានឆ្នាំចុងក្រោយនេះ ដោយឆ្នាំ ២០២០ ប្រមាណ ៣១ភាគរយធៀប GDP ខណៈឆ្នាំ ២០២១ និង ២០២២ ថយចុះ ២៦,២ភាគរយ និង ១៦,៦ភាគរយរៀងគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3977.txt
|
នៅប៉ុន្មានថ្ងៃចុងក្រោយនេះ ប្រាក់យ៉េនរបស់ជប៉ុនបានបន្តធ្លាក់ថ្លៃលើសពី ១៥០យ៉េនក្នុងមួយដុល្លារអាម៉េរិក ដែលបង្កើនសម្ពាធលើអាជ្ញាធរជប៉ុនឱ្យធ្វើអន្តរាគមន៍។
|
នៅថ្ងៃទី ២៧ ខែតុលា រូបិយប័ណ្ណជប៉ុន ១៥០,២យ៉េន អាចប្តូរមួយដុល្លារអាម៉េរិក ដែលជាកម្រិតទាបបំផុតប្រចាំឆ្នាំនេះ បើធៀបឆ្នាំមុនធ្លាក់ចុះដល់កម្រិត ១៥១,៩យ៉េន ហើយជាសញ្ញាជំរុញឱ្យមន្ត្រីជប៉ុនធ្វើអន្តរាគមន៍ក្នុងទីផ្សាររូបិយប័ណ្ណជាលើកដំបូងក្នុងរយៈពេល ២៤ឆ្នាំ។ ទោះបីជាប្រាក់យ៉េនទន់ខ្សោយ ផ្តល់ផលប្រយោជន៍ដល់អ្នកនាំចេញក៏ដោយ ការនេះបានក្លាយជាការឈឺក្បាលសម្រាប់មន្ត្រីជប៉ុននាពេលថ្មីៗនេះ។ អតិផរណាធ្វើឱ្យតម្លៃនៃការនាំចូលវត្ថុធាតុដើមកើនឡើង និងប៉ះពាល់ដល់ជីវភាពរបស់ប្រជាជន ។ អត្រាប្តូរប្រាក់ដុល្លារធៀបប្រាក់យ៉េន មានការវិវឌ្ឍន៍ក្នុងឆ្នាំមុន។ ក្រាហ្វ ៖ Reuters នៅថ្ងៃទី២៦ ខែតុលា មន្ត្រីជប៉ុនបានចេញការព្រមានដល់អ្នកប្រមើលមើលតម្លៃប្រាក់យ៉េន បន្ទាប់ពីតម្លៃបានឡើងលើសពីសញ្ញាសម្គាល់ ១៥០យ៉េន។ នេះជាសញ្ញាដែលអ្នកវិនិយោគព្យាករណ៍ថា អាជ្ញាធរជប៉ុននឹងធ្វើអន្តរាគមន៍។ នៅខែនេះ រូបិយប័ណ្ណក្នុងស្រុករបស់ជប៉ុនបានលើសពីសញ្ញាសម្គាល់ ១៥០យ៉េនក្នុងមួយដុល្លារអាម៉េរិកជាច្រើនដង។ « វាជារឿងសំខាន់ដែលអត្រាប្តូរប្រាក់ត្រូវតែឆ្លុះបញ្ចាំងឱ្យបានត្រឹមត្រូវនូវកត្តាជាមូលដ្ឋាន។ ភាពប្រែប្រួលខ្លាំងពេកជាអ្វីដែលគ្មាននរណាម្នាក់ចង់បាន »។ នេះបើតាមលោក Hideki Murai អគ្គលេខាធិការរងខុទ្ទកាល័យជប៉ុនបាននិយាយនៅក្នុងសន្និសីទសារព័ត៌មានមួយនៅជប៉ុន។ យ៉ាងណាលោកបានបដិសេធមិនធ្វើអត្ថាធិប្បាយថាតើជប៉ុននឹងធ្វើអន្តរាគមន៍ក្នុងទីផ្សាររូបិយប័ណ្ណឬក៏អត់។ ទន្ទឹមនេះ រដ្ឋមន្ត្រីក្រសួងហិរញ្ញវត្ថុជប៉ុន លោក Shunichi Suzuki បានឲ្យដឹងថា ក្រសួងនឹងតាមដានទីផ្សារយ៉ាងដិតដល់ពីភាពបន្ទាន់ ហើយលោកក៏មិនបានលើកឡើងពីការអន្តរាគមន៍ដែរ។ ប្រាក់យ៉េនបានធ្លាក់ថ្លៃចាប់តាំងពីដើមឆ្នាំនេះ ដោយសារភាពខុសគ្នានៃអត្រាការប្រាក់រវាងអាម៉េរិក និងជប៉ុន។ ខណៈដែលអាម៉េរិកបន្តដំឡើងអត្រាការប្រាក់ដើម្បីទប់ស្កាត់អតិផរណា ជប៉ុននៅតែរក្សាអត្រាការប្រាក់អវិជ្ជមាន ។ ការវិវឌ្ឍចុងក្រោយបំផុតអាចបង្កើនសម្ពាធបន្ថែមលើធនាគារកណ្តាលជប៉ុន (BOJ) ដើម្បីផ្លាស់ប្តូរគោលនយោបាយរូបិយវត្ថុ។ នៅសប្តាហ៍ក្រោយ BOJ នឹងមានការប្រជុំគោលនយោបាយ។ អតិផរណាស្នូលរបស់ជប៉ុន (មិនរាប់បញ្ចូលតម្លៃអាហារ និងប្រេងឥន្ធនៈដែលប្រែប្រួល) មាន ២,៨ភាគរយនៅខែកញ្ញា។ នេះជាខែទី ១៨ហើយដែលអតិផរណាបានលើសពីគោលដៅ ២ភាគរយរបស់ BOJ ។ យ៉ាងណាមិញ ទេសាភិបាល BOJ លោក Kazuo Ueda តែងតែសង្កត់ធ្ងន់ពីការរក្សាគោលនយោបាយរូបិយវត្ថុឱ្យធូររលុងរហូតដល់តម្លៃកើនឡើងក្នុងកម្រិតប្រកបដោយនិរន្តរភាព និងផ្អែកលើតម្រូវការកើនឡើង។ ប៉ុន្តែនៅពេលដែលការដំឡើងប្រាក់បៀវត្សរ៍មិនគ្រប់គ្រាន់ដើម្បីប៉ះប៉ូវអតិផរណា រដ្ឋាភិបាលជប៉ុននាពេលថ្មីៗនេះ បានរៀបចំផែនការកញ្ចប់ដំណោះស្រាយ ដើម្បីគាំទ្រដល់គ្រួសារដែលមានទំហំ ៣៣ពាន់លានដុល្លាររួមទាំងការចែកប័ណ្ណ និងការកាត់បន្ថយពន្ធលើប្រាក់ចំណូលផងដែរ៕ អត្រាប្តូរប្រាក់ដុល្លារធៀបប្រាក់យ៉េន មានការវិវឌ្ឍន៍ក្នុងឆ្នាំមុន។ ក្រាហ្វ ៖ Reuters អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3978.txt
|
ការនាំចេញសាច់គោជប៉ុន Wagyu មកកម្ពុជាដែលជាទីផ្សារនាំចេញដ៏ធំបំផុត បានធ្លាក់ចុះយ៉ាងខ្លាំង ស្របពេលមានការបង្រ្កាបកាន់តែខ្លាំង ពីអាជ្ញាធរជប៉ុនលើការរត់ពន្ធ។ បរិមាណនៃការនាំចេញសាច់គោជប៉ុន Wagyu មកកាន់កម្ពុជាបានធ្លាក់ចុះ ៦០ភាគរយក្នុងរយៈពេល៨ខែឆ្នាំនេះ បើធៀបជាមួយនឹងកម្រិតខ្ពស់បំផុត ក្នុងរយៈពេលដូចគ្នា នៅឆ្នាំ ២០២១។
|
យោងតាមតួលេខពាណិជ្ជកម្មដែលចេញផ្សាយដោយក្រសួងហិរញ្ញវត្ថុជប៉ុន ការនាំចេញសាច់គោសរុបរបស់ប្រទេសនេះមានចំនួនសរុប ៥០៣០តោនក្នុងអំឡុងខែមករាដល់ខែសីហានៃឆ្នាំនេះ កើនឡើង ១៥ភាគរយធៀបនឹងឆ្នាំមុន។ ការនាំចេញទៅកាន់ទីក្រុងហុងកុង តៃវ៉ាន់ អាម៉េរិក និងកន្លែងផ្សេងទៀតបានកើនឡើង ដោយសារប្រាក់យ៉េនចុះខ្សោយ។ ប៉ុន្តែការនាំចេញមកកម្ពុជា ដែលជាទីផ្សារដ៏ធំបំផុត សម្រាប់សាច់គោ wagyu ចន្លោះឆ្នាំ ២០១៩ និង ២០២១ នៅតែជាប់គាំងនៅក្នុងភាពស្រពិចស្រពិល ដោយធ្វើឱ្យនិន្នាការទាំងមូលធ្លាក់ចុះ។ ការនាំចេញទៅមកកម្ពុជាមានចំនួន ១៣៨៤តោន ក្នុងកំឡុងខែមករា ដល់ខែសីហា ឆ្នាំ២០២១ ដែលជាចំនួនខ្ពស់បំផុត ស្មើនឹង ២៩ភាគរយនៃការនាំចេញសាច់គោសរុបរបស់ជប៉ុនទៅក្រៅប្រទេស។ ប៉ុន្តែបរិមាណនៃការដឹកជញ្ជូនសាច់គោមកកម្ពុជា ចាប់តាំងពីពេលនោះ មកបានធ្លាក់ចុះយ៉ាងគំហុគ ដោយបានធ្លាក់ចុះមកត្រឹម ៤៥៨តោនក្នុងរយៈពេល៨ខែឆ្នាំ២០២២ និង ៥៧៨តោនក្នុងរយៈពេល៨ខែដូចគ្នាឆ្នាំ ២០២៣ ។ បើតាមសារព័ត៌មានជប៉ុន Nikkei កម្ពុជាត្រូវបានស្គាល់ជាសាធារណៈថា ជាផ្លូវរត់ពន្ធទៅកាន់ចិន ដែលបានដាក់បម្រាមលើការនាំចូលសាច់គោពីជប៉ុនក្នុងខែកញ្ញា ឆ្នាំ២០០១ បន្ទាប់ពីករណីដំបូងនៃជំងឺគោឆ្កួតរបស់ជប៉ុន ដែលគេស្គាល់ជាផ្លូវការថា ជាជំងឺរលាកខួរក្បាល។ ជាផ្លូវការមិនមានការនាំចេញសាច់គោពីជប៉ុនទៅកាន់ចិនទេ ចាប់តាំងពីពេលនោះមក។ ប្រភពរដ្ឋាភិបាលជប៉ុនបានពន្យល់ថា ៖«សាច់គោ Wagyu នាំចេញពីជប៉ុនមកកម្ពុជាបាននិងកំពុងហូរចូលប្រទេសចិន »។ រដ្ឋាភិបាលជប៉ុន បានលើកទឹកចិត្តការនាំចេញសាច់គោ wagyu ស្របពេលទីផ្សារក្នុងស្រុកធ្លាក់ចុះ។ ដោយសារលក្ខខណ្ឌនៃការទទួលយកការនាំចូលរបស់កម្ពុជាមានភាពធូររលុង ការនាំចេញរបស់ជប៉ុនទៅកាន់ប្រទេសអាស៊ីអាគ្នេយ៍មួយនេះ បានកើនឡើងគួរឲ្យកត់សម្គាល់ ។ មូលហេតុដ៏ធំបំផុតសម្រាប់ការធ្លាក់ចុះយ៉ាងខ្លាំងនៃការនាំចេញសាច់គោ wagyu មកកាន់កម្ពុជា ដោយសារតែមានការបង្រ្កាបដ៏តឹងរ៉ឹងពីអាជ្ញាធរ លើការនាំចេញមិនស្របទៅបរទេស។ បើតាមការចុះផ្សាយរបស់ Nikkie នៅថ្ងៃទី៥ ខែវិច្ឆិកា អ្នកដែលក្លែងបន្លំគោលដៅនាំចេញសាច់គោជប៉ុនមកកម្ពុជា ហើយបន្តទៅចិន ត្រូវបានចាប់ខ្លួន កាលពីដើមឆ្នាំនេះ។ ចាប់តាំងពីមុនពេលចាប់ខ្លួន អ្នកចូលរួមទីផ្សារ បាននិយាយថា អាជ្ញាធរកំពុងពង្រឹងការឃ្លាំមើលលើការនាំចេញសាច់គោមកកម្ពុជា ដោយសារប្រតិបត្តិការកើនឡើងលើសកម្រិត។ ការធ្លាក់ចុះនៃសេដ្ឋកិច្ចចិន ក៏ត្រូវបានគេជឿថា បានជំរុញឱ្យមានចំណាត់ការរបស់ក្រុមហ៊ុននាំចេញសាច់គោជប៉ុន ក្នុងការបង្វែរការនាំចេញទៅកាន់ប្រទេស និងតំបន់ផ្សេងទៀតក្រៅពីកម្ពុជា។ ក្នុងរយៈពេល៨ខែនៃឆ្នាំនេះ ការនាំចេញសាច់គោរបស់ជប៉ុនទៅកាន់អាម៉េរិកបានកើនឡើង ១៣ភាគរយធៀបនឹងឆ្នាំមុនដល់ទៅ ៧៧៩តោន ហើយផលិតផលទាំងនោះ ទៅតៃវ៉ាន់ក៏កើនឡើង ៣៧ភាគរយដល់ ៩៥១តោន។ ការនាំចេញទៅម៉ាកាវក៏បានកើនឡើងពី ៩០ភាគរយដល់ ១០៣តោន។ គួរបញ្ជាក់ថា សាច់គោ Wagyu ត្រូវបាននាំចេញទៅកាន់ប្រទេស និងតំបន់ចំនួន ៤៤ នៅ៨ខែឆ្នាំនេះ។ ក្នុងអំឡុងពេលដូចគ្នាក្នុងឆ្នាំ ២០១៣ សាច់គោ Wagyu ត្រូវបាននាំចេញទៅកាន់ប្រទេស និងតំបន់ចំនួន ១៣ប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3979.txt
|
រដ្ឋាភិបាលជប៉ុនបានទម្លាក់កញ្ចប់ថវិកាជាង១៧ទ្រីលានយ៉េន (១១៣ពាន់លានដុល្លារ) ដើម្បីប្រើប្រាស់សម្រាប់កាត់បន្ថយផលប៉ះពាល់ពីកំណើនអតិផរណា។
|
នាយករដ្ឋមន្ត្រីជប៉ុន លោក គីស៊ីដា ហ្វូមីអូ បានប្រកាសនៅថ្ងៃទី២ ខែវិច្ឆិកា ថា រដ្ឋាភិបាលនឹងចំណាយប្រាក់ជាង១៧ទ្រីលានយ៉េន (១១៣ ពាន់លានដុល្លារ) បញ្ចូលទៅក្នុងកញ្ចប់វិធានការមួយ ដើម្បីទប់ស្កាត់ផលប៉ះពាល់សេដ្ឋកិច្ចពីការកើនឡើងអតិផរណា ដែលមានទាំងការកាត់បន្ថយពន្ធផងដែរ។ លោក គីស៊ីដា បានសង្កត់ធ្ងន់ថា ៖« ដើម្បីធានាបាននូវធនធានហិរញ្ញវត្ថុសម្រាប់កញ្ចប់ដំណោះស្រាយ រដ្ឋាភិបាលជប៉ុននឹងបន្ថែមថវិកាចំណាយក្នុងឆ្នាំសារពើពន្ធបច្ចុប្បន្នចំនួន ១៣,១ទ្រីលានយ៉េន»។ កញ្ចប់ដំណោះស្រាយយកទៅប្រើប្រាស់ចំពោះវិធានដូចជា ការកាត់បន្ថយពន្ធលើប្រាក់ចំណូលបណ្តោះអាសន្ន និងពន្ធលំនៅដ្ឋាន ការឧបត្ថម្ភធនលើថ្លៃសាំង និងឧបករណ៍ប្រើប្រាស់ ដើម្បីទប់ទល់នឹងការដំឡើងប្រាក់បៀវត្សរ៍យឺតដែលមិនអាចទូទាត់សងសម្រាប់ការកើនឡើងតម្លៃ។ ដោយមានទំនុកចិត្តលើលទ្ធភាពនៃកំណើនសេដ្ឋកិច្ចរឹងមាំ លោក គីស៊ីដា បានបញ្ជាក់ថា វានឹងផ្តល់សំណងដល់គ្រួសារសម្រាប់ការកើនឡើងមួយចំនួននៃប្រាក់ចំណូលពន្ធដែលរំពឹងទុក។ អតិផរណាដែលត្រូវបានជំរុញដោយការកើនឡើងនៃថ្លៃដើមនៃវត្ថុធាតុដើម បានរក្សាលើសពីគោលដៅរបស់ធនាគារកណ្តាលជប៉ុនចង់បាន ២ភាគរយអស់រយៈពេលជាងមួយឆ្នាំដែលបង្កឡើងចាប់ពីមានវិបត្តិកូវីដ-១៩ ។ អតិផរណានៅជប៉ុននាខែតុលាបានកើនដល់២,៧ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_398.txt
|
សម្តេច ហ៊ុន សែន ប្រមុខរដ្ឋស្តីទី នាព្រឹកថ្ងៃទី២១ ខែមីនា នេះ បានអញ្ជើញជាអធិបតីភាពក្នុងពិធីបំពាក់ឋានន្តរសក្តិថ្នាក់នាយឧត្តមសេនីយ៍ផុតលេខផ្កាយមាស៥ នៃកងយោធពលខេមរភូមិន្ទ ជូនសម្តេច ទៀ បាញ់ និងសម្តេច ម៉ែន សំអន។ ឥស្សរជនជាន់ខ្ពស់ទាំងពីរ ត្រូវបានព្រះករុណា ព្រះមហាក្សត្រ ត្រាស់បង្គាប់ដំឡើងឋានន្តរសក្តិដ៏ខ្ពស់នេះ តាមរយៈព្រះរាជក្រឹត្យចុះកាលពីថ្ងៃទី១៦ ខែមីនា។
|
ក្នុងពិធីដែលរៀបចំនៅវិមានសន្តិភាព សម្តេច ហ៊ុន សែន បានរំលឹកពីគុណសម្បត្តិផ្សេងក្នុងដំណើរការកសាងប្រទេស ជាមួយនឹងវត្តមានរបស់សម្តេច ទៀ បាញ់ អតីតរដ្ឋមន្ត្រិក្រសួងការពារជាតិ និងសម្តេច ម៉ែន សំអន អតីតរដ្ឋមន្ត្រីក្រសួងអធិការកិច្ច ទំនាក់ទំនងព្រឹទ្ធសភា និងរដ្ឋសភា។ ហេតុអ្វីគ្មានវត្តមានសម្តេច ស ខេង? សម្តេច ហ៊ុន សែន បានពន្យល់បន្ថែមថា សម្តេច ស ខេង អតីតរដ្ឋមន្ត្រីក្រសួងមហាផ្ទៃ ស្ថិតក្នុងក្របខណ្ឌស៊ីវិល។ ប្រមុខរដ្ឋក៏បានរំលឹកផងដែរថា កាលពីអំឡុងឆ្នាំ១៩៩៧-១៩៩៨ សម្តេច ស ខេង ចង់ត្រឹមតែពាក់សក្តិ៥ប៉ុណ្ណោះ។ «សូមកុំមកព្យាយាមបំបែកផ្ទៃក្នុងគណបក្សប្រជាជនកម្ពុជា។ អ្នកឯងកាន់តែបំបែកខ្ញុំ អ្នកឯងកាន់តែបែកខ្លួនឯង»។ នេះជាការព្រមានរបស់សម្តេច ហ៊ុន សែន។ គិតមកដល់ពេលនេះ ឥស្សរជន៥រូបហើយ ដែលទទួលបានឋានន្តរសក្តិថ្នាក់នាយឧត្តមសេនីយ៍ផុតលេខ ផ្កាយមាស៥ រួមមាន សម្តេច ជា ស៊ីម, សម្តេច ហេង សំរិន, សម្តេច ហ៊ុន សែន, សម្តេច ទៀ បាញ់ និងសម្តេច ម៉ែន សំអន។ បើតាមសម្តេច ហ៊ុន សែន សម្តេចក្រុមព្រះ នរោត្តម រណឫទ្ធិ មានឋានន្តរសក្តិនាយឧត្តមសេនីយ៍ផុតលេខ ផ្កាយមាស៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3980.txt
|
នាយកប្រតិបត្តិធនាគារ JPMorgan Chase ព្យាករថាធនាគារកណ្តាលអាម៉េរិក (Fed) ប្រហែលជាត្រូវដំឡើងអត្រាការប្រាក់ដល់ ៧ភាគរយដើម្បីទម្លាក់អតិផរណាឲ្យដល់គោលដៅ២ភាគរយ។
|
នាយកប្រតិបត្តិរបស់ធនាគារធំជាងគេរបស់អាម៉េរិក JPMorgan Chase លោក Jamie Dimon បានចេញការព្រមានទៅកាន់វិនិយោគិននៅ Wall Street ថា ធនាគារកណ្តាលអាម៉េរិក (Fed) អាចមានផ្លូវវែងឆ្ងាយដើម្បីបង្កើនអត្រាការប្រាក់ដែលជាយុទ្ធសាស្រ្តទម្លាក់នឹងអតិផរណាឲ្យដល់គោលដៅ។ អ្នកវិភាគភាគច្រើនយល់ថា Fed នឹងដំឡើងអត្រាការប្រាក់ម្តងទៀតនៅខែវិច្ឆិកាឆ្នាំនេះ ត្រឹមតែ០,២៥ភាគរយ ដែលនឹងធ្វើឱ្យអត្រាការប្រាក់កើនពីតួលេខចន្លោះ៥,៥ភាគរយទៅ ៥,៧៥ភាគរយពីកម្រិតបច្ចុប្បន្នដែលមានចន្លោះ៥,២៥ភាគរយដល់៥,៥ភាគរយ។ នៅបទសម្ភាសជាមួយទូរទស្សន៍ Bloomberg TV នាថ្ងៃទី ២ ខែតុលា លោក Dimon បាននិយាយថា Fed ពិតជាអាចដំឡើងអត្រាការប្រាក់១,៥ភាគរយបន្ថែមទៀត ដែលធ្វើឱ្យការប្រាក់កើនដល់៧ភាគរយ។ យ៉ាងណាការព្រមានរបស់លោក Dimon ផ្ទុយទៅនឹងការព្យាករចុងក្រោយរបស់ Fed ដែលក្នុងនោះអ្នកបង្កើតគោលនយោបាយរបស់ធនាគារកណ្តាលបាននិយាយថា Fed អាចនឹងដំឡើងអត្រាការប្រាក់តែមួយដងទៀតនៅឆ្នាំនេះ និងកាត់បន្ថយអត្រាការប្រាក់មកវិញនៅឆ្នាំ២០២៤។ បើតាមលោក Dimon ប្រជាជនអាម៉េរិកត្រូវត្រៀមខ្លួនសម្រាប់ការកើនឡើងយ៉ាងខ្លាំងនៃអត្រាការប្រាក់។ លោកមិនអាចទស្សន៍ទាយពីផលប៉ះពាល់នៃអត្រាការប្រាក់ ៧ភាគរយលើសេដ្ឋកិច្ចបានទេ។ ប៉ុន្តែលោកបានបង្ហាញពីហានិភ័យធំពីរចំពោះសេដ្ឋកិច្ចអាម៉េរិកដែលគួរយកចិត្តទុកដាក់គឺ ការចំណាយរបស់រដ្ឋាភិបាលសហព័ន្ធ និងការកើនឡើងនូវភាពតានតឹងផ្នែកភូមិសាស្ត្រនយោបាយ។ ការចំណាយរបស់រដ្ឋាភិបាលអាម៉េរិកកម្រិតខ្ពស់មិនរាប់បញ្ចូលការចំណាយលើសង្គ្រាម នឹងធ្វើឱ្យមានការប្រែប្រួលនៅក្នុងទីផ្សារហិរញ្ញវត្ថុដោយហេតុថា ការចំណាយសារពើពន្ធខ្ពស់ក្នុងរយៈពេលវែងបណ្តាលឱ្យមានសម្ពាធអតិផរណា ជាហេតុបង្ខំឱ្យអត្រាការប្រាក់កើនឡើង។ ទាក់ទងនឹងភាពតានតឹងភូមិសាស្ត្រនយោបាយរវាងសង្រ្គាមរុស្ស៊ី-អ៊ុយក្រែនប៉ះពាល់ដល់ទំនាក់ទំនងទាំងអស់នៅទូទាំងពិភពលោក រួមទាំងទំនាក់ទំនងពាណិជ្ជកម្មរវាងអាម៉េរិក និងចិន។ លោក Dimon ថា ៖ «វាពិបាកណាស់សម្រាប់ទំនាក់ទំនងអាម៉េរិកនិងចិនដើម្បីកែលម្អស្ថានភាពសង្គ្រាមនៅអ៊ុយក្រែនឲ្យឆាប់ដល់ទីបញ្ចប់»៕ អត្ថបទទាក់ទង ធនាគារកណ្តាលអាម៉េរិកសម្រេចរក្សាអត្រាការប្រាក់ដល់ចុងឆ្នាំ២០២៣ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3981.txt
|
ក្រសួងពាណិជ្ជកម្មថៃបានអះអាងថា ខ្លួនគ្រោងនឹងផ្សព្វផ្សាយផលិតផលសហគមន៍ផ្សេងៗ ផលិតផលសម្គាល់ភូមិសាស្ត្រ និងការធ្វើសិទ្ធិផ្តាច់មុខសម្រាប់ទំនិញមួយចំនួន ដើម្បីបង្កើនទំហំពាណិជ្ជកម្មតាមព្រំដែនឲ្យដល់ ៣២,៣៣ពាន់លានដុល្លារ។
|
ក្រសួងពាណិជ្ជកម្មថៃបានដាក់គោលដៅបង្កើនទំហំពាណិជ្ជកម្មឆ្លងដែនឲ្យបាន ១,២ទ្រីលានបាត (ប្រហែល ៣២,៣៣ ពាន់លានដុល្លារ) នៅឆ្នាំ២០២៤ កើនឡើង ២០ភាគរយ ធៀបនឹងការប៉ាន់ប្រមាណ ១ទ្រីលានបាតក្នុងឆ្នាំនេះ។ ដើម្បីសម្រេចបាននូវគោលដៅនេះ អនុរដ្ឋមន្ត្រីក្រសួងពាណិជ្ជកម្មលោក Napintorn Srisunpang បាននិយាយថា ក្រសួងគ្រោងនឹងផ្សព្វផ្សាយផលិតផលសហគមន៍ផ្សេងៗ ផលិតផលសម្គាល់ភូមិសាស្ត្រ និងការផ្តល់សិទ្ធិពាណិជ្ជកម្មផ្តាច់មុខជាដើម។ លើសពីនេះ ក្រសួងគ្រោងរៀបចំការតាំងពិព័រណ៍ និងព្រឹត្តិការណ៍ផ្លាស់ប្តូរពាណិជ្ជកម្ម ដោយអញ្ជើញមន្ត្រីមកពីប្រទេសជិតខាង និងសមាគមពាណិជ្ជកម្មបរទេសមកពិភាក្សាអំពីវិធីកាត់បន្ថយរបាំងពាណិជ្ជកម្ម។ បើតាមលោក Napintorn សកម្មភាពជំរុញពាណិជ្ជកម្មតាមព្រំដែនត្រូវបានគេរំពឹងថានឹងចាប់ផ្តើមដំបូងនៅក្នុងតំបន់ពាណិជ្ជកម្មតាមព្រំដែនសំខាន់ៗ ដូចជា Chiang Rai, Mae Sot នៅ Tak ព្រំដែនមីយ៉ាន់ម៉ា Sadao-Padang Besar នៅ Songkhla ព្រំដែនម៉ាឡេស៊ី Nong Khai ព្រំដែនឡាវ និង Surin BuriRam ជាមួយព្រំដែនកម្ពុជា។ « មានការព្រួយបារម្ភច្រើនអំពីអំណាចទិញរបស់ប្រទេសជិតខាងដូចជា មីយ៉ាន់ម៉ា ឡាវ និងកម្ពុជា ដែលកំពុងប្រឈមមុខនឹងបញ្ហាសេដ្ឋកិច្ច ប៉ុន្តែយើងជឿជាក់ថា ទំនិញប្រើប្រាស់របស់ថៃនៅតែពេញនិយមសម្រាប់ទីនោះ ដោយសារគុណភាព និងតម្លៃសមរម្យ ។ យើងក៏នឹងជំរុញពាណិជ្ជកម្មតាមព្រំដែនជាមួយចិនផងដែរ»។ នេះបើតាមការអះអាងរបស់លោក Napintorn ។ អាជ្ញាធរពាណិជ្ជកម្មថៃក៏កំពុងព្យាយាមជំរុញការអភិវឌ្ឍន៍សហគ្រាសធុនតូច និងមធ្យម (SMEs) និងលើកកំពស់សមត្ថភាពនាំចេញនៃវិស័យអាជីវកម្មនេះ។ តួលេខរបស់ក្រសួងពាណិជ្ជកម្មថៃបង្ហាញថា មានតែក្រុមហ៊ុនចំនួន ៩០០ពាន់ក្រុមហ៊ុនប៉ុណ្ណោះក្នុងចំណោមក្រុមហ៊ុនដែលបានចុះបញ្ជីប្រហែល ២លានក្រុមហ៊ុនដែលកំពុងដំណើរការអាជីវកម្ម។ តួលេខស្តីពីទំហំពាណិជ្ជកម្មឆ្លងកាត់ព្រំដែនបានកើនដល់ប្រហែល ១ទ្រីលានបាតកាលពីឆ្នាំមុន ហើយប្រាក់ចំណូលភាគច្រើនត្រូវបានបង្កើតឡើងដោយសាជីវកម្មធំៗស្មើនឹង ៩០ភាគរយនៃតម្លៃនាំចេញ ហើយមានតែ ១០ភាគរយបានមកពីសហគ្រាសធុនតូច និងមធ្យម។ កាលពីឆ្នាំមុន ប្រាក់ចំណូលនាំចេញរបស់សហគ្រាសធុនតូច និងមធ្យមបានធ្លាក់ចុះ ៦ភាគរយ។ លោក Napintorn បាននិយាយថា សហគ្រាសធុនតូច និងមធ្យមនៅក្នុងប្រទេសអភិវឌ្ឍន៍បានចូលរួមចំណែកពី ៤០ទៅ៥០ភាគរយនៃផលិតផលក្នុងស្រុកសរុប (GDP)។ ចំណែក ការរួមចំណែករបស់សហគ្រាសធុនតូច និងមធ្យមថៃចំពោះ GDP មានត្រឹមតែ ៣៤ភាគរយប៉ុណ្ណោះ។ គោលដៅរបស់ក្រសួងពាណិជ្ជកម្មថៃ គឺដើម្បីបង្កើនអត្រាការរួមចំណែករបស់សហគ្រាសធុនតូច និងមធ្យមទៅក្នុង GDP ឲ្យបាន៣៥,២ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3982.txt
|
ភាពតានតឹងនៅក្នុងទីផ្សារអចលនទ្រព្យចិនជាហេតុផលចម្បងដែលអង្គការពាណិជ្ជកម្មពិភពលោក (WTO) ទម្លាក់ការព្យាករកំណើនពាណិជ្ជកម្មពិភពលោកមកត្រឹម ០,៨ភាគរយនៅឆ្នាំ ២០២៣ ដែលជាការធ្លាក់ចុះយ៉ាងខ្លាំងពី អត្រា១,៧ភាគរយដែលបានផ្តល់ឱ្យកាលពីខែមេសា។
|
អង្គការ WTO បញ្ជាក់នៅថ្ងៃទី ៥ ខែតុលា ថា កំណើនពាណិជ្ជកម្មសកលនៅឆ្នាំនេះនឹងថយចុះខ្លាំងបើធៀបនឹងការព្យាករពីមុនដោយសារកំណើនអតិផរណា អត្រាការប្រាក់ខ្ពស់ និងជម្លោះនៅអ៊ុយក្រែនដែលបន្តដាក់សម្ពាធលើសេដ្ឋកិច្ចទូទាំងពិភពលោក។ ភាពតានតឹងនៅក្នុងទីផ្សារអចលនទ្រព្យចិនគឺជាដើមហេតុដែលអង្គការ WTO បន្ទាបការព្យាករកំណើនពាណិជ្ជកម្មសកលរបស់ខ្លួនមកត្រឹម ០,៨ភាគរយនៅឆ្នាំនេះ តិចជាងពាក់កណ្តាលនៃការកើន ១,៧ភាគរយដែលបានចេញផ្សាយកាលពីខែមេសា។ ទន្ទឹមនេះ នៅឆ្នាំ២០២៤ ការព្យាករកំណើនត្រូវបានកែតម្រូវទៅ ៣,៣ភាគរយកើនបន្តិចពីការប៉ាន់ប្រមាណពីមុន ៣,២ភាគរយ។ ចំណែកផលិតផលក្នុងស្រុកសរុប (GDP) ពិតប្រាកដរបស់ពិភពលោកនឹងកើនឡើង ២,៦ភាគរយនៅឆ្នាំនេះ និង ២,៥ភាគរយនៅឆ្នាំ ២០២៤។ ការព្យាកររបស់ WTO មិនរាប់បញ្ចូលការធ្វើពាណិជ្ជកម្មលើសេវាកម្មទេ ប៉ុន្តែទិន្នន័យបឋមបង្ហាញថា កំណើននៅផ្នែកនេះអាចនឹងមានតិចតួចជាងបន្ទាប់ពីការស្ទុះងើបឡើងវិញយ៉ាងខ្លាំងកាលពីឆ្នាំមុននៅក្នុងវិស័យដឹកជញ្ជូន និងការធ្វើដំណើរ។ ប្រមុខសេដ្ឋវិទូរបស់ WTO លោក Ralph Ossa បាននិយាយថា និន្នាការកំណើនវិជ្ជមាននៃបរិមាណទំនិញនាំចូល-នាំចេញនឹងបន្តរហូតដល់ឆ្នាំ២០២៤ ប៉ុន្តែពិភពលោកត្រូវតែមានការប្រុងប្រយ័ត្ន។ របាយការណ៍នេះបានទទួលស្គាល់ថា មូលហេតុពិតប្រាកដនៃការធ្លាក់ចុះពាណិជ្ជកម្មគឺមិនច្បាស់លាស់ ប៉ុន្តែអតិផរណាខ្ពស់ អត្រាការប្រាក់ខ្ពស់ ប្រាក់ដុល្លារកើនឡើង និងភាពតានតឹងភូមិសាស្ត្រនយោបាយ សុទ្ធតែជាកត្តារួមចំណែក។ បើទោះបីទស្សនវិស័យពាណិជ្ជកម្មសម្រាប់ឆ្នាំ ២០២៤ មើលទៅមានលក្ខណៈអំណោយផលជាង WTO នៅតែព្រមានពីផលប៉ះពាល់អវិជ្ជមាននៃការបែងចែកសក្តានុពលនៅក្នុងពាណិជ្ជកម្មពិភពលោករវាងប្លុកភូមិសាស្ត្រនយោបាយទាំងពីរជុំវិញជម្លោះនៅអ៊ុយក្រែន។ អគ្គនាយិកាអង្គការ WTO លោកស្រី Ngozi Okonjo-Iweala បានអំពាវនាវឱ្យប្រទេសនានាជៀសវាងការការពារនិយម ដើម្បីរួមចំណែកក្នុងការពង្រឹងក្របខ័ណ្ឌពាណិជ្ជកម្មពិភពលោក។ លោកស្រីសង្កត់ធ្ងន់ថា សេដ្ឋកិច្ចពិភពលោកជាពិសេសប្រទេសក្រីក្រ នឹងតស៊ូងើបឡើងវិញដោយគ្មានប្រព័ន្ធពាណិជ្ជកម្មពហុភាគីដែលមានស្ថិរភាព បើកចំហ និងយុត្តិធម៌៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3983.txt
|
ទោះបីជារដ្ឋមន្ត្រីការបរទេសអ៊ីរ៉ង់លោក Hossein Amirabdollahian បានអំពាវនាវដល់ប្រទេសសមាជិកនៃអង្គការសហប្រតិបត្តិការឥស្លាម (OIC) ឱ្យដាក់បម្រាមលើប្រតិបត្តិការប្រេងលើអ៊ីស្រាអែលក៏ដោយ ក៏អង្គការនៃប្រទេសនាំចេញប្រេង (OPEC) មិនបានចាត់វិធានការបន្ទាន់ណាមួយឡើយ។
|
អង្គការនៃប្រទេសនាំចេញប្រេង (OPEC) បច្ចុប្បន្នមិនមានគម្រោងរៀបចំកិច្ចប្រជុំវិសាមញ្ញ ឬចាត់វិធានការបន្ទាន់ណាមួយឡើយ បន្ទាប់ពីរដ្ឋមន្ត្រីការបរទេសអ៊ីរ៉ង់បានអំពាវនាវដល់សមាជិកនៃអង្គការសហប្រតិបត្តិការឥស្លាម (OIC) ឱ្យដាក់ទណ្ឌកម្មហាមឃាត់ពាណិជ្ជកម្មប្រេងប្រឆាំងនឹងអ៊ីស្រាអែល។ នៅក្នុងសេចក្តីថ្លែងការណ៍មួយកាលពីថ្ងៃទី១៨ ខែតុលា រដ្ឋមន្ត្រីការបរទេសអ៊ីរ៉ង់ លោក Hossein Amirabdollahian បានអំពាវនាវឱ្យប្រទេសសមាជិក OIC ដាក់បម្រាមប្រេង និងទណ្ឌកម្មផ្សេងទៀត ក៏ដូចជាបណ្តេញឯកអគ្គរដ្ឋទូតអ៊ីស្រាអែលទាំងអស់ចេញប្រទេស។ « គ្មានសកម្មភាព ឬកិច្ចប្រជុំបន្ទាន់ណាមួយត្រូវបានធ្វើឡើងបន្ទាប់ពីការហៅទូរស័ព្ទពីអ៊ីរ៉ង់ ដែលជាសមាជិកនៃអង្គការនេះ» ។ នេះបើតាមការបញ្ជាក់របស់អង្គការ OPEC ដោយសង្កត់ធ្ងន់ថា បរិយាកាសភូមិសាស្ត្រនយោបាយបច្ចុប្បន្នគឺខុសពី៥០ឆ្នាំមុន។ កាលពីថ្ងៃទី១៧ ខែតុលា អគ្គលេខាធិការក្រុមប្រឹក្សាសហប្រតិបត្តិការឈូងសមុទ្រ Jasem al-Budaiwi បាននិយាយថា អង្គការនេះប្តេជ្ញាធានាសន្តិសុខថាមពល ហើយមិនគួរប្រើប្រាស់ប្រេងជាអាវុធឡើយ។ កាលពីឆ្នាំ១៩៧៣ ប្រទេសផលិតប្រេងនៅក្នុងពិភពអារ៉ាប់ដែលដឹកនាំដោយអារ៉ាប៊ីសាអូឌីតបានដាក់បម្រាមប្រេងលើប្រទេសលោកខាងលិចដែលគាំទ្រអ៊ីស្រាអែលក្នុងសង្រ្គាមជាមួយអេហ្ស៊ីបដូចជា កាណាដា ជប៉ុន ហូឡង់ អង់គ្លេស និងអាម៉េរិក។ នាពេលនោះ ប្រទេសលោកខាងលិចគឺជាអតិថិជនចម្បងដែលទិញប្រេងពីប្រទេសអារ៉ាប់ ប៉ុន្តែបច្ចុប្បន្ននេះ ប្រេងបើកចំហរបស់អង្គការ OPEC ត្រូវបាននាំចូលជាចម្បងដោយបណ្តាប្រទេសអាស៊ី។ តាមគម្រោង OIC នឹងបើកកិច្ចប្រជុំបន្ទាន់មួយនៅទីក្រុង Jeddah អារ៉ាប៊ីសាអូឌីត ដើម្បីពិភាក្សាអំពីជម្លោះបច្ចុប្បន្នរវាងអ៊ីស្រាអែល និងចលនាឥស្លាមហាម៉ាស បន្ទាប់ពីមន្ទីរពេទ្យមួយកន្លែងនៅតំបន់កាហ្សា ត្រូវបានវាយប្រហារដោយគ្រាប់រ៉ុក្កែតសម្លាប់មនុស្សរាប់រយនាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3984.txt
|
បរិត្តផរណា (Deflation) ជាការថយចុះនៃតម្លៃទំនិញ និងសេវាកម្មដែលកើតឡើងជាបន្តបន្ទាប់ក្នុងរយៈពេលយូរ។ ក្នុងអំឡុងពេលបរិត្តផរណា តម្លៃបានធ្លាក់ចុះ ប៉ុន្តែអំណាចទិញនៃប្រាក់កើនឡើង ម្យ៉ាងវិញទៀត ឯកតារូបិយប័ណ្ណដូចគ្នាអាចទិញទំនិញ និងសេវាកម្មកាន់តែច្រើន។ បរិត្តផរណាជាធម្មតាកើតឡើងនៅពេលដែលសេដ្ឋកិច្ចកំពុងជួបប្រទះវិបត្តិ ឬ នៅពេលដែលការផ្គត់ផ្គង់លើសពីតម្រូវការ។
|
ក្រឡេកមើលទិសដៅជារួម ការថយចុះនៃតម្លៃទំនិញ និងសេវាកម្មគឺជាសញ្ញាល្អ ព្រោះវាផ្តល់ឱ្យអ្នកប្រើប្រាស់នូវអំណាចទិញកាន់តែច្រើន។ ការកាត់បន្ថយតម្លៃជាបន្តបន្ទាប់មិនត្រឹមតែអនុញ្ញាតឱ្យមនុស្សប្រើប្រាស់កាន់តែច្រើនប៉ុណ្ណោះទេ ប៉ុន្តែថែមទាំងរួមចំណែកដល់ការលើកកម្ពស់កំណើនសេដ្ឋកិច្ចផងដែរ។ យ៉ាងណាមិញ ក្នុងករណីខ្លះបរិត្តផរណាយ៉ាងឆាប់រហ័សអាចនឹងត្រូវបានផ្សារភ្ជាប់ជាមួយនឹងការធ្លាក់ចុះរយៈពេលខ្លីនៃសកម្មភាពសេដ្ឋកិច្ច។ មូលហេតុនៃកើតឡើងបរិត្តផរណា បរិត្តផរណាជាធម្មតាកើតឡើងដោយសារមូលហេតុចម្បងពីរ ៖ ការកើនឡើងនៃការផ្គត់ផ្គង់ទំនិញ និងសេវាកម្ម ឬការថយចុះនៃការផ្គត់ផ្គង់ប្រាក់ និងឥណទាន។ ការកើនឡើងនៃការផ្គត់ផ្គង់ទំនិញ និងសេវាកម្មអាចកើតឡើងដោយសារកំណើនផលិតភាព។ នៅពេលដែលបច្ចេកវិទ្យាជឿនលឿន និងត្រូវបានអនុវត្តទៅលើផលិតកម្ម ការចំណាយនឹងថយចុះ ដែលនាំឱ្យតម្លៃទំនិញធ្លាក់ចុះ និងបង្កើនផលិតភាព។ អាជីវកម្មអាចផលិតទំនិញ និងសេវាកម្មបានកាន់តែច្រើនដោយមិនចាំបាច់បង្កើនថ្លៃដើម។ ការថយចុះនៃការផ្គត់ផ្គង់ប្រាក់ និងឥណទានអាចកើតមានឡើងដោយសារតែគោលនយោបាយរបស់ធនាគារកណ្តាល។ បច្ចុប្បន្នការផ្គត់ផ្គង់ប្រាក់ភាគច្រើនត្រូវបានគ្រប់គ្រងដោយធនាគារកណ្តាល។ ក្នុងករណីដែលការផ្គត់ផ្គង់ប្រាក់ និងឥណទានធ្លាក់ចុះដោយមិនស្របគ្នានៃផលិតកម្មសេដ្ឋកិច្ច តម្លៃទំនិញក៏មានទំនោរធ្លាក់ចុះ ដែលបណ្តាលឱ្យមានបរិត្តផរណា។ ឥទ្ធិពលនៃបរិត្តផរណា បរិត្តផរណាបង្កហានិភ័យជាច្រើននៅក្នុងសកម្មភាពសេដ្ឋកិច្ចតួយ៉ាងដូចជា៖ ភាពអត់ការងារធ្វើកើនឡើង ៖ នៅដំណាក់កាលដំបូងនៃបរិត្តផរណា ប្រាក់ចំណូលរបស់អ្នកប្រើប្រាស់នៅតែមានស្ថេរភាពខណៈពេលដែលតម្លៃធ្លាក់ចុះ។ បន្ទាប់ពីនោះ ការថយចុះជាទូទៅនៃតម្លៃទំនិញ និងសេវាកម្មបានប៉ះពាល់ដល់ស្ថានភាពអាជីវកម្មរបស់ក្រុមហ៊ុនបន្តិចម្តងៗ។ ដើម្បីគ្រប់គ្រងប្រាក់ចំណូល ក្រុមហ៊ុនត្រូវបង្ខំចិត្តកាត់ប្រាក់ខែ និងបញ្ឈប់បុគ្គលិក។ ការនេះនាំឱ្យមានការកើនឡើងនៃភាពអត់ការងារធ្វើ។ បំណុលកើនឡើង៖ ក្នុងអំឡុងពេលនៃបរិត្តផរណា អ្នកខ្ចីនឹងត្រូវសងបំណុលដែលខ្ពស់ជាងចំនួនដើមដែលពួកគេបានខ្ចី ព្រោះតម្លៃនៃប្រាក់ពិតជាកើនឡើង។ ការធ្លាក់ចុះតម្លៃភាគហ៊ុន៖ ក្នុងរយៈពេលវែង បរិត្តផរណាប៉ះពាល់ដល់អាជីវកម្ម ដែលនាំឱ្យប្រាក់ចំណេញធ្លាក់ចុះ។ ការនេះនឹងប៉ះពាល់ដល់តម្លៃភាគហ៊ុនដោយផ្ទាល់នៅលើទីផ្សារ។ តម្រូវការទំនិញបន្តធ្លាក់ចុះ៖ អ្នកប្រើប្រាស់មានទំនោរពន្យារពេលការទិញ ដោយសារពួកគេរំពឹងថាតម្លៃនឹងធ្លាក់ចុះនាពេលអនាគត។ ដូច្នេះតម្រូវការទំនិញនឹងបន្តធ្លាក់ចុះដែលប៉ះពាល់ដល់សកម្មភាពសេដ្ឋកិច្ច ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3985.txt
|
ប្រធានធនាគារកណ្តាលអាម៉េរិក (Fed) បានអះអាងថា ធនាគារអាចដំឡើងអត្រាការប្រាក់ម្តងទៀតបាន លុះត្រាតែមានបញ្ហាណាមួយប៉ះពាល់ដំណើរសេដ្ឋកិច្ចធ្ងន់ធ្ងរ ។ នៅអាម៉េរិកបច្ចុប្បន្នអត្រាការប្រាក់យោងស្ថិតនៅចន្លោះ៥,២៥ភាគរយទៅ ៥,៥ភាគរយ ខណៈអតិផរណានៅខែកញ្ញាមានត្រឹមតែ ៣,៧ភាគរយ។
|
ធនាគារកណ្តាលអាម៉េរិកបានបង្ហាញសញ្ញាពីការផ្អាកដំឡើងអត្រាការប្រាក់។ ប្រធាន Fed លោក Jerome Powell បាននិយាយថា លោកពេញចិត្តនឹងការធ្លាក់ចុះនៃអតិផរណានាត្រីមាសទី៣នេះ ហើយធនាគារកណ្តាលទំនងជាមិនដំឡើងអត្រាការប្រាក់ម្តងទៀតទេ លុះត្រាតែមានភស្តុតាងច្បាស់លាស់ដែលរំខានដល់ដំណើរការសេដ្ឋកិច្ច។ ការលើកឡើងរបស់លោក Powell ស្របទៅនឹងមន្ត្រីធនាគារនាពេលថ្មីៗនេះ អំពីសមត្ថភាពក្នុងការរក្សាអត្រាការប្រាក់ឱ្យមានស្ថេរភាពនាកិច្ចប្រជុំនៅថ្ងៃទី៣១ ខែតុលា និងថ្ងៃទី១ ខែវិច្ឆិកាខាងមុខនេះ។ លោកបន្តថា ការសម្រេចចិត្តជុំវិញការដំឡើង ឬរក្សាអត្រាការប្រាក់ឱ្យខ្ពស់ដូចកម្រិតបច្ចុប្បន្នអាស្រ័យលើទិន្នន័យនៃការព្យាករ និងតុល្យភាពនៃហានិភ័យនាពេលខាងមុខ។ ទោះបីជាសកម្មភាពសេដ្ឋកិច្ចបត្រូវបានព្យាករដោយការធ្លាក់ចុះសេដ្ឋកិច្ចនាពេលខាងមុខក៏ដោយ អតិផរណាក៏បានធ្លាក់ចុះផងដែរ។ ទន្ទឹមនេះ ខ្សែច្រវាក់ផ្គត់ផ្គង់បានងើបឡើងវិញ ហើយតម្រូវការសម្រាប់ទំនិញ សេវាកម្ម និងកម្មករបានធូរស្រាល ក្រោយពេលសេដ្ឋកិច្ចបើកឡើងវិញបន្ទាប់ពីជំងឺកូវីដ-១៩។ លើសពីនេះ លោក Powell បាកត់សម្គាល់ថា កំណើនប្រាក់ឈ្នួល ហាក់ដូចជាកំពុងធ្លាក់ចុះដល់កម្រិតមួយ ដែលស្របនឹងគោលដៅអតិផរណារបស់ Fed ខិតមកជិត ២ភាគរយ។ អតិផរណានៅក្នុងខែកញ្ញាមានអត្រា ៣,៧ភាគរយធ្លាក់ចុះយ៉ាងខ្លាំងពីច្រើនជាង ៩ភាគរយកាលពីពាក់កណ្តាលឆ្នាំមុន។ កាលពីចុងខែកញ្ញា Fed បានបេ្តជ្ញារក្សាអត្រាការប្រាក់យោងបច្ចុប្បន្នស្ថិតនៅចន្លោះ៥,២៥ភាគរយទៅ ៥,៥ភាគរយ។ ប៉ុន្តែគាំទ្រការដំឡើងអត្រាការប្រាក់នៅចុងឆ្នាំ២០២៣ និងបន្តរក្សាគោលនយោបាយរូបិយវត្ថុតឹងរឹងរហូតដល់ឆ្នាំ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
Subsets and Splits
No community queries yet
The top public SQL queries from the community will appear here once available.